
OPGAVEN 



Religion og Filosofi, Aabenbaring og Fornuft, Tro og Viden, 
Teologi og Metafysik, — disse Modsætninger betegner efter 
deres Indhold væsentligt det samme Problem: at bestemme Reli- 
gionens Forhold til det øvrige Aandsliv. 

Tre Løsninger er umiddelbart mulige. Enten kan Religionen 
bestemmes som Menneskets alfomfattende, altbeherskende Grund- 
forhold. Filosofien bliver da afhængig og bundet af dennes Prin- 
cipper. Eller Filosofien kan omvendt bestemmes som den egent- 
lige og alene gyldige Nøgle til Løsningen og Forklaringen af alle 
Livets Forhold og Vilkaar. Religionen maa da finde sig i at faa 
; anvist den Plads, som denne eller hin Filosofi efter sine Princip- 
per kan tilkende den. Eller Religion og Filosofi kan endelig gen- 
sidigt anerkende hverandre som selvstændige, indbyrdes uafhæn- 
gige Led af Aandslivet. I Almindelighed synes denne Betragtning 
indenfor den evangeliske Kristenhed at skulle blive den herskende. 
Dog betegner denne kun en rent foreløbig Løsning. Umiddelbart 
efter hin Anerkendelse rejser Spørgsmaalet sig: „Hvorledes er 
Forholdet mellem disse to Sider af Aandslivet da nærmere at be- 
stemme?" Det ligger i Sagens Natur, at en Betragtning, der tager 
sit Udgangspunkt enten i Religionen eller i Filosofien, atter kan 
være tilbøjelig til at bestemme dette henholdsvis i Retning af den 
første eller den anden Anskuelse. Forsaavidt kunde man være 
tilbøjelig til kun at tillægge den nævnte Anerkendelse liden Be- 
tydning. Dog vilde dette uden Tvivl være en Undervurdering. 
Kun under Forudsætning heraf er det overhovedet muligt at naa 
ud over den saavel religiøse som filosofiske Dogmatisme, som i 
tidligere Tider umuliggjorde enhver Undersøgelse af Forholdet 
mellem disse. Paa den anden Side synes denne tredie Betragt- 
nings Fortjeneste i mange Henseender at maatte begrænses til 
dette negative. 

Den kristelige Erkendelse \ 



Trods et overmaade indgaaende og alsidigt Arbejde saavel 
fra Teologiens som fra Filosofiens Side, — hvorom den rige Lit- 
teratur aflægger et talende Vidnesbyrd, — er det endnu ikke lyk- 
kedes at bestemme Forholdet mellem disse paa en Maade, som 
blot tilnærmelsesvis tilfredsstiller begge Parter. Om dette skyldes 
en i Sagens Natur liggende Nødvendighed, tør vi ikke udtale os 
om. 1 ) En af Grundene ligger imidlertid klart for Dagen. Denne 
er den — undertiden ubegribelige — Dristighed, hvormed man 
søger at bestemme Forholdet mellem Filosofi og Religion uden 
først at have givet en principiel Bestemmelse af hvert af disse 
Begreber. Hvis det nu skulde vise sig, at disse ingenlunde er 
givne i almengyldig Bestemthed, kan følgeligt Forholdet mellem 
dem endnu mindre endeligt afgøres. At dette ikke er en blot Mu- 
lighed, behøver intet nærmere Bevis. Enhver af de sædvanlige 
Haandbøger i Filosofi 2 ) vil kunne vise, hvilken Omveksling Be- 
stemmelsen af denne Videnskab er undergaat, og hvor lidet en 
almengyldig Definition endnu kan siges at være naat. Ved Be- 
gyndelsen af forrige Aarhundrede udtalte J. G. Fichte programa- 
tisk: „Videnskabslæren, som Videnskab, spørger aldeles ikke om 
Erfaringen og tager aldeles intet Hensyn til den. Den maa være 
sand, selv om der slet ingen Erfaring kunde gives, .... og den 
vilde apriorisk være sikker paa, at enhver mulig fremtidig Er- 
faring vilde maatte rette sig efter de ved den opstillede Love." 8 ) 
Senere søgte Hegel at give denne Tankegang en metafysisk Be- 
grundelse. I Almindelighed bestemte han Filosofien som „den- 
kende Betrachtung der Gegenstande a . Eftertrykket hviler herved 
paa Tænkningen. Denne er ikke blot det faste og almengyldige i 
de empiriske Enkeltheders Hav, men efter sit Væsen Tilværelsens 
Substans, Formen for det absolutes Selvudfoldelse. Filosofien bliver 
saaledes nærmere Videnskaben om det absolute. 4 ) Ud fra ganske 
andre Forudsætninger, o: ud fra Antagelsen af Erkendelsen som 
den psykologiske Grundevne, fra hvilken alle Bevidsthedens Fæ- 
nomener maa afledes og forklares, hary. F. Herbart bestemt Filo- 
sofien som „Bearbeitung der Begriffe". 5 ) A. Schopenhauer, der som 
bekendt betragter Villien som den psykiske Grundfunktion, har 

1 ) jævf. herom Bernhard Duhm: Das Geheimnis in der Religion. Freiburg i. B. und 
Leipzig. 1896. p. 6 ff. 

a ) Friedrich Paulsen : Einleitung in die Philosophie. Zwolfte Auflage. Stuttgart und Berlin. 
1904. p. 20 ff. — Wilhelm Wundt: Einleitung in die Philosophie. Leipzig 1901. p. 1 ff. — 
Wilhelm Windelband : Praludien. Aufsatze und Reden zur Einleitung in die Philosophie. 
Zweite Auflage. Tubingen und Leipzig. 1903. p. 13 ff. 

8 ) Grundlage der gesammten Wissenschaftslehre und Grundriss des Eigenthumlichen der 
Wissenschaftslehre. Tubingen. 1802. p. 344. 

4 ) Hegel : Encyclopadie der philosophischen Wissenschaften. Die Logik (Werke Bd. 6). 
Berlin 1840. p. 4 (S 2) og p. 12 ff. 

6 ) J. F. Herbart: Lehrbuch zur Einleitung in die Philosophie. Dritte Ausgb. Konigsberg. 
1834. p. 23 ($ 4). 



derimod om sin Filosofi udtalt, at denne „ikke anmasser sig at 
forklare Verdens Tilværelse af dens sidste Grunde; den bliver 
tværtimod staaende ved det faktiske i de ydre og indre Erfaringer, 
saaledes som de er tilgængelige for enhver, og efterviser deres 
sande og dybeste Sammenhæng uden dog egentlig at gaa ud 
derover til nogen som helst transscendente (auszerweltlichen) Ting 
og deres Forhold til Verden. Den foretager følgeligt ingen Slut- 
ninger til det hinsides enhver mulig Erfaring forhaandenværende, 
men giver blot Udlæggelsen af det i den ydre Verden og Selv- 
bevidstheden givne, og nøjes saaledes med at begribe Verdens 
Væsep efter dens indre Sammenhæng med sig selv. 1 ) Atter for- 
skelligt herfra har Auguste Comte bestemt Filosofiens Væsen og 
Opgave. I Fortalen til hans Hovedværk hedder det: „Jeg anvender 
Ordet Filosofi i den Betydning, som de gamle, og særligt Aristo- 
teles, gav det som betegnende „le systéme general des concep- 
tions humaines" 2 ); og naar Adjektivet „positiv" tilføjes, skal dette 
tilkendegive, at Filosofiens Genstand kun er de empirisk givne 
Kendsgerningers Sammenhæng, hvilket betegner det tredie og 
afsluttende Stadium i Filosofiens Udvikling i Sammenligning med 
den tidligere teologiske og metafysiske Metode. I Følge Hermann 
Lotze er Filosofien ganske vist paa det nøjeste knyttet til Erfarings- 
videnskaberne, men gaar dog forsaavidt ud over disse, som den 
forsøger dels at gøre selve Erkendelsens immanente Love til Gen- 
stand for sin Undersøgelse, dels som Metafysik at trænge frem til 
Erfaringsverdenens inderste Grund og Væsen. 3 ) I et endnu nøjere 
Forhold til de enkelte Specialvidenskaber har Wilhelm Wundt 
stillet Filosofien, naar han bestemmer denne som „den alminde- 
lige Videnskab, som har at forene den ved Enkeltvidenskaberne 
formidlede almindelige Erkendelse til et modsigelsesløst System". 4 ) 
Nøje beslægtet hermed er Friedrich Paulsens Definition af Filoso- 
fien som „Indbegrebet af videnskabelig Erkendelse". 5 ) Derimod 
har W. Windelband ud fra en skarp Adskillelse mellem Erkendel- 
sens teoretiske Domme og Værdidomme begrænset Filosofien til 
disse sidstnævnte som „den kritiske Videnskab om de almengyl- 
dige Værdier". 6 ) Rækken af såadanne Definitioner kan uden Van- 
skelighed føres videre. Men hvad der saaledes gælder Filosofien, 
gælder om muligt i endnu højere Grad om Religionen. Den Paa- 

1 ) A. Schopenhauer: Die Welt als Wille und Vorstellung. Bd. II. Zwelte Auflg. Leipzig 
1844. p. 634. 

2 ) Auguste Comte: Cours de Philosophie Positive. Tome premier. 5 Edition. Paris 1892. 
p. XIV. 

8 ) Hermann Lotze: Metaphysik. Leipzig 1841. p. 5 ff. System der Philosophie. Bd. II. 
Leipzig 1879. Einleitung. 

4 ) W. Wundt: System der Philosophie. Leipzig 1889. p. 21. 
8 ) Friedrich Paulsen: Einleitung in die Philosophie. p. 18 f. 
6 ) W. Windelband : Pråludien. p. 30. 

stand tør uden Tvivl voves, at enhver betydelig Tænker, Teolog 
eller Filosof, som Regel giver sin egen originale Bestemmelse af 
Religionens Væsen. En nærmere Paavisning heraf vil næppe være 
nødvendig, 1 ) eftersom vi i vore følgende Undersøgelser vil have 
rig Lejlighed til at møde saadanne. Psykologiske, historiske og 
ikke mindst religiøse Grunde forener sig om at vanskeliggøre en 
almengyldig Bestemmelse af Religionens Væsen. „Vi ved nutil- 
dags, at Livet ikke lader sig omspænde ved Almenbegreber, og at 
der ikke gives noget Religionsbegreb, til hvilket de virkelige Re- 
ligioner simpelt hen forholde sig som Species". 2 ) 

Hvilken Slutning skal heraf drages? At en Bestemmelse af 
Forholdet mellem disse Aandslivets Stormagter overhovedet ikke 
kan og skal forsøges? Ingenlunde. I samme Grad Forskeren for- 
maar at beherske de herhen hørende Undersøgelser, i samme 
Grad vil Løsningen have Krav paa alles udelte Interesse. Vi har 
kun fremdraget Vanskelighederne for at begrunde vor Fremgangs- 
maade i denne Afhandling. Vi tilsigte hermed ikke at give noget 
direkte Bidrag til Løsningen af ovennævnte Problem. Vi søge her 
kun at foretage en ren Specialundersøgelse. Det gælder herved 
først og fremmest om klart og skarpt at afstikke Grænserne for 
denne. 

Vi se altsaa ganske bort fra Religionens Forhold til Viden- 
skab og Filosofi. Genstanden for vor Undersøgelse er udelukkende 
Religionen, og atter nærmere den i denne givne Erkendelse. Denne 
er paa en Gang en af Religionens betydningsfuldeste og mest an- 
fægtede Bestanddele. Paa den anden Side staar det fast, at enhver 
Religion indeslutter et Indhold, om hvis Sandhed dens positive 
Bekendere er overbeviste. Af hvilken Art er dette? Og med 
hvilken Ret kan dette gøre Krav paa at være Sandhed? En Sand- 
hed, som ikke kan godtgøres som saadan, er i Følge Sagens Na- 
tur en contradictio in adjecto. I samme Grad som den religiøse 
Erkendelses Kvalitetsforskellighed fra den videnskabelige Erken- 
delse almindeligt anerkendes, 3 ) i samme Grad synes det at maatte 
kræves, at hin gøres til Genstand for en særlig Undersøgelse. 

Dog maa endnu en nødvendig Restriktion gøres. Vi agte ikke 
her at undersøge den religiøse Erkendelse som saadan. En Be- 
stemmelse af denne vil paa Forskningens nuværende Stadium ikke 



i) jævf. herom C. P. Tiele: Einleitung in die Religionswissenschaft. II. Gotha 1901. p. 
154 ff. — Benjamin Kidd: Den sociale Udvikling. Kbh. 1900. p. 83 f. — Robert Flint: 
Theism. Ninth Edition. Edinburgh and London 1895. p. 30 ff. — Carl Clemen: Der Begriff 
Religion und seine verschiedenen Auffassungen. StKr. 1896. p. 472 ff. — Encyclopædia Bri- 
tannica. Artiklen: Theism. Bd. XXIII. p. 245 ff. Ninth. Edit. 1888. 

2 ) A. Harnack: Das Wesen des Christentums. Zweite Auflage. Leipzig 1900. p. 6. 

8 ) jævf. herom F. C. Krarup: Om Beskaffenheden af et Sandhedsbevis for Religionen. 
Teol. T. ny Række. Bd. II. p. 365 ff. 



være mulig uden indgaaende religionspsykologiske og religions- 
historiske Studier. Kun naar Prædikatet „religiøs" nødvendigt 
svarer til disse to Videnskabers overensstemmende Resultater, er 
dette videnskabeligt anvendeligt. Herved fremkommer, navnlig 
med Henblik paa den sidstnævnte Videnskab, store Vanskelig- 
heder, — med mindre man begrænser sig til flere eller færre 
mer eller mindre vilkaarligt valgte „Hovedreligioner", — hvorom 
den ovenfor berørte Usikkerhed i Bestemmelsen af Religionens 
Begreb tilstrækkeligt vidner. Vi give derfor Afkald paa den Al- 
mindelighed, som Prædikatet „religiøs" indeslutter, og begrænse 
os udelukkende til den kristelige Erkendelse som saadan. Eller 
med andre Ord vor Opgave er ikke religionsfilosofisk, men rent 
teologisk. 

Hermed har vi dog ikke klaret de Skær, som true vor Frem- 
gangsmaade. Kræver ikke den videnskabelige Bestemmelse af den 
kristelige Erkendelse rent umiddelbart en tredobbelt Undersøgelse : 
af Begrebet: kristeligt, af Erkendelsens Væsen, og af Forholdet 
mellem disse? Hvis dette er rigtigt, vilde Følgen være denne. 
Først og fremmest maatte da Kristendommens Væsen principielt 
bestemmes. Dette vilde medføre en Række historiske Undersøg- 
elser af Stifterens Liv og Lære, og en Række psykologiske Un- 
dersøgelser af den herved bestemte Religiøsitet. Fremdeles maatte 
der principielt gøres Rede for det erkendelsesteoretiske Problem, 
som dette har formet sig fra den græske Filosofis Dage indtil 
Nutiden. Dette vilde medføre en Række Undersøgelser af Erkend- 
elsens Væsen og Love, af Forholdet mellem Logik og Erkendelses- 
teori, og i sidste Instans ogsaa af det metafysiske Grundproblem : 
Forholdet mellem Tænken og Væren. Eller hvis hint Problem med 
Friedrich Paulsen 1 ) er indesluttet i Spørgsmaalene om Erkendel- 
sens Væsen og Oprindelse, og de principielt mulige Svar er 
givne i de af ham nævnte Hypotheser: Realistisk Empirisme, 
Realistisk Rationalisme, Idealistisk Empirisme og Idealistisk Ra- 
tionalisme, vilde det være en uomgængelig Nødvendighed at under- 
søge og prøve disse Svar. Er denne Betragtning rigtig, er det 
saaledes kun lykkedes os at simplificere Opgaven til et Udsnit af 
den oprindelige. I Stedet for Undersøgelsen af Religionen træder 
en historisk og psykologisk Undersøgelse af Kristendommen, og i 
Stedet for Bestemmelsen af Filosofiens Begreb træder en Under- 
søgelse af det erkendelsesteoretiske Problem. 

Denne Betragtning kan vi imidlertid ikke anerkende som 
tvingende. Dette vilde i Virkeligheden kun være Tilfældet, hvis 
Opgaven var at bestemme Forholdet mellem Kristendommen og 

*) Einleitung in die Phiiosophie. p. 367 ff. 



den videnskabelige Erkendelseslære. Dette tilsigte vi imidlertid 
ikke. Vi se derfor foreløbig ganske bort fra hin sidstnævnte Viden- 
skab. Den eneste Genstand for vor Undersøgelse er den kristelige 
Religion og den i og med denne givne Erkendelse. Er det da 
muligt eller i bekræftende Fald forsvarligt, at adskille denne fra 
hin? Kræver ikke Undersøgelsen af den kristelige Erkendelse i 
alle Tilfælde en principiel Bestemmelse af Kristendommens Væsen? 

Dette kan vistnok ikke nægtes. Hvilke Konsekvenser med- 
fører da denne Indrømmelse? Er vi hermed tvungne til at tage 
alle Dogmatikens Problemer op til fornyet Undersøgelse? Neppe. 
Hvor meget end de dogmatiske Løsninger af dette Problem synes 
at variere, vil dog en gennemgaaende Enhed altid kunne paavises. 
Denne beror paa, at ingen Teologi formaar at komme uden om 
Kristendommens egentlige konstitutive Grundprincipper. Disse er 
Korrelatbegreberne: Aabenbaring og Tro. Forholdet mellem disse 
kan bestemmes forskelligt. Den guddommelige Aabenbarings Be- 
tydning kan betones saaledes, at Troen synes at svinde ind til et 
Minimum. Omvendt kan Vægten saaledes lægges paa Troen, at 
Aabenbaringens Indhold ganske synes at absorberes, idet dette 
tilsyneladende indentificeres med den troendes subjektive Oplevel- 
ser. Men i begge Tilfælde vil dog ingen af disse Begreber ganske 
kunne skydes til Side. P&a den rigtige Bestemmelse af Forholdet 
mellem dem beror Kristendommens Væsen. Undersøgelsen heraf 
er altsaa den nødvendige Forudsætning for Løsningen af vor Op- 
gave. Denne kan herefter formuleres saaledes: at undersøge og 
eftervise den Erkendelse, som erhverves ved Tro paa Aabenbaringen* 

En ny Vanskelighed opstaar med Hensyn til Bestemmelsen 
af det Indhold, som „kristelig Erkendelse" rummer. Dette Begreb 
er flertydigt. Ordet Erkendelse kan dels betegne Handlingen „at 
erkende", dels Handlingens Produkt: det erkendte. Forbundet 
med Prædikatet „kristelig" er altsaa to Betydninger mulige: Kri- 
stendommens Erkendelsesindhold, og den kristnes Tilegnelse af 
dette. Rent abstrakt er det fremdeles muligt indenfor sidstnævnte 
Begreb at sondre mellem en Række forskellige Spørgsmaal: Til- 
egnelsens Forudsætninger, Kilder, Form og Midler, Grænser o. s. v. 
I hvilken af disse Betydninger bliver da den kristelige Erkendelse 
her at tage? Denne Distinktion er imidlertid rent abstrakt og 
uvirkelig. Ethvert Forsøg paa at isolere et af disse Spørgsmaal og 
behandle dette rent for sig viser sig altid som uigennemførligt. 
Spørgsmaalet om den kristelige Erkendelses Forudsætninger er 
uløseligt knyttet til Spørgsmaalet om dens Kilder. Spørgsmaalet 
om Erkendelsens Grænser afhænger paa det nøjeste af Spørgs- 
maalet om dens Form og Midler. Undersøgelsen af den kristelige 



Erkendelses „Hvorledes" kan ikke løsnes fra Undersøgelsen af 
dens „Hvad". Resultatet af denne bliver afgørende for Resul- 
tatet af hin og omvendt. Dette er en simpel Følge af den teolo- 
giske Grundlov, at det subjektive og objektive er uadskilleligt for- 
bundne i al levende Kristendom, og at enhver Adskillelse mellem 
disse er identisk med, at Livet dør. Om Udgangspunktet derfor 
tages i dette eller hint Moment, er et rent metodologisk Spørgs- 
maal, som kun bliver af secundær Betydning. 

Vi agte altsaa at søge at konstatere den Erkendelse, som 
Kristendommen indeslutter, og at vise, hvorledes og hvorvidt denne 
tilegnes. Imod denne Formulering af Opgaven kan — saa vidt vi 
skønne — kun en Indvending principielt rettes, nemlig: med hvil- 
ken Ret anvendes her Ordet Erkendelse? Dette betegner uimod- 
sigeligt den Forstandsakt: at føre det ubekendte tilbage til det 
bekendte. Al Erkendelse forudsætter saaledes noget oprindeligt 
bekendt og givet, som kan tjene som „Princip" for Erkendelsen. 
I denne Henseende er den kristelige Erkendelse samme Kaar 
undergiven som enhver anden Erkenden. Det gælder derfor først 
og fremmest om at eftervise det for alle kristne almengyldige 
„Princip". Er dette paavist, er den kristelige Erkendelses Opgave 
umiddelbart den at eftervise alt sit Indholds nødvendige Sammen- 
hæng med dette. I Almindelighed har man benævnet hint Problem 
med et dobbelttydigt og derfor uheldigt Ord som den kristelige 
Visheds Problem. Rettere burde dette betegnes som Problemet 
om den kristelige Erkendelses reale Sandhed. Er dette løst, er der- 
med ogsaa rent umiddelbart Forudsætningerne givet for at bestemme 
den til dette svarende Erkendelses Væsen. 

Den nærmere Undersøgelse af denne vil navnlig have en 
Vanskelighed at kæmpe med: Spørgsmaalet om den kristelige 
Erkendelses rent formale Mulighed? Denne adskiller sig fra al 
anden Erkendelse ved at have en Genstand, som ikke blot er 
immanent, men ogsaa transscendent. Men kan en saadan over- 
hovedet erkendes? Maa ikke ethvert Forsøg paa at indeslutte og 
rumme det transscendente i den menneskelige Bevidstheds Ram- 
mer sprænge denne? Er ikke Teologiens Tale om Antropomor- 
fismer og Anthropopathier paa en Gang en Anerkendelse og en 
Tilsløring af det Misforhold, som her raader? Disse Begreber inde- 
slutte jo ubestrideligt hele Problemets Vanskelighed i sig. Vidner 
det ikke om større Ærefrygt for Religionens ophøjede Genstand 
overhovedet at opgive at forsøge at neddrage denne i den men- 
neskelige Tænknings Ufuldkommenhed? Overfor de Indvendinger, 
som disse Spørgsmaal indeslutte, har den kristelige Erkendelse 
fra gammel Tid svaret med at henvise til Aabenbaringens Virke- 

lighed. Anerkendelsen af denne er ogsaa uimodsigeligt tilstrække- 
lig til at vise og begrunde den kristelige Erkendelses Mulighed. 
I det Øjeblik man derimod gaar over til at undersøge denne Mu- 
ligheds konkrete Virkeliggørelse, vil de ovennævnte Indvendin- 
ger paany nødvendigt indfinde sig. Heroverfor har Teologien 
ingen anden Udvej end paa hvert enkelt Punkt at undersøge disse 
i deres relative Berettigelse for saaledes at naa Klarhed over den 
kristelige Erkendelses Væsen under Endelighedens Vilkaar. Dette 
er den kristelige Erkendelsesandet store Hovedproblem: Spørgs- 
maalet om den kristelige Erkendelses formale Sandhed. 

Med denne dobbelte Undersøgelse vil vor Opgave i Hoved- 
sagen være løst. Dog vil denne umiskendeligt føles som uafsluttet 
og ufuldstændig, hvis ikke endnu et vigtigt Moment tages med i 
Betragtning. Den kristne, har en uvilkaarlig Trang til at søge Ga- 
rantier. Umiddelbart gaas der ud fra, at Troen stemmer overens 
med Videnskaben, og naar dette ikke synes at være Tilfældet, 
postuleres det, at den sande Videnskabs Resultater ikke kan stride 
imod, men tværtimod i et og alt maa støtte Troens Erkendelse. 
t)enne Postuleren er ingenlunde ganske at forkaste. Den er i sin 
umiddelbare Form et ægte Barn af den kristne Tro paa den al- 
mægtige Gud som Verdens Ophav og Maal. Paa den anden Side 
vil enhver Overgriben fra den kristne Tros Verden i Videnskabens 
Rige blive skæbnesvanger for den Indsigt, som det har kostet saa 
lange Tider at opnaa. Naar de pinlige Grænseregulerings Stridig- 
heder nu synes at være ophørte og vegne for Forstaaelsen af, at 
Tro og Videnskab er forskellige Sider af Aandslivet, vilde denne 
Indsigt straks komme i Fare, hvis Teologien gav efter for den 
Enhedstrang, som den kristne ikke mindre, men snarere i højere 
Grad end den ikke-kristne bærer i sit Hjærte. Det maa derfor 
til Slutning kræves, at der gives Ækvivalenter for det, som denne 
Indsigt synes at berøve den kristne. Disse kan kun bestaa i en 
Paavisning af, at hin Adskillelse ikke gør det kristelige Liv fat- 
tigere, men tværtimod rigere. I sidste Instans vil denne forsøge 
at vise Muligheden af en højere Enhed, hvor al Videnskab og 
Tænkning indordner sig som Midler til Virkeliggørelsen af den 
Guds Formaal, som den kristne i Troen kender. At en saadan 
Betragtning paa den ene Side i ingen Henseende behøver at rokke 
ved de Grundprincipper, som bære al moderne Videnskab, og at 
den paa den anden Side fyldestgør Kernen i den kristne Tros 
Krav paa en Enheds- og Helhedsanskuelse, bliver saaledes det 
tredie og sidste Led af vor Opgave at vise. 

Hermed er Opgavens Hovedpunkter skitserede. Forinden vi 
gaar til den positive Løsning af denne, vil det imidlertid være 



nødvendigt at undersøge det Arbejde, som Teologien hidtil har 
ydet paa dette Omraade. Navnlig i det forløbne Aarhundrede er 
disse Problemer bleven gjort til Genstand for indgaaende og dybt- 
gaaende Studier, der i mange Henseender har kastet nyt Lys over 
dem. Selvom herved neppe kan siges at være opnaat et afgørende 
Svar — og kan et saadant overhovedet naas? — , er dog de prin- 
cipielle Muligheder for en Bevarelse traadt klart for Dagen. Et- 
hvert nyt Arbejde maa derfor bygge videre paa den allerede lagte 
Grund. Kun saaledes vil det være muligt at føre den kristelige 
Teologi omend kun et lille Skridt videre i Retning af Klarhed 
over dennes Opgave og Midler. Baade praktiske og principielle 
Hensyn forene sig saaledes om at anbefale en Deling af Arbejdet. 
Dette vil derfor falde i to Dele : En historisk-kritisk Undersøgelse 
og en positiv Fremstilling. 



KAP. I. INDLEDENDE HISTORISKE SYNSPUNKTER 



Historisk set har denne Opgave Tilknytninger fra den kriste- 
lige Teologis ældste Tider, — men ogsaa kun Tilknytninger. 
Allerede de nytestamentlige Forfattere betone ofte, at Troen med- 
fører og indeslutter en Erkendelse, at marts efterfølges af yvwatg 
(åTCfyvwats). Men bortset fra en enkelt saare betydningsfuld Ud- 
talelse af Paulus (1. Cor. 13, 9 — 12), har disse ikke behandlet 
dette Emne i Sammenhæng. Dette ligger i Sagens Natur. Speci- 
fikt teologisk videnskabelige Undersøgelser kan og bør ikke søges 
i de bibelske Skrifter. 

Heller ikke den ældste Kirkes Teologer har haft Anledning 
til at undersøge den kristelige Erkendelses Væsen i og for sig. 
Overfor den gnostiske Sammenblanding af kristelig Tro og kos- 
mologiske Spekulationer, kunde man paa Forhaand have ventet, 
at Kirkens Lærere vilde have lagt Hovedvægten paa at eftervise 
Forskellen mellem kristelig Tro og filosofisk Verdenserkendelse. 
Dette skete imidlertid ikke. Ihukommende Pastoralbrevenes For- 
skrifter søgte disse hovedsageligt at fastslaa den Autoritet, som 
alene kunde garantere den ægte apostoliske Kristendom i Mod- 
sætning til Gnosticismens vilkaarlige Lærdomme. Overfor en 
^eu5(ovu[ios yvwatg stillede de Kravet om at fastholde den sunde 
Lære, som Kirken fra Begyndelsen har lært som den sande. Naar 
derfor Oldkirkens Lærere behandlede Spørgsmaalet om tzIgzk; og 
yvwats, er det væsentligt under andre Synspunkter end de ny- 
testamentlige Forfattere. Tro og Viden betegner ikke en Modsæt- 
ning men to Stadier i samme Udviklingsrække, niaziq er det 
lavere Trin, som kan og skal opløftes til det højere: yvo)at£. Troen 
er Antagelsen af Guds og Kristi Lære i Overensstemmelse med 
Kirkens Autoritet, — en Antagelse, som i og for sig er tilstræk- 
kelig til Frelse. Men allerede Klemens Alexandrinus udtalte: 
izXéov éaxfv toO 7uaT£0aat xå yvwvac. Troen viser ud over sig 

selv til en højere Erkendelse. Herved forandres Autoritetsfor- 
holdet til et Førstehaandsforhold til Aabenbaringen. En yvwaxtxég 
forstaar denne i dens Selvgyldighed. Enhver Gnosis er ganske 
vist formelt bunden til de kirkelige Normer (regula fidei), 
den hellige Skrift og den kirkelige Bekendelse; men reelt vil 
denne dog kunne indeholde mange ikke-kristelige Bestanddele. I 
denne Betragtning er Augustin væsentlig enig med Oldkirkens 
græske Teologer. Ogsaa han bliver staaende ved indenfor Kristen- 
dommens Sandheder at skelne mellem saadanne, der kan erkendes 
ved Fornuften, og saadanne, der ligge over dennes Kræfter. De 
første baade kan og bør tilegnes ved rationelt Bevis. De sidste 
maa derimod, — om ellers de religiøse Motiver er tilstede, — 
antages paa Grund af Autoritet. Denne Autoritetstro kan imidler- 
tid udvikles og naar sin fuldkomneste Form i Skuen. Denne Lære 
er Roden til den senere skolastiske Adskillelse mellem naturlige 
og aabenbarede Sandheder. 

Med større Grund kunde man vetite at finde Tilknytninger 
for vort Problem indenfor Middelalderens Teologi. Hvis det her 
var vor Opgave, — eller blot nødvendigt for vor Opgave, — at 
give en Oversigt over de Forsøg, der historisk er fremkomne til 
Belysning af vort Emne, vilde det ganske vist være umuligt at 
gaa udenom den skolastiske Teologis store Indsats paa dette Punkt. 
I de middelalderlige Kampe mellem Realisme og Nominalisme er 
der ud fra de daværende Forudsætninger givet et Opbud af Skarp- 
sind og grundigt Tankearbejde, som rent formelt maaske neppe 
er overgaat. Forholdet mellem Tænken og Væren (intellectus, 
sermo og res), mellem Almenbegreber (Arts- og Slægtsbegreber) 
og Individualbegreber, blev drøftet paa en Maade, som altid vil 
vedblive at være lærerig. Dog mene vi af en dobbelt Grund ikke 
at have nødigt at gaa ind paa en nærmere Fremstilling heraf. Dels 
var det i Virkeligheden ikke en specifik Opgave for den skola- 
stiske Tænkning at undersøge den kristelige Erkendelses Væsen 
som saadan. Dens Arbejde spændte videre. De store middelalder- 
lige Systemer var Tankens kæmpemæssige Forsøg paa at vise, 
hvorledes Kristendom og Filosofi ikke blot ikke er hinanden mod- 
satte, men tværtimod gensidigt understøtte og bekræfte hinanden. 
Eller m. a. O. de store Skolastikere tilstræbte intet mindre end at 
vise Overensstemmelsen mellem Tro og Viden og saaledes at give 
et rationelt Bevis for Kristendommens Sandhed. Og selvom dette 
Forsøg allerede i Middelalderen maa siges at være strandet, selv- 
om den nominalistiske Reaktion i det 14de og 15de Aarhundrede 
langt mere søgte at reducere Filosofiens Ydeevne til et minimum, 
var dog Formaalet det samme. Naar den nominalistiske Kritik 

søgte at opløse Filosofien i Skepticisme, skete dette, for at Teo- 
logien med saa meget desto større Tillid kunde fastholde Aaben- 
baringen uden at behøve at befrygte hins Indvendinger. Men dette 
Grundproblem er, — som ovenfor nævnt, — ikke vort Emne. 
Selvom Skolastiken derfor uundgaaeligt kommer ind paa Under- 
søgelser, beslægtede med vor, tabe disse dog for en væsentlig 
Del deres Værdi ved direkte at staa i dette Formaals Tjeneste. 
Dernæst er Middelalderens Indsats paa dette Punkt i en anden 
Henseende begrænset. En af de grundigste Kendere af dette Af- 
snit af Tænkningens Historie udtaler herom: „Ved den antike 
Filosofis Slutning var ved Siden af Nominalismen alle Realismens 
Hovedretninger allerede repræsenterede. Middelalderen har med 
et stort Opbud af Skarpsindighed igen optaget, fortsat, modificeret 
og ved indskudte Mellemled forgrenet Kampen indtil de fineste 
Adskillelser; — men den har hverken skabt den eller bragt en 
Løsning i Stand, som ikke allerede før den i det væsentlige var 
givet 1 )." Herved er peget paa et afgørende Punkt. Skolastiken 
arbejdede med et overleveret Stof: de græske Tænkeres, særligt 
Platons og Aristoteles Filosofi. Hvad disse havde skrevet og tænkt, 
blev paa mange Maader udviklet i dets Konsekvenser, kombineret, 
modificeret og — kriticeret, men ud over de herved givne Mu- 
ligheder naaede Skolastiken i det væsentlige ikke. Nu vil det ikke 
kunne nægtes, at den nyere Teologi ikke blot har optaget og be- 
handlet disse Tanker paa en alsidigere og kyndigere Maade, end 
det var Skolastiken muligt, men ogsaa kombineret dem med nye 
Synspunkter og Anskuelser. Der vil derfor være liden, — eller 
ingen, — Anledning til at fremstille den skolastiske Tænkning om 
vort Emne. 

Vor Opgave er udelukkende begrænset til den kristelige Er- 
kendelse som saadan. Det er paa Forhaand givet, at man ikke paa 
noget Tidspunkt i Teologiens Historie har kunnet lade de Spørgs- 
maal, som dette Problem indeslutter, staa hen ganske uunder- 
søgte. Lejlighedsvis, ved Behandlingen snart af dette, snart af 
hint Punkt, — særligt naturligvis af Teologien i snevrere For- 
stand — vil man derfor ogsaa kunne møde Udtalelser herom af 
større eller mindre Rækkevidde. En sammenhængende Fremstil- 
ling af den kristelige Erkendelse og en klar Forstaaelse for den- 
nes Betydning for det teologiske Arbejde kan derimod først ven- 
tes, efterat Erkendelseslærens Betydning for det videnskabelige 
Arbejde var paavist og bragt til Anerkendelse. Fortjenesten herfor 



*) Johann Heinrich Loewe : Der Kampf zwischen dem Realismus und Nominalismus im 
Mittelalter. Abhandlungen der kgl. bohmischen Gesellschaft der Wissenschaften vom Jahre 
1875—76. Sechste Folge. Achter Band. Prag. 1877. p. 30 f. 

tilkommer væsentligt Kant. „Kant er Erkendelsesteoriens Grund- 
lægger i Tyskland. Naturligvis ikke i den Forstand, at Under- 
søgelser af den Art ikke ogsaa før ham havde været til; Reflek- 
sioner over Erkendelsens Natur og Mulighed har overalt ledsaget 
den filosofiske Spekulation. Men Kant har som den første blandt 
de tyske Filosofer adskilt disse Refleksioner fra Metafysiken og 
gjort dem til en selvstændig Disciplin, ganske vist ikke under 
Navn af Erkendelsesteori (dette er først bleven almindeligt i an- 
den Halvdel af vort Aarhundrede), men under Titlen Transscen- 
dentalfilosofi." 1 ) Om Paulsen har Ret i dette, eller om den ved 
Ordene „i Tyskland" antydede Restriktion maa gives en noget 
større Udstrækning, er os i denne Sammenhæng uvæsentligt. Hi- 
storisk staar det fast, at først Kants Filosofi fik den gennemgriben- 
de Betydning for Teologien, der fik denne til at besinde sig paa 
sin Erkendelses Art og gøre denne til Genstand for selvstændig 
Undersøgelse. — 

Spørges der, hvilken Teolog der som den første tog denne 
Opgave op, vil Svaret imidlertid blive vanskeligere. I Almindelig- 
hed plejer man, — og med fuldkommen Ret, — at henvise til 
Friedrich Schleiermacher som den moderne Teologis Grundlægger. 
Denne var i Virkeligheden en altfor betydelig Teolog og Tænker 
til at lade dette Problem henstaa ubesvaret. Baade i hans filoso- 
fiske og teologiske Arbejder er dette paa forskellig Maade berørt. 
Dog synes ingen Steder at være givet en virkelig principiel Af- 
gørelse. En kort Oversigt over de i hans dogmatiske Hovedværk : 
„Der christliche Glaube" givne Antydninger vil vise dette. 

Schleiermachers teologiske Opgave var, — om man vil, — 
en større: at godtgøre Religionens Selvstændighed og Selvgyldig- 
hed, at sikkre denne „sin egen Provins i Gemyttet." 2 ) Religion 
er hverken Metafysik eller Moral, hverken Tænken og Viden eller 
Handlen og Villen, men „Anschauung und Gefuhl". Religionen 
erfares kun i den' umiddelbare Bevidsthed om det uendelige, evige 
og guddommelige, som aabenbarer sig i og ligger til Grund for- 
Selvbevidstheden. Menneskets inderste eksistentielle Forhold til 
denne Virkelighed er dets Religion. Sjælen i denne er saaledes 
en Bestemthed i Følelsen. Denne bestaar i Bevidstheden om den 
absolute Afhængighed, eller, — hvad der er identisk hermed, — 
i Forholdet til Gud. I denne Følelse aabenbarer Religionens ind- 
erste Væsen sig, og kun hvad der kan legitimere sig som Led af 
denne, har Ret til at bære Navn af Religion. Ud fra denne faste 

*) Friedrich Paulsen: Immanuel Kant. Sein Leben und seine Lehre. Zweite und dritte 
Auflage. Stuttgart 1899. p. 123 f. 

8 ) Schleiermacher: Ober die Religion. Reden an die Gebildeten unter ihren Verachtern 
Herausgegeben von Rudolf Otto. Gottingen 1899. p. 21 jævf. p. 29 ff. 

Position er Schleiermacher i Stand til at hævde Religionens Selv- 
stændighed uden at søge Hjælp i nogen Videnskab eller Filosofi. *) 

Ethvert Forsøg paa at føre rationelle Beviser for Religionens 
Sandhed er følgeligt i aabenbar Modstrid med dennes Væsen. Alle 
saadanne er dels overflødige 2 ), dels i sig selv umulige 8 ). Ingen 
vil saaledes forsøge at bevise Kristendommens Sandhed uden i 
Forvejen at være overbevist om, at hans Fromhed ikke kan an- 
tage nogen anden Skikkelse end den kristelige. Men er denne 
Forudsætning tilstede, behøves intet Bevis. Den kristelige Tros 
Vished kan ikke i nogen Henseende øges ved et saadant. Erken- 
delsen maa efter sit Væsen for stedse være afekaaren fra de Lande- 
mærker, hvor Fromheden hører hjemme. Denne bliver til ved og 
lever i de umiddelbare Erfaringer og Oplevelser. Men overfor 
disse er den begrebsmæssige Erkendelse med dens ufuldkomne 
og relative Midler ganske magtesløs 4 ). 

Paa den anden Side maa den religiøse Følelse, som enhver 
anden Følelse, ytre sig i anthropomorfistiske Forestillinger 6 ). En- 
hver, som ikke af egen Erfaring kender denne, vil og maa ganske 
vist kriticere disse som indbyrdes modsigende. Heroverfor har 
den fromme sit sikkre Værn i Følelsens umiddelbare Virkelighed. 
Modstanderne kan derfor kun henvises til den umiddelbare Er- 
faring, uden hvilken ingen virkelig Erkendelse er mulig. Paa den 
anden Side vil den fromme være sig de religiøse Forestillingers 
anthropomorfistiske og ufuldkomne -Karakter bevidst. Denne følger 
simpelt hen af, at den mægtige Følelses Indhold ingenlunde kan 
indesluttes i eller gengives af vore fattige Forestillinger. „Til den 
fuldkomne Sandhed vilde høre, at Gud kundgjorde sig, som han 
er i og for sig; men en saadan vilde hverken udvortes kunne 
fremgaa af nogen som helst Kendsgerning, ja selvom en saadan 
ogsaa paa ubegribelig Maade naade til en menneskelig Sjæl, vilde 
den ikke kunne opfattes og fastholdes som Tanke af denne, og 
naar den ikke paa nogen Maade vil kunne iagttages og fastholdes, 
vil den heller ikke kunne være virksom. En Kundgørelse af Gud, 
som skal være virksom hos os og i os, kan kun bringe Udsagn 
om Gud i hans Forhold til os, og dette er ikke en undermenne- 
skelig Uvidenhed om Gud, men den menneskelige Begrænsnings 
Væsen med Hensyn til ham 6 )." 

Hvorledes forholder den kristelige Lære sig herefter til den 



*) Schleiermacher: Der christliche Glaube. § 3 — 4. 
2 ) og 8 ) Der christliche Glaube. $ 11 og $ 14. 

4 ) Sin filosofiske Erkendelseslære har Schleiermacher væsentlig givet i sin „Dialektik" og 
„Æstetik" jævf. herom Sigwart: Schleiermacher's Erkenntnisztheorie. Jfd Th. 1857. p. 267 ff. 
6 ) Der christliche Glaube. § 5. 
6 ) Der christliche Glaube. § 10. Zusatz. 

kristne Tro? Herom udtaler Schleiermacher sig i sin berømte De- 
finition af Dogmets Begreb: „Christliche Glaubenssåze sind Auf- 
fassungen der christlich frommen Gemiithszustande in der Rede 
dargestellt 1 )." Begrundelsen er følgende. Det ligger umiddelbart 
i den fromme Følelses Væsen et kundgøre sig for andre. Oprinde- 
ligst sker dette mimisk ved de ydre Former, hvorunder Andagten 
lægger sig for Dagen. Saaledes fremkommer de hellige Tegn og 
symbolske Handlinger, som sædvanligt ledsager al virkelig From- 
hed. Dog kan vanskeligt et saa lavt Udviklingstrin og et saa 
mangelfuldt Sprogforraad tænkes, at den religiøse Følelse kun 
skulde være henvist til saadanne Ytringsformer. Denne har altid 
en uvilkaarlig Trang til at objektivere sig selv o: til at indeslutte 
sit Indhold i Forestillinger og forbinde disse ved Begreber. Hvis 
Fromheden ejer et nogenlunde konstant Forraad af Begreber, vil 
den kunne skabe en virkelig Trossætning. Dog maa ogsaa det 
uegentlige og billedlige Udtryk, som kun sammenlignélsesvis og 
med Forbehold kan benyttes om Fromhedens Indhold, betegnes 
som en Trossætning. Denne forudsætter saaledes et vist Maal af 
Kultur og aandelig Udvikling. Som Jesus Kristus arbejdede ved 
Ordets Forkyndelse, har Evangeliet senere kun ved dette udbredt 
sig videre. Enhver Sætning, som er eller kan være et Led af 
den kristelige Forkyndelse, er dermed efter sit Væsen en Tros- 
sætning. Omvendt maa enhver saadan bevise sin Ret ved at kun- 
ne indføjes som Led af Forkyndelsen. Allerede tidligt spaltede 
denne sig i tre Grene: den digteriske o: den umiddelbare Begej- 
strings Ytringsmaade, den homiletiske, der sigter mod det prak- 
tiske Formaal direkte at paavirke, og den fremstillende-belærende. 
Paa lignende Maade som de symbolske Handlinger forholde sig 
til Ordets Forkyndelse, forholde ogsaa disse tre Former for aande- 
lig Meddelelse sig gensidigt til hinanden. Hvilken af disse der er 
den fremherskende, er afhængigt af og betegnende for det Ud- 
viklingstrin, hvorpaa det enkelte Kirkesamfund befinder sig. Dog- 
matiske Sætninger er Trossætninger af fremstillende belærende 
Art, som tilsigte den skarpest mulige Grad af Bestemthed. Den 
dialektiske Form fremkommer naturligt ved Siden af de to andre, 
naar det religiøse Sprog og Begrebsdannelse er tilstrækkeligt ud- 
viklet, og det religiøse Liv er stærkt nok til at skabe Interessen 
for den dialektiske Forsken af den fromme Selvbevidsthed. Den 
bliver til, naar den fromme bliver sig Vanskelighederne og Mod- 
sigelserne i det poetiske Sprog og den homiletiske Fremstilling 
bevidst. Herved er denne principielt forskellig fra al Spekulation. 



J ) Anf. Skrf. $ 15 jævf. til det flg. § 16. 

En kristelig Trossætning har sin Kilde umiddelbart i den fromme 
Selvbevidsthed og maa retfærdiggøre sig for denne. „Den evan- 
geliske Kirke i Særdeleshed bærer den endrægtige Bevidsthed i 
sig, at den for denne ejendommelige Dannelse af dogmatiske Sæt- 
ninger ikke afhænger af nogen som helst filosofisk Form eller 
Skole eller overhovedet er udgaaet fra en spekulativ Interesse,, 
men kun fra Interessen for den umiddelbare Selvbevidstheds Til- 
fredsstillelse alene ved Hjælp af Kristi ægte og uforfalskede Ind- 
stiftelser; den kan altsaa ogsaa konsekvent kun optage saadanne 
Sætninger, som kan paavises at stamme herfra, som den tilhøren- 
de dogmatiske Sætninger 1 )." Disses kirkelige Værdi beror paa 
deres Forhold til de fromme Gemytstilstande og deres objektive 
Forudsætning: Jesus Kristus. Deres videnskabelige Værdi beror 
paa Bestemtheden af de benyttede Begreber og paa Nøjagtigheden 
i deres Forbindelse. Den dogmatiske Tænken formaar ganske vist 
kun tilnærmelsesvis at erstatte den digteriske og homiletiske Med- 
delelsesforms billedlige Udtryk med adækvate Begreber. Den vi- 
denskabelige Værdi er derfor nærmere at begrænse til den størst 
mulige Nøjagtighed og Fasthed i Bestemmelsen af det billedlige 
Udtryk. Dens praktiske Frugtbarhed afhænger derimod af, i hvor 
høj Grad dens enkelte Sætninger samstemme med det forelig- 
gende og lade sig sammenfatte til et afsluttet Hele. Herved und- 
gaar Teologien ikke paa mange Maader formelt at maatte støtte 
sig til det videnskabeligt bearbejdede Materiale 2 ). Det dogmatiske 
Sprog er efter sin Natur dialektisk, og bliver saaledes nødt til at 
benytte de videnskabeligt udarbejdede Terminologier. „Derfor er 
nu den hensigtsmæssige Benyttelse af Sproget i den dogmatiske 
Fremstilling paa Grund af den store Forskellighed i Anskuelserne 
og altsaa ogsaa i Udtrykkene paa alle de filosofiske Omraader en 
af de vanskeligste Opgaver." De filosofiske Systemers Vekslen vil 
ikke undlade at virke tilbage paa Dogmatikens Sprog. Herved 
bliver denne paa en gavnlig Maade paamindet om ikke at bygge 
paa filosofiske Resultater med Hensyn til Begrebsdannelsen, men 
stadigt at forholde sig prøvende og vurderende. 

Vi har hermed fremdraget de vigtigste af de Tanker, som 
Schleiermachers teologiske Hovedværk indeholder om den kriste- 
lige Erkendelse. Disse giver mere en psykologisk Beskrivelse af 
dennes Tilblivelsesproces end en principiel Undersøgelse af dens 
Art. Overfor en saadan vil de vanskeligt bestaa. Schleierma- 
cher har ikke givet, — og har ikke villet give, — en positiv 
Bestemmelse af den kristelige Erkendelse, men kun fremhævet 

*) Der christliche Glaube. $ 16 Zusatz jævf. § 28,3. 
a ) Anf. Skrf. § 28,1. 

de Konsekvenser, der følge af hans Bestemmelse af Religionens 
Væsen. I Modsætning til Samtidens udprægede intellektualistiske 
Retninger, Supranaturalisme og Rationalisme, har Schleiermacher 
klart indset de Vanskeligheder, som den religiøse Erkendelses 
Problem indeslutter. Dog betegner hans Teologi mere en Afvis- 
ning end en Løsning af dette. Som Erkendelse er principielt for- 
skellig fra Følelse, er Erkendelseslære principforskellig fra Re- 
ligion. Disse ligge i to Planer, som ikke paa noget Punkt be- 
røre hinanden. Er en saadan Position i Virkeligheden holdbar? 
Neppe. Bortset fra den psykologiske Vanskelighed ved den kon- 
krete Gennemførelse af denne Distinktion, maa Følgen heraf 
konsekvent være, at Fromheden ikke blot ikke indeholder, men 
ikke en Gang formaar at føre til nogen Erkendelse i dette Ords 
egentlige Betydning. Paa enkelte Punkter synes Schleiermacher 
at være rede til at anerkende dette. Den videnskabelige Dog- 
matik synes undertiden kun at faa den Opgave anvist: at redu- 
cere de af den religiøse Følelse udsprungne digteriske og retoriske 
Meddelelsesformer til det Punkt, at disse ikke indeholde Mod- 
sigelser. Men i og for sig forholder den dogmatiske Sætnings 
videnskabelige Form sig rent negativt til dens Indhold. Herved 
bliver imidlertid det dobbelte Spørgsmaal ubesvaret: i hvilket 
Forhold staar hine Meddelelsesformers Indhold til den oprindelige 
Følelse?, og med hvilken Ret og efter hvilken Norm adskiller og 
bedømmer den dogmatiske Tænkning de i dem givne Forestilling- 
er? I disse Spørgsmaal ligger hele Problemet vedblivende inde- 
sluttet. Ulige hyppigere forekommer imidlertid den Betragtning, 
at den af Fromheden udsprungne didaktiske Interesse har sin Op- 
gave i at rense og omsætte Følelsens billedlige Udtryk til klare 
og bestemte Tanker. En saadan Metamorfose kræver imidlertid 
ogsaa en nærmere Begrundelse. At den faktisk foregaar, er i Følge 
Sagens Natur ikke enstydigt med, at den foregaar paa rette Maade. 
Ligesaa vist som den fromme Følelse afføder en Erkendelse, ligesaa 
vist maa dennes Forhold til hin nærmere undersøges, hvis ikke 
alt skal overlades til Vilkaarlighed. Det praktiske religiøse Livs rent 
instinktive Karakter i Fuldbyrdelsen af denne Proces fritager ikke 
Teologien fra denne Undersøgelse. En saadan har Schleiermacher 
ikke givet. Den heraf følgende Usikkerhed og Vaklen i Troslærens 
Forudsætninger, — som forøvrigt kan efterspores gennem hele den 
positive Fremstilling, — finder vistnok sin Forklaring i Schleier- 
machers metafysiske og religionsfilosofiske Forudsætninger. Frem- 
for alt gælder dette Bestemmelsen af Religionens Væsen. Denne 
er hverken udtømmende bestemt ved Følelsen, ej heller er den 
religiøse Følelses Ejendommelighed tilstrækkeligt karakteriseret ved 

Den kristelige Erkendelse 2 

den absolute Afhængighed. En saadan eksisterer ogsaa i Forhold, 
der intet har med Religion at gøre. Hvis dette er rigtigt, kan det 
med en vis Ret siges, at Schleiermachers Forsøg, paa at fremstille 
Religionen i dens Renhed og Uafhængighed af Filosofien, er 
strandet just paa Grund af hans egen Filosofi. 

Schleiermachers i andre Henseender saa banebrydende Teo- 
logi kan derfor ikke faa direkte Betydning for vor Undersøgelse. 
Det samme gælder i endnu højere Grad den følgende Teologi i 
første Halvdel af forrige Aarhundrede. Som den herskende Filo- 
sofi efter Kant væsentlig arbejdede paa at forene, hvad han saa 
skarpt havde adskilt: den rene Fornufts og den praktiske Fornufts 
Omraader, gik Teologiens Arbejde paa faa Undtagelser nær væ- 
sentligt i samme Retning. Denne søgte paa forskellig Maade Støtte 
i filosofiske Refleksioner, og hilste navnlig med Glæde den Bi- 
stand, som den romantiske Filosofi syntes at byde. Dog kunde den 
kristelige Teologi i Længden ikke føle sig tilfredsstillet ved den 
tvivlsomme Anerkendelse, at dens Religion besad Sandheden i 
Forestillingens ufuldkomne Form, som denne Filosofi ydede den. 
Da nu Strauss o. a. tilmed paaviste, at denne Anerkendelse i Vir- 
keligheden var ganske illusorisk, blev Teologien tvungen til paa- 
ny at tage Stilling til det store Grundspørgsmaal, som Schleier- 
macher havde rejst: Religionens Selvstændighed indenfor Aands- 
livet. Medens den tidligere Teologis Betragtninger herom derfor 
i Almindelighed frembyde mindre af Interesse, bliver Forholdet 
et andet, efter at Tilliden til den monistiske Filosofi blev brudt. 
Dette blev Signalet til, at hint Problem toges op til fornyet Un- 
dersøgelse, og at man saavel fra filosofisk som fra teologisk Side 
søgte at drage de rette Grænser. At disse Grænseregulerings- 
arbejder ikke kunde foretages uden Strid, er en Selvfølge. I saa 
Henseende kan mindes om den ved S. Kierkegaard og R. Nielsen 
i vort Land fremkaldte, i mange Henseender interessante Strid 
om Tro og Viden. Af særlig Betydning blev det imidlertid, at In- 
teressen for Kants Filosofi paany vaagnede, 1 ) og at denne vandt 
Tilslutning ogsaa hos Teologer. Denne skyldtes det mer end noget 
andet, at Vejen banedes for en principiel Undersøgelse af den 
kristelige Erkendelses Væsen. 

Uden her at have til Hensigt at give en udtømmende historisk 
Oversigt over den moderne Teologis Stilling til dette Problem, 
søge vi at vise de principielle Muligheder, som denne herved blev 
stillet overfor. Hvis vor ovenfor givne Bestemmelse er rigtig, 
indeslutter Undersøgelsen af den kristelige Erkendelse et tredob- 

*) Th. Ziegler bestemmer Tidspunktet herfor til Aar 1862. „Die geistigen und socialen 
Stromungen des Neunzehnten Jahrhunderts." Berlin 1899. p. 450. 

belt Problem: om dennes reale Sandhed, om dennes formale 
Sandhed og om Erkendelsens Enhed. Kun rent abstrakt kan disse 
adskilles. Derimod vil der fremkomme tre principielt forskellige 
teologiske Grundanskuelser, alt eftersom Udgangspunktet tages i 
hvert af de tre Momenter. 

Vælges det første, bliver Betragtningen denne. Overbevis- 
ningen om Kristendommens Sandhed kan kun skyldes og bero 
paa en ved Erfaringen bevirket umiddelbar Vished. I og med 
denne er hele Kristendommens Indhold og saaledes ogsaa den 
kristelige Erkendelses Form og Erkendelsens Enhed umiddelbart 
givet. At gøre disse til Genstand for særlig Undersøgelse er der- 
imod altid et farligt og betænkeligt Foretagende. Herved nødes 
Teologien ind paa filosofiske Undersøgelser af Erkendelsens Væ- 
sen, som altid vil medføre en Fare for, at en filosofisk Teori op- 
kaster sig til Herre over det Indhold, som den kristne i Erfarin- 
gen har oplevet. Men dette er i aabenbar Modstrid med, at dette 
for den kristne er guddommelig Aabenbaring, der som saadan ikke 
kan være undergivet nogen den overordnet Instans. 

Vælges det andet Moment som Udgangspunkt, bliver Betragt- 
ningen denne. Den kristelige Teologi forudsætter Overbevisningen 
om Kristendommens Sandhed. Dens Opgave er at give en viden- 
skabelig Fremstilling af denne. Hertil kan den ikke undvære Vi- 
denskabens almindelige Midler. Sandhed kan ikke stride mod 
Sandhed. Det er derfor i ingen Henseende et Forræderi mod 
Aabenbaringen, naar Teologien undersøger, prøver og bedømmer 
dennes Udsagn ved Hjælp af en almen videnskabelig Erkendelses- 
læres Midler. Tværtimod. Jo konsékventere og strengere dette 
gennemføres, des bedre vil Teologien formaa at give Kristendom- 
mens religiøse Kerne i dens Renhed og saaledes naa til Resul- 
tater, der i lige høj Grad tilfredsstille Menneskets sande religiøse 
Trang og Videnskabens berettigede Fordringer. 

Vælges det tredie Moment som Udgangspunkt, bliver Be- 
tragtningen denne. Skal Enheden i Menneskets Aandsliv opret- 
holdes, maa dettes forskellige Elementer klart og skarpt holdes 
ude fra hinanden. Dette gælder ogsaa den kristelige Erkendelse. 
Teologien har overfor denne den Hovedopgave at paavise dens 
Ejendommelighed og Sandhed som beroende paa og indesluttende 
Værdibestemmelser i Modsætning til den videnskabelige Kausa- 
litetserkendelse. Kun saaledes kan Dissonanserne ophæves og 
Betingelserne skabes for en harmonisk Helhedsanskuelsé. 

Ved disse tre Muligheder er i de store Hovedtræk tre Grund- 
anskuelser indenfor den moderne Teologi karakteriserede: Erfa- 
ringsteologien, den filosofiske Teologi og Vurderingsteologien. Som 

2* 

hin Adskillelse mellem de tre Hovedmomenter i den kristelige 
Erkendelse i sig selv er abstrakt og aldrig konkret kan gennem- 
føres, er denne Karakteristik ogsaa rent abstrakt. Intet af disse 
teologiske Standpunkter kan undgaa at tage Hensyn til Problemet 
i hele dets Omfang. Dog mene vi, at denne Sondring ikke blot 
kan tjene som Oversigt men ogsaa angiver de Synspunkter, under 
hvilke hver af disse søger at løse Spørgsmaalet. Ved en Fremstil- 
ling og Undersøgelse af hver af disse vil der altsaa kunne opnaas 
en relativt fuldstændig Indsigt i den moderne Teologis hidtidige 
Arbejde paa Løsningen af denne Opgave. 

Da det, — som ovenfor nævnt,. — ikke her er vor Hensigt 
at give en fuldstændig Oversigt over Teologiens Bidrag til dette 
Problems Løsning, vil vi i det følgende vælge at fremstille den 
Lære, som de betydeligste Repræsentanter for de ovenfor skit- 
serede Standpunkter har givet herom. Som saadanne vælge vi 
Fr. H. R. v. Frank og hans Skble; R. A. Lipsius og A. E. Bieder- 
manh ; og A. Ritschl og hans Skole. 



KAP. II. ERFARINGSTEOLOGIEN 



Erfaringsteologien er historisk fremkommen som et Forsøg 
paa at forbinde Troskab mod den kirkelige Overlevering med 
en ny teologisk Metode. Dette har dens geniale Stifter J. Chr. K. 
v. Hofmann prægnant udtrykt i sit berømte: „Neue Weise alte 
Wahrheiten zu lehren". Denne Formulering af Opgaven er i sig 
selv betegnende. Med Rette vilde der kunne spørges: „Viser kir- 
kelig Troskab sig ikke mere i at fastholde de med Reformationen 
givne Principper og at give disse den reneste og klareste Udvik- 
ling end i at fastholde givne Resultater? Er det overhovedet mu- 
ligt at skifte Metode, uden at disse ændres"? Ikke uden Grund 
besvarede denne Teologis ældste Modstandere sidstnævnte Spørgs- 
maal benægtende. I denne Sammenhæng spørge vi imidlertid ikke 
om denne Teologis dogmatiske Indsats, men kun om dennes 
Metode. 

Kristendommen er ikke den i de bibelske Skrifter eller i den 
kirkelige Tradition givne Overlevering men „det i Jesus Kristus 
formidlede personlige Samfund mellem Gud og Mennesket." x ) 
Det genfødte Menneske er det faktiske Vidnesbyrd om Kristen- 
dommens Virkelighed. Teologen har som kristen ingen anden Op- 
gave end at analysere og fremstille den i hans Kristenstand givne 
Virkelighed. „Freie, namlich in Gott freie Wissenschaft ist die 
Theologie nur dann, wenn eben das, was den Christen zum Chri- 
sten macht, sein in ihm selbstandiges Verhaltnisz zu Gott, in 
wissenschaftlicher Selbsterkenntnisz und Selbstaussage den Theo- 
logen zum Theologen macht, wenn ich der Christ mir dem Theo- 
logen eigenster Stoff meiner Wissenschaft hin." 2 ) Den saaledes 
fremkomne kristelige Lære maa derefter bekræftes ved dens 
Overensstemmelse med den hellige Skrift. Denne Grundbetragtning 

*) og 2 ) J. Chr. K. v. Hofmann: Der Schriftbeweis. I. Zweite Auflage. Nordlingen. 1857. 
p. 8 og p. 10. 

har faat sin rigeste og klareste Udførelse i Fr. H. R. v. Frank's 
betydningsfulde Værk: „System der christlichen Gewissheit". — 

1) Frank gaar ud fra den Kendsgerning, at den kristne som 
kristen besidder en ejendommelig bestemt Vished. Dette Ord be- 
tyder en Tilstand af subjektiv Forsikrethed om et eller andet 
Objekt som Sandhed. En saadan skyldes altid en umiddelhar Er- 
faring, i hvilken Objektet godtgør sig selv for Subjektet. Saa- 
ledes besidder den kristne en uformidlet, umiddelbar Vished om 
som kristen at være bleven et nyt Jeg, en ny aandelig Personlig- 
hed med nyt aandeligt Indhold og nye sædelige Normer. Denne 
Forvandling betegnes, set som en Akt, der udefra griber ind i 
Menneskets Liv, som Genfødelse, set som et Produkt af Menne- 
skets Villie, som Omvendelse. Den dogmatiske Opgave bliver føl- 
geligt at paavise det specifikt nye Indhold, som det kristne Liv 
indeslutter; dets objektive Forudsætninger; og de Midler, hvor- 
igennem disse bevirke hint; — eller med Frank de immanente, 
de transscendente og de transeunte Trosobjekter. De immanente 
er Synden og den naturlige Villies Bundethed af denne, og der- 
næst Guds Tilgivelse af Syndens Skyld, som dog kun bevares, 
saalænge den inderligt tilegnes; — eller m. a. O. den habituelle 
og aktuelle Retfærdighed — ; og endelig Villiens sædelige Frigørelse 
og Forvisningen om den endelige Fuldkommengørelse. De imma- 
nente Trosobjekter indeholde videre Visheden om deres transscen- 
dente Forudsætninger. Genfødelsens Aarsag kan ikke søges inden- 
for Relativitetens Verden. Som Skylden i sig selv erfares som 
absolut, kan dennes Borttagelse kun skyldes den ahsolute o: Gud. 
Af den Maade, hvorpaa Skyldens Tilgivelse fuldbyrder sig i Be- 
vidstheden, følger fremdeles Visheden om, at Gud er Personlighed, 
ja at han er den treenige. Endelig medfører Syndstilgivelsens Vir- 
kelighed Vished om, at denne er bevirket og garanteret ved en 
Soning, ydet paa Menneskenes Vegne af Gud, o: om Gudmenne- 
skets stedfortrædende Forsoningsdød. Disse transscendente Tros- 
objekter erfares imidlertid kun gennem bestemte Midler og For- 
mer, Ord og Handlinger. Disse de transeunte Trosobjekter er de 
kristnes Samfund, Kirken, med dens Naademidler: Ordet og Sa- 
cramenterne, samt disses indbyrdes Forhold og Vekselvirkning. 
Til hver af disse tre Tankerækker slutter sig et polemisk Afsnit, 
der tilbageviser og gendriver de Indvendinger, der kan rettes mod 
disse i Almindelighed og de enkelte Punkter i Særdeleshed. Næg- 
telsen af de immanente Trossandheder foreligger i Rationalismen, 
af de transscendente i Pantheismen, af de transeunte i Kriticis- 
men. Endelig slutter Forfatteren med at vise, hvorledes det nye 

Liv bevirker 'en ny Erkendelsens Enhed. Den, der i sit Liv har 
erfaret den absolute Gud, faar dermed Visheden om, at Verden 
er skabt af ham og til ham. Mennesket er ikke blot et Led af 
Naturens Mangfoldighed, men er trods al Ufuldkommenhed be- 
stemt til gennem den sædelige Villies Arbejde at naa til aandelig 
Væren for, i og med Gud. Den diametralt modsatte Anskuelse 
foreligger i Materialismen. Med Gendrivelsen af denne afslutter 
den store Teolog sit indholdsrige Værk. 

I denne Sammenfiæng knytter vor Interesse sig særligt til 
de Undersøgelser, der direkte eller indirekte berøre vort Emne. 
Dette gælder først og fremmest den Bestemmelse af Vishedens 
Begreb, som Frank har stillet i Spidsen for sin Udvikling. 1 ) 

Vished betegner en psykologisk Tilstand i Mennesket, hvor- 
ved dette som Subjekt forsikrer sig om et Objekt. Mennesket be- 
tragter som Subjekt med Nødvendighed Objektet som noget fra 
sig forskelligt. Kun ved denne Sondren bliver det sig selv be- 
vidst som Subjekt. Om Objektet virkeligt eksisterer i en „For-sig- 
Væren", er i denne Henseende uvæsentligt. Det afgørende er, at 
Objektet fremtræder for Subjektet som et udenfor dette værende, 
fremkalder dets Bevidsthed om sig selv, og endelig tilegnes af 
dette som Sandhed i Modsætning til Illusionen. Vished bliver til 
ved Subjektets Indoptagelse af Objektet. 

Forholdet mellem Subjekt og Objekt er en Vekselvirkning, 
der nøder til at antage, at der maa bestaa en Ligeartethed mellem 
dem. Objektet maa være saaledes beskaffent, at det kan indvirke 
paa Subjektet. Dette maa besidde saadanne Opfattelses Organer, 
at det kan tilegne sig Objektet. Vishedens Tilblivelse beror saa- 
ledes paa en sammensat Proces. Det første Led i denne er Er- 
faringen. Herved forstaas den Tilstand eller Væren, som frem- 
kommer i Subjektet, ved at et eller flere Objekter indvirke paa 
eller bemægtige sig dette. En Erfaring kan, — selvom det ikke 
behøver at være Tilfældet, — imidlertid være af ganske ubevidst 
kaotisk Art. Derfor medfører denne med Nødvendighed som næste 
Led: Erkendelsen. Denne er en Tænken, eller rettere en Efter- 
tænken, idet Subjektet ved sine iboende Opfattelsesevner søger 
at reproducere, samle og forbinde det i Erfaringen givne. Hertil 
benyttes Begreberne. Disse er de ved Tænkningen reproducerede 
Billeder af Objektet. Jo klarere og bestemtere disse udformes, des 
bedre vil den ny Erfaring kunne indordnes under og sammenføjes 
med de tidligere. Herved fremtræder en ny Side af Erkendelsens 
Væsen : Sammenligningen. Enhver ny Erfaring erkendes kun i og 

1 ) System der christlichen Gewissheit. Bd. I. Zweite Auflage. Erlangen 1884. p. 54 ff. jævf. 
H. Ussing: Den christelige Vished. København 1883. p. 84 ff. 

gennem dens Forhold til tidligere Erfaringer. Forholdet mellem 
Erfaring og Erkendelse er dialektisk. Denne fremkaldes af hin 
men søger dog udover hin ved at drage Slutninger, opstille For- 
modninger og forsøge Kombinationer o. s. v., hvorved nye Er- 
faringer kan fremkaldes. Selvom Erkendelsens Væsen i en vis 
Henseende kan blive af hypothetisk Art, vil Visheden altid bero 
paa Overensstemmelsen mellem Erfaring og Erkendelse. 

Hvis Subjektet formaar fuldkomment at tilegne sig det i Er- 
faringen givne, at forme dette i adækvate Begreber, og at for- 
binde disse harmonisk med dets forhaandenværende Viden, er 
Visheden fuldkommen. Den fejlende Vished kan følgeligt have en 
tredobbelt Grund : Erfaringens Mangelfuldhed, Erkendelsens Inkon- 
gruens, eller Fejl i Forbindelsen af de nye Resultater med de for- 
haandenværende. Al Usikkerhed beror paa, at Subjektet baade i sin 
Receptivitet og i sin Aktivitet kan forholde sig urigtigt overfor Ob- 
jektet. Denne kan kun overvindes, — forsaavidt dette overhovedet 
er muligt; thi al Vished eksisterer kun sammen med Bevidst- 
heden om at indeholde flere eller færre uløste eller uløselige 
Modsigelser i sig, — dels ved fornyede Erfaringer af Objektet, 
dels ved at den enkeltes Resultater bestyrkes og garanteres ved 
det Fond, som Slægten sidder inde med. 

Er Vishedens Væsen hermed bestemt, spørge vi: Hvori be- 
staar dernæst den kristelige Visheds Ejendommelighed? Frank 
svarer herpaa med følgende Hovedsætning: „Formelt set er alle 
Momenter, som konstituere Vishedens Væsen i Almindelighed, 
Objektets Forhold til Subjektet, begges Vekselvirkning paa Grund 
af i sig værende Ligeartethed, Erfaringen og Erkendelsen, ligesom 
begges indbyrdes Forhold, ganske paa samme Maade indeholdt i 
den kristelige Vished!" *) 

Den kristelige Vished eksisterer saaledes kun, forsaavidt 
Subjektet ved sig i Forbindelse med Troens Objekt : Gud. En For- 
skellighed finder ganske vist Sted. Medens det naturlige Subjekt 
med indre Nødvendighed sætter sig et Objekt for overhovedet at 
naa Selvbevidsthed, falder her en saadan Nødvendighed bort. Paa 
den anden Side kan det kristne Subjekt umuligt slippe sit Objekt, 
uden at al kristelig Vished derved med det samme ophører. 

Videre indeholder den kristelige Vished Bevidstheden om en 
Vekselvirkning og en Ligeartethed mellem Subjekt og Objekt. 
Omend den første i mange Henseender er forskellig fra den 
naturlige Visheds, er den kristne sig umiddelbart bevidst, at hans 
Vished udelukkende skyldes det guddommelige Objekts Aktivitet, 
der selv frembringer de aandelige Modtagelsesorganer. Dette 

*) System der christlichen Gewissheit. Bd. I. p. 92. 

er dog saa langt fra at udelukke, at det tværtimod fordrer det 
menneskelige Subjekts Receptivitet og Aktivitet i og efter denne 
Akt. Og selvom Forskellen, mellem den hellige Gud og det i 
Synden bundne Menneske er nok saa stor, afgiver dog selve den 
kristelige Bevidsthed Beviset for, at Menneskenaturen ikke i den 
Grad er fordærvet, at den ikke kan modtage og tilegne sig Guds 
Frelsesaabenbaring, ja at det guddommelige Liv endog kan ind- 
føjes, leve og virke i denne. 

Ogsaa Forholdet mellem Erfaring og Erkendelse er parallelt 
indenfor den naturlige og kristelige Vished. „Fides praecedit in- 
tellecturti." Den kristelige Erfaring er Produktet af Vekselvirk- 
ningen mellem det guddommelige Objekt og det menneskelige 
Subjekt. Den kristelige Erkendelse er den begrebsmæssige Ud- 
vikling af hint Produkt. Erfaringen af den guddommelige Ind- 
griben fører til Erkendelsens Arbejde. Denne træder i Virksom- 
hed med samme indre Nødvendighed som ved den naturlige Er- 
faring og kongruent med den naturlige Erkendelses Udvikling. 
Ogsaa her viser en Ligeartethed sig at være tilstede. Hvor meget 
end den kristelige Erkendelses Forskel fra den naturlige betones, 
— de guddommelige Tankers svimlende Højde i Sammenligning 
med de menneskelige, — lader det sig dog ikke nægte, at den 
aandelige Proces, hvorigennem Erfaringens Stof begribes, omsæt- 
tes i Tænkningens Billeder og underkastes Tankens Betingelser, er 
den samme her som hist. Selvom den menneskelige Visdom er 
Daarskab for Gud, og Evangeliets Daarskabsprædiken maa synes 
foragtelig for den naturlige Bevidstheds Visdom, er Forholdet dog 
ikke udtømt hermed. Der findes tillige en Visdom for de modne, 
som erkendes af dem i denne Daarskab. Selv et: credo, quia ab- 
surdum lader sig ikke udtale, uden at det absurde paa en eller 
anden Maade former sig adækvat med Betingelserne for menne- 
skelig Erkendelse. Der maa være Logik i denne Absurditet ikke 
blot i og for sig, — thi derved var vi ikke hjulpne, — men en 
for den menneskelige Tænken fattelig, med den paa en eller an- 
den Maade kongruent Logik. Hvor lidet end Kendsgerningerne 
lade sig forklare af Tingenes naturlige Sammenhæng, maa de 
dog paa en eller anden Maade kunne underlægges Kausalitets- 
loven, Loven om den tilstrækkelige Grund o. s. v., da de ellers 
vil fremtræde for den menneskelige Bevidsthed som tilfældige, 
vilkaarlige og — ufattelige. 

Endelig vil den kristelige Vished, ligesom den naturlige, vise 
sig at bero paa Overensstemmelsen mellem Erfaring og Erkendelse. 
Den kristne vil ganske vist fornemmeligt betone Erfaringen. Den- 
ne er det urokkelige Udgangspunkt, og den Tanke kan end ikke 

opstaa hos den kristne, at han selv skulde være i Stand til at 
frembringe de kristelige Sandheder. Tillige indeholder Erfaringen 
Garantien for Erkendelsens Mulighed og Tilskyndelsen til at øve 
denne. Den kristelige Vished, som herved bliver til, indeholder 
imidlertid ved Siden af Erfaringen om Trosobjekternes Ligeartet- 
hed ogsaa Bevidstheden om deres fuldkomne Ufattelighed for den 
naturlige Erkendelse. Dette forklarer Erfaringens Primat i den 
kristelige Vished, ligesom det ogsaa giver Nøglen til at forstaa den 
reelle Forskel mellem den naturlige og den kristelige Erkendelse. 

Denne beror paa de Forudsætninger, som leder Subjektet i 
Erkendelsen. Enhver sædelig-religiøs Erkendelse er dybest set be- 
tinget af Subjektets inderste aandelige Stilling til Objektet. Dette 
gælder ogsaa den kristelige. Denne beror paa den indgribende, 
Subjektet ganske omdannende, Erfaring, som ovenfor er bestemt 
som Genfødelse og Omvendelse. Kun under Forudsætning af den- 
ne Oplevelse kan Kristendommens Sandheder erkendes, uden den- 
ne maa ethvert Erkendelsesforsøg nødvendigt mislykkes. 1 ) 

Dette er en Følge af, at der ikke mellem den naturlige Er- 
kendelse og de kristelige Sandheder raader den Ligeartethed, som 
er Grundbetingelsen for al Vished. Muligheden for Opnaaelsen af 
denne Ligeartethed er vel Mennesket iboende, men reelt bliver 
denne først til ved hin Oplevelse. De kristelige Sandheder er i en 
vis Henseende ganske vist ikke unddragne den almen-menneske- 
lige Erkendelse. De kan som alle andre Led af Aandsverdenen 
undersøges og bedømmes af denne. En saadan theologia irregeni- 
torum kan endog naa til delvis rigtige og sande Resultater. Dog 
er Forholdet mellem det naturlige Subjekt og de kristelige Sand- 
heder fra Begyndelsen af præget af en indre Modsigelse, som uvil- 
kaarligt afslører den fundamentale Modsætning mellem disse. En 
inderlig og væsentlig Disparitet mellem Objekt og Subjekt vil al- 
tid kendemærke den naturlige Erkendelses Arbejde paa dette Om- 
raade. Denne maa nødvendigt bedømme de kristelige Trosobjekter 
efter de samme Normer, som gælder for dens øvrige Arbejde. 
Men. at disse ikke strække til overfor de kristelige Sandheder, er 
for kristne selvindlysende. Disse kan altsaa herudfra fuldkomment 
forklare sig, at den naturlige Erkendelse nødvendigt maa føres til 
at angribe hine som mangelfulde og modsigende. 

Hermed er Franks Grundbetragtning angaaende den kristelige 
Erkendelse fremstillet. Paa forskellige Punkter, navnlig i de kri- 
tiske Afsnit af ovennævnte Værk, bliver dette Spørgsmaal lejlig- 
hedsvis taget op til fornyet Undersøgelse. Da flere af disse Ud- 



*) System der christlichen Gewissheit Bd. I. p. 155 fl. jævf. System der christlichen Wahr- 
heit. Bd. I. Dritte Auflage. Erlangen und Leipzig. 1894. p. 1 ff., p. 38 ff. 

viklinger er betegnende for Frank's Stilling til dette Problem, skal 
de vigtigste af dem her fremdrages. 

Overfor Pantheismen hævder Frank, at den Vished, som den 
kristne ejer ved i Genfødelsen at have oplevet de transscendente 
Trosobjekters Indgriben, er stærk nok til at holde Stand overfor 
alle erkendelsesteoretiske Vanskeligheder. 1 ) Den kristne anlægger 
ikke Tænkelighedens Maalestok for Antagelsen af et aandeligt Ob- 
jekts Eksistens. I og for sig indeholder den Omstændighed, at 
Tanken fuldkomment formaar at opfatte et Objekt ikke den rin- 
geste Garanti for dettes Virkelighed. Dog medfører Genfødelsen 
ganske vist den Opgave : intellektuelt at tilegne sig de transscenden- 
te Trosobjekter, at reproducere og sammenfatte i Begrebets Form 
det, som er givet i Erfaringens umiddelbare Skikkelse. 

Herved synes vi at staa overfor Problemet om den konkrete 
Anvendelse af Frank's Grundsætninger om den kristelige Erken- 
delse. Dog viser dette sig ikke at være Tilfældet. Frank benytter 
derimod dette Punkt til at vise, af hvor liden Betydning Løsningen 
af denne Opgave er. Den vil ikke gavne den ikke-kristne, thi han 
træffer sit Valg af ganske andre Grunde, og heller ikke den krist- 
ne, thi den videnskabelige Undersøgelse af Erkendelsens Former 
vil ikke i nogen Henseende forøge den Vished, som han umiddel- 
bart besidder. Tilmed vil en kristen altid være sig bevidst, „at hine 
transscendente Trosobjekter overstige den menneskelige og ogsaa 
den kristelige Erkendelse, og at det stykkevise, ufærdige i Forstaael- 
sen, i Stedet for at være et Bevis mod hine Objekters Realitet, tvært- 
imod svarer til disses Karakter: de vilde ikke være, hvad de er, 
naar de ikke blev erkendte som overstigende Erkendelsen." 2 ) 

Paa den anden Side indeslutter Genfødelsen dog Muligheden 
for den virkelige kristelige Erkendelse. Den fuldkomne Differens 
mellem det transscendente og dog immanent virkende og alt denne- 
sidigt og endeligt forhindrer ingenlunde den kristne i at gøre hint 
til Genstand for sin Erkendelse. Naar han ud fra Genfødelsen paa 
en Gang fordyber sig i det transscendentes uendelige Forskel fra 
det endelige og tillige i den umiddelbare Erfaring af den transscen- 
dente Virkelighed, som han har oplevet, vil han naa til Indsigt i, at 
det transscendentes „Indvirken paa det endelige Subjekt, uden selv 
at blive endelig, dog svarer til Betingelserne for den endelige Væ- 
ren og Erkendelse, at følgeligt trods den specifike Differens en 
Ligeartethed er forhaanden og fremstilles, som muliggør Subjektet 
en Erkendelse af det transscendente efter dets Erfarings Maal." 3 ) 



*) System der christlichen Gewissheit. Bd. I. p. 396 ff. 

2 ) System der christlichen Gewissheit. Bd. I. p. 399 f. 

3 ) System der christlichen Gewissheit. Bd. I. p. 403. 

Det vil heraf fremgaa, at Frank væsentlig har begrænset sig 
til Problemet om den kristelige Erkendelses reale Sandhed. Naar 
Problemet om dennes formale Sandhed streifes, søger Frank altid 
tilbage til den kristelige Erfarjng som sin faste Borg. 1 ) Hvis For- 
maalet hermed var at vise denne som en mystisk, uudforskelig 
Oplevelse, kunde herimod intet indvendes. Men naar det samtidigt 
hævdes, at Erfaringen nødvendigt medfører en Erkendelse, ja at 
Visheden beror paa dennes Overensstemmelse med hin, synes hin 
Begrænsning i Virkeligheden ganske uholdbar. Det samme gælder 
den Maade, hvorpaa Frank løser Problemet om Erkendelsens En- 
hed. Vi vil ogsaa her møde det samme Grundsyn udviklet i dets 
Konsekvenser. 

Den kristelige og den naturlige Erkendelse er principielt for- 
skellige, ikke just i Maade og Midler, men i Udgangspunkt og 
Forudsætninger. Medens denne forholder sig væsentligt paa sam- 
me Maade overfor de kristelige Sandheder 1 som overfor alle andre 
Objekter, har den kristelige Erkendelse sin nødvendige Forudsæt- 
ning i Genfødelsens Oplevelse. Paa denne beror baade dens Fast- 
hed og Frihed. Fasthed, forsaavidt heri er givet Garantien for Tros- 
indholdets Sandhed. Frihed, fordi dette Udgangspunkt stiller den 
kristne frit overfor de Former, hvorunder den kristelige Erkendel- 
se hidtil har udviklet sit Indhold. Selvom Kritiken formaar at op- 
løse disse, kan dette ikke forurolige den kristne, da Indholdets 
Sandhed staar fast, uafhængigt af alle dets Former, ifølge en Op- 
levelse. 2 ) 

Saaledes staar f. E. Inspirationens Realitet fast, uafhængig af 
dens Modus, end sige af de Former, hvorunder en ældre Teologi har 
udviklet denne. Den kristne fastholder den paa Grund af en simpel 
Tilbageslutning fra den erfarede, stadigt vedvarende, præsente In- 
spiration til den primære. „Den kristnes Forsøg paa erkendelses 
mæssigt at fastslaa Inspirationens Modus begynder først efter den 
Skillelinie, som ved Kendsgerningens Fastslaaen adskiller ham fra 
Modstanderen. Og her vil nu den Ejendommelighed ved Striden 
iagttages, at medens Modstanderen altid først kaster sig over Er- 
kendelsesformerne, for ved deres Mangler at vise Kendsgerningens 
Umulighed, kan den kristne tvivle om hvilke som helst Erken- 
delsesformer, ja endogsaa prisgive disse, uden at tabe Kends- 
gerningen selv af Haanden. , Men naar Modstanderne forarge sig 
over, at vi opgive de meget bekæmpede stive Erkendelsesformer, 
i hvilke den ældre Dogmatik fattede Inspirationens Kendsgerning, 
og derved dog holde fast paa Sagens Realitet, ved vi fra vor Side, 

*) Jævnf. Frank's karakteristiske Omtale af Treenighedslæren. Anf. Skrf. p. 432 ff. 

2 ) Jaevnf. Fr. H. R. v. Frank: Dogmatische Studien. Erlangen und Leipzig. 1892. p. 78- f. 

at Nægtelsen af denne Realitet ingenlunde, som det kunde have 
Skin af, efter sin Grund er betinget af Indsigten i hine Formers 
Uholdbarhed: Afgørelsesgrundene for og imod Sagen ligge hin- 
sides Striden om Erkendelsesformerne." x ) 

Det kunde herefter synes, som om Frank hyldede en vis 
Dualisme. Den naturlige Erkendelses Resultater er principielt for- 
skellige fra den kristelige Erkendelses paa Grund af disses kvalita- 
tivt forskellige Forudsætninger. Dog afviser Frank i Almindelighed 
den Antagelse, „at hos den kristne den naturlige Bevidsthed gaar 
sin egen Vej, ved Siden af den specifikt kristelige og uden For- 
hold til denne." Der gives ganske vist Tilfælde, i hvilke en „Ved- 
Siden-Gaaen" en „Ikke-Sammen-Gaaen" er paaviselig, hvor en 
Kendsgerning i den naturlige Erfaring ikke lader sig indordne un- 
der den aandelige Erfarings Kendsgerninger, og hvor det tilsidst 
ved Ophobning af saadanne Kendsgerninger kommer til det, som 
man med et lidet passende Navn har kaldt „en dobbelt Bogfø- 
ring." 2 ) En saadan kan kun i meget betinget Grad anerkendes. I 
og for sig besidder den kristelige Bevidsthed ganske vist ingen 
Midler til at erkende Tingene i deres „For-sig- Væren." Dog er den 
ydre Verden ingenlunde et Omraade, som ligger udenfor dens In- 
teressesfære. Som den kristne er et Led af Naturen, vil ogsaa den 
kristnes Oplevelse i Genfødelsen bevirke et nyt Syn paa denne. 
Den kristne vil herved lære at betragte Naturen som Middel til 
Virkeliggørelsen af det Formaal, som Kristendommen stiller for 
Mennesket. Enhver konsekvent Erkendelseslære maa efter Sagens 
Natur udmunde i Skepticisme eller monistisk Idealisme. Kants 
Standpunkt vil nødvendigt vise sig at være en uholdbar Halvhed* 
Den kristelige Erfaring giver derimod Vished om den ydre Naturs 
Virkelighed. „Naar den sidste Sandhed, som vi naa med Hensyn 
til de naturlige Objekter, ikke er den: hvad de er i og for sig, men: 
hvad de er for os, nærmere, at de som saaledes erkendte er det pas- 
sende Materiale for vor Handlen, saa træder nu straks Subjekternes 
Differens i Forgrunden, ved hvilken Objekternes Væsensopfattelse 
bestemmes. Det vil selvfølgelig gøre en Forskel, om det Subjekt, 
hvis Handlen det er, er et i den kristelige Sandhed eller udenfor 
denne staaende." 3 ) Den kristelige Erkendelse kan efter sit Væsen 
ikke blande sig i den empiriske Naturerkendelses Arbejde. Paa 
den anden Side vil denne altid bevidst eller ubevidst være baaren 
af visse Forudsætninger, som ikke er af videnskabelig men af 
ethisk-religiøs Art. Blandt disse kan ogsaa den kristelige Bevidst- 



1 ) System der christlichen Gewissheit. Bd. II. zweite Auflage. Erlangen. 1881. p. 268. 

2 ) System der christlichen Gewissheit. Bd. II. p. 305 ff. 
8 ) System der christlichen Gewissheit. Bd. II. p. 313. 

hed være. Denne er i Virkeligheden den eneste, der kan bringe 
Fasthed og Afsluttethed ind i Verdensopfattelsen, fordi den hviler 
paa en Oplevelse. Saaledes, men ogsaa kun saaledes vil den krist- 
ne kunne overvinde Dualismen. 

Den kristelige Visheds Væsen er saaledes udfra den kriste- 
lige Erfaring at erkende den kristnes Forhold til den treenige Gud. 
Herved adskiller den kristelige Erkendelse sig klart fra den na- 
turlige. 1 ) I Modsætning til denne angaar den det centrale i Per- 
sonligheden, det højeste og sidste, og ikke det endelige og Enkelt- 
hederne. Den naturlige Erkendelse med de til dens Raadighed 
staaende Midler er overfor disse det til Sagen svarende Tilegnel- 
sesmiddel for den kristne som for den ikke-kristne. Dog formaar 
denne ikke fuldkomment at løse denne Opgave. Alt det endelige 
og enkelte er efter sit Væsen Organ for det centrale i Personlig- 
heden og kan for Erkendelsen ikke ganske løsnes fra denne dets 
Bestemmelse. Her staar vi ved Roden til alle Konflikter mellem 
den naturlige og den kristelige Erkendelse. Skylden for disse kan 
ligge hos begge. Den kristelige Erkendelse er tilbøjelig til en for- 
hastet Bestemmelse af det enkelte ud fra det centrales Norm — 
saaledes som den kristne har erfaret dette — med Tilsidesættelse 
af de naturlige Mellemled. Den naturlige Erkendelse er tilbøjelig 
til en forhastet Bestemmelse af det sidste og højeste udfra dens 
Erkendelse af det endelige og Enkelthederne. Den kan nemlig efter 
sit Væsen ikke undlade at fæste Øjet mod det sidste og højeste, 
og vil og maa dog som naturlig Erkendelse altid mangle Organet 
for Forstaaelse af dette. Ethvert Forsøg paa at udjævne denne 
Forskellighed for at opnaa en harmonisk afsluttet Helhedserken- 
delse, betegner en Forudgriben af det, som kun kan fremkomme 
som Resultat af en stadig fuldkomnere Erkendelse af det objektivt 
givne saavel paa den naturlige som paa den kristelige Erkendelses 
Omraade. Selvom saaledes disse Erkendelsesarter maa gaa jævn- 
sides i en vis Forstand, vil dog den rette Indsigt i deres Natur 
og indbyrdes Forhold være tilstrækkelig til at udelukke Konflikt. 
En saadan kan kun opstaa, naar den ene af disse trænger sig ind 
paa den andens Omraade. 

Hvorledes man end vil stille sig til disse Tanker om Erken- 
delsens Enhed, er det klart, at disse er en simpel Konsekvens af 
Franks Bestemmelse af Vishedens Problem som det alt afgørende 
i den kristelige Erkendelseslære. Derved levnes der ligesom ikke 
Rum for Behandlingen af de andre Problemer. Og dog kan det alle- 
rede nu betegnes som problematisk, om Løsningen af Spørgsmaalet 
om den kristelige Erkendelses reale Sandhed, — aldeles bortset 

*) System der christlichen Gewissheit. Bd. II. p. 360 IT. 

fra, af hvilken Art denne er, — er i Stand til at overflødiggøre den 
nærmere Undersøgelse af de ovenfor angivne Problemer. At dette 
er Franks Anskuelse, har i hans senere Skrifter fundet kraftigt 
Udtryk i hans Polemik mod enhver Indførelse af de erkendelses- 
teoretiske Undersøgelser i Teologien. Heri saa han en Fare for 
Teologiens Selvstændighed. Navnlig i sit sidste Skrift: „Geschichte 
und Kritik der neueren Theologie, insbes. der systematischen seit 
Schleiermacher" har Frank med Styrke hævdet dette overfor A. 
Ritschl. 1 ) Det afgørende er ingenlunde, som Ritschl mener, hvil- 
ken Erkendelsesteori man følger i den teologiske Undersøgelse af 
Trosobjekterne, men „om man overhovedet har at sætte Teologien 
i en saadan Afhængighed af en filosofisk Erkendelseslære, det 
være sig hvilken, det være vil?" 2 ) Vilde man hertil svare, at Te- 
ologien som Videnskab dog maa undersøge den ved de kristelige 
Forudsætninger bestemte Erkendelses Art og Midler, kan Frank 
ikke anerkende dette. Det heri givne Problem løser han ved den 
ovenfor omtalte Sondring mellem Indhold og Form. Hint er i Følge 
Erfaringen ubetinget sandt trods Formernes Ufuldkommenhed og 
Oprindelse. Saaledes er det en mærkelig Misforstaaelse at betegne 
det som en filosofisk Indblanding, naar Teologen i Læren om Gud 
begynder med en Udvikling af „det absolutes Begreb." Just udfra 
den kristelige Erfaring, og intet andet Steds fra, ved han jo, at 
fuldkommen „Af- og Ved- og For- sig- Væren" udgør Guds Væsen, 
som adskiller ham fra alt, som ikke er Gud. Naar Teologien til 
Fremstillingen af de kristelige Trossandheder benytter Udtryk, som 
ogsaa anvendes paa det filosofiske Omraade, følger deraf ingen- 
lunde, at Udtrykkenes Indhold er hentet derfra. Netop fordi den 
kristne er sig dette bevidst, kan han frit tage Udtryk og Begre- 
ber i sin Tjeneste, som formelt tilhøre den almen-menneskelige 
Erkendelse. 3 ) 

2) Denne Tankegang betegner ikke en Løsning men en Af- 
visning af Problemet. At denne Adskillelse mellem Indhold og 
Form beror paa en uigennemførlig og uvirkelig Abstraktion, be- 
høver imidlertid ingen nærmere Paavisning. I rigtig Erkendelse 
heraf har derfor Frank's Disciple søgt at føre Mesterens Tanker 
videre ved at give en positiv Bestemmelse af den af den kriste- 



x ) Geschichte und Kritik der neueren Theologie insbes. der systematischen seit Schleier- 
macher. Dritte Auflage. Erlangen und Leipzig 1898 p. 264 ff. jævnf. Dogmatische Studien p. 17 ff. 
p. 54 og „Ueber die kirchliche Bedeutung der Theologie A. Ritschl's . Erlangen 1888. p. 26 ff. • 
p. 35 ff. og p. 75 ff. (oversat af H. Ussing i Teol. T. Kbh. 1889 p. 1 ff. 

a ) Geschichte und Kritik der neueren Theologie u. s. w. p. 296 jævnf. Chr. E. Luthardts 
Bemærkninger. Z. f. k. W. k. L. 1881. p. 622 f. 

8 ) Geschichte und Kritik der neueren Theologie insbes. der systematischen seit Schleier- 
macher. p. 307 f. 

lige Vished følgende Erkendelses Ejendommelighed, samtidig med 
at Afvisningen af alle erkendelsesteoretiske Undersøgelser fast- 
holdes. Denne Opgave har f. E. Johannes Steinbeck søgt at løse i 
sit Skrift: „Das Verhaltnis von Theologieund Erkenntnis-Theorie." 
Dette kan i denne Sammenhæng ikke lades uomtalt. 

Steinbeck søger først negativt at vise, at Teologien efter sit 
Væsen ikke kan bygge paa erkendelsesteoretiske Undersøgelser. 
Væsentligt tre Grunde anføres herfor. 1 ) 

Hvis Teologien som Videnskab maatte lægge en bestemt Er- 
kendelsesteori til Grund, vilde den uundgaaeligt blive afhængig af 
Filosofien. Undersøgelsen af Tænkningens Midler, Forestillingernes 
Oprindelse, Erkendelsesevnernes Beskaffenhed og det erkendtes 
Gyldighed og Værdi, hører principielt ind under denne Videnskab 
og angaar ikke Teologien som saadan. Hvis denne dog vilde byg- 
ge paa en Teori herom, vilde dette være en utilsløret Indrømmelse 
af, at filosofiske Teorier blive normerende for Udviklingen af den 
kristne Tros Indhold. Heri vilde implicite ligge, „at de Love, som 
gælde for Erkendelsen af de naturlige Ting (xd <];ux tX( *), ogsaa gæl- 
de for Erkendelsen af de aandelige Ting (xa 7rv£i)(iaxtxa), Frelses- 
sandhederne." 2 ) Dette er imidlertid en Miskendelse af den Sfære- 
forskel, som eksisterer mellem de kristelige og de naturlige Ob- 
jekter, og følgeligt ogsaa mellem Erkendelsen af disse og hine. Og 
dernæst forudsætter Sideordningen af de naturlige og kristelige 
Objekter, at denne fremtræder som et Produkt af en nøjagtig Un- 
dersøgelse af de kristelige Trosobjekters Beskaffenhed. Men dette 
er efter Sagens Natur uforeneligt med at lægge en erkendelses- 
teoretisk Undersøgelse til Grund for denne. 

Dernæst maatte Teologien, om hin Fordring var nødvendig, 
give Afkald paa at tillægge sit Indhold Almengyldighed. Ingen 
filosofisk Erkendelsesteori har endnu formaat at hævde sig som den 
alene rigtige. Hvis Teologien, som efter sit Væsen gaar ud paa at 
udvikle Kristendommens Væsen paa almengyldig Maade, og ikke 
blot at give „subjektive Tanker, som ikke interessere nogen," alt- 
saa skal vente, indtil en saadan foreligger, vil den neppe nogen- 
sinde naa overhovedet at begynde sit Arbejde. 

Endelig synes denne Fordring i sig selv at være umulig. 
Det synes selvmodsigende at kræve en Teori om Erkendelsen, 
før man kender og har erkendt det Stof, overfor hvilket den 
skal anvendes. Dette syntes at løbe ud i Kravet om: „eine Unter- 
suchung des Erkennens vor dem Erkennen." 3 ) Steinbeck indrøm- 

*) Steinbeck: Das Verhaltnis von Theologie und Erkenntnis-Theorie. Leipzig 1898. p. 9 ff. 
a ) Steinbeck: Anf. Skrf. p. 11. 

8 ) Stahlin: Kant, Lotze, A. Ritschl. Leipzig 1888. p. 129 f. Hermed har Stahlin optaget 
Hegels Indvending mod den kritiske Filosofi. Encyclopådie der philosophischen Wissenschaften. 

mer dog, at denne Ståhlins Indvending ikke er ganske rammende, 
da en hvilken som helst Erkendelsesteori forudsætter Erken- 
delsen som et givet Faktum og kun søger sin Opgave i, viden- 
skabeligt at undersøge og bestemme dennes Væsen. Ikke desto 
mindre fastholder han Kernen i denne, at saadanne Undersøgelser 
er af altfor usikker og vanskelig Art, til at deres Resultater kan 
gøres til normative for den positive Fremstilling af Kristendom- 
mens Væsen. 

Den kristelige Erkendelse kan saaledes ikke bestemmes paa 
erkendelsesteoretisk Grundlag. Positivt er derimod denne saavel 
efter Form som Indhold bestemt ved den kristnes Erfaring i Gen- 
fødelsen og Omvendelsen. 1 ) En Analyse af denne det kristelige 
Liv konstituerende Begivenhed vil vise, hvorledes denne indeslut- 
ter den specifikt kristelige Erkendelse i sig. 

Kristendommen er Frelseshistorie. Den kristelige Tro er en 
Hengivelse til den treenige Gud, som har aabenbaret sig i Jesu 
Kristi Person, Ord og Gerning, og som har mødt den enkelte i 
Genfødelsen. Derfor er Troen saa langt fra uden Forhold til det 
historiske, at den just indeholder den umiddelbare Vished om det- 
tes Sandhed. Saaledes indeholder denne Tro allerede en vis Tæn- 
ken, en Viden om Værdien af det Indhold, som den kristne i den- 
ne opnaar. Men „den virkeligt troende, som bevidst bekender sig 
til Kristendommen, føler sig inderligt nødsaget til at besidde Klar- 
hed over det, som han tror; han maa kunne aflægge Regnskab 
for sin religiøse Besiddelse." 2 ) Trosindholdet maa derfor udformes 
i klare bestemte Begreber. Kun ved Hjælp af disse kan dette ud- 
sondres, bestemmes i dets Bestanddele og med Hensyn til disses 
indbyrdes Forhold og saaledes klart tilegnes af den enkelte. 

Hvorledes er de kristelige Begreber herefter nærmere at be- 
stemme? Svaret herpaa er givet med, at de udspringe af Troen. 
Som denne bliver til, ved at en guddommelig, overnaturlig, aande- 
lig Virkelighed sænker sig ned i den naturlige, menneskelige 
Verden, antager dens Former uden dog at blande sig med den, 
gennemtrænger og aandeliggør den med sine Kræfter, og sætter 
den et Evighedsmaal, saaledes er ogsaa Troens Væsen i sig selv 
gudmenneskeligt. Den opstaar og opholdes ved guddommelige 
Kræfter, idet den underordner sig det naturlige, syndige Menneske- 
væsens Former, og gennemlutrer det med sin rensende Strøm, 
og fører saaledes Mennesket til den evige Fuldendelse. Svarende 
hertil er de kristelige Begreber prægede af en lignende Dobbelt- 

Die Logik. (Werke Bd. 6) Berlin 1840. p. 16 f. jævnf. hans bekendte Ord: „Erkennen wollen 
aber, ehe man erkenne, ist eben so ungereimt, als der weise Vorsatz jenes Scholastikus schwim- 
men zu Iernen, ehe er sich ins Wasser wage a . 

1 og 8 ) Steinbeck: Anf. Skrf. p. 210 ff. og p. 236. 

Den kristelige Erkendelse 3 

sidighed. Efter deres Oprindelse hentede fra det naturlige Liv faa 
de ved at fyldes med den kristelige Sandheds aandelige Indhold 
en ejendommelig ny Betydning. Denne Forandring af Begreber- 
nes Indhold følger med Nødvendighed af Troen og kan apriorisk 
fastslaas som mulig. Det er i sig selv utænkeligt, at Gud vel har 
villet aabenbare sig for Menneskeslægten, men dog ikke har gjort 
det muligt for denne at opfatte Aabenbaringsindholdet i tilsvarende, 
klare Begreber, saaat den troendes Erkendelse altid maatte være 
fordømt til at ende i Vildfarelse og Modsigelser. En saadan An- 
tagelse vilde gøre selve Aabenbaringens Virkelighed illusorisk. 

Den første Bestemmelse, der kan tillægges den kristelige Er- 
kendelse, er saaledes, at den bærer en naturlig-aandelig Karakter. 
Naar de fra denne Verden hentede Begreber benyttes om Gud og 
det guddommelige, maa alt det tænkes bort, som ikke stemmer 
overens med Guds i hans Aabenbaring kundgjorte Væsen. Den 
kristelige Erkendelse maa m. a. O. være sig bevidst, at Begreber- 
nes oprindelige Betydning ikke svarer til den, de faa ved at an- 
vendes om Trosobjekterne. Tillægge vi baade Gud og Mennesket 
Bestemmelsen: Personlighed, bruges dette Begreb i to principielt 
forskellige Betydninger. Herved vil Troen udfra den kristnes Op- 
levelse altid afgive det for Erkendelsen nødvendige Korrektiv. 
Den kristne vil saaledes paa den ene Side aldrig begrebsmæssigt 
kunne udforske Frelsesaabenbaringens hele Dybde ; thi dét aande- 
lige er som uendeligt uigennemtrængeligt for den til en vis Grad 
af Naturen bundne Erkendelse. Paa den anden Side er de kriste- 
lige Begreber trods al Uadækvathed dog i Stand til at opfatte det 
guddommelige, da det naturlige efter sit Væsen er anlagt paa at 
gennemtrænges af det aandelige. 

Den næste Bestemmelse angaar Spørgsmaalet om, hvorvidt 
den kristelige Erkendelse formaar at opfatte Trosobjekterne i deres 
objektive „For-sig Væren", eller kun at udsige den Betydning, 
de faa for dem, som træde i levende Forhold til dem? At de kun 
under den sidstnævnte Forudsætning kan erkendes, er efter det 
foregaaende en Selvfølge. Dog er dermed ikke givet, at den kriste- 
lige Erkendelse kun formaar at udtrykke deres subjektive Betyd- 
ning for den kristne. En saadan vilde de overhovedet ikke faa for 
nogen, med mindre han er overbevist om, at de i deres objektive 
Virkelighed har mødt ham i hans Liv. Troen indeslutter Visheden 
om, at Trosobjekternes objektive Væsen ikke er et ukendt og util- 
gængeligt Land, men at dette just i denne er opladt for den kristne. 
M. a. O. Problemet stilles falskt, naar den kristelige Erkendelse 
siges enten at bestaa i Værensdomme eller i Værdidomme. Her 
gælder intet Enten-Eller men et Baade-Og. „For den kristelige 

Troserkendelse er Værens og Værdidomme overhovedet ikke at 
opfatte som Modsætninger, men som uadskillelige, nødvendige 
Korrelater." 1 ). 

Hermed hænger den tredie og sidste Bestemmelse nøje sam- 
men. Denne angaar Spørgsmaalet om, hvorvidt vor „Troserken- 
delse og vore Trosbegreber er af subjektiv eller objektiv Art?" 
Troen har sit Indhold i Gud og i de Frelseskendsgerninger, hvor- 
ved han har aabnet Mennesket Adgang til Samfund med sig. Som 
Troen opstaar ved disse objektive Kendsgerningers Indgriben i 
Menneskets Liv, og som Troen atter bevirker Erkendelsen, maa 
denne siges at være af objektiv Art. Thi denne opfatter historiske 
Kendsgerninger, som eksistere udenfor Subjektet. Paa den anden 
Side eksistere disse ikke blot i objektiv, historisk Afsondring fra 
Subjektet, men maa inderligt tilegnes af dette, om de i Virkelig- 
heden skal blive Objekt for Troen og Erkendelsen. „Erkendelsens 
Objekter er i den kristnes Erfaring inderligt nærværende, og bli- 
ve ogsaa kun da rigtigt erkendte, naar de er blevne til en inderlig 
Kendsgerning, til Bestemmelsesgrunden for det religiøst-sædelige 
Liv."*) Forsaavidt den kristelige Erkendelse saaledes gaar ud fra 
Erfaringen, er denne af subjektiv Art. Den opstaar paa Grund af 
en religiøs-sædelig Indvirkning paa Subjektet, hvorved dette bliver 
bragt i et bestemt Forhold til denne Virknings Aarsag. Lægges 
Hovedvægten paa, at denne Indvirkning udgaar fra objektive Reali- 
teter, vil man betone Erkendelsens Objektivitet. Lægges omvendt 
Hovedvægten paa, at disse kun erkendes gennem Subjektets inder- 
lige Tilegnelse og Optagelse af dem, vil man betone Erkendelsens 
Subjektivitet. Den kristelige Erkendelse bærer en objektiv-subjek- 
tiv eller subjektiv-objektiv Karakter, idet dens Genstand saavel er 
en i sig selv bestaaende historisk Kendsgerning, som en i Subjek- 
tet forhaandenværende Virkelighed, som kun erkendes gennem det- 
tes religiøse Erfaring. 

Ved disse tre Bestemmelser er den kristelige Erkendelse og 
de kristelige Begreber væsentligt karakteriserede. 

3) Ikke blot Erfaringsteologien i snevrere Forstand har ind- 
taget dette Standpunkt overfor den kristelige Erkendelse. Ogsaa 
indenfor andre teologiske Retninger vil man kunne træffe en lig- 
nende Betoning af Erkendelsens reale Sandhed som Teologiens 
Grundproblem, med hvis Besvarelse alle andre Problemer enten 
principielt er løste eller overflødiggjorte. Et saadant Stade indtager 
f. E. H. Cremer, Da saavel hans Løsning af dette, som hans Be- 

*) Steinbeck: Anf. Skrf. p. 240. 
a ) Steinbeck: Anf. Skrf. p. 241. 

3* 

grundelse af dennes fyldestgørende Art i flere Henseender afviger 
fra de hidtil behandlede, skal denne kort fremstilles. 

Cremer er enig med Frank om, at Undersøgelsen af den kri- 
stelige Vished maa træde i Stedet for den ældre Dogmatiks Pro- 
legomena. Kristelig Erkendelse forudsætter og er givet med Vis- 
heden om Kristendommens Sandhed. En saadan hævder Kristen- 
dommen at kunne skabe i Mennesket. Hvorledes bliver denne da 
konkret til? 

Kristelig Vished skyldes en fri Villieshandling. 1 ) Den kriste- 
lige Forkyndelse forudsætter visse etisk-religiøse Anlæg hos Men- 
nesket, — kristeligt udtrykt, — Syndsbevidsthed som Skyld mod 
den levende Gud. Den kristelige Vished bliver til, naar Mennesket 
inderligt overbevises om, at den Gud, hvis Dom det erfarer i Skylds- 
bevidstheden, er den samme, som i Kristus tager det til Naade. 
Kun paa denne Erfaring hviler den kristelige Vished. Kristen- 
dommen tilbyder Mennesket Frelsesvished i Stedet for Domsbe- 
vidsthed. Hertil er den berettiget, thi den negerer ikke denne 
som Vildfarelse og Usandhed, men nøder tværtimod til vedvarende 
Anerkendelse af dens Sandhed. Det er Dommens Gud, som gen- 
kendes og derfor anerkendes i Frelsens Gud. Just derved, at hans 
Forhold til Synden stadigt er det samme, erkendes han af Menne- 
sket. Saaledes opstaar en saa overvældende Vished om Frelsesfor- 
kyndelsens Sandhed, at denne kan bestaa endog uden straks at 
indeholde den personlige Frelsesvished. Herved har Kristendom- 
men legitimeret sig som Sandhed. 

Den frie Anerkendelses Handling, hvorved den kristelige Vis- 
hed bliver til, er Troen. Forsaavidt denne refererer sig til et Ob- 
jekt, som hverken han fattes ved sanselig Iagttagelse eller skolet 
Tænkning, er dennes Vished og Erkendelse ganske vist forskellig 
fra al anden Erkendelse. Dog kan hermed ingen Modsætning sta- 
tueres mellem Tro og Viden. Troens Objekt møder Mennesket ad 
en bestemt og særlig Vej, men dennes Vished er ligesaa godt be- 
grundet og lige saa vel i Stand til at retfærdiggøre sig selv, som 
f. E. den ad Induktionens eller Deduktionens Vej vundne Vished. 
Naar Viden er „en Overbevisning i vort tænkende Jeg, baaren af 
den tydelige Bevidsthed om Grunden til, at vi har at holde denne 
for sand", er Troens Vished dette i højeste Grad, og maa være 
det, eftersom det i Kristendommen drejer sig om et Objekt, der 
er den direkte Modsætning til det logisk nødvendige og selvfor- 
staaelige. Der gives i og for sig intet af Sagen selv udspringende 

x ) Otto Zockler: Handbuch der theologischen Wissenschaften. Bd. II. Nordlingen 1884. 
Dogmatik A. Principienlehre von H. Cremer, p. 648 ff. jævnf. H. Cremer: Das Wesen des 
Christentums. Gutersloh 1901. (og min Omtale af dette Skrift, Teol T. ny Række. Bd. IV. 
p. 147 ff.) 

Forhold mellem Tro og Viden. Et saadant opstaar kun paa Grund 
af uberettiget Indskrænkning af Erkendelsesobjekterne og Erken- 
delsesvejene. En Modsætning kan kun statueres, naar Trosbegre- 
bet forvanskes. Tro er intet andet end den frie Handling af fri 
Anerkendelse, som ikke kan udelukkes paa det sædelige Livs Om- 
raade, allermindst naar det paa den centraleste Maade drejer sig om 
vor sædelige Personligheds Virken. Idet nu Troen som fri Aner- 
kendelses Handling skaber Vished, er den Subjektets Selvforvis- 
ning om Objektet og derfor Formidlingen af en virkelig Erken- 
delse af dette. Dette gælder alle de sædelige Forhold, hvori et 
Menneske er stedt. Ingen kan f. E. paa nogen anden Maade end 
just ved en saadan Handling opnaa Vished om andres Kærlighed 
og erkende denne i dens fulde Væsen og Omfang. I højeste Maal 
gælder dette paa det religiøse Omraade, saaat herudfra det augu- 
stinske og anselmske Ord: „fides præcedit intellectum," „crede, 
ut intelligas", ubetinget retfærdiggør sig, uden at den menneskelige 
Erkendelses almindelige Betingelser herved krænkes eller gøres 
ugyldige. 

En fra de øvrige Erkendelsesomraader hentet — og selv 
indenfor disse ikke ubestridt — erkendelsesteoretisk Kanon, som 
f. E. den af A. Riischl anvendte, kan følgeligt ikke overføres til 
den ved Troen formidlede kristelige Erkendelse. 1 ) Saa vidt Troens 
Trang og Interesse fører, saa vidt kan Erkendelse vindes, med- 
mindre Aabenbaringen i Kristus selv angiver Grænser og negerer 
den formentlige Trang. Troen kan ikke i sine Udsagn lade sig 
normere ved filosofiske Laanesætninger, som for den har saa me- 
get mindre Betydning, jo større Kløften er mellem Filosofiens 
Gudstanker og Kristendommens Gudserkendelse, mellem Gud, som 
logisk Tænknings Postulat, og Gud, som den kristnes salige Be- 
siddelse — ja allerede mellem det filosofiske og almentreligiøse 
Gudsbegreb. Naar den kristelige Erkendelses Forudsætning alle- 
rede gaar langt udover Filosofiens Ide om Verdensenheden, kan 
der ikke i dennes Navn rejses Krav om, at en Erkendelseslære bør 
anvendes, som allerede kommer til kort ved Begyndelsespunkterne 
af den her omhandlede Erkendelse. Paastånden om den kristelige 
Erkendelses Selvstændighed og om Gyldigheden af en erkendelses- 
teoretisk Kanon for dennes Indhold indeslutter saaledes en uløse- 
lig Modsigelse. 

Troens Objekt tilhører et andet Omraade end alle andre Er- 
kendelsesobjekter og overgaar al anden Erkendelse i Højhed, Ef. 
3,18. 1 Cor. 13,12. Dog er det derfor ikke uerkendeligt. Allerede 

x ) H. Cremer: Dogmatik (Otto Zockler: Handbuch der theologischen Wissenschaften Bd. 
II.) p. 651 f. jævnf. p. 613 ff. 

den fundamentale Anerkendelse, hvorved den kristelige Vished, 
— selvom denne endnu ikke er personlig Frelsesvished, — bliver 
til, beror paa en Erkendelse af Trosobjektet, Guds Aabenbaring i 
Kristus. Dernæst fordrer selve Troens Bestaaen en stadig dybere 
Tilegnelse af denne. Kun herved kan den opholdes, befæstes og 
vokse. Saaledes bliver Troen ikke just afløst af Erkendelsen, men 
lever dog kun i og ved Erkendelse, ligesom den selv alene for- 
midler denne. rcioretistv og Y t Y V( * )axecv betinge og bære hinan- 
den og adskille sig kun som Begreberne „at anerkende" og „at 
erkende". Som Erkendelsen altsaa afhænger af Troen, vil den al- 
drig kunne naa Fuldkommenhed, før Troen naar det Maal, hvor- 
efter den stræber. Saalænge dette ikke er sket, vedbliver Paulus 
Ord at gælde: „éit (iepoug ytyvtoaxo)" 1. Cor. 13,12. Denne Er- 
kendelse er bestemt til at afløses af den fuldkomne Erkendelse, 
naar Troens Vilkaar er omme. 

Grænserne for den kristelige Erkendelse kan altsaa kun 
drages ved at sondre mellem den Nutid, i hvilken Troen lever, 
og den Fremtid, for hvilken den lever. I Nutiden som i Fremtiden 
er det det samme Objekt, det samme Indhold, som erkendes. En 
kvalitativ Forskel mellem Erkendelsen nu og da eksisterer ikke. 
Den Fremtiden forbeholdte Erkendelse vil kun bekræfte og fuld- 
ende Troens i Nutiden vundne. Kun i en Henseende vil disse 
forme sig forskelligt. Da Troserkendelsen nødvendigt maa hente 
sine Begreber fra den synlige Verden, vil dennes Erkendelse af 
det transscendente Trosobjekt altid bære Præget af en vis Inkon- 
gruens mellem Indhold og Form. Just denne vil den fremtidige 
Fuldendelse bringe til at forsvinde. Men tillige stiller dette For- 
hold den stadige Opgave for den kristelige Tænken: altid at blive 
sig denne Inkongruens bevidst og at paavise de Grunde, som paa 
hvert enkelt Punkt foraarsage denne. — 

4) Indenfor Erfaringsteologien har den kristelige Erkendelses 
Problem i nyeste Tid faat sin fyldigste Behandling af L. Ihmels. 
I sit Skrift: „Die christliche Wahrheitsgewissheit, ihr letzter Grund 
und ihre Entstehung" har han i mange Henseender gravet en 
Spadelængde dybere end de hidtil omtalte Teologer. Det her be- 
grundede Standpunkt, — som til en vis Grad kan karakteriseres 
som en Syntese af Cremer's og Frank's Teologi, — betegner 
saaledes den sidste Fase indenfor denne teologiske Grundbetragt- 
ning. 

Ihmels har stillet sig den Opgave at undersøge den kriste- 
lige Sandhedsvished. Medens Undersøgelsen af Frelsesvisheden 
vil vise, hvorpaa den kristne i sidste Instans bygger Visheden om 

sit -Gudsforhold, vil Undersøgelsen af denne vise, hvorpaa den 
kristne bygger Visheden om, at den kristne Tros Indhold, Frelses- 
kendsgerningerne, er Sandhed. Selvom Frelsesvished og Sandheds- 
vished vil vise sig at bygge paa det samme, og saaledes til en vis 
Grad falde sammen, udelukker dette ikke, at disse, hver for sig, 
bør gøres til Genstand for selvstændig Undersøgelse. 

Hvilken er den Instans, „til hvilken den kristne tilsidst træk- 
ker sig tilbage, naar han skal aflægge Regnskab over sin kriste- 
lige Visheds Grund* 4 ? 1 ) Dette er Problemet. Det første Led i 
dette er Bestemmelsen af Begrebet Vished. „At være vis paa 
noget", betyder, at man trods alle Indvendinger og Tvivl ikke kan 
tænke dette anderledes, end man just tænker det. Vished medfører 
saaledes Bevidsthed om, at man i Fuldbyrdelsen af den bestemte 
Forestilling er underlagt en Tvang, som man ikke kan unddrage 
sig uden at komme i Modsigelse med sig selv. Af hvad Art denne 
Tvang er, afhænger af den Maade, paa hvilken Tingen bliver 
Mennesket bevidst. Er dette Erfaringen, gælder det at vinde Klar- 
hed over, at det Billede, som Mennesket har af Tingen, nøjagtigt 
svarer til det Indtryk, som i den afgørende Erfaring tvang ham 
til at fuldbyrde sin Vished. 

Den kristne er som kristen i Besiddelse af den centrale Vis- 
hed: at være i Samfund med Gud. Visheden herom er ikke blot 
Kernen i Frelsesvisheden, men i og ved denne ogsaa Sandheds- 
vished. Nærmere bestemt besidder den kristne Visheden om det 
alene gennem den historiske Kristus formidlede personlige Sam- 
fund med Gud. I denne Sætning er den kristelige Visheds to 
Hovedsider givet. Den kristnes Gudsforhold er uløseligt knyttet 
til Guds historiske Aabenbaring i Jesus Kristus. Og dog kan ingen 
opnaa Vished om dette som Kristendommens Væsen uden ad Guds- 
erfaringens Vej. Er Kristenlivet Samfund med Gud, kan den kriste- 
lige Sandhedsvished kun grundes paa Erfaringen om, at Gud har 
mødt den kristne i hans Liv. Men da Gud kun kan erkendes gen- 
nem hans Aabenbaring i Jesus Kristus, bliver det afgørende Pro- 
blem altsaa dette: Hvorledes kan den kristne gennem en Række 
fortidige historiske Begivenheder opleve og erfare Gud? 

Dette Spørgsmaal kan ikke besvares ved en Henvisning til 
Troen. Kristelig Vished kan som Erfaringsvished ikke adskilles 
fra, men er just identisk med Trosvisheden. Samfundet med Gud 
forudsætter, at Gud bevidner sig selv saaledes for Mennesket, at 
dette erfarer hans inderste Villie, men dernæst ogsaa, at dette i 
Tro og Tillid gaar ind paa denne. Det primære er Aabenbaringen, 

x ) L. Ihmels: Die christliche Wahrheitsgewissheit, ihr letzter Grund und ihre Entstehung. 
Leipzig 1901. p. 7. 

at denne Guds Selvkundgørelse aftvinger Mennesket dets Hjærtes 
Tro. Det sekundære er Troen som Menneskets Bejaen af Guds 
Selvtilbydelse, en Bejaen, der som nødvendig og dog frivillig 
indeslutter Visheden i sig. Den kristelige Erfaring fuldbyrder sig 
saaledes i Troen. „Visheden er Trosvished, forsaavidt den vort 
Samfund med Gud begrundende Gudsaabenbaring kun kan bejaes 
i Troen; den er Erfaringsvished, forsaavidt denne Tro kun kan 
grundes under Guds frelsende Selvbevidnelse, og forsaavidt kun 
indenfor personlig Frelseserfaring". 1 ) Forsaavidt bliver den religi- 
øse Erfaring altid den sidste Instans, som den kristne trækker sig 
tilbage til i Regnskabsaflæggelsen for sin Tro. 

Paa den anden Side maa den Misforstaaelse afværges, at den 
kristne skulde bygge paa sine egne subjektive Oplevelser. Den 
kristelige Vished hviler udelukkende paa Erfaringen om Guds ob- 
jektive Selvkundgørelse. At denne ikke er givet i hine Oplevelser, 
f. E. ikke en Gang i Genfødelsens og Omvendelsens mægtige 
Tvedeling af Menneskets Liv, fremgaar tilfulde af, at denne dels 
ikke formaar at give Vished om et Samfund med Gud, dels paa 
det nøjeste er sammenknyttet med Erfaringen om, hvorledes 
Synden ogsaa hos den genfødte hindrer Realisationen af Guds 
Formaal. En evangelisk kristen kan ikke bygge sin Vished paa 
noget som helst af sit eget. Den sidste Grund for hans Vished er 
alene den Guds Selvkundgørelse, hvorved Gud ud fra sig selv 
grundlægger Menneskets Samfund med sig. Denne er Aaben- 
baringen i Jesus Kristus. Og saaledes vender vort Spørgsmaal til- 
bage : Hvorledes kan fortidige historiske Begivenheder blive Gen- 
stand for personlig Erfaring i Nutiden? 

Indeslutter denne Tanke ikke en indre Modsigelse? Selv- 
stændig Vished om saadanne Begivenheder hviler i Almindelighed 
paa en kritisk Undersøgelse af Overleveringen. Naar dette ogsaa 
kræves med Hensyn til Aabenbaringens Kendsgerninger, er det 
forklarligt, at man har kunnet hævde, at de historiske Kendsger- 
ninger er relativt ligegyldige for den kristelige Vished. Denne 
Betragtning støtter sig til den i og for sig rigtige Paastand, at 
man ad historisk Vej ikke kan naa til den Vished, som det reli- 
giøse Liv kræver. Det afgørende for dette er derimod den Betyd- 
ning, som de historiske Kendsgerninger har for det personlige 
Liv, og denne kan ikke historisk bestemmes. Dog overses herved, 
at den historiske Overleverings religiøse Virkninger ikke kan ad- 
skilles fra Spørgsmaalet om dennes historiske Paalidelighed. Af 
Overleveringens Indtryk kan i og for sig ingen Slutning drages 
til dennes Sandhed. Overbevisningen herom er tværtimod Forud- 

*) L. Ihmels: Anf. Skrf. p. 184. 

sætningen for hine. Selvom Erfaringen af disse historiske Kends- 
gerningers Betydning er det i sidste Instans afgørende, kan denne 
dog ikke afskære, endsige løse, Spørgsmaalet om deres Trovær- 
dighed. Vi synes altsaa at føres til et Dilemma: Enten maa den 
bibelske Overlevering rent objektivt kunne bevises som sand, 
eller ogsaa maa den historiske Aabenbaring kunne rekonstrueres 
ved en Analyse af den kristelige Erfaring. 

Ingen af disse Muligheder kan imidlertid konkret gennem- 
føres. Derimod synes der at aabne sig en Udvej til en Løsning, 
naar der ses hen til, hvad den hellige Skrift indeholder herom. 
Denne viser, at Apostlene forkyndte Evangeliet som et Ord, de 
kristne skulde bygge paa, og ingenlunde som et i sig selv uvæ- 
sentlig Middel til at naa Erfaringen om Gud, Paa den anden Side 
indskærpede de ligesaa bestemt, at det afgørende er, at de troen- 
des Tillid til Evangeliet beror paa deres egen Erfaring om dette 
Ords Frelseskraft. Er Forholdet nu et andet? Er det apostolske 
Vidnesbyrd kun et Udtryk for Apostlenes egen individuelle Er- 
faring, som altsaa højest kan henlede Nutidens Opmærksomhed 
paa, hvad den kan forvente at opnaa ved at gøre en lignende Er- 
faring? Eller er Apostlene „Husholdere over Guds Hemmelig- 
heder", saaat Aabenbaringen alene foreligger i deres Forkyndelse? 
I saa Fald kræves ganske vist bestandigt en Erfaring om dennes 
Frelseskraft, men den herved vundne Vished er dog altid Visheden 
om det apostolske Evangelium. Disse Spørgsmaal kan kun be- 
svares ved at undersøge, hvorledes den kristne i sin Erfaring og 
Tro faktisk forholder sig til dette Evangelium. Resultatet af en 
saadan Undersøgelse er utvivlsomt. Den kristne vil altid betragte 
den Overlevering, der indeholder Evangeliet, som principiel for- 
skellig fra al anden Overlevering. Som denne nemlig i sidste In- 
stans stammer fra Helligaanden, bringer Aanden ogsaa denne saa- 
ledes ind til den enkelte, at Aabenbaringen i strengeste Betydning 
bliver nutidig for ham. „Gennem Aabenbaringsordet bringer Aanden 
Kristi Person saa nær til den enkelte, at denne bliver ham en 
nærværende Aabenbaring af Gud. Eller m. a. O. ligesom Gud i 
den historiske Aabenbaring har fuldbyrdet sin Henvendelse til 
Menneskeslægten, saaledes fuldbyrder hans Henvendelse til den 
enkelte sig i Aabenbaringsordet". 1 ) 

Hvorledes forvisser den kristne sig da om, at dette Ord er 
et Ord fra Gud? Allerede Pintsebudskabet viser dette. Hellig- 
aanden bevidnede dengang saaledes Forkyndelsens Indhold for 
Tilhørene, at disse trods al Tvivl og Modstand nødtes til at er- 



*) L. Ihmels: Anf. Skrf. p. 205 f. 

kende, at dette var Guds Ord til dem. Paa samme Maade nu. 
Den kristne har erfaret, at et bestemt Budskab uimodstaaeligt 
trængte sig ind paa ham som et Ord fra Gud og nødte ham til 
at anerkende det som saadant. Denne Erfaring forudsætter — 
omend paa uendelig nuanceret Maade — Bevidstheden om at være 
hjemfalden til Guds Vrede, og at ingen som helst Anstrengelse, 
men kun Gud, kan frelse. Ikke Loven, men just Evangeliet om 
Guds frelsende Kærlighed, som ikke skyr noget Offer, end ikke 
af den enbaarne Søn, formaar at føre Mennesket til at dømme sig 
selv i sin totale Afmagt til at gøre det gode, men dernæst ogsaa 
til at forstaa, at Frelsen alene er Guds Værk. Gud skaber saa- 
ledes gennem Evangeliet Betingelserne for dettes Modtagelse i 
Menneskehjærtet. 1 sidste Instans er denne Oplevelse ganske vist 
et Under. Men den kristne har heller ingen anden Opgave i Regn- 
skabsaflæggelsen for sin Tro end ærligt at beskrive, hvorledes 
Trosvisheden om Evangeliet er bleven til ud fra Erfaringen af 
dets Kraft. 

Kristelig Vished eksisterer saaledes kun som en Syntese af 
Guds Ord og personlig Erfaring. 1 ) Af disse Momenter kræver det 
første en nærmere Bestemmelse. Er Guds Ord identisk med den 
hellige Skrift? og i bekræftende Fald: i hvilken Betydning er den 
kristelige Sandhedsvished knyttet til Visheden om den hellige 
Skrift? Hvorledes kan dennes Autoritet religiøst begrundes? Svaret 
er i Principet givet i den kristnes Grundoplevelse. Den kristelige 
Erfaring er expansiv, den breder sig ud fra det enkelte Punkt til 
Helheden. Den kristne vil i Erkendelsen af sin Kristenstands 
Sammenhæng med den historiske Aabenbaring lære og indse, at 
det i Skriften givne Aabenbaringsvidnesbyrd paa den ene Side 
afslutter Aabenbaringen og paa den anden Side formidler denne 
for de kommende Tider. Fremdeles vil Forstaaelsen af, at Kirken 
som en levende Organisme med dens mange hinanden betingende 
og supplerende Gaver og Embeder er villet af Gud, ogsaa med- 
føre Klarhed over de oprindelige Aabenbaringsvidners enestaaende 
Stilling. Endelig vil ogsaa den primære Erfaring stadigt gentages. 
Som Skriftordet i enestaaende Betydning stammer fra Aanden, 
vil ogsaa Skriftens hele Indhold efterhaanden besegles for den 
kristne ved Aandens Vidnesbyrd. Ganske analogt hermed maa 
Spørgsmaalet om Skriftens Kanonicitet formuleres og besvares. 
Er denne Samling Skrifter faktisk egnet til at formidle Kirken 
den Forstaaelse af Aabenbaringen, som den behøver paa sin Vej 
gennem Tiderne? Besvarelsen heraf afhænger af den Erfaring, 



*) L. Ihmels: Anf. Skrf. p. 225 ff. 

som Kirken i Aarhundredernes Løb har gjort med Hensyn til 
denne Skriftsamling. Saaledes vil hver enkelt kristens Erfaring 
faa Betydning for Afgørelsen. Thi den samlede Bibels Autoritet 
beror slutteligt paa, at den kristne i den har erfaret den af Gud 
skænkede Aabenbaring. 

Hermed har Ihmels besvaret Spørgsmaalet om den kristelige 
Vished. Alt, som vil gøre Krav paa at være kristelig Erkendelse, 
maa udspringe af denne. Paa den anden Side er dennes Indhold 
ogsaa til en vis Grad tilgængeligt for den teoretiske Erkendelse. 
Hvorledes forholde disse to Erkendelsesarter sig herefter til hin- 
anden? Hermed er Problemet om den kristelige Erkendelses for- 
male Sandhed formuleret. 1 ) Dog ligger der i selve Formuleringen 
en Skævhed, som bliver skæbnesvanger for Løsningen af dette. 
Ihmels søger i Virkeligheden kun at vise den kristelige Erkendel- 
ses Forhold til alle Former for teoretisk Erkendelse, medens 
Spørgsmaalet om dennes positive Ejendommelighed kun tangeres 
og egentlig ikke besvares. 

Den kristelige Erkendelses Ejendommelighed beror paa, at 
Aabenbaringen, som er dennes Objekt, henvender sig til Menneskets 
Villie. I og for sig forudsætter enhver Erkendelse en Villiesakt, 
men idet Aabenbaringen er en Indbydelse til Samfund med Gud, 
formidles Erkendelsen af denne kun ved Menneskets udelte Mod- 
tagelse af den. Sin nærmeste Parallel har den kristelige Erken- 
delse i den sædelige Erkendelse. Denne beror ligesom hin paa en 
Erfaring og et personligt Valg, hvorved den adskiller sig fra al 
teoretisk Dømmen. Den kristelige Erkendelse adskiller sig atter 
fra den sædelige, ved at Menneskets personlige Afgørelse for 
Aabenbaringen i Virkeligheden først muliggøres af denne. Forsaa- 
vidt fremtræder Visheden her i sin fuldkomne Skikkelse. Naar 
Vished paa Grundlag af Erfaring bestemtes som Bevidstheden om 
at underligge en fra Objekterne udgaaende Tvang, ejer den kristne 
denne i fuldeste Maal. Den kristne er sig bevidst at under ligge 
en tvingende Magt, som har grebet Personlighedens inderste Cen- 
trum og paa en Gang dygtiggjort og nødet ham til at bejae dennes 
Realitet. Eller m. a. O. „Ligesom Guds.naadige Aabenbaring har 
sigtet mod at vække troende Tillid i Mennesket, saaledes bliver 
den kun bejaet af dette i Form af saadan Tillid, og kun saaledes 
Genstand for Erkendelsen." 1 ) 

Er den ved den kristelige Erfaring saaledes vundne Vished 
ikke af en saa ubetinget Art, at den apriorisk kan afvise alle Ind- 
vendinger? Neppe. Ligesom ved enhver anden Erfaring maa den 

kristne ogsaa med Hensyn til den religiøse regne med Muligheden 
af en Selvskuffelse. Denne Mulighed maa ses under Øjnene, naar 
den ved kristelig Erfaring vundne Erkendelse synes at stride mod 
en anderledes vundet. Den herved fremkomne Modsætning kan 
ikke afvises ved et Magtsprog. Den kristne vil i Virkeligheden 
ogsaa kun finde Hvile i at undersøge og føre den tilbage til 
sin sidste Oprindelse. Enhver tilsyneladende Modsigelse mod den 
kristne Tros virkelige Indhold vil saaledes altid vise sig at skyldes 
manglende kristelig Erfaring. 

Dette viser sig klarest, naar den religionsfilosofiske Viden- 
skab enten overhovedet betvivler den kristelige Erfarings Virke- 
lighed, eller i hvert Fald bestrider dens Evne til at garantere den 
kristelige Sandhedsvisheds enkelte Objekter. Disse Indvendinger 
kan kun overvindes af den kristne, ved at han paany besinder 
sig paa sine Erfaringers Indhold, og derudfra søger at eftervise, 
hvorledes hin Betragtning enten opfatter de i dem givne Data 
utilstrækkeligt, eller arbejder med dem i Modstrid med deres 
Væsen. 

Heller ikke den ofte befrygtede eller ønskede Konflikt mel- 
lem Kristendom og Naturvidenskab er mulig, naar begges Om- 
raader bestemmes rigtigt. Den eksakte videnskabelige Forsken 
har just sin Grænse paa det Punkt, hvor den specifikt religiøse 
Interesse begynder. Naturvidenskabens Opgave er Undersøgelsen 
og Bearbejdelsen af det givne Stof efter Love, som er abstrahe- 
rede fra dette, — dette er dens Styrke og Grænse. Derimod knytter 
den religiøse Interesse sig udelukkende til Spørgsmaalet om, hvor- 
ledes Gud indenfor Skabningens Verden udfører sine Frelsestanker 
med Menneskeheden. Dette forudsætter ganske vist, at denne 
Verden stammer fra og bestaar ved Gud, og at den maa tjene 
Gud som Middel til Virkeliggørelsen af hans Formaal. Men dette 
er aabenbart Sætninger, om hvis Ret og Uret der ikke ved Na- 
turvidenskabens Midler kan fældes nogen Dom. 

Vanskeligst er den kristelige Vished stedt overfor den histo- 
riske Kritik. Forsaavidt denne angaarAabenbaringshistoriens Kends- 
gerninger, retter den sig ret egentligt mod den kristelige Visheds 
Grund. En Paaberaabelse af den kristelige Erfaring kan efter 
Sagens Natur ikke fjerne ubekvemme historiske Resultater. Selv- 
om den kristne ikke grunder sin Vished paa historiske Under- 
søgelser, eksisterer den kristelige Sandhedsvished dog kun i Form 
af en Bejaen af Skriftvidnesbyrdet. Indeslutter en saadan Position 
ikke en indre Modsigelse? Relativt heldigst er den kristne stillet, 
naar de historiske Angreb paa Skriftens Troværdighed skyldes 
dogmatiske Forudsætninger, f. E. Antagelsen af Underets Umu- 

lighed. 1 ) En saadan kan hverken videnskabeligt eller historisk 
retfærdiggøres. Men Undersøgelserne kan ogsaa rent historisk 
gennemføres. Herved beror den kristelige Visheds Sundhed paa, 
om den kristne formaar roligt og sagligt at vurdere disse og over- 
bevise sig om, at den hellige Skrift dog ogsaa rent historisk for- 
tjener hans Tillid. Dette Supranaturalismens Sandhedsmoment kan 
ikke prisgives, uden at den kristelige Vished mister sin Rod i 
Virkeligheden. Ingen kristen vil saaledes undgaa paa forskellig 
Maade at komme til at kæmpe med de Tvivl, som Kritiken af 
den hellige Historie fremkalder. Ret beset er dette ganske i Over- 
ensstemmelse med den kristne Tros Væsen. Denne eksisterer kun 
som kæmpende. Den er ikke et færdigt Depositum, som kan hen- 
lægges, men en Besiddelse, som stadigt paany maa vindes. I sidste 
Instans vil den kristne altid bygge paa Paulus' Ord, at Gud er 
trofast, som ikke vil lade nogen fristes over Evne. 

Tilbage staar Problemet om Erkendelsens Enhed. Den religi- 
øse Erkendelse indeslutter altid en Tendens til at udvide sig til 
en almindelig Verdensanskuelse, Adskillelsen mellem den og 
den teoretiske Erkendelse er i Virkeligheden en Abstraktion, som 
ikke konkret kan gennemføres. Denne er ganske vist nødvendig 
for at vise, at den religiøse Interesse ikke maa forveksles med 
nogen som helst teoretisk Interesse, men faktisk viser dog enhver 
Sideordning af disse sig umulig, naar den teoretiske Erkendelse 
nærmer sig den kristelige Sandhedsvisheds Centrum. Der kan vel 
endnu sondres mellem Troen paa Gud som Vor Herres Jesus 
Kristi Fader og den i en afsluttet Verdensforklarings Interesse 
dannede Gudsidé. Og dog er den kristne paa det stærkeste inter- 
esseret i en ensartet Tydning af Verdensløbet, ligesom hele det 
kristelige Standpunkt bestyrkes, naar dette viser sig at eje Nøglen 
til Verdensgaaden. Ganske umulig er derimod Adskillelsen, naar 
det drejer sig om de historiske Kendsgerninger, som er Grund- 
laget for Troen. Naar Paulus f. E. 1. Cor. 15. paaberaa.ber sig 
disse, er dette uimodsigeligt for derved at bestyrke den kristelige 
Vished. Dette ligger i Sagens Natur. Den kristne vil og maa altid 
forsøge ogsaa at bemægtige sig de kristelige Sandheder ved den 
naturlige Erkendelses Midler. Hvo har størst Udsigt til at fast- 
holde og bestyrke sin kristelige Sandhedsvished, den, som lige- 
gyldig forsmaar disse, eller den, som troligt arbejder med dem 

x ) Heroverfor gælder følgende. Guds Tilværelse kan Videnskaben hverken bevise eller be- 
nægte. Men staar denne af andre Grunde fast, kan Muligheden af hans Indgriben i Verden 
i Almindelighed, 0: Aabenbaringen, og i det enkelte, o: Underet, ikke bestrides. Om denne 
Mulighed er virkeliggjort, kan videnskabeligt ikke konstateres. Men at Antagelsen af Guds 
Tilværelse, ligesom af Villiens Frihed, ikke behøver at gøre „al Videnskab umulig", maa en- 
hver indrømme, der er klar over Videnskabens Opgave og Grænser. Jævf. angaaende det sidste 
Punkt K. Kroman: Vor Naturerkendelse. Kbh. 1883. p. 257 ff. 

paa at tilegne sig Grundlaget for Sandhedsvisheden? Aabenbart 
den sidste. Da det herved staar lige urokkeligt fast, at den kriste- 
lige Vished er Erfaringsvished, maa denne altid være den kristnes 
naturlige Sandhedserkendelse absolut overordnet. Naar dennes 
indgribende Betydning dog maa anerkendes, synes ingen anden 
Udvej tilbage end, at denne ogsaa falder ind under Helligaandens 
vidnegivende Virksomhed. Herved synes vi imidlertid at komme 
i Modstrid med den lutherske Grundsætning, at Aandens Virksom- 
hed kun fuldbyrder sig gennem Guds Ord. 

Denne Sætning udsiger imidlertid kun, at Guds historiske 
Aabenbaring ikke kan suppleres endsige overbydes af nogen se- 
nere, og at Helligaandens Gerning kun sigter mod Frugtbargørei- 
sen af denne, idet Aanden just virker gennem Aabenbaringsordet. 
Naar den historiske Aabenbaring alene er Grundlaget for Guds- 
samfundet, betyder dette, at den Tro, som konstituerer Samfundet 
med Gud, just bliver til gennem denne. Med Hensyn til Frelses- 
visheden er dette umiddelbart indlysende, idet denne alene kan 
skyldes Aabenbaringsordets Indhold. Ogsaa Sandhedsvisheden fal- 
der paa det afgørende Punkt sammen med Frelsesvisheden, idet 
den kristne kun tør bejae Evangeliets underfulde Indhold, naar 
dette tvingende overbeviser ham som et Ord fra Gud. Men er 
Forvisningen herom opnaat, staar ogsaa den kristnes Arbejde 
med den naturlige Erkendelses Midler under Aandens Hjælp og 
Vejledning. Dette gælder særligt Tilegnelsen af Aabenbaringens 
historiske Indhold, saa vist som Aandens Gerning just er at aabne 
den kristnes Øje for dettes Virkelighed. Naar alt kommer til alt, 
forbliver det dog derved, „at den kristne, der besinder sig paa sin 
Visheds Grund, tilsidst kun kan trække sig tilbage til dette:, hvor- 
ledes han ud fra Aabenbaringsordets Indhold er bleven vis paa 
dette, som et ham gældende Guds Ord". 1 ) 

5). Vor Undersøgelse angaar i denne Sammenhæng ikke Erfa- 
ringsteologien i Almindelighed, 2 ) men kun dens Forhold til. den 
kristelige Erkendelses Problem. Det vil af den i det foregaaende 
givne Fremstilling fremgaa, at vor Hovedtesis har bekræftet sig, 
at denne Teologi væsentligt har concentreret sig om Løsningen af 
Problemet om den kristelige Erkendelses reale Sandhed. Spørgs- 
maalene om dennes formale Sandhed og om Erkendelsens Enhed 
har den derimod dels ment at kunne afvise, dels ment principielt 

x ) L. Ihmels: Anf. Skrf. p. 273. 

2 ) Dennes Fortjenester saavel af Formuleringen af Teologiens Opgave, som af Løsningen 
af denne i det enkelte, er ubestridelige og bliver stadigt mere anerkendte, se F. Kattenbusch : 
Von Schleiermacher zu Ritschl. Dritte Auflg. Gieszen 1903. p. 31 fT. og Otto Pfleiderer: Die 
Entwicklung der Protestantischen Theologie in Deutschland seit Kant und in Grossbritannien 
seit 1825. Freiburg, i B. 1891. p. 175 fT. 

at have besvaret ved Løsningen af hint Problem. Vor Opgave 
bliver altsaa en dobbelt: dels at undersøge, om denne Løsning 
ogsaa berettiger Teologien til at indtage dette Stade overfor disse 
to Spørgsmaal, dels at prøve selve Løsningens Beskaffenhed og 
Gyldighed. 

Erfaringsteologiens Grundbetragtning synes umiddelbart reli- 
giøst ganske tilfredsstillende. Vi samle for Oversigtens Skyld denne 
i dens Hovedtræk: 

Den kristne og den ikke-kristne er skilt ved en dyb, uover- 
stigelig Kløft. Saa ofte den ikke-kristne forsøger at slaa Bro over 
denne, maa dette mislykkes. Det naturlige Menneske besidder 
ikke Midler til at naa over til det Land, hvor den kristne aande- 
ligt lever. En Overgang foregaar kun, naar Gud selv fører Men- 
nesket over. Kun naar dette i Genfødelsen har erfaret Guds Ind- 
griben, oplades Øjnene for den kristne Tros Sandhed. Der findes 
altsaa intet neutralt Gebet, hvor kristne og ikke-kristne kan mødes 
og forhandle. Kristeligt og ikke-kristeligt er irreduktible Modsæt- 
ninger. Eller med et andet Billede : Den kristne staar paa et højt 
utilgængeligt Bjerg, hvorfra Udsigterne aabne sig til Evighedens 
Landemærker. Det naturlige Menneske kan ikke ved egen Fornuft 
og Kraft naa dette Stade. Ethvert Forsøg slutter, og maa slutte, 
med at blive resultatløst. Den kristne derimod forstaar, baade at 
disse Forsøg foretages, og at de ikke kan føre til Maalet. Han 
kan og maa føle en inderlig Deltagelse med disse, men formaar 
dog kun at henvise til den Hjælp, der førte ham til hans faste 
Stade: Erfaringen af Guds Indgriben i hans Liv. Naar derfor den 
kristne taler om, hvad han ser og erkender fra sit Livs urokke- 
lige Klippe, forekommer dette, — og maa dette forekomme, — det 
Menneske som Absurditet, som ikke har Forudsætningen for at 
forstaa det. Denne Forudsætning har kun den, som har gjort den 
samme Oplevelse som den kristne: Genfødelsen og Omvendelsen. 
Herudfra forsvinde Modsigelserne, og Erkendelsen af den kristne 
Tros Lys og Sandhed aabner sig for Mennesket i fuld Klarhed. 1 ) 

Dette faste og helstøbte Standpunkt vil umiddelbart frem- 
kalde en Følelse af religiøs Tilfredsstillelse. Nu maa det ogsaa 
uforbeholdent anerkendes, at dette indeholder vigtige Sandheds- 
momenter. Først og fremmest er det Erfaringsteologiens store For- 
tjeneste at have hævdet det religiøse Livs ubetingede Selvstæn- 
dighed. Og dernæst har denne ogsaa med fuldkommen Ret betonet 
Problemet om den kristelige Erkendelses reale Sandhed som det 



*) jævf. Schleiermachers Ord : „Diese Abliugnungen lassen sien aber nicht widerlegen, 
sondern nur durch die That besei tigen, indem wir suchen zu bewirken, dasz die Laugnenden 
dasselbe etfahren* Der christliche Glaube. $ 100, 3. 

afgørende. Spørgsmaalet er kun, om Løsningen af dette er altaf- 
gørende? Erfaringsteologien besvarer dette Spørgsmaal bekræf- 
tende. Klarest er dette udviklet af Steinbeck. 1 ) 

Naar denne formulerer Spørgsmaalet saaledes: Kræver eller 
udelukker Teologien erkendelsesteoretiske Undersøgelser?, er 
denne Formulering vidledende. Dette beror paa, at Begrebet Er- 
kendelsesteori er ganske ubestemt. Dette benyttes dels i en videre 
metafysisk Betydning, dels i en snevrere Betydning om Læren 
om Erkendelsens Grundsætninger og Gyldighed. Da denne og 
hine nuanceres og til en vis Grad variere efter de forskellige Er- 
kendelsesobjekters Art og Væsen, bliver Begrebet Erkendelses- 
teori i en vis Henseende en ganske formal Bestemmelse. Naar 
Steinbeck altsaa afviser Erkendelsesteorien af Teologien med den 
Motivering, at denne derved bliver afhængig af Filosofien, maa 
der nærmere spørges om, i hvilken Betydning hint Begreb tages. 
Hvis hermed kun skal siges, at Teologien ikke kan anerkende 
noget filosofisk System som afgørende Norm for Erkendelsen af 
dens Indholds Sandhed, kan dette ganske billiges. Den kristelige 
Teologi gaar ud fra Aabenbaringen som øverste Norm, som ikke 
kan underordnes under eller bedømmes ved nogen udenfor denne 
hentet Instans. 2 ) Derimod har Steinbeck ingen Ret til at udelukke 
Erkendelseslæren i Almindelighed af Teologien. Den videnskabe- 
lige Teologi maa nødvendigvis undersøge den af dens Forudsæt- 
ninger følgende Erkendelses Art og Midler. Nødvendigheden heraf 
fremgaar af, at Steinbeck ligesom Erfaringsteologien i Alminde- 
lighed anerkender en vis Inkongruens mellem Indhold og Form. 
Det ligger i Sagens Natur, at denne nærmere maa bestemmes og 
begrundes, om Teologien skal undgaa at være prisgivet til det til- 
fældige og vilkaarlige. 

Rigtigheden heraf afkræftes ikke af Steinbecks andre Ind- 
vendinger mod denne Fremgangsmaade. Naar der saaledes anføres, 
at Teologien herved maa give Afkald paa Almengyldighed, synes 
dette at bero paa en Forveksling af Kristendom og Teologi. 8 ) 
Kristendommen har som praktisk Religion Ærinde til alle. Teo- 
logien er det menneskelige Arbejde, der forsøger at fremstille 
dennes Indhold i klare, sammenhængende Tanker. Her vilde det 
uden Tvivl betegne en betænkelig Selvovervurdering, om en eller 
anden Teologi vilde prætendere at have løst denne Opgave paa 
fuldkommen, for alle kommende Tider, almengyldig Maade. En- 

») Dette Standpunkt har vundet Tilslutning hos Alfred E. Garvie (The Ritschlian Theo- 
logy. Edinburgh. 1902. p. 53) og Friedrich Cordes (Die philosophische Erkenntnistheorie A. 
Ritschls.) N. K. Z. 1901. p. 139 ff. 

2 ) jævf. P. Lobstein: Essai d'une Introduction i la Dogmatique Protestante. Paris 1896 • 
p. 165 ff. 

8 ) jævf. J. Kaftan: Dogmatik. Freiburg. I. B. 1897. p. 9. 

hver Teologi er som saadan perfektibel. Naar Steinbeck endelig 
anfører, at disse Undersøgelser er af for usikker og vanskelig Art 
til at lægges til Grund for Teologien, er dette ganske misvisende. 
Spørgsmaalet maa formuleres saaledes: Kræver den videnskabe- 
lige Teologi en Erkendelseslære, eller kan den undvære denne? 
Er det første Tilfældet, kan Hensynet til Opgavens større eller 
mindre Vanskelighed overhovedet ikke faa nogen Betydning. 1 ) 

Denne Opgave er heller ikke fyldestgørende løst ved Stein- 
beck's Forsøg paa at vise den kristelige Erkendelses Ejendomme- 
lighed som væsentlig givet i og med Genfødelsen. Som karakteri- 
stisk for hin anføres: dens aandelige, naturlige Karakter, at den 
paa en Gang bestaar i Værens og Værdidomme, og at dens Væ- 
sen derfor bliver af subjektiv-objektiv Art. Hvis det er rigtigt, at 
alle vore Begreber efter deres første Oprindelse er hentede fra 
den sanselige Verden, vil den første Bestemmelse i Virkeligheden 
gælde enhver Erkendelse, hvis Objekt ikke tilhører den sanselige 
Virkelighed. Den samme Uadækvathed, som den kristelige Erken- 
delse maa kæmpe med, har saaledes sine nøjagtige Paralleler i 
alle Aandsvidenskaber. Men selvom man ikke deler denne An- 
skuelse, og benytter Begreberne „naturlig", „aandelig" i specifik 
kristelig Betydning, er Problemet aabenbart ikke løst ved den 
simple Konstatering af, at den kristelige Erkendelse er præget af 
disse modsatte Prædikater, naar ikke Forholdet mellem dem 
nærmere er bestemt. Heller ikke Værens og Værdidomme er spe- 
cifikt ejendommelige for den kristelige Erkendelse. Ogsaa inden- 
for alle andre Aandsvidenskaber gælder det — omend i forskellig 
Grad — , at den, som ikke har følt og erfaret Genstandens Værdi, 
vil være ude af Stand til at erkende denne i dens egentlige Væ- 
sen. Den sidste Bestemmelse gælder endeligt i og for sig al Erken- 
delse, forsaavidt denne opstaar ved et ydre Incitament, der derefter 
fremkalder Subjektets Reaktion. Alt eftersom Eftertrykket lægges 
paa det første eller andet af disse Momenter, vil Erkendelsen i 
Almindelighed kunne karakteriseres som objektiv-subjektiv eller 
subjektiv-objektiv. Vi kan saaledes i og for sig anerkende alle tre 
Bestemmelser som virkeligt fremgaaende af den kristelige Erken- 
delses Væsen, men maa dog samtidigt fastholde, at disse er ganske 
ude af Stand til at udtømme dennes Ejendommelighed, ja endog 
blot til at karakterisere den i dens Forskel fra al anden Erken- 
delse. 

Dette Resultat er i nøje Overensstemmelse med Erfarings- 
teologiens almindelige Betragtning. Denne gaar i det væsentlige 
ud paa, at den kristelige Erkendelse kun i Henseende til Forud- 

J ) jævf. G. Wobbermin : Theologie und Metaphysik. Berlin 1901. p. 17 f. 

Den kristelige Erkendelse 4 

sætninger, men ikke med Hensyn til Maade og Midler, adskiller 
sig fra den teoretiske Erkendelse. Herved føres vi til vort andet 
Hovedspørgsmaal. Er disse Forudsætninger: Genfødelse og Om- 
vendelse, Frelsesvished for Domsbevidsthed, eller Erfaringen om 
den historiske Aabenbarings Indgriben i det personlige Liv, be- 
stemte saaledes, at de formaa fyldestgørende at vise den kristelige 
Erkendelses reale Sandhed? Karakteristisk er først og fremmest 
denne Teologis Metode. 

Frank's teologiske Metode 1 ) kan betegnes som en Overfø- 
relse af den videnskabelige Aarsagslov paa Teologien. Udgangs- 
punktet tages i Genfødelsen som en foreliggende Kendsgerning. 
Derefter bestemmes dens Aarsag. Er denne givet som Gud 
selv, spørges endelig om de Medier, hvorigennem han virker hin. 
Er denne Fremgangsmaade rent logisk holdbar? Dette afhænger 
først og fremmest af den genfødte Bevidstheds Indhold. Dette 
Spørgsmaal lader vi imidlertid foreløbigt staa hen. Vi forudsætte 
her kun, at der foreligger et religiøst Gennembrud. Et nyt aande- 
ligt Liv er brudt frem i et Menneske. Hvad kan heraf sluttes? 
Aabenbart kun, at denne Virkning maa have en Aarsag, men i 
og for sig intet om dennes Væsen. Naar Frank saaledes slutter 
fra Følelsen af Skyldens Absoluthed til, at dennes Ophævelse kun 
kan have den absolute, o: Gud, til sin Aarsag, er denne Slutning 
ganske uholdbar. Selvom Mennesket maa indrømme, at han 
indenfor den Verden, hvori han lever, ikke kender nogen Magt, 
der kan bevirke Skyldsfølelsens Ophævelse, behøver dette i og for 
sig kun at bero paa hans mangelfulde Viden. Ud fra de givne 
Præmisser: Skyldsfølelsens Realitet og dennes Ophævelse, kan der 
rent logisk kun sluttes, at den Aarsag, der har bevirket denne, 
maa have Magt til at ophæve Skyld, men om den er transscen- 
dent eller immanent, personlig eller upersonlig, kan der i og for 
sig intet udsiges. Det ses let, at Frank herved kun giver en Mo- 
difikation af det „religiøse Bevis" for Guds Tilværelse. Dette har 
i nyere Tid William James udviklet saaledes. Den usynlige Virke- 
lighed, hvori det Menneske, der har gjort religiøse Erfaringer, 
bliver delagtig, er ikke blot ideal. „Naar vi er delagtige i den, er 
en Virkning aktuelt sket i vor endelige Personlighed; thi vi er 
forvandlede til nye Mennesker" „Men det, som foraarsager 

l ) Naar denne Teologi undertiden er stemplet som Subjektivisme, er dette ganske med 
Urette; Frank anerkender med al fornøden Klarhed Aabenbaringens objektive Virkelighed, 
men vælger — med Rette — dennes Virkninger i den kristne som Udgangspunkt for Erken- 
delsen af den. Saaledes ogsaa R. Seeberg: Die Kirche Deutschlands im Neunzehntén 
Jahrhundert. Zweite Auflg. Leipzig 1904. p. 283 f. — L. Ihmels: Die christliche Wahrheits- 
gewissheit, ihr letzter Grund und ihre Entstehung. p. 94 ff. jævf. Die Aufgabe der Dogma- 
tik im Licht ihrer Geschichte. N. K. Z. 1902. p. 95 ff. — Johannes Ording: Den religiøse 
Erkendelse. Kristiania 1903. p. 101 f. — og Frank's egen energiske Protest mod denne An- 
klage: Dogmatische Studien, p. 56 ff. — jævf. H. Ussing: Den christelige Vished, p. 134 ff. 

Virkninger i en anden Realitet, maa selv bestemmes som Rea- 
litet, saa jeg ser ikke, at vi har nogen filosofisk Undskyldning, om 
vi kalde den usete eller mystiske Verden uvirkelig." 1 ) Ikke en 
Gang i denne Skikkelse synes denne Argumentation tvingende. 
Selvom ingen har Skygge af Ret til at betvivle dens Ord, der 
har gjort en aandelig Erfaring, kan denne dog ikke logisk tvinge 
nogen til at anerkende, at hin kun kan skyldes den transscen- 
dente usynlige Virkelighed. Dette vilde forudsætte, at den imma- 
nente Verdens Kræfter var gennemskuede og erkendte i deres 
inderste Væsen og i deres fulde Omfang. Saalænge dette ikke er 
Tilfældet, maa det rent logisk staa hen, af hvad Art Aarsagen til 
denne Virkning kan være. Anvendelsen af Aarsagssætningen over- 
for det religiøse Liv kan saaledes aldrig tjene til at bevise den 
transscendente Verdens Eksistens. Virkningen formaar kun at be- 
vise, at der er en Aarsag, ikke hvilken eller hvordan denne er. 
Saaledes bliver Frank's Bevisførelse i Virkeligheden ganske tauto- 
logisk. Det staar fast for den kristne, der har oplevet Guds Ind- 
griben, at Gud er til og formaar at gribe ind i hans Liv. 

Hertil slutter sig en Række teologiske Betænkeligheder over- 
for det af Frank valgte Udgangspunkt. 2 ) Den kristelige Vished 
grunder sig paa Genfødelsens og Omvendelsens Virkelighed. Denne 
bestaar i, at Mennesket erfarer, at den absolute Skyld tilgives ved 
Guds Syndsforladelse. Denne Erfaring er Forudsætningen for den 
kristelige Erkendelse. Ved at vælge dette Udgangspunkt forudsæt- 
ter Frank imidlertid, hvad han senere udleder af dette. Den abso- 
lute Syndserkendelse er, kristeligt talt, Erkendelsen af Synden 
som Skyld mod den levende Gud. Genfødelsen forudsætter saa- 
ledes Gudsbevidstheden, eller m. a. O. den Syndserkendelse, Gen- 
fødelsen forudsætter, er kun tilstede hos den genfødte. At dette 
er rigtigt, vil klart fremgaa, hvis vi tænke Spørgsmaalet igennem. 
Hvis en ikke-kristen erfarer sin dybe sædelige Ufuldkommenhed 
og derefter oplever dennes Ophævelse ved dybt indgribende Er- 
faringer, vil han herudfra kun kunne slutte, at mægtigere Kræfter 
end de, som tidligere erfaredes som nedbrydende, nu har grebet 
ind i hans Liv. Men at disse er den treenige Guds egen Virken, 
kan efter Sagens Natur kun den vide, som i Forvejen kender ham 
og kan søge hans Hjælp. Det strider saaledes mod Genfødelsens 
eget Væsen at gøre denne til Udgangspunkt for Erkendelsen af 
Aabenbaringen, da denjie just er Forudsætningen for hin. Gen- 

x ) William James : The Varieties of Religious Experience. 1902. p. 516. 

2 ) jævf. f. E. P. Lobstein : Essai d'une lntroduction å la Dogmatique Protestante. p. 72 ff. 
— Julius Kostlin: Die Begriindung unserer sittlich-religiosen Oberzeugung. Berlin 1893. p. 91 
ff. og p. 101 ff. — Ording: Den religiøse Erkendelse, p. 102 ff. — Ihmels: Die christliche 
Wahrheitsgewissheit, ihr letzter Grund und ihre Entstehung. p. 86 ff. 

4* 

fødelsen kan som et Led af Kristendommen og det kristelige Liv 
ikke isoleres af sin Sammenhæng. 

Dette er saa meget mindre muligt, som Genfødelsen her- 
ved efter sit Indhold maa bestemmes paa en ny Maade. Hvis 
dette Begreb betegner det kristelige Livs Tilblivelse, set som en 
Akt af Gud, bliver denne efter luthersk Lære med Rette henlagt 
til Daaben. *) Naar denne videre forvaltes som Barnedaab, synes 
denne Begivenhed efter Sagens Natur ikke at kunne tjene som 
Erkendelsesprincip. Ligesom ingen videnskabelig Refleksion har 
formaat at udgrunde Livets inderste Væsen og første Oprindelse, 
vil heller ingen, — om end nok saa indtrængende, — Analyse 
formaa at gennemskue det kristelige Livs Begyndelse. Hvis dette 
nu endog allerede bliver til i den gryende Bevidstheds Morgen, 
bliver Vanskeligheden herved fordoblet. Hertil kommer, at Gen- 
fødelsen ikke er en færdig, en Gang for alle afsluttet Fuldkom- 
menhed, men en stadigt vordende. Til hvilket Trin i sin Udvikling 
maa denne herefter være naat, for at kunne lægges til Grund 
for den kristelige Erkendelse? At dette Spørgsmaal ikke er taget 
op til Besvarelse, viser klart, at Frank ganske abstrakt konstruerer 
en Normalbevidsthed, hvis Forbindelse med det praktiske kon- 
krete Liv ikke kan bevises. Fremdeles vil denne Fremgangsmaade 
føre til ganske de samme Vanskeligheder, som religiøs Individua- 
lisme altid maa kæmpe med. Selvom den enkelte under Følelsen 
af sine kristelige Erfaringers Ufuldkommenhed og Usikkerhed, — 
som Frank antyder, — vil finde en vis Støtte i, at andre har op- 
levet de samme som han, er denne dog kun foreløbig. Konsekvent 
vil han føres videre til at spørge, hvilken Garanti kan disse i 
Virkeligheden frembyde, naar deres Begrundelse er ligesaa skrøbe- 
lig som hans egnes? Herved staa vi ved de Betænkeligheder, som 
dette Udgangspunkt praktisk indeslutter. Herfra kan vi imidlertid 
i denne Sammenhæng se bort. Det afgørende er, at Visheden om 
Aabenbaringsindholdets Virkelighed ikke lader sig udlede fra dette 
Udgangspunkt. Dette indrømmes f. E. ogsaa af Ihmels: „I Virke- 
ligheden vil man maatte dømme, at det, som er efterviseligt i den 
treenige Guds Indtryk i Kristenlivet, ikke er tilstrækkeligt til, der- 
paa at begrunde Visheden om den treenige Gud." 2 ) Denne Ind- 
rømmelse maa uden Tvivl gives en langt større Rækkevidde. Hvor 
meget eller hvor lidet der kan eftervises at være givet i den 
kristelige Bevidsthed, er imidlertid i denne Sammenhæng mindre 



*) Dette lærer ogsaa Frank. System der christlichen Wahrheit. II. Erlangen und Leipzig 
1894. p. 277 ff. 

a ) Ihmels: Die christliche Wahrheitsgewissheit, ihr letzter Grund und ihre Entstehung. 
p. 114. 

væsentligt. Hovedsagen er, at denne principielt ikke formaar at 
begrunde den kristelige Erkendelse. 1 ) 

Denne Kritik retter sig saaledes udelukkende mod det af 
Frank forsøgte Erkendelsesprincip, ikke mod hans Teologi i Al- 
mindelighed. Det er en Misforstaaelse, som Frank paa det stær- 
keste har værget sig imod, 2 ) at mene, at han tilsigter at deducere 
hele Dogmatikens Indhold af den genfødtes kristelige Bevidsthed. 3 ) 
Denne er for ham kun Midlet til at vinde de rette Forudsætninger 
for Erkendelsen af Aabenbaringen. Nu er det i og for sig ganske 
ubestrideligt, at saadanne er nødvendige, om denne Opgave skal 
løses. Saaledes er Berettigelsen af Frank's Fremgangsmaade i 
Principet ganske uomtvistelig. Derimod er hans konkrete Løsning 
som ovenfor vist ufyldestgørende. Dette beror paa, at den -reli- 
giøse Subjektivitets Betydning overvurderes. Hvor meget Frank end 
betoner dens Afhængighed af den historiske Aabenbaring, bliver 
den dog altid i sidste Instans Garanten for dennes Sandhed. Det 
vil imidlertid fremgaa af det foregaaende, at den hverken prak- 
tisk eller teologisk besidder denne Ydeevne. 

Det er Ihmels Fortjeneste klart at have indset dette. Med 
Rette søger han at overvinde det misvisende i Betoningen af Sub- 
jektiviteten ved en stærkere Fremhævelse af den historiske Aaben- 
baring i den hellige Skrift. Dennes Prioritet i Forhold til den 
kristelige Erfaring kan ikke lades ude af Betragtning ved Under- 
søgelsen af den kristelige Erkendelse. Ganske vist medfører denne 
Hævdelse af „det berettigede Moment i Supranaturalismen" sær- 
lige Vanskeligheder, som til en vis Grad udgør Hovedproblemet 
for vor Tids Teologi. Dette bestaar i Bestemmelsen af Forholdet 
mellem Historie og Religion. Ihmels har klart stillet Spørgsmaalet 
og vistnok ogsaa i Principet besvaret det rigtigt, selvom dette 
Svar ikke er en Løsning. Aabenbaringen bestaar i en Række hi- 
storiske Kendsgerninger. Afhænger den kristnes Tillid til, i disse 
at møde Guds Ord til sig, ikke af Overbevisningen om disses 
ubetingede Troværdighed? Dette Spørgsmaal maa besvares abso- 
lut bekræftende. Paa den anden Side har den kristne ingen Mid- 

1 ) Herom er ogsaa to saa forskellige Teologer som Philippi og A. Ritschl enige. „Es giebt 
keinen schwankenderen Boden als die Gewissheit der subjektiven Wiedergeburt." Philippi : 
Kirchliche Glaubenslehre. V, 2. Zweite Auflg. 1881. p. 57 ff. — „Wenn man aber ferner auf 
dem Boden des Pietismus, Methodismus, Baptismus, die Heilsgewissheit daran knupft, dass 
Einer den Zeitpunkt und die regelrechten Umstande seiner Wiedergeburt nachweisen konne, so 
ist dieser Anspruch ebenso absurd, als wenn man sich nur dann mit Recht fur einen Men- 
schen halten diirfte, wenn man uber die Thatsache und das Gesetz der eigenen Erzeugung 
Bescheid wuszte." A. Ritschl : Die christliche Lehre von der Rechtfertigung und Versohnung. 
Bd. III. 4te Auflg. 1895. p. 618 f. (ævf. p. 573 jævf. Frank's Svar: Dogmatische Studien, 
p. 37 f. 

a ) Dogmatische Studien, p. 74. 

8 ) Det forekommer os, at Ording, med hvis skarpsindige Kritik vi ellers i Hovedsagen 
er enige, ikke tilstrækkeligt har haft Øje for denne Frank's Adskillelse mellem Teologiens Er- 
kendelsesgrund og Realgrund. Den religiøse Erkendelse, p. 119. 

ler til at afsondre den bibelske Historie som et terra sacra fra den 
historiske kritiske Undersøgelse. 1 ) Saadanne Midler vil han ikke 
en Gang kunne ønske. Enhver Bom, der i Troens Navn nedfældes 
for den historiske Forskning, betegner en Tvivl, som i og for sig 
kan blive ligesaa farlig for Troen som den, den historiske Kritik 
eventuelt kan fremkalde. Den kristne maa saaledes ikke blot til- 
lade men kræve, at Aabenbaringens Indhold stadigt paany under- 
kastes den strengest mulige historiske Prøvelse. Herved gælder 
det kun om at være sig det historiske Bevis' Væsen og Rækkevidde 
bevidst. I første Henseende er det en Lov for al historisk Forsk- 
ning, at denne forudsætter en vis Kongenialitet mellem Subjekt 
og Objekt. Den, som ikke har Gnist af Øre for Musik, kan ikke 
skildre og bedømme Mozart' s Livsværk. Den Historiker, som paa 
Forhaand betragter al Religion som skadelig Overtro, vil aldrig 
kunne forstaa og bedømme en Religionsstifters Betydning. 2 ) I 
denne Henseende formaar ingen Historieforskning at arbejde uden 
Forudsætninger. Dette forhindrer selvfølgelig ikke, at den sam- 
vittighedsfulde Historiker saa vidt muligt søger at trænge disse 
tilbage og rent objektivt undersøger sit givne Emne. Men er dette 
ganske muligt? Vanskeligheden herved stiger proportionalt med 
Emnets Storhed og Betydning for det personlige Liv. Brændende 
bliver Problemet, naar Emnet er Aabenbaringens Midtpunkt, Jesus 
Kristi Person og Gerning. Det kan ganske vist ikke bestrides, at 
der kan gives en rent objektiv „forudsætningsløs" Undersøgelse 
af Kilderne til hans Historie, deres Alder, Authenti, historiske 
Troværdighed, o. s. v. Men kan denne strække sig videre? Uden 
at turde nægte den abstrakte Mulighed heraf, kan det i hvert 
Fald fastslaas, at vestigia terrent. Yderpunkterne i saa Henseende 
danne paa den ene Side den naive Dogmatisme, der mener at 
kunne beskære Evangeliernes Jesusbillede efter dens — til de 
forskellige Tider forskellige — begrænsede Begreber om det mu- 
lige; paa den anden Side de orthodoksistiske Betragtninger, der 
henholdsvis genfinde eller udelukke de Træk i Jesusbilledet, 
som efter deres System skal, — eller ikke maa, — findes i dette. 
Men vil det samme, som her saa grelt fremtræder, ikke genfindes 
omend i uendelig nuanceret Skikkelse i alle Forsøg paa en hi- 
storisk Fremstilling og Vurdering af Jesus Liv? Vil ikke Helheds- 
indtrykket af dette altid blive bestemmende for Bedømmelsen af 
Enkelthederne? Jo pinligere Kravene om ren „objektiv, forud- 

*) Jævf. herom Charles Gore: The Incarnation of the Son of God. London. 1891. p. 182, 
p. 199 f. 

2 ) Jævf. A. Ritschl's Ord: „Wollte doch nur Jemand, der alle Musik fur unangenehmes 
Geråusch halt, sich der Biographie und Beurtheilung von Mozart annehmen. Das wurde der 
richtige Spiegel fur solche atheistische Religionsgeschichte sein." Die christliche Lehre von 
der Rechtfertigung und Versohnung. Bd. III. p. 390. 

sætningsløs" Forskning stilles af Historikeren, des vanskeligere 
vil han have ved at besvare disse Spørgsmaal benægtende. I nøje 
Forbindelse hermed staar Spørgsmaalet om det historiske Bevis' 
Rækkevidde. Den rigtige Bestemmelse af dette vil vistnok vise, 
at Opretholdelsen af Supranaturalismens Sandhedsmoment, som 
Ihmels kræver, vanskeligt lader sig gennemføre. Denne Betragt- 
ning gik ud fra, at der rent historisk kunde føres et væsentligt 
ligesaa tvingende Bevis, som Mathematiken kan give for sine 
Sætninger. Man behøver ikke at være smittet af nogen Art af 
Skepticisme for at indse, at denne Betragtning er uholdbar. En 
absolut Garanti kan ingen historisk Bevisførelse give. Denne for- 
maar kun at naa til Sandsynlighedsdomme. Jo længere Forsk- 
ningens Objekt ligger tilbage i Fortiden, des mere vil dennes Re- 
sultater altid indeslutte et Moment af Relativitet i sig. Er Aner- 
kendelsen heraf imidlertid ikke dræbende for den kristnes Tro? 
Ingenlunde. Herved lærer han dels at forstaa, at hans Overbevis- 
ning om den kristelige Erkendelses reale Sandhed ikke i sidste 
Instans bygger paa historiske men paa religiøse Grunde. Dels 
vinder han herved Retten til overfor en negativ Kritiks Resultater 
at fastholde Troens: „Og dog," indtil Undersøgelsen har naat 
sin relative Afslutning. Der behøves ikke mange Ord for at vise, 
at der er en Sfæreforskel mellem den rent historiske videnskabe- 
lige Undersøgelse af den bibelske Overlevering og den kristnes 
Forhold til denne, naar han søger Næring og Kraft for sit reli- 
giøse Liv. Kun ad denne Vej vil han erkende og opnaa Vished 
om, at denne i Virkeligheden indeslutter Guds Aabenbaring. Men 
hvorledes kan dette da religiøst begrundes? 

Denne Betragtning er vistnok den konsekvente Udførelse af 
Ihmels Principper, selvom denne maaske neppe ganske vil aner- 
kende den som saadan. Derimod formaa vi ikke at følge denne 
Teolog i hans Besvarelse af det ovennævnte Spørgsmaal. Denne 
samler sig, naar alt kommer til alt, i en Henvisning til den krist- 
nes Erfaring. I denne bliver den kristne delagtig i Helligaandens 
Vidnesbyrd, der umiddelbart godtgør Aabenbaringen som et Ord 
fra Gud til ham. Forsaavidt er denne Erfaring et Under, som alt- 
saa ikke yderligere kan begrundes. Den reelle Sandhed heraf skal 
der ikke i fjerneste Grad rokkes ved. Og dog er denne Frem- 
gangsmaade formelt ikke gennemførlig. Principielt gælde alle de 
samme Indvendinger denne, .som vi ovenfor anførte mod Frank's 
Begrundelse af den kristelige Erkendelses' reale Sandhed. Ud- 
gangspunktet kan ikke tages i Erfaringen. Hvorledes vil den 
kristne tvingende kunne overbevise sig selv og andre om, at han 
i denne just møder Helligaanden ; — at denne Oplevelse kun kan 

have sin Aarsag i Gud? Dette forudsætter, at han i Forvejen 
kender Gud i hans Forhold til Mennesket. Og saaledes maa, som 
vi ovenfor saa, Tyngdepunktet for den kristelige Sandhedsbevidst- 
hed overflyttes fra Erfaringen til dens objektive Aarsag: Guds 
Aabenbaring i Jesus Kristus. *) 

Dette vil yderligere bestyrkes ved en nærmere Analyse af 
Erfaringsteologiens teologiske Grundbegreber: Vished og Erfaring. 
Disse er uomtvisteligt ved denne bragt i Forgrunden. I hvilket 
Omfang herved er vundet nyt Land for Teologien, eller blot Gen- 
opdagelse af velkendte Egne, lade vi her uundersøgt. Den Op- 
gave: at skrive de teologiske Grundbegrebers Historie, venter 
endnu paa sin Løsning. Derimod er det først og fremmest nød- 
vendigt saa nøjagtigt som muligt at bestemme det Indhold, som 
Begrebet „Vished" skal betegne. 

Vished kan i Almindelighed defineres som fuldkommen Viden. 
Som saadan er den efter sædvanlig Sprogbrug Erkendelsens Pro- 
dukt. — Om Erkendelsen bortset fra Formalvidenskaberne: Lo- 
gik og Mathematik overhovedet formaar at bevirke denne, se 
vi her bort fra. — Men Vished kan dernæst ogsaa betegne Er- 
kendelsens Forudsætning. Enhver Erkendelse gaar ud fra fast- 
staaende Forudsætninger, „første Principper", som maa antages, 
hvis man overhovedet vil erkende. Hvorledes der saaledes prak- 
tisk kan opnaas Vished om disses Gyldighed, interesserer os ikke 
i denne Sammenhæng. Vi nævne kun dette, fordi den kristelige 
Erkendelse paa en i en vis Henseende beslægtet Maade forud- 
sætter første Principper. Overbevisningen om disses Sandhed er 
den kristelige Vished. Begrebet Vished bruges saaledes i to prin- 
cipielt forskellige Betydninger, som ikke maa sammenblandes, 
dels om Erkendelsens Produkt, dels om Overbevisningen om den- 
nes Princippers Sandhed. 

En saadan Sammenblanding synes imidlertid at foreligge i 
Frank' s Bestemmelse af Vishedens Væsen : 2 ) „Visheden er Be- 
vidstheden om Overensstemmelsen af Væren med Begrebet, eller 
af Erfaringen med Erkendelsen." 3 ) Visheden indeslutter altsaa tre 
Momenter: Erfaringen af en objektiv Væren, en begrebsmæssig 
Erkendelse af denne, og Overensstemmelsen mellem disse. Vi 
lade her foreløbigt det første Moment henstaai den Ubestemthed, 
hvori dette er givet af Frank. Dette vil i det væsentlige falde 
sammen med Visheden i dens ovenfor givne Betydning som Er- 



*) Jævf. Ph. Bachmann: Die personliche Heilserfahrung des Christen und ihre Bedeutung 
fur den Glauben nach dem Zeugnisse der Apostel. Leipzig. 1899. p. 245 f. 
a ) Jævf. H. Ussing: Den christelige Vished, p. 140 ff. 
8 ) System der christlichen Gewissheit. I. p. 76. 

kendelsens Forudsætning. Det andet vil derimod betegne Visheden 
i den anden ovenfor givne Betydning som Erkendelsens Produkt. 
Er det da ikke muligt at naa endnu „højere" Vished ved at forene 
disse til Enhed? Frank maa aabenbart nærmere tænke sig dette 
saaledes. Erfaringen indeholder allerede en klar ureflekteret Er- 
kendelse, en „umiddelbar" Vished om Objektet. Dette skal der- 
næst gøres til Genstand for Refleksion og begrebsmæssig Erken- 
delse, og hvis da den herved bevirkede Vished falder sammen 
med den første, er den egentlige Vished naat. Denne Betragtning 
hviler imidlertid paa en Selvskuffelse. Den begrebsmæssige Er- 
kendelse har intet andet Objekt end det i Erfaringen givne. Er- 
faring og Erkendelse kan ikke sideordnes, enten er denne af- 
hængig af hin, eller hin af denne. Enten er Overbevisningen om 
Objektets Sandhed givet i og med Erfaringen, og Erkendelsen 
har da ingen anden Opgave end : ud fra denne som sin Forudsæt- 
ning at give en saa nøjagtig som mulig Bestemmelse af dens 
Indhold. Eller Erfaringen er underlagt Erkendelsen. I saa Fald 
beror hins Sandhed paa, om den kan retfærdiggøre sig som saa- 
dan for de for Erkendelsen gældende Normer. Eller for at be- 
nytte Frank's Terminologi: Enten er Visheden Erfaringsvished, 
eller Erkendelsesvished. Tertium non datur. 

Denne Frank's — urigtige — Bestemmelse af den kristelige 
Vished har i denne Sammenhæng den Betydning at vise, hvor 
umuligt det er at udelukke Problemet om den kristelige Erken- 
delses formale Sandhed af Teologien. Frank hævder nemlig, at 
der mellem den naturlige og kristelige Vished, ligesom mellem 
den naturlige og kristelige Sandhed, og den naturlige og kristelige 
Moral, er en formel Identitet. Men hvis den kristelige Vished saa- 
ledes afhænger af Overensstemmelsen mellem kristelig Erfaring 
og kristelig Erkendelse, er det klart, at ikke blot hin men ogsaa 
denne maa gøres til Genstand for en selvstændig Undersøgelse. 
Naar denne har en saadan fundamental Betydning for den kristnes 
Vished, dg dog, — som ogsaa Frank indrømmer, — har særlige 
Vanskelighederat kæmpe med paa Grund af Inkongruensen mel- 
lem Indhold og Form, kan Erkendelseslæren som saadan ikke 
udelukkes af Teologien. 1 ) At denne ikke derfor behøver at blive 
afhængig af de filosofiske Systemer, er ovenfor paavist. I Virke- 
ligheden har Frank heller ikke selv gennemført dette Program. 
Ikke blot indeholder hans her behandlede Hovedværk spredte Un- 
dersøgelser af denne Art, men han har som bekendt indledet 
saavel dette som sine to andre Systemer med rent filosofiske 

*) Jævf. Henri Bois: De la certitude chrétienne. Montauban. 1887. p. 175 ff. og Gottschich's 
Bemærkninger: StKr. 1874. p. 375 f. 

Undersøgelser henholdsvis af Vishedens, Sandhedens og Moralens 
Begreb. 

Heller ikke Ihmels Bestemmelse af Vishedens Væsen synes 
ganske fyldestgørende. Denne er efter ham en Nødvendighed til, 
trods alle Indvendinger og Tvivl, at tænke Genstanden, just saa- 
ledes som man tænker den. Herved er det intellektuelle Moment i 
denne uden Tvivl overvurderet. Visheden har sine dybeste Rød- 
der i Følelsen. En Følelsesværdi kan i og for sig vel bestaa, 
selvom de Domme, hvori Tanken har ment at maatte forme den, 
vise sig at maatte ændres. En kristen, som har formuleret Troens 
Indhold i et Dogme og trods alle Indvendinger og Tvivl ikke kan 
tænke dette anderledes, mister jo dog ikke sin centrale Vished, 
selvom en anden Formulering senere retfærdiggør sig som den rig- 
tigere. Og dernæst er Ihmels Bestemmelse i sig selv uklar. Hvis 
denne gaar ud paa, at Visheden er Resultatet af den af Erfaringen 
udspringende Erkendelse, rammes denne af ganske de samme 
Indvendinger, som vi ovenfor gjorde gældende mod Frank's Be- 
stemmelse. Det ligger i Sagen selv, at Erkendelsen, der efter sit 
Væsen er relativ, ikke formaar at fastslaa en absolut Vished. Dette 
synes Ihmels ogsaa at anerkende, naar han henviser til en Tvang; 
som nøder Mennesket til at tænke i Overensstemmelse' med den- 
nes Væsen. Visheden beror saaledes ret egentligt paa Bevidst- 
heden om denne Tvangs Ubetingethed. Hvorledes overvinder 
denne da Mennesket? — eller, hvorledes føres dette til at un- 
derkaste sig denne og suspendere sine sædvanlige Normer for 
Erkendelsen af det virkelige? Paa dette Punkt ligger Vishedens 
egentlige Problem. Ihmels besvarer dette ved i sidste Instans at 
henvise til Erfaringen. Saaledes føres vi til Slutning til at under- 
kaste dette Hovedbegreb for denne teologiske Retning en nær- 
mere Undersøgelse. 

Det er ovenfor paavist, at der ud fra Erfaringen kun kan 
sluttes til, at denne har en Aarsag, men ikke til, af hvad Art 
denne er. Vi se her bort fra dette og undersøge kun Erfaringens 
Væsen i Almindelighed. Frank bestemmer denne som Facit af 
Vekselvirkningen mellem Objekt og Subjekt. Det ses let, at Vær- 
dien af en saadan Definition ganske afhænger af den nærmere 
Bestemmelse af de heri anvendte Begreber. In casu: Af hvilken 
Art er Vekselvirkningen? og af hvilken Art Objektet? Veksel- 
virkning kan rent formelt indeslutte en Skala af Muligheder, hvis 
Grænsepunkter er betegnede ved det Forhold, hvor Objektet alene 
er aktivt, og Subjektet forholder sig ganske passivt; og det For- 
hold, hvor det omvendte finder Sted. Kristelig Erfaring kan her- 
efter saavel betegne den mystiske Betragtning, hvorefter det gud- 

dommelige i al sin uudsigelige Højhed inderligt overvælder Men- 
nesket; som den rationalistiske-pelagianske Betragtning, hvorefter 
Mennesket ud fra sine iboende Kræfter selv formaar intellektuelt 
at konstruere den religiøse Sandhed og praktisk at gennemføre 
sit Livs Overensstemmelse med denne. Hertil kommer, at Veksel- 
virkningen ganske skifter Karakter efter Objektets Beskaffenhed. 
Kristelig Erfaring varierer i Indhold, alt eftersom dens Objekt 
bestemmes som historiske Begivenheder, eller som den personlige 
Gud, som har været og er virksom i saadanne. Allerede den na- 
turlige Erfaring er totalt forskellig, naar dens Objekt enten er 
upersonligt eller personligt. Saaledes er Bestemmelsen af Erfarin- 
gens Væsen ved Hjælp af disse Begreber omend formelt uangribe- 
lig dog reelt ganske ufyldestgørende. 

Det samme viser sig, naar vi nærmere undersøge denne 
Vekselvirknings Facit. Dette er efter Frank en umiddelbar ureflek- 
teret Bevidsthed om Objektets Sandhed, som derfor fører til og 
kræver Erkendelsens Arbejde. Denne Bestemmelse er psykologisk 
uholdbar. Vi møde her den ovenfor paapegede abstrakte og uvirke- 
lige Adskillelse mellem Erfaring og Erkendelse. Det er selvfølge- 
ligt muligt at definere Begrebet „at erfare" som „at indoptage i 
sin Bevidsthed" og derefter at henvise Spørgsmaalet om denne 
Akts reelle Indholds Sandhed og Virkelighed til Erkendelsens 
Arbejde. Men idet man tillægger Erfaringen Sandhedsbevidsthed 
i fuldkommen Form, tillægger man den dermed ogsaa Erkendelse. 
Det er selvmodsigende paa en Gang at lade Erfaringsvidenen 
være det absolute Princip for, og faa sin Garanti ved, Erkendel- 
sen. Skal Erfaringen i sig selv formaa at begrunde Visheden, maa 
den indeslutte en umiddelbar klar og fuldkommen Viden. Men 
selv om man nok saa meget vil betone dennes intuitive Karakter, 
vil man dermed ikke ophæve den Vanskelighed, som de menne- 
skelige Tilegnelsesorganers Skrøbelighed og Usikkerhed vil inde- 
slutte. Ja selvom man bestemte Erfaringen som Syner og Aaben- 
baringer, var dermed endnu ikke Spørgsmaalet besvaret, om hvor- 
ledes de kan garanteres som saadanne. Hvorledes end Mennesket 
forholder sig i Erfaringen, det ophører dermed ikke at være Men- 
neske. Det bekræfter sig saaledes, at Sandhedsbevidsthéden ikke 
kan udledes af Objektets subjektive Virkninger men kun af dettes 
egen Beskaffenhed. Eller m. a. O. Erfaringen formaar ikke at be- 
grunde Sandhedsvisheden. 

Vi har hermed søgt at vise, at Erfaringsteologien ikke har 
formaat fyldestgørende at besvare Spørgsmaalet om den kriste- 
lige Erkendelses reale Sandhed, og at denne, selvom den med 
Rette lægger Hovedvægten paa dette Problem, dog ikke dermed 

har Ret til at afvise Problemerne om den kristelige Erkendelses 
formale Sandhed og Erkendelsens Enhed, som implicite givet og 
løst med hint. 1 ) Vor Opgave begrænser sig derfor i det følgende 
til saadanne teologiske Hovedstandpunkter, som bevidst har søgt 
at løse alle ovennævnte tre Problemer. I første Række kommer 
herved den filosofiske Teologi i Betragtning. 

*) Jævf. hermed Luthardt: Kompendium der Dogmatik. 7te Auflage. Leipzig. 1886. $ 3,4. 
pg. 6 f . — G. Wobbermin: Theologie und Metaphysik. p. 15 ff. — J. Kaftan: Zur Dogmatik. 
ZfThK. 1903. p. 477 ff. 



KAP. III. DEN FILOSOFISKE TEOLOGI 



Ved den filosofiske Teologi forstaa vi alle saadanne teologiske 
Retninger, som søger at udvikle Teologien paa Grundlag af 
Filosofi. Teologien maa som Videnskab først og fremmest be- 
stemme Religionens Forhold til Aandslivet i Almindelighed. Den 
forudsætter altsaa en videnskabeligt begrundet Helhedsopfattelse 
af dette, eller en Filosofi. Kun ud fra faste filosofiske Principper 
kan Religionens Stilling og Ret indenfor Menneskets aandelige 
Liv bestemmes og bevises; og kun saaledes kan Vejen banes for 
en harmonisk Livs- og Verdensanskuelse. 

En saadan Grundbetragtning maa efter sin Natur særligt 
have Opmærksomheden henvendt paa den kristelige Erkendelses 
Problemer. I Almindelighed søges disse løst ved rent viden- 
skabelige Undersøgelser, hvad enten man begrænser sig til at vise 
deres videnskabelige Mulighed, eller endog forsøger at bevise 
Løsningernes Sandhed. I Modsætning til Erfaringsteologien lægges 
Hovedvægten her ligeligt paa alle den kristelige Erkendelses 
Hovedmomenter; eller maaske kan det endog siges, at Spørgs- 
maalene om dennes formale Gyldighed og om Erkendelsens En- 
hed optage Hovedinteressen, medens Spørgsmaalet om dennes 
reale Sandhed delvist stilles i Skygge. Saaledes har den filosofiske 
Teologi klart stillet sig Opgaven. Vi skal i det følgende betragte 
de Svar, som den giver. 

Den filosofiske Teologi foreligger historisk i en Mangfoldig- 
hed af Former. De store filosofiske Hovedstrømninger har hver 
for sig vundet Tilhængere indenfor Teologernes Kreds, ligesom 
disses banebrydende Repræsentanter har fundet deres Plads i 
Filosofiens Historie. At samle og indordne disse Forskelligheder 
under principielle Synspunkter, er vistnok vanskeligt muligt. Vi 
foretrække derfor i denne Sammenhæng at dvæle ved to af denne 
Retnings betydeligste nyere Repræsentanter: R. A. Lipsius og A. 

E. Biedermann. Den første har udviklet sin Teologi i Tilslutning 
til Kant, den sidste i Tilslutning til Hegel. — 

1) R. A. Lipsius, — der nævner det som et af Hovedfor- 
maalene for sin Forfattervirksomhed: „Die Verhandlung der er- 
kenntnistheoretischen Fragen von neuem in Fluss zu bringen," *) 
— har nedlagt sine Anskuelser herom i en Række Skrifter, ud- 
komne mellem Aarene 1876 og 1893. Førstnævnte Aar udkom 
hans „Lehrbuch der evangelisch-protestantischen Dogmatik" før- 
ste Gang. Sidstnævnte Aar udkom denne efter Forfatterens Død i 
tredie Udgave ved Baumgarten. En Sammenligning mellem disse 
viser, at Lipsius' Lære om den religiøse Erkendelse stadigt er 
bleven modificeret, saaledes at hans Kantianske Grundbetragtning 
klarere og bestemtere fæstner sig, samtidigt med at den almen 
filosofiske Begrundelse træder tilbage for en stadigt stærkere 
Hævdelse af det specifikt religiøses Selvstændighed. Stadierne i 
denne Udvikling, — som efter Lipsius' egne Udtalelser er frem- 
kaldt ved en stadigt fortsat Drøftelse af de mange mod dette 
Skrift rettede Angreb, — kan forfølges gennem en Række min- 
dre, overvejende polemiske Skrifter. De vigtigste af disse er: Dog- 
matische Beitrage. Leipzig 1878; Philosophie und Religion. Leip- 
zig 1885; og Die Hauptpunkte der christlichen Glaubenslehre. 
189 1. 2 ) Til Grund for vor Fremstilling lægge vi hovedsageligt de 
senere Skrifter, særligt de om den kristelige Erkendelse hand- 
lende Paragraffer i Dogmatiken (§ 67 — § 109). 

Teologien maa efter Lipsius nødvendigt opbygges paa Grund- 
lag af Filosofien. „Ikke den kristne Tro, men ganske vist enhver 
videnskabelig Behandling af den kristelige Troslære forudsætter 
en bestemt Erkendelsesteori." 3 ) „Teologen maa filosofere for at 
sikre sig det videnskabelige Grundlag for sin teologiske Tænken. 
Ligesaa meget han til enhver Tid maa anstrenge sig for at af- 
værge filosofisk Spekulations Overgreb paa det religiøse Omraade, 
ligesaa lidt tør han derfor dog mene, ved sit eget Arbejde at 
kunne undvære Filosofiens Hjælp, som, hvad den ogsaa ellers 
endnu kan være, dog i første Linie i ethvert Fald er Videnskaben 
om Viden overhovedet." 4 ) Indenfor Lipsius religionsfilosofiske 
Undersøgelser faar navnlig hans filosofiske Erkendelsesteori, Op- 



1 ) R. A. Lipsius : Lehrbuch der evangelisch-protestantischen Dogmatik. Dritte Ausg. Braun- 
schweig. 1893. p. VII jævf. : Philosophie und Religion. Leipzig. 1885. p. 301. 

2 ) Først fremkommen i Jahrbucher fur Protestantische Theologie. Bd. XVI. 1890; hvorefter 
her vil blive citeret. Den fuldstændige, Fortegnelse over Lipsius' Publikationer er givet af 
Baumgarten. R. A. Lipsius: Dogmatik, p. 870 ff. 

8 ) Hauptpunkte der christlichen Glaubenslehre. JfpTh. 1890. p. 1. jævf. Dogmatik 
p. 11 f. 

4 ) Philosophie und Religion, p. 5. 

fattelsen af Metafysiken, og Bestemmelsen af Religionens Væsen, 
Betydning for vort Emne. 1 ) 

Sin filosofiske erkendelsesteoretiske Grundbetragtning beteg- 
ner Lipsius som den kritiske „nykantianske". 2 ) Erkendelsens 
Grundelementer er Anskuen og Begreb. „Begreber uden Anskuen 
er tomme, Anskuen uden Begreber er blind." 8 ) Al Anskuen er 
bundet til Sanserne og fuldbyrder sig i Rummet og Tiden. Hertil 
slutter sig Fantasiens mere eller mindre vilkaarlige Reproduktion 
og Omdannelse af denne. Erkendelsen er ganske vist ogsaa be- 
grænset til den af Rum og Tid betingede Anskuen af Fænomenerne, 
men søger tillige at bestemme disse ved Tænkningens Kategorier. 
Kun forsaavidt det lykkes at eftervise Sammenhæng og Love i 
dem, kan der tales om videnskabelig Erkendelse. Denne har saa- 
ledes kun den Opgave : at vise Lovmæssigheden i Fænomenernes 
indbyrdes Forhold, eller, — kort udtrykt, — at bestemme ethvert 
givet Faktum som Led i Aarsagssammenhængen. Er det herefter 
muligt, at Erkendelsen ved dette „Apparat" kan naa til at opfatte 
en „udenfor" os eksisterende objektiv Virkelighed? Lipsius hæv- 
der, at dette nødvendigvis maa postuleres. „Fænomen er i Virke- 
ligheden „alt, hvad vi har," Fænomenernes Verden er vor Virke- 
ligheds Verden og det eneste mulige Objekt for videnskabelig 
Erkendelse. Denne Erkendelse rækker saa vidt, som vi med de i vor 
Organisation begrundede Anskuens og Tænkens Former erkende 
Lovmæssigheden i Fænomenernes „Paa hinanden -Følgen". Men 
ogsaa selve denne ^Lovmæssighed, det sidste objektive i Fæno- 
menalverdenen, beror jo, forsaavidt den er Genstand for vor Er- 
kendelse, selv atter paa vor Organisation. Vi maa paa Grund af 
vor Erfarings Begrænsning antage, at denne Fænomenalverden, 
til hvilken jo det empiriske Jeg selv, forsaavidt vi kan erkende 
det, medhører, ikke er et udelukkende Produkt af vor subjektive 
Bevidsthed, men Reflekset i vor Bevidsthed af en objektiv Væren." 4 ) 
Endnu stærkere udtaler Lipsius dette andetsteds. „Jeg bestrider 
intet Øjeblik, at der i Tingene udenfor os ligger en objektiv Nød- 
vendighed til at ordne vore Forestillinger om dem paa en bestemt 

*) Jævf. hermed: Arno Neumann: Grundlagen und Grundzuge der Weltanschauung von 
R. A. Lipsius. Braunschweig. 1896. — E. Pfennigsdorf: Vergleich der dogmatischen Systeme 
von R. A. Lipsius und A. Ritschl. Gotha. 1896. — H. Ludemann: Erkenntnistheorie und 
Theologie. (Protestantische Monatshefte. Erster Jahrgang. Berlin. 1897.) — Fr. H. R. v. Frank: 
Geschichte und Kritik der neueren Theologie. Zweite Auflg. p. 192 ff. — O. Pfleiderer: Die 
Enrwicklung der Protestantischen Theologie in Deutschland seit Kant und in Grossbritannien 
seit 1825. p. 241 ff. — Bernhard Punjer: Geschichte der christlichen Religionsphilosophie. 
Bd. II. Braunschweig. 1883. p. 329 ff. og Max Scheibe's Bemærkninger. StKr. 1895. 
p. 189 ff. 

2 ) Dogmatiske Beitråge. p. 126. Philosophie und Religion, p. 3 f. p. 5. Hauptpunkte d. 
chr. Glaubensl. JfpTh. 1890. p. 1 f. 

8 ) Citat fra Kant's: Kritik der reinen Vernunft. Sætningen lyder nøjagtigt: „Gedanken 
ohne Inhalt sind leer, Anschauungen ohne Begriff e sind blind." Kehrbach's Udgave, p. 77. 

4 ) Dogmatische Beitråge. p. 162. 

af vor subjektive Vilkaarlighed uafhængig, Maade. Jeg antager, at 
der til vore aprioriske Anskuens og Tænknings Former svarer en 
objektiv Beskaffenhed i Tingene, i hvilken det er begrundet, at 
vi er nødte til at anskue Tingene just i disse Forhold i Rum og Tid 
og til at tænke dem just i disse logiske Former." *) Mellem Tingene 
og vor Anskuens og Tænkens Former bestaar en real Korrespon- 
dens, som beviser sig ved Erfaringernes indre Sammenhæng. Som 
der raader en objektiv Lovmæssighed i Tingenes Verden, saaledes 
ogsaa i vor Erkendelses Midler. Paa denne Maade løser Lipsius 
postulatsmæssigt det erkendelsesteoretiske Grundproblem. Han 
bestrider Kant's Adskillelse mellem Fænomenet og „das Ding 
an sien". 

Den videnskabelige Erkendelses Grænse er Erfaringen. Er- 
faringsviden gives kun, naar en umiddelbar Anskuen, ved logisk 
Bearbejdelse af Sanseindtrykkene og Forestillingerne, opløftes til 
virkelig Erkendelse, o: bestemmes som Led i den naturlige eller 
aandelige Tilværelses Lovmæssighed. Naar man ad denne Vej for- 
søger at trænge frem til Erkendelsen af de sidste Aarsager, ud- 
vide Tænkningens Kategorier sig til regulative Fornuftideer. Fra 
Fænomenernes Mangfoldighed sluttes der med Nødvendighed til 
en til Grund liggende Enhed. Saaledes fremkommer Begreberne: 
det Absolute, Universet og Sjælen, 2 ) eller, — som Lipsius ogsaa 
udtrykker sig, — Begreberne „af den ubetingede eller absolute 
Væren, af Verdenshelet og af de sidste Verdenselementer, endelig 
af Sjælen, som den til Grund for vor erfaringsmæssige selv- 
bevidste Selvvirken liggende Væren." 3 ) Disse Begreber opstilles 
i Kraft af en uudslettelig Fornuftnødvendighed, for at tilfreds- 
stille Enhedstrangen i Erkendelsen. I Lipsius' nærmere Bestem- 
melse af disse Erkendelsens „Grænsebegreber" er en vis Vaklen. 
Paa den ene Side henstilles de som ganske ubestemmelige og 
forsaavidt indholdsløse Grænsepæle for den videnskabelige Er- 
kenden. Paa den anden Side hævdes det, at selvom denne ikke 
formaar at give nogen transscendental-metafysisk Erkendelse, for- 
maar den dog at fastslaa disse Ideers objektive Realitet. Deres 
„At", ikke deres „Hvad" kan bevises. 

Enhver videnskabelig Erkendelse af det transscendente er 
følgeligt umulig. Ethvert Forsøg paa ved Hjælp af de fra den kon- 
krete Erfaringsverden hentede Bevidsthedsformer at naa frem til en 
Anskuen af de metafysiske Objekter, fører uundgaaeligt til uløse- 



*) Philosophie und Religion, p. 34. 

2 ) Th. J. B. 1885. p. 342; Philosophie und Religion: p. 102 f.; p. 104 f.; p. 107 f.; p. 127; 
p. 139; p. 236. 

s ) Hauptpunkte d. christl. Glaubensl. JfpTh. p. 3; jævf. Dogmatik, p. 13. 



65 

lige Antinomier. De abstrakte logiske Former, som disse Be- 
greber formelt kan iklædes, staa i en uophævelig Modstrid med 
den sanselig -billedlige Maade, paa hvilken vi søge at blive os 
deres Indhold bevidst. En transscendental Metafysik er videnskabe- 
ligt umulig. 

Religionen „er efter sit Væsen Løsningen af den Gaade, 
som Modsigelsen mellem vor empiriske Naturbestemthed, og vor 
sædelige Livsbestemmelse stiller os overfor." 1 ) Religionens em- 
piriske Motiver ligger i Personlighedens Selvopholdelsesdrift, som 
fører Mennesket, der føler sin Afhængighed af Naturen, til at 
søge Hjælp hos overnaturlige Magter for at bevare sine højeste 
Goder. Religionen faar herved paa sine lavere Trin en vis eudai- 
monistisk Karakter. Paa de højere Trin er det højeste Gode der- 
imod altid det samme, Virkeliggørelsen af den sædelige Frihed, 
Friheden overfor Verden. Herved staa vi ved Roden til Forholdet 
mellem Moral og Religion. I og for sig er disse to af hinanden 
uafhængige Omraader to Grene paa samme Stamme. Men dog 
er samme praktiske Nødvendighed: at Personligheden føler sig 
hævet over Naturen, o: bliver sig sin „intelligible" Frihed bevidst, 
Forudsætningen for begge. Denne Erfaring er Betingelsen for 
Troen paa en overnaturlig Magt. „Virkeliggørelsen af sin trans- 
scendentale Frihed kan Mennesket kun naa i en transscendental 
Afhængighed af en fri Villiesmagt, i hvilken saavel den skabende 
Grund for dets egen transscendentale Frihed, som ogsaa Kraften 
til Virkeliggørelsen af dets Livsbestemmelse i Opløftelsen over Na- 
turbestemtheden er givet. I Troen paa denne overnaturlige Villies- 
magt betragter Mennesket ogsaa sin egen religiøse Opløftelse til 
den som grundet i en indre Indgriben af hin Magt i dets eget 
Aandsliv. Her ligger Roden til al Aabenbaringstro." 2 ) 

Metafysisk er Religionen saaledes et personligt Vekselforhold 
mellem Gud og Mennesket. Enhver religiøs Akt er i sin Grund 
en guddommelig Aandsvirkning i Mennesket, i sin praktiske Vir- 
keliggørelse en Akt af dettes personlige Frihed. Aabenbaring, i 
dette Ords videste Betydning, og Religion er Vekselbegreber. 
Dette Vekselforholds „At a er simpelt hen Trosvished og opleves 
stadigt paany i enhver ægte religiøs Akt, fremfor alt i Bønnens 
Liv. Dets „Hvorledes" unddrager sig enhver forstandsmæssig 
Analyse, er det egentlige religiøse Mysterium. 

Den teoretiske. Videnskabs og den sædelig -religiøse Er- 
farings Resultater kan ikke sondres som to overfor hinanden in- 



l ) Hauptpunkte d. christl Glaubensl. JfpTh. 1890. p. 9 ff.; jævf. Philosophie und Reli- 
gion. p. 188 f. ; p. 198 ff. ; p. 210 ff. — Dogmatik: p. 26 ff. 
*) Hauptpunkte der christl. Glaubensl. JfpTh. 1890. p. 10. 

Den kristelige Erkendelse 5 

differente og maaske modstridende Sandheder. 1 ) Den samme En- 
hedstrang i Fornuften, som nøder den teoretiske Tænken til at 
opstille Metafysikens sidste Grænsebegreber, nøder ligeledes til 
at sammenarbejde den religiøse og den videnskabelige Erkendelse 
til en modsigelsesfri Helhedsanskuelse. Muligheden for Foreningen 
af disse to Rækker af Erfaringer og Erkendelser ligger i det per- 
sonlige Jegs Enhed. Dette gør paa den ene Side Naturens Ver- 
den til Genstand for videnskabelig Erkendelse; paa den anden 
Side bedømmer det denne som det sig givne Middel til Virkelig- 
gørelse af dets sædelig -religiøse Livsformaal. 'Ligesom Jeget 
søger at erkende Naturens og Aandens Verden ved Kausaiitets- 
loven, lægger det ikke blot Aandens men ogsaa Naturens Verden 
ind under den teleologiske Erkendelse. Begge Erkendelsesarter har 
deres Enhedspunkt i det ene og samme personlige Jeg. Kausali- 
tetserkendelse og teleologisk Erkendelse er absolut sideordnede. 
Ingen af disse kan reduceres til en Form af den anden. Ingen af 
dem kan videre benyttes til at supplere Manglerne i den andens 
respektive Resultater. Men dog vil kun Anvendelsen af begge give 
Mennesket Indsigten i hele den Virkelighed, hvori dette lever. 

Et og samme Objekt kan ganske vist gøres til Genstand 
saavel for den kausale som for den teleologiske Erkendelse. Intet 
Omraade af den aandelige og fysiske Virkelighed kan unddrages 
hverken denne eller hin. Dog forholde disse sig ikke ligegyldigt 
overfor hinanden. Med Hensyn til Oprindelse er de ganske vist 
forskellige. Den teleologiske Betragtning skyldes praktiske sædelige 
„Nothigungen"; den teoretiske Videnskabs Opgave er og bliver 
den kausale Verdensforklaring. Ingen kan ved videnskabelig Be- 
visførelse tvinges til at anerkende den teleologiske Verdenssammen- 
hæng. Denne Anerkendelse udspringer altid af en indre sædelig 
Oplevelse, o: Personlighedens Selvhævdelse overfor Naturen. »Paa 
det sædelige og religiøse Livs Omraade drejer det sig om intet 
mindre end om vor personlige Eksistens. Praktiske Motiver, som 
vi maa følge, naar vi ikke vil opgive os selv, nøder os til at an- 
erkende en oversanselig Tingenes Orden, i hvilken den levende 
Person finder sit sande Hjem, og som derfor er os ligesaa vis 
som vor personlige Eksistens. Anerkendelsen af en sædelig Ver- 
densorden og af en højeste Villie, som underlægger Naturverdenen 
sædelige Formaal, beror derfor paa en Vished af specifik anden Art 
end den sanselige Anskuens Evidens." 2 ) Men med Hensyn til Re- 
sultater maa enhver Modstrid mellem disse Erkendelsesarter und- 

*) Philosophie und Religion: p. 128 ff.; p. 158 ff.; p. 315 f. — Dogmatik: p. 16 ff. — 
Hauptpunkte d. christ. Glaubensl. JfpTh. 1890. p. 6 ff. ; p. 13 f. — Dogmatische Beitrage: 
p. 32. 

8 ) Philosophie und Religion : p. 121 f. jævnf. p. 286 ff. 

gaas. Denne Eventualitet er paa Forhaand afværget ved, at den 
teleologiske Erkendelse altid kan og bør respektere og anerkende 
den videnskabelige Erkendelses Afgørelser. Dette gælder ogsaa 
den kristelige Troslære. Denne er Fremstillingen af den sædelig- 
religiøse Livs- og Verdensanskuelse og som saadan helt igennem 
stillet under det teleologiske Synspunkt. Heraf følger at dens 
Indhold ikke maa staa i Modstrid med den teoretiske Videnskab, 
men at den tværtimod i enhver Henseende maa bøje sig for den- 
nes sikre Resultater. 1 ) 

Paa Grundlag af disse Anskuelser søger Lipsius at fremstille 
sin Lære om den religiøse Erkendelse. 2 ) En videnskabelig Under- 
søgelse af de religiøse Forestillinger forudsætter et dobbelt: dels 
Indsigten i det religiøse Forholds aandelige Væsen, dels For- 
staaelsen af den religiøse Erkendelses ejendommelige Betingelser 
og Grænser. Naar denne sidste Side udsondres til selvstændig 
Undersøgelse, fremkommer Opgaven: at give en Teori om den 
religiøse Erkendelse. 

En saadan kan imidlertid kun gives ved en Paavisning af 
den religiøse Erkendelses Ejendommelighed i Sammenligning med 
den videnskabelige. Med denne har den tilfælles at give sand, 
virkelig Viden, men adskiller sig fra denne baade i Henseende 
til Maal og Midler. Dette viser sig først og fremmest ved, at den 
religiøse Erkendelse modsat den videnskabelige ikke søger at give 
objektiv men subjektiv Erkendelse. I og for sig er al Erkendelse 
subjektiv. Den religiøse Erkenden er dette i egentlig Forstand. Den- 
ne søger kun at udvikle en Lære om Menneskets aandelige Liv i 
et ganske bestemt Forhold, o: i Relation til det guddommelige, og 
om dette kun i dets Relation til den menneskelige Selvbevidsthed. 
Fælles for den religiøse og den videnskabelige Erkendelse er, at 
de kun gennem Subjektiviteten lære Objektiviteten at kende. Men 
ejendommelig for Videnskaben er Bestræbelsen for at erkende 
den medvirkende subjektive Faktors Væsen og Rækkevidde, og 
saa vidt muligt at eliminere dens Virkninger af Verdensbilledet. 

Denne Opgave løser Videnskaben, dels ved at føre vor Tæn- 
kens subjektive Betingethed tilbage til de til Grund for denne 
liggende Love, dels ved at vise en af vore Forestillinger uaf- 
hængig Lovmæssighed i Verden. Ved Paavisningen af Lovmæs- 
sigheden baade i vore Forestillinger og i den ved disse opfattede 
Verden vindes en Objektivitet, som gaar ud over det subjektive, 
forsaavidt denne just betinger Erkendelsen. Psykologien, der be- 

s 

1 ) Hauptpunkte d. christ. Glaubensl. JfpTh. 1890. p. 8. jævf. Dogmatische Beitrage. 
p. 32 ff. 

2 ) Dogmatik: p. 56 ff. jævf. Philosophie und Religion: p. 167 ff.; p. 175 ff.; p. 301 ff. — 
Jævf. Arno Neumann : Anf. Skrf. p. 73 ff. 

5* 



68 

» 

stemmer Lovene for Sansefornemmelserne og Forestillingerne, og 
Naturvidenskaben, der undersøger Lovene for Naturens Kræfter, 
fører til Resultater af objektiv Art. Selvom disse strengt taget 
kun vise, hvorledes Verden nødvendigt fremtræder for vor An- 
skuen og Tænken, give de dog just ved denne „Nødvendighed" 
en af al subjektiv Vilkaarlighed uafhængig Objektivitet. I Lovmæs- 
sigheden er Enhedspunktet givet for subjektivt og objektivt, for 
Tænken og Væren. Dette er i og for sig „kun" ideelt, forsaavidt 
det ikke skyldes empirisk Iagttagelse og Bevis men Fornuftens 
Slutninger. Den umiddelbare Erfaring kender kun Regler, ikke 
Love. Dette Begreb fremkommer først ved Fornuftens Paavisning 
af Nødvendigheden i det givne. Paa den anden Side er dette ide- 
elle en Objektivitet, som vi nødes til at anerkende som al Tænken 
immanent, som den nødvendige Forudsætning for det videnskabe- 
lige Arbejde. Som denne Lovmæssighed fremtræder i al vor Tæn- 
ken, saaledee nødes vi ogsaa til at statuere den udenfor os, om vi 
overhovedet vil tænke. Dette, alene for Tænkningen tilgængelige, 
ideelle i den ydre Verden er saaledes en virkelig Objektivitet, en 
til Grund for den ydre fænomenale Tilværelse liggende Væren, 
Noumenet i Fænomenet. I samme Grad det lykkes Videnskaben 
at erkende denne, vil den herved formaa at eliminere det subjek- 
tive Element i Forskningen o: at naa objektiv ikke blot subjektiv 
Erkendelse. 

Ganske anderledes forholder det sig med den religiøse Er- 
kendelse. Denne angaar umiddelbart selve den menneskelige Be- 
vidsthed, Begivenheder i Aandslivet, uadskillelige fra det menne- 
skelige Subjekt Hvis den religiøse Erkendelse forsøger at eli- 
minere det subjektive Element, ophører den dermed at være 
religiøs. Forsaavidt er den religiøse Bevidsthed en Tilstand, en 
Følelse. Dog eksisterer denne aldrig i isoleret For-sig-Væren, 
men altid i Forbindelse med en inderlig Anskuen af et fra vort Jeg 
forskelligt „Andet", til hvilket dette ved sig umiddelbart knyttet. 
Dette „Andet" er kun virkeligt tilstede som Led i den religiøse 
Bevidsthed. Omvendt er denne kun givet i og med Bestemtheden 
ved dette „Andet". Dette er først og fremmest Gud og dernæst 
Verden, forsaavidt Forholdet til denne er bestemt ved Gudsbevidst- 
heden. Umiddelbart indeholder den religiøse Bevidsthed kun det 
dobbelte: en Viden om os selv, hvorledes vi er stillede overfor 
Gud, og en Viden om Gud, hvorledes han er stillet overfor os. 
Middelbart ved vi tillige, hvorledes Verden fremtræder for os i 
Lyset af den religiøse Bevidsthed, og hvorledes denne paavirkes 
ved Anskuelsen af Verden. Hverken Selvbevidstheden eller Ver- 
densbevidstheden, ligesaa lidt som Gudsbevidstheden, er i og for 

sig umiddelbart Genstand for de religiøse Udsagn, men derimod 
den Relation, hvori Menneskets Selvbevidsthed staar til dets Guds- 
bevidsthed, og gennem denne til Verdensbevidstheden. Heraf for- 
klares den ejendommelige inderlige Klangfarve, som karakteriserer 
alle ægte religiøse Udsagn. Disse handle jo om det, hvori Menne- 
sket med sit Vel og Ve er dybest personligt interesseret. Menne- 
skets religiøse Erkendelse er en Viden om det selv i dets person- 
lige Forhold til Gud, og saaledes subjektiv Vished. 

Den religiøse Bevidsthed er altsaa i sin oprindelige Skikkelse 
en umiddelbar Enhed af en inderlig Viden om Gud og af en Fø- 
lelse af denne Videns bestemmende Indflydelse. Det første af disse 
Momenter ligger til Grund for Erkendelsens Arbejde o: Dogma- 
tikeri, det andet for Fremstillingen af den heraf følgende praktiske 
Livsførelse o: Etiken. Vi se i denne Sammenhæng bort fra denne. 
Den af den religiøse Bevidsthed følgende Erkendelse er i sin 
umiddelbare Skikkelse en klar Anskuen af Guds Virken i Subjek- 
tets indre Liv og i den ydre Verden. Saa længe denne Anskuen 
umiddelbart udspringer af den religiøse Følelse, er dens Udsagn 
religiøst sande. Hvis derimod den religiøse Erkendelse emanciperer 
sig fra Følelses-Bestemtheden, miste dens Udsagn deres umiddel- 
bare Sandhed. Dog fuldbyrder denne Proces sig med en indre 
Nødvendighed. I det religiøse Livs Udvikling vil efterhaanden Be- 
vidstheden om den oversanselige guddommelige Virkelighed blive 
isoleret og gjort til Genstand for objektiv Erkendelse. Denne er 
altid uadækvat. Erkendelsen vil med sine Midler altid komme til 
kort overfor den religiøse Bevidstheds Indhold. Alle de Forestil- 
linger, den søger at anvende overfor dette, er i deres Oprindelse 
hentede fra den sanselige Verden. Deres heraf følgende sanselige 
Bestemthed kan vel ved fortsat Abstraktion søges renset, men dog 
aldrig ganske afstreifes. Herved vilde i Virkeligheden den oprinde- 
lige Anskuens religiøse Indhold ogsaa tilintetgøres. Den religiøse 
Erkendelse maa — som enhver anden Erkendelse af aandelige 
Realiteter — bevæge sig i Billeder. 

Dette Punkt tillægger Lipsius afgørende Betydning. 1 ) Tros- 
udsagnene referere sig ganske vist til transscendente Objekter. 
Deres Virkelighed er Mennesket umiddelbart vis i Kraft af den 
religiøse Erfaring. Men deres Form er altid den sanselige, af Tid 
og Rum betingede, Anskuelse. En anden ren „intellektuel" An- 
skuelsesform besidder Mennesket ikke. Muligheden af en saadan 
maa ganske vist anerkendes, selvom vi med vore Erkendelsesmid- 
ler ikke formaa at indse Betingelserne for denne. Ved Hjælp af 

*) Philosophie und Religion, p. 90, p. 96, p. 169 f., p. 195 og p. 302 ff. — Dogmatische 
Beitrage: p. 78 ff. og p. 189 ff. — Hauptpunkte d. christl. Glaubensl. JfpTh. 1890. p. 20 f. 

en saadan vilde de oversanselige Objekter kunne erkendes, som 
de er i sig selv. Men et til de erfaringsmæssige Betingelser for 
Erkendelsen bundet Menneske formaar ikke at besidde denne* 
Man kan tænke sig, at Gud besidder en saadan intellektuel An- 
skuelse ; men vor Erkendelse er og maa være uadækvat og billed- 
lig. „Denne gennemgaaende Billedlighed i alle vore Udsagn om 
transscendentale Objekter er den karakteristiske Form for al vor 
religiøse Erkendelse. Og alle Vildfarelser over dogmatiske Fore- 
stillingers Rækkevidde har deres sidste Rod i Miskendelsen af 
denne Indsigt. Al dogmatisk Meningsstrid beror til sidst paa, at 
man tager disse billedlige Udsagn for teoretisk Fornufterkendelse. 1 * 1 ) 
Enhver Lutring af de religiøse Forestillinger er kun Forsøg paa 
at ændre den sanselig-billedlige Form til adækvatere og renere 
Begreber. Dog kommer den religiøse Erkendelse aldrig udover at 
bevæge sig i Forestillingens Form. Den teologiske Opgave bliver 
herved kun denne: ved Benyttelsen af den kritiske Tænknings 
Resultater at bringe det religiøse Subjekt til Bevidsthed om dets 
Videns billedlige Form, og dernæst at give denne en stadig klarere 
og renere Skikkelse. 

Denne Opgave kan ikke løses uden Hensyntagen til den 
videnskabelige Erkendelse. Naar denne stadig klarere formaar at 
begrunde sine Principper og at bevise sine Resultater, vilde dette 
uundgaaeligt indvirke paa de religiøse Forestillinger. Hvis Verdens- 
anskuelsen i større eller mindre Grad bliver en anden, vil dette 
medføre en Modifikation af de religiøse Forestillinger, der normalt 
foregaar som en umærkelig fortsat Lutring af disse, en fremad- 
skridende Aandeliggørelse af den sanselig-billedlige Form. Dog 
undgaas det næppe, at denne Vekselvirkning mellem Verdenser- 
kendelsen og den religiøse Erkendelse ogsaa kan føre til en smerte- 
lig Konflikt. Dette indtræffer, naar Revisionen af de religiøse Fore- 
stillingers Valuta ikke dikteres af religiøs Interesse men af For- 
stands Kritiken mod dennes Protest. Den religiøse Interesse er kun 
medvirkende, naar den religiøse Bevidsthed selv føler sig foruro- 
liget ved Modsætningen mellem dens Indholds Væsen og Form. 
Hvis den uadækvate Forestillingsform truer med at forvirre selve 
den religiøse Bevidsthed, dømmes den af denne som Overtro. Hvis 
derimod denne Disharmoni ikke føles, vil Omdannelsen af Fore- 
stillingerne blive betragtet som en Prisgivelse af selve det religiøse 
Indhold, o: som Vantro. Fremskridtet i den religiøse Erkendelse 
beror altid paa, hvor vidt den aandelige Helhedsudvikling er skre- 
det frem. Paa dennes lavere Trin betragtes ganske vist det billed- 
lige Udtryk som bogstaveligt sandt, og det ved Synsbilledernes Al- 

*) Philosophie und Religion, p. 303. 

mindeliggørelse dannede Begreb som det adækvate Udtryk for det 
aandelige Indhold. Men er dette Punkt overvundet, maa ogsaa Ad- 
skillelsen mellem Indhold og Form principielt anerkendes. 

Naar de religiøse Forestillinger i en historisk given Form sam- 
les i en fast, stabil Læreoverlevering, fremkommer Ortodoksien. 
Karakteristisk for denne er Identifikationen af den religiøse Bevidst- 
heds Indhold, hvis Oprindelse fra en guddommelig Aabenbarings- 
akt er Troen umiddelbar vis, med de psykologisk og historisk be- 
tingede Forestillinger, hvori dette fremtræder. Enhver Afvigelse 
fra denne baade efter Indhold og Form ufejlbare Lære-Helhed er 
derfor paa Forhaand dømt. Hvis Kritiken rokker ved Enkeltheder 
i Systemet, svarer Ortodoksien, af dette er overfornuftigt, o: en 
kun for Troen, ikke for Tænkningen, tilgængelig Sandhed. Dette 
Svar er imidlertid kun skikket til at forhale, ikke til at stanse 
Udviklingen. Følgen er, at den religiøse Tænkning uundgaaeligt 
stagnerer og bliver tilbage for det aandelige Livs almindelige 
Udvikling. Herved fremkommer en saa meget bitrere Konflikt, 
naar den fromme kommer til at mærke Umuligheden af at forene 
den paa guddommelig Autoritet antagne Lære med det, som Viden- 
skaben lærer som uimodsigelig Sandhed. Denne Konflikt skærpes 
yderligere, jo mere et ved den formale Logik omhyggeligt udar- 
bejdet Dogme just stiller den alle menneskelige Forestillinger om 
oversanselige Objekter iboende Modsigelse i et desto klarere Lys. 

En saadan Modsigelse kan i Længden ikke bæres. Saalænge 
den endnu kun mærkes paa enkelte Punkter, indskrænker man 
sig sædvanligt til en Ændring af Enkeltheder (o: Heterodoksi), 
uden at den dogmatiske Helhedsanskuelse forlades. Dette Stand- 
punkt er imidlertid i sig selv uholdbart. Hvis Kritiken ikke vil- 
kaarligt stanses paa et eller andet Punkt, maa denne konsekvent 
føre til en Opløsning af alle. de overleverede religiøse Forestil- 
lingsformer. Dette er m. a. O. en Benægtelse af deres guddomme- 
lige Aabenbaringsindhold og en Ophævelse af det religiøse For- 
holds Virkelighed, eller virkelig Vantro, ikke blot i dogmatisk 
men i religiøs Forstand. Paa den anden Side lader den religiøse 
Bevidsthed sig ikke anfægte af disse Kritikens Angreb. Selvom den 
i mangt og meget maa anerkende deres logiske Berettigelse, har 
den dog en umiddelbar Erfaringsvished om det religiøse Forholds 
objektive Eksistens og Sandhed. 1 ) Skal Harmoni her bringes til 
Veje, staar kun en Udvej aaben. Troen kan paa sin Flugt for 
Kritiken ikke atter søge tilbage til en eller anden af de af denne 
opløste Forestillingsformer uden at prisgive Enheden i det menne- 
skelige Aandsliv. Derimod har den en fast, uindtagelig Position, 

!) Jævnf. Dogmatische Beitrage p. 193 ff.. 

naar den formaar at skelne mellem det virkelige Trosindhold som 
et Kompleks af religiøse Oplevelser, og dettes konkrete Forestil- 
lingsform. At drage dette principielle Skel er den videnskabelige 
Dogmatiks Opgave. 

Umiddelbare Tros-Udsagn er kun det religiøse Forhold selv, 
saaledes som dette er oplevet i den religiøse Erfaring. Derimod 
er den religiøse Visheds Formulering udadtil i Forestillinger intet 
organisk Led af denne. Dette forklarer, at det samme religiøse 
Indhold kan indesluttes i saare forskellige Former, f. E. ligesaavel 
i den naive Form af en Holden-for-Sandhed paa Grund af en 
Autoritet, som i en ved videnskabelig Tænkning skolet Skikkelse. 
Forstands Kritiken kan saaledes vel opløse en bestemt psykologisk 
og historisk betinget Form for Trosvisheden, men aldrig selve 
denne. Den kan vise det uholdbare i Forestillingerne men ikke 
bortdisputere de Kendsgerninger, som disse søge at udtrykke. 
Den videnskabelige Kritik finder sin nødvendige Grænse paa det 
Punkt, hvor det religiøse Mysterium begynder. Dette maa den 
anerkende og derfor her indstille sit Arbejde, i modsat Fald over- 
skrider den sin Kompetence og henfalder til uvidenskabelige Spe- 
kulationer. 

Denne Adskillelse mellem Troens religiøse Indhold og dog- 
matiske Form vil i samme Grad lykkes Teologien, som denne 
formaar dels at opfatte og beskrive den religiøse Erfarings speci- 
fike Indhold, dels at eftervise Lovmæssigheden i den psykologiske 
Proces, hvorved denne bliver til. Den teologiske Kritiks Opgave 
er saaledes baade religiøs og videnskabelig. Paa den ene Side 
søger den i de religiøse Læresætninger at erkende og genkende 
det religiøse Grundforhold, det religiøse Princip. Paa den anden 
Side søger den at vise, at det uadækvate i Formen er en nødven- 
dig Følge af dennes psykologiske og historiske Betingethed. Den 
religiøse Interesse vil i samme Grad samstemme med denne Kri- 
tik, som den formaar at skabe saadanne Udtryk for den religiøse 
Bevidsthed, hvori denne genkender sig selv. Eller m. a. O. Kri- 
tiken naar sit Maal, naar den formaar at fremstille de dogmatiske 
Forestillingers religiøse Indhold i dets religiøse Renhed. Enhver 
ægte religiøs Forestilling forener paa uformidlet Maade to Mo- 
menter: en guddommelig Aabenbaringsakt og en menneskelig Tros- 
akt. Teologiens videnskabelige Opgave er at paavise disse i deres 
af den religiøse Bevidsthed fordrede reale Forskel, samtidig med 
at den indre Enhed, som karakteriserer Menneskets religiøse Op- 
levelse, ikke krænkes. 

Alle misvisende Opfattelser kan føres tilbage til en falsk 
Stilling til dette Teologiens Grundprincip. Saaledes foreligger 

den ensidige Betoning af den i den religiøse Bevidsthed bevir- 
kede Enhed af Religion og Aabenbaring i Mysticismen. Efter den- 
ne bliver den menneskelige Aand paa en saa umiddelbar Maade 
berørt af og forenet med den guddommelige Aand, at enhver Er- 
kendelse konsekvent maa udelukkes. Hvis omvendt Begreberne 
Religion og Aabenbaring udvortes stilles overfor hinanden som 
to for-sig bestaaende Realiteter, vil uundgaaeligt det ene blive be- 
tonet saaledes, at det andet stilles i Skygge. Enten bliver den sub- 
jektive Religiøsitet indskrænket til en Antagelse af den objektive 
guddommelige Aabenbaring. Eller denne opløses i lutter subjek- 
tive Forestillinger. Den første Betragtning er Kernen i Supranatu- 
ralismen. Denne fastholder Aabenbaringens objektive Virkelighed 
men miskender ganske den menneskelige Subjektivitets relative 
Selvstændighed i det religiøse Forhold. Den anden Betragtning 
ligger til Grund for Rationalismen. Denne fastholder Religionen 
som en sand menneskelig Oplevelse men staar i Fare for at 
fornægte den guddommelige Faktors Virksomhed i det religiøse 
Forhold. Hvis den gør Alvor af at betragte Aabenbaringens Ind- 
hold som et rent menneskeligt Produkt, og søger at forklare de 
underfulde Oplevelser som rent naturlige Begivenheder, er der- 
med Aabenbaringens: Realitet ophævet. Mellem disse to Yderpunk- 
ter foreligger en Række Formidlingsforsøg. Disse søge enten blot 
at halvere mellem dem eller under principiel Fastholdelse af det 
ene at forene dette med Sandhedsmomenterne i det andet. Paa 
denne Maade vil det imidlertid aldrig lykkes at give Supranatura- 
lismen t)g Rationalismen deres relative religiøse Ret. 

I Modsætning til disse Ensidigheder er det den dogmatiske 
Opgave at beskrive det religiøse Grundforhold saaledes, at baade 
den guddommelige og den menneskelige Side i dette fuldt ud 
anerkendes. Den uendelige guddommelige Kausalitet maa strengt 
sondres fra enhver Sammenhæng og Sammenblanding med de 
endelige Aarsager og Virkninger i Menneskeaanden og Verden. 
Forskellen mellem disse maa dernæst ikke tænkes saaledes, at den 
guddommelige Kausalitet betragtes som beslægtet med de timelige 
Aarsager i den endelige Kausalneksus og i Vekselvirkning med 
disse. Ved at undgaa dette har den religiøse Erkendelse lindgaat 
de Skær, hvorpaa de Opfattelser strande, som betegne de prin- 
cipielt mulige Vildfarelser. Disse fremkomme ved, at den dog- 
matiske Refleksion ensidigt enten fastholder Enheden eller For- 
skellen mellem den guddommelige Kausalitet og de endelige Aar- 
sager. Søges en saadan Refleksion gennemført i Bestemmelsen af 
Guds Forhold til Mennesket og Verden, fører den til de to Mod- 
sætninger: Pantheisme og Deisme. Søges den derimod gennemført 

i Bestemmelsen af Menneskets Forhold til Gud, fører den til de 
to Modsætninger: Determinisme og Pelagianisme. Dis$e fire Ho- 
vedvildfarelser staa atter i indre Forbindelse med de to misvisen- 
de Grundopfattelser af Forholdet mellem Aabenbaring og Religion. 
Supranaturalismen fører saaledes konsekvent gennemført til Pan- 
theisme og Determinisme, medens Rationalismen konsekvent maa 
ende i Deisme og Pelagianisme. De religiøse Forestillinger nærme 
sig i deres populære halvvidenskabelige Form snart den første, 
snart den anden af disse to Grundtyper. Dog vil disse vanskeligt 
kunne gennemføres i deres Konsekvens, idet den umiddelbare 
religiøse Bevidsthed her som overalt øver sin umærkelige, men 
derfor lige betydningsfulde, regulerende Indflydelse. 

2) Lipsius dogmatiske Grundbetragtning har, som ovenfor 
nævnt, først efterhaanden fæstnet sig. Selvom Grundprincipperne 
i den er de samme i hans første som i hans sidste Skrifter, er 
Gennemførelsen af dem i mange Henseender forskellig. Dette be- 
ror for en Del paa Lipsius aabne og frie Blik for Sandhedsmomen- 
terne i andre teologiske Standpunkter. Disse nøjes han ikke med 
at anerkende, men søger ogsaa at forene dem med sin egen Op- 
fattelse. Dette forklarer b. a., at dennes Elementer ikke altid synes 
at harmonere indbyrdes. Denne Omstændighed volder særlige Van- 
skeligheder for en kritisk Undersøgelse af Lipsius religionsfiloso- 
fiske Tanker. En saadan kan ikke gennemføres uden Hensyntagen 
til samtidige Teologers-, Biedermann's, Ritschl's og Herrmann's- 
Anskuelser. Fremstillingen og Bedømmelsen af disse vil imidler- 
tid bryde Rammerne for vor Afhandling. Vi foretrække derfor at 
lade en Række, — ikke blot uvæsentlige, — Spørgsmaal staa hen, 
indtil vi møde dem i den Sammenhæng, i hvilken de oprindeligt 
er fremkomne. 

Endnu en Vanskelighed af principiel Art knyttter sig til Un- 
dersøgelsen ikke blot af Lipsius Lære, men af enhver Form for 
den filosofiske Teologi. En udtømmende Vurdering af denne synes 
nødvendigt at maatte medføre en kritisk Undersøgelse af den Filo- 
sofi, hvorpaa den helt eller delvis bygger. I nærværende Tilfælde 
vilde vi saaledes føres midt ind i den moderne Kantforsknings 
Problemer. Det vilde være vor Pligt at tage Stilling til Kants Er- 
kendelsesteori og Religionsfilosofi, de forskellige Fortolkninger, der 
er givet af disse, og endelig til Lipsius Anvendelse heraf. Er dette 
imidlertid nødvendigt? Det er umiddelbart indlysende, at ingen 
Bedømmelse af Lipsius teologiske Grundbetragtning kan gaa uden 
om disse Spørgsmaal. I denne Sammenhæng er vor Undersøgelse 
imidlertid begrænset til den kristelige Erkendelse. Principielt er 

det herved muligt at sondre den religiøse Erkendelseslære ud fra 
den teologiske og filosofiske Sammenhæng, hvori den bliver til. 
Spørgsmaalet er altsaa kun dette, om den ifølge sin egen indre 
Beskaffenhed kan bevises som holdbar. Undersøgelsen heraf kan 
efter Sagens Natur ikke begrænses til det formelle, om den logi- 
ske Forbindelse mellem dens enkelte Bestanddele er rigtigt fuld- 
byrdet, men maa ogsaa optage det reelle Hensyn, om denne ogsaa 
svarer til Religionens, in casu Kristendommens, Væsen. Dette viser, 
at denne Fremgangsmaade kun abstrakt kan tænkes men ikke 
konkret gennemføres. Hvis Forudsætningerne staa fast, og hvis 
Slutningen rigtigt er udledet af disse, er denne uangribelig. Hvis 
den ikke kan anerkendes, maa det enten vises, at Præmisserne 
er urigtige eller at Slutningen urigtigt er draget af disse. Med Hen- 
syn til Lipsius Lære om den religiøse Erkendelse, er det vistnok 
i det store og hele uimodsigeligt, at denne er den konsekvente 
Følge af hans teologiske og filosofiske Forudsætninger. Den kri- 
tiske Undersøgelse kan saaledes ikke gaa udenom disse. Derimod 
er det vel muligt, naar Spørgsmaalet drejer sig om den kristelige 
Erkendelse, at skelne mellem filosofiske og teologiske indenfor 
disse. Er de sidstnævnte bestemt urigtigt, er dermed ogsaa Slut- 
ningen fra disse i større eller mindre Grad urigtig, hvorledes det 
end maa forholde sig med de førstnævnte. Idet vi principielt fast- 
holde dette, og foretage vor Undersøgelse under dette Synspunkt, 
er vi os imidlertid bevidst, at denne kun fra en bestemt Side be- 
handler Problemet, og ingenlunde fyldestgørende og udtømmende 
bedømmer dette. Denne Ufuldkommenhed er en simpel Følge af, 
at vi har stillet os Opgaven teologisk og ikke religionsfilosofisk. 
Lipsius Fremgangsmaade er i og for sig et mønster gyldig t 
Eksempel paa konsekvent Tænkning. Udgangspunktet er TTnder- 
søgelsen af Erkendelsens Væsen og Love. Ud fra Bestemmelsen 
heraf afgøres dernæst dens metafysiske Rækkevidde. Er den vi- 
denskabelige Erkendelse saaledes. bestemt, spørges dernæst om 
dens Forhold til det personlige Liv. Afgørende herved er Paavis- 
ningen af den i dette indesluttede Mulighed af en fri Villie. Ved 
denne aabnes Adgangen til Anerkendelsen af en oversanselig Vir- 
kelighed. Indenfor denne kan herefter Religionens Væsen bestem- 
mes. Hertil slutter sig Undersøgelsen af den religiøse Erkendelse, 
idet Forholdet og Forskellen mellem denne og den videnskabelige 
Erkendelse nærmere belyses. Dog tør det allerede paa dette Punkt 
fastslaas, at den videnskabelige Stringens aftager proportionalt med 
denne Argumentations Led. Navnlig er den sidste Undersøgelse 
ganske abstrakt og negativ, forsaavidt den væsentligt begrænser 
sig til at vise, hvilke Afveje den religiøse Erkendelse maa undgaa, 

men lidet eller intet yder til Bestemmelsen af dennes positive 
Væsen. 

Dette vil nærmere vise sig, naar vi undersøge den i Lipsius 
Lære givne Besvarelse af den kristelige Erkendelses tre Hoved- 
problemer. Karakteristisk er allerede den umiskendelige Forkær- 
lighed, hvormed Lipsius behandler Spørgsmaalene om dennes for- 
male Sandhed og Erkendelsens Enhed i Sammenligning med Pro- 
blemet om dens reale Sandhed. Heri aabenbarer den filosofiske 
Teologis Interesse for de fortrinsvis filosofiske Undersøgelser sig. 
De følgende Betragtninger vil imidlertid vise, at Løsningen af disse 
Problemer ikke kan adskilles fra, men tværtimod inderligt afhæn- 
ge af Løsningen af det første. 

Hvorpaa beror den kristelige Erkendelses reale Sandhed? 
Rent videnskabeligt mener Lipsius at kunne bevise det absolutes 
Eksistens. Selvom dette er et rent metafysisk Grænsebegreb, kan 
dets „At" dog uimodsigeligt godtgøres. Vi se her bort fra Spørg6- 
maalet om en saadan Bevisførelses Gyldighed eller Ugyldighed. 
Kun dette staar under alle Forhold fast, at dette Begreb i ingen 
Henseende kan identificeres med det kristelige Gudsbegreb eller 
yde nogen Garanti for dettes Sandhed. Herved er vi ikke i Uover- 
ensstemmelse med Lipsius, der heller ikke tillægger dette nogen 
religiøs Betydning. Tværtimod betoner han med Styrke, at den 
kristne ikke kan begrunde sin Overbevisning ad videnskabelig, 
men kun ad religiøs Vej. 

Vi stanse først ved Indgangsporten til denne. Det er de i 
det personlige Liv givne praktiske sædelige „Nothigungen", som 
føre Mennesket til at opleve og erfare den sædelige Frihed. Det 
ligger i Sagen selv, at denne Henvisning ikke indeholder noget 
egentligt Svar. Selvom Mennesket vaander sig over sin Lod, at 
være et Led af Naturen og dennes Kræfter undergiven, og selv- 
om den personlige Selvfølelse oprøres over denne Tanke, er der- 
med ikke givet, at den er uvirkelig. Fordi det kan paavises, at 
Personlighedens Selvopholdelsesdrift gaar ud paa at hæve sig over 
Naturbestemtheden, er dermed ikke givet nogen virkelig Garanti 
for, at denne Trang kan stilles. En saadan foreligger kun, naar 
dette virkeligt opleves. Saaledes føres vi til det Grundbegreb, som 
er den sidste Ankergrund baade i det sædelige og religiøse Liv. 

Lipsius sidste Svar paa det ovenfor stillede Spørgsmaal er 
altid det samme: Oplevelsen. Det religiøse Forholds Virkelighed 
er simpelt hen Trosvished. Den religiøse Bevidsthed er en Reali- 
tet, en Følelse omend uadskilleligt forbundet med en indre An- 
skuen af det guddommelige „Andet". Selvom de Former, hvori 
den kristne søger at klæde dette, er ufuldkomne og omskifte- 

lige, besidder han dog en umiddelbar inderlig Viden om Gud, en 
uformidlet Erfaringsvished. I denne, „det religiøse Mysterium" lig- 
ger den sidste Garanti for hans Overbevisnings Sandhed. Disse 
Sætninger kan ikke siges at give klart Svar. Hvor rigtigt det end 
er i sidste Instans at bygge paa det oplevede, maa det ligesaa vel 
kræves af Lipsius som af Erfaringsteologien, at denne Oplevelse 
nærmere bestemmes og begrundes. Ogsaa overfor Lipsius kan der 
spørges, „med hvilken Ret sluttes der fra Erfaringen til det trans- 
scendente?" Dernæst indeholder de nævnte Sætninger en Række 
indre Vanskeligheder. Først og fremmest maa det fastholdes, at 
det religiøse Forhold ikke kan bestemmes som en Følelse. Følel- 
sen kan som psykologisk Led af Bevidstheden ikke isoleres som 
indesluttende en uudsigelig, utænkelig, uerkendelig Vished. Enhver 
Følelse er bestemt ved en Forestilling og bliver overhovedet kun 
Jeget bevidst i Forestillingens Form. 1 ) Enhver Adskillelse mellem 
den religiøse Videns Fuldkommenhed „indadtil" og Ufuldkommen- 
hed „udadtil" er uvirkelig. Den religiøse Følelse indeslutter kun 
Vished, naar den fromme er sig det Objekts Sandhed bevidst, hvor- 
til Følelsen knyttes. Dette synes ogsaa Lipsius at anerkende, naar 
han hævder, at den religiøse Følelse er uløseligt knyttet til en 
inderlig Anskuen af „et Andet", i Forhold til hvilken Erkendelsen 
er det ufuldkomne. Heri formaa vi dog kun at se en falsk An- 
vendelse af rigtige Præmisser. Det falske ligger i, at Problemet 
her føres ind paa ganske andre Baner end de foreliggende. Naar 
Kant henviser til den umiddelbare Anskuen og den reflekterende 
Erkendelse som Erkendelsens Grundelementer, kan ogsaa den 
kristelige Erkendelse paa lignende Maade siges at begynde med 
en ureflekteret Vedhængen ved et givet Indhold. Men herfra 
udvikler, — eller kan den udvikle sig videre til en sammenhæn- 
gende begrebsmæssig Erkendelse. Men hermed er altsaa kun gi- 
vet en Beskrivelse af en Del af den kristelige Erkendelses psyko- 
logiske Tilblivelsesproces. Derimod er der intet Svar givet paa 
Spørgsmaalet om, hvorpaa denne grunder sin Vished om at eje 
Sandheden. Denne afhænger af, om den kristne i den umiddelbare 
inderlige Anskuen ejer en fuldkommen Viden om det guddomme- 
lige Andet? Hvis dette er Tilfældet, indeslutter den paa An- 
skuen hvilende Viden ogsaa en fuldkommen Erkendelse. Menne- 
sket har i og for sig ikke andre Midler til at klargøre sine Ind- 
tryk for sig selv og for andre. Naar Lipsius ikke kan anerkende 
dette, staar ingen anden Udvej aaben end at udstrække Erkendel- 
sens Ufuldkommenhed ogsaa til den umiddelbare indre Anskuen. 

x ) Jævnf. William James: The Varieties of Religious Experience. p. 432 f. og H. Høff- 
ding. Religionsfilosofi. København 1901. p. 175. 

Men er denne ogsaa ufuldkommen og usikker, staar den religiøse 
Følelse alene tilbage, og denne kan som saadan ikke give Vished. 
Hermed er altsaa vist, at den kristelige Erkendelses reale Sand- 
hed ikke kan paavises ved denne Henvisning. Dette synes Lipsius 
ogsaa stiltiende at indrømme, naar han betegner den religiøse Op- 
levelse som Mysteriet. Uden at miskende, at den kristne aldrig for- 
maar at komme ganske udover det mysteriøse selv i sine bedste 
Oplevelser, maa det ovennævnte Problem dog ikke tilsløres ved 
Paaberaabelsen heraf. Den kristelige Sandhedsvished beror ikke 
tilsidst paa Mysteriet men paa det afslørede Mysterium o: Aaben- 
baringen. Derfor behøver den kristne ikke overfor det ovennævnte 
Spørgsmaal at trække sig tilbage til uudsigelige Oplevelser, men 
kan og bør gøre sig selv og andre Rede for, hvorpaa han grunder 
sin Overbevisnings Sandhed. 

I nøjeste Forbindelse hermed staar det Aabenbaringsbegreb, 
som Lipsius alene anerkender. Aabenbaringen bestemmes i Al- 
mindelighed som den guddommelige Faktor i den religiøse Erfa- 
ring. Denne indeslutter efter sit Væsen Bevidstheden om, at Men- 
neskets Opløftelse til Gud skyldes dennes egen Indgriben. I sine 
senere Skrifter urgerer Lipsius stadigt stærkere, at den kristelige 
Aabenbaring er historisk givet i Jesus Kristi Personlighed. 1 ) Frem- 
hævelsen heraf søges forenet med den tidligere Betragtning ved 
Læren om det kristelige Princip. Aabenbaringen i Jesus Kristus 
bevirker i den kristne et ejendommeligt religiøst Grundforhold til 
Gud, som er Principet for alle kristelige Trosudsagn. Saaledes er 
Aabenbaringen baade en historisk Kendsgerning og en aandelig 
Virkelighed, som gennem den religiøse Erfaring bliver Menne- 
skets Eje. 

Mod denne Betragtning gør W. Herrmann b. a. gældende, 2 ) 
at den religiøse Erfaring vel muligvis kan have denne Betydning 
hos de store, banebrydende, religiøse Heroer, men at dette ingen- 
lunde kan gælde som alment religiøst. Aabenbaringens oprinde- 
lige Forhold til Menigheden bliver herved ganske stillet i Skygge. 
Den er givet Samfundet, ikke den enkelte. Lipsius føres derimod 
til at give en ren individualistisk Troslære, som i og for sig ikke 
besidder nogen Garanti for at kunne tilfredsstille Samfundet. Ende- 
lig vil den enkelte kristnes Frelsesvished blive vaklende, naar 
den skal bygges paa hans egne Oplevelser og Erfaringer. Den 
praktiske Konsekvens heraf vil i Virkeligheden blive, at den re- 

x ) Dogmatik: p. 85 (T. ($ 118—119) og p. 87 ff. 

*) W. Herrmann : StKr. 1877. p. 540 f. jævf. : Die Religion im Verhfiltnisz zum Welter- 
kennon und zur Sittlichkcit. Halle. 1879. p. 365 ff. og: Der Begriff der Offenbarung. Gieszen 
1887. p. 14 ff. 

formatoriske Grundanskuelse opgives, og at den middelalderlige 
Fromhedspraksis paany indføres. 

Disse Indvendingers Berettigelse, — og de kan uden Van- 
skelighed suppleres med andre lignende, — maa den evangeliske 
Teologi principielt anerkende. Selvom Lipsius med Rette betoner 
den religiøse Tilegnelse af Aabenbaringen som Troslærens Forud- 
sætning, fremkommer der dog en betænkelig Uklarhed, naar Aaben- 
baringsbegrebet udstrækkes til det „kristelige Princip*. Ikke uden 
Grund har Herrmann protesteret mod at tillægge subjektive Erfa- 
ringer Karakteren af Aabenbaring. Dette er en Overspændelse af 
det protestantiske Personlighedsprincip, hvorved det historisk giv- 
ne faste Udgangspunkt forrykkes. Herved bliver principielt Døren 
aabnet for en „kvækersk" Vilkaarlighed. Dette kan ikke en Gang 
forsvares ud fra Lipsius egen Grundbetragtning. Principet i denne 
er Bestræbelsen for gennem alt det historisk og menneskeligt be- 
tingede at trænge frem til det guddommelige i dets Renhed. En 
saadan Opgave er i sig selv falsk stillet. Ingen nok saa skarpsin- 
dig Gennemførelse af Principet: Distingvendum est, formaar i det 
religiøse Liv at sondre mellem det guddommelige Indhold og dets 
menneskelige Form. Hvis dette var muligt, kunde hint overhove- 
det ikke rummes af den menneskelige Bevidsthed. Men hvis Guds 
Selvkundgørelse saaledes altid er, og maa være, givet Mennesket 
i en til den menneskelige Bevidsthed svarende Skikkelse, har 
Lipsius ingen som helst Ret til at søge det afgørende for den kri- 
stelige Sandhedsvished udenfor den historiske Aabenbaring. Den- 
ne, og kun denne, vil altid vedblive at være den sidste Anker- 
grund for den kristnes Overbevisning om sin Erkendelses reale 
Sandhed. 

Indeslutter Anerkendelsen heraf imidlertid ikke ganske de 
samme Vanskeligheder, som Lipsius Grundbetragtning ikke for- 
maaede at overvinde? Maa der ikke ogsaa i denne anerkendes 
en vis Inkongruens mellem Indhold og Form? Disse Spørgsmaal 
føre os ind paa Problemet om den kristelige Erkendelses formale 
Sandhed. I nøje Overensstemmelse med sit Grundsyn løser Lip- 
sius dette ved at hævde, at den religiøse Erkendelse altid maa 
bevæge sig i Billeder. I denne Bestemmelse savnes et dobbelt: 
dels en Undersøgelse af denne Erkendelses nærmere Forhold til 
al anden Erkendelse af aandelige Fænomener; dels en nærmere 
Redegørelse for Billedets reale Forhold til det Objekt, som dette 
søger at udtrykke. „ Billede" betyder i og for sig det, som afbilder. 
Heri er altsaa indesluttet en overvejende Lighed i Forhold til For- 
skellen. Er dette en fotografisk Gengivelse af Objektet, eller et 
vilkaarligt skabt Udtryk for noget i og for sig fra dette kvalitativt 

forskelligt? Mellem disse to Yderpunkter ligger en Række forskel- 
lige Muligheder. Idet Lipsius har ladet disse Problemer henstaa 
ganske ubesvarede, har Kritiken haft let ved at paavise det ufyl- 
destgørende i den af ham givne Bestemmelse. 1 ) Dette har sin 
egentlige Grund i hans maaske ubevidste Sondring mellem Tros- 
objekternes Væsen og Fremtræden for Mennesket. Enhver kon- 
kret Sondring forudsætter en Erkendelse af de Led, mellem hvil- 
ke der sondres. Herefter indvikler Lipsius sig i en Modsigelse 
ved at hævde, at Mennesket kun erkender hine paa sidstnævnte 
Maade. Den religiøse Erkendelse bevæger sig i inkongruente, 
uadækvate Billeder. Den kristelige Tænknings videnskabelige Op- 
gave er ved en stadig fortsat Lutren af disse at søge adækvatere 
og renere Begreber for det i den billedlige Form givne religiøse 
Indhold. Hvorledes er dette imidlertid muligt? Bevidstheden om 
at naa et renere og adækvatere Udtryk forudsætter en Norm, hvor- 
ved dette kan bedømmes og sammenlignes ikke blot med tidligere 
benyttede Udtryk, men ogsaa med selve det Objekt, som skal er- 
kendes. Men hvor er en saadan given? Hvis en positiv Erkendelse 
af selve Objektet er umulig, synes ogsaa enhver Sammenligning 
udelukket. Den kristelige Tænken synes ganske afskaaren fra at 
vide, om dette eller hint Udtryk er det mest tilsvarende. Det ses 
ikke, med hvilken Ret Lipsius herefter kræver, at den religiøse 
Erkendelse gennem en saadan „Renselsesproces" skal naa en ap- 
proksimativ Sandhedsviden. Er den transscendente Virkelighed og 
det Forestillingsmateriale, hvorover Mennesket raader, absolut 
heterogene, inkommensurable Sfærer, synes Muligheden for en 
saadan efter Sagens Natur udelukket. Denne Fremgangsmaade sy- 
nes at føre til ganske andre Resultater. Naar det religiøse Livs 
Forestillinger gennem en fortsat Abstraktion stadigt „renses", bli- 
ver i Virkeligheden den Luft, hvoraf dette maa leve, stadigt for- 
tyndet. Tilsidst vil dette ikke længere formaa at drage Aande. 
Hvad enten dette gennemføres ved en fortsat Negeren eller ved 
en formentlig Opløftelse, vil Følgen blive den samme, at de reli- 
giøse Forestillingers positive Indhold stadig mere udviskes og for- 
flygtiges i det ubestemte. Hvis man ikke vilkaarligt paa et eller 
andet Punkt stanser denne Proces, vil Konsekvensen uundgaaeligt 
blive, at det religiøse Indhold svinder ganske bort, eller i bedste 
Fald henstilles som det uerkendelige. Og hvad opnaas der endeligt 
herved? Naar det paa Forhaand staar fast, at den religiøse Erken- 
delse trods alle Anstrengelser ikke kommer ud over at bevæge 

x ) Jævf. f. E. W. Herrmann: StKr. 1877. p. 545 (T., Dfe Religion im Verhåltnisz zum 
Welterkennen und zur SittHchkeit. p. 411 ff. — E. Pfennigsdorf: Auf. Skrf. p. 84 IT. — A. 
E. Biedermann: Christliche Dogmatik. Bd. I. zweite Auflg. Berlin 1884. p. 160 ff. — Eduard 
v. Hartmann: Die Krisis des Christenthums. Berlin 1880. p. 78 ff. 

sig i uadækvate, billedlige Forestillinger, hvorfor da overhovedet 
tage dette Arbejde op? Et kvantitativt Plus eller Minus vil hver- 
ken faa Betydning for den kristne eller den ikke-kristne. Naar 
Facit forud er givet, mister Arbejdet sin Interesse. 

Man kan, - — og maa, — samstemme med denne Kritik, — 
og dog er hermed lidet eller intet naat med Hensyn til Besvarel- 
sen af Problemet. Selvom Lipsius teologiske Grundbetragtning 
fører til uholdbare Anskuelser om den kristelige Erkendelse, er 
derved ikke udelukket, at der er et Sandhedsmoment i Hævdel- 
sen af dennes Billedlighed, naar dette nærmere bestemmes. Dette 
kræver en Række Undersøgelser: fra Ordenes Psykologi til det 
teologiske Hovedspørgsmaal om Aabenbaringens Væsen. Idet vi 
iøvrigt maa henvise til det følgende, skal der i denne Sammen- 
hæng kun fremhæves et dobbelt. Ingen Undersøgelse af den kri- 
stelige Erkendelses formale Sandhed vil undgaa at maatte aner- 
kende dens uadækvate Karakter; men heller ingen kan undgaa 
nærmere at bestemme dens heraf følgende Væsen. Paa den anden 
Side indeslutter Kristendommen som Religion uforanderlige, fast- 
staaende Sandheder, som er det bærende Grundlag for det kriste- 
lige Liv. Disse er just i Aabenbaringen givne i den til deres Væsen 
svarende Form. Aabenbaring og Udviklingstanken er kontradikto- 
riske Modsætninger. Medens Lipsius overvejende har haft Blik for 
den første Tanke, har han uden Tvivl undervurderet den sidste. 

Dette fremgaar ogsaa af den Maade, hvorpaa Forholdet mel- 
lem den videnskabelige og religiøse Erkendelse bestemmes. Den 
videnskabelige Erkendelse er empirisk-kausal, den religiøse er 
teleologisk. 1 ) Disse er saaledes principielt forskellige. En Modstrid 
mellem dem er ikke mulig, idet den religiøs-teleologiske Erken- 
delse kun arbejder med det ved den videnskabelige Erkendelse 
tilvejebragte Materiale og saaledes helt igennem maa anerkende 
dennes Resultater. „Troslæren er sædelig-religiøs Livs- og Ver- 
densbetragtning, og som saadan helt igennem stillet under det 
teleologiske Synspunkt, men en Livs- og Verdensbetragtning, som 
ikke maa staa i Modsigelse med den teoretiske Videnskabs sik- 
rede Resultater, altsaa helt igennem har at anerkende den empi- 
risk-kausale Betragtnings Berettigelse." 2 ) Denne Løsning af Pro- 
blemet om Erkendelsens Enhed lider under ganske tilsvarende 
Vanskeligheder, som vi har truffet med Hensyn til andre Problemer. 

Det er Lipsius ubestridelige Fortjeneste klart at have hævdet, 



x ) Om Modsætningen mellem disse herved helt, — eller kun halvt, — er karakteriseret, 
vil vi i en senere Sammenhæng have Lejlighed til at undersøge. Jævf. herom : Troeltsch's 
Bemærkninger. G. G. A. 1894. Bd. II. p. 848 ff. og J. Wendland: Philosophie und Religion. 
StKr. 1903. p. 553 ff. 

a ) Hauptpunkte d. christl. Glaubensl. JfpTh. 1890. p. 8 jævf. Dogmatik p. 3 f. : p. 18. 

at Videnskaben alene ved Hjælp af sine Metoder bør løse sin 
Opgave, og at Religionen hverken har Ret eller Evne til at tage 
Del i dette Arbejde, eller til at kontrollere dets Resultater. Men 
gælder det samme ikke Religionen? Denne bevirker jo efter Lip- 
sius en af al teoretisk Bevisførelse uafhængig, umiddelbar Vished. 
Hvorledes forenes det hermed, at dennes Indhold dog skal under- 
lægges den teoretiske Videnskabs Resultater? Denne Fordring er 
efter Sagens Natur uigennemførlig. Det er dels altid mer eller 
mindre vilkaarligt, om man betragter Videnskabens Resultater som 
tilstrækkeligt anerkendte til at kunne betegnes som „ sikrede". 
Dels og navnlig kan den kristelige Erkendelse i sig selv umuligt 
opfylde hin Fordring. Denne handler jo om det, „hvori Mennesket 
med sit Vel og Ve er dybest personligt interesseret". Den kan 
derfor aldrig tage sig sin Opgave alvorligt nok. Hvis denne nu var 
tvunget til at prøve sit Indhold overfor Videnskabens Instanser, 
vilde den altid være bunden til at eksistere i relativ Usikker- 
hed. Den religiøse Erkendelse kan aldrig være absolut garanteret 
mod, at Videnskabens Resultater en Gang vil opnaa en saa- 
dan Grad af Sikkerhed, at dennes dyrebareste Indhold maaske 
maa opgives. Under saadanne Forhold vil ingen samvittighedsfuld 
Teologi kunne arbejde. Kristelig Sandhedsoverbevisning er herved 
principielt udelukket. Den kristelige Erkendelse kan lige saa lidt 
som nogen anden tjene to Herrer uden at tilsidesætte den ene og 
begunstige den anden. Ikke uden Grund har man med Hensyn 
til dette Punkt angrebet Lipsius for paa en Gang at hylde teore- 
tisk Skepticisme og religiøs Dogmatisme. 1 ) 

Denne Lipsius Fordring kan saaledes ikke forsvares, men 
derimod vel forklares. I Virkeligheden er hele Lipsius Tænkning 
baaren af en idealistisk Grundanskuelse. Denne tillader ham ikke 
at finde Hvile i den Dualisme, hvortil hin principielt maa føre. 
Idet Lipsius nu som filosofisk Teolog gaar ud fra en klar og sik- 
ker, omend maaske for snever, 2 ) Bestemmelse af den videnskabe- 
lige Erkendelse, men, — iøvrigt som en Følge heraf, — ikke har 
formaat at give den religiøse Erkendelse en lignende, er det klart, 
at Resultatet maa blive det ovennævnte. Religiøst bliver dette 
muligt ved hans dybe Overbevisning om, at den sande Viden- 
skabs Resultater aldrig kan stride imod eller hemme, men kun 
fremme det religiøse Livs Trivsel. Saaledes forsvinder Faren ved 
at lade den religiøse Erkendelses Resultater kontrollere af Viden- 
skaben, og saaledes bliver en harmonisk Enhedsopfattelse mulig. 

x ) saaledes' Eduard v. Hartmann: Die Krtsis des Christentums. p. X, p. 70 ff. jævf. I. 
A. Dorner: System der christlichen Glaubenslehre. II. Zweite Halfte. Berlin 1881. p. 606 f. 

8 ) jævf. A. E. Garvie: The Relation of Religious Knowledge to Science and Philosophy. 
The Expositor. XLVII Nov. 1903. p. 366 f. 

Ved at give efter for Trangen til denne overser Lipsius, at denne 
Pseudoenhed i Virkeligheden er i afgørende Modstrid med hans 
egen teologiske Grundbetragtning. Den religiøse Betragtning maa 
og kan med samme Ret hævde sin Uafhængighed af den teore- 
tiske Videnskab, som denne af hin. I Sammenligning med denne 
afgørende Sandhed er Spørgsmaalet om Enheden mellem disse 
altid kun af sekundær Betydning. 

Vi har hermed belyst de Grunde, som synes afgørende over- 
for den Løsning, som Lipsius filosofiske Teologi giver af den kri- 
stelige Erkendelses Problem. Er Grunden hertil ikke dybest set 
at søge i selve den filosofiske Teologis ledende Grundtanke? 
Dette nærliggende Spørgsmaal kan vi imidlertid ikke besvare, for- 
inden vi har betragtet den Løsning, som en anden af denne Ret- 
nings mest fremragende Repræsentanter har givet. Vi vende os 
derfor til A. E. Biedermann's Teologi. 

3) A. E. Biedermann er enig med Lipsius i, at den viden- 
skabelige Teologi nødvendigt maa bygge paa faste filosofiske Prin- 
cipper. Indenfor Dogmatiken kan dette gennemføres paa en tre- 
dobbelt Maade. Enten kan de kort fremstilles som filosofiske 
Laanesætninger, eller udførligt fremstilles og begrundes, eller en- 
delig stiltiende men derfor ikke mindre konsekvent lægges til 
Grund for Lærefremstillingen. Den sidste Fremgangsmaade valgte 
Biedermann i sin Dogmatiks første Udgave. Ikke uden Grund 
klager han over, at Følgen blev, at man ofte kort affærdigede 
hans Teologi som Hegelianisme, uden at undersøge dens virke- 
lige Forhold til dette System. For at undgaa en Gentagelse heraf 
har Biedermann i anden Udgave af Dogmatiken givet en udførlig 
Fremstilling af sin Metafysik og Religionspsykologi. Ingen viden- 
skabelig Teolog kan undgaa at arbejde paa Grundlag af en Er- 
kendelsesteori. 1 ) Følgeligt undersøger han i den førstnævnte Del, 
hvor vidt en videnskabelig Erkendelse af Dogmatikens Genstand 
overhovedet er mulig. I den sidstnævnte søger han dernæst at 
vise, hvor det religiøse Tyngdepunkt i de kristelige Lærdomme 
nødvendigt maa ligge. I denne Sammenhæng interessere vi os 
særligt for den første. 2 ) 

x ) A. E. Biedermann: Christliche Dogmatik. Bd. I, zweite Auflage. Berlin 1884. p. 30 
og p. 41. 

■) A. E. Biedermann: Anf. Skrf. p. 43 ff. (S 7— S 66), jævf. O. Pfleiderer: Die Entwick- 
lung der protestantischen Theologie in Deutschland seit Kant und in Grossbritannien seit 
1825. p. 139 ff. — Fr. H. R. v. Frank: Geschichte und Kritik der neueren Theologie. p. 181 ff. 
— B. Punjer: Geschichte der christlichen Religionsphilosophie. Bd. II, p. 281 ff.* og samme 
Forf. : ZfPhphK. 1885. Bd. 87. p. 300 ff. — H. Ludemann: Erkenntnistheorie und Theologie. 
Protestantiache Monatshefte 1897. p. 55 ff. — August Baur: ZfpTh. 1876. p. 214 ff. — P. 
Mehlhorn: Zum Gedachtniss Biedermann's. ZfpTh. 1886. p. 209 ff. — R. A. Lipsius: Dog- 
matische Beitrage. p. 134 ff. — Th. Moosherr: A. E. Biedermann nach seiner allgemein philo- 
sophischen Stellung. Berlin 1893. 

6* 

Begrebet „religiøs Erkendelse" kan efter Biedermann have 
en tredobbelt Betydning. Dels betegner det den Erkendelse, som 
umiddelbart er et Moment i selve Troen, naar denne tilegner sig 
sin Genstand. I denne Betydning er den religiøse Erkendelse 
Dogmatikens Genstand. Dels betegner det den alment videnskabe- 
lige Erkendelse af Religionen som et Led i Menneskeslægtens 
Aandsliv. Denne „filosofiske" Erkendelse indeholder Normen for 
Dogmatikens Arbejde. Endelig kan det betegne Erkendelsen af 
den objektive Sandhed i den religiøse Tros positive Indhold. Denne 
den „teologiske" Erkendelse er Formaalet for Dogmatikens Ar- 
bejde. Kun naar disse tre Bestemmelser af den religiøse Erken- 
delse skarpt sondres og holdes ude fra hinanden, er det overhove- 
det muligt at naa til Forstaaelse af den kristelige Erkendelses 
Væsen. 

For en metodisk Undersøgelse former denne Opgave sig saa- 
ledes. Først og fremmest undersøges i Almindelighed det, som 
historisk og psykologisk konstituerer Religionens Væsen. Dernæst 
gælder det om at bestemme den Erkendelse, som er et integre- 
rende Led af denne. Endelig maa herudfra Lovene og Normerne 
for den teologiske Dom om det religiøse Trosindholds Sandhed 
udledes. Biedermann's dogmatiske Indledning former sig herefter 
i tre Afsnit: en filosofisk-erkendelsesteoretisk Del, en religions- 
psykologisk Del og en Fremstilling af Principperne for den kriste- 
lige Dogmatik. 

Sin Fremstilling af den første indleder Biedermann med en 
Undersøgelse af Forholdet mellem Religion og Metafysik. I denne 
som i hin søger Mennesket det samme, nemlig den sidste og 
egentlige Grund for alt værende, det absolute. Forskellen mellem 
dem beror paa deres psykologiske Oprindelse. Religionen udsprin- 
ger af Menneskets praktiske Stilling i Verden, Metafysiken der- 
imod skyldes den rent teoretiske Erkendelse. Muligheden af en 
videnskabelig Metafysik bliver saaledes afgørende for det erken- 
delsesteoretiske Problem om Religionens objektive Sandhed. Intet 
er mere skæbnesvangert end at ville udvise Metafysiken af Teo- 
logien. Dette betyder konsekvent, at Religionen henvises til at 
bevæge sig i poetiske Billeder, og Teologien til den Kunst „at 
fabrikere billedlige Talemaader og Kautsjukformler", om hvis 
eksistentielle Sandhed intet kan udsiges. Teologien har intet andet 
Middel til at erkende Sandheden end Metafysiken. Af dennes Mu- 
lighed afhænger ganske enhver Erkendelse af Trosobjekterne. 

Undersøgelsen heraf maa erkendelsesteoretisk foretages ved 
en psykologisk Analyse af Bevidstheden. Den bestræber sig 
udelukkende for at erkende og beskrive Bevidstheden i dens fak- 

tiske Beskaffenhed. Kun denne, og ikke nogen som helst „bagved 
og over den naturlige Verden" eksisterende Væren, er dens Gen- 
stand. Det er Kants epokegørende Fortjeneste at have overvundet 
den dogmatiske Metafysik og at have grundlagt den kritiske. 
Men i Gennemførelsen af denne ender Kant i en uholdbar Dua- 
lisme, der paabyder Bevidstheden at fastholde to modsatte og ufor- 
enelige Tankerækker. Denne strækker sig gennem hele hans Fi- 
losofi og viser sig f. E. i Modsætningerne: Stof og Form; „Ding 
an sich" og „Fænomenalverdenen"; Fornuftideer og Forstands- 
begreber; teoretisk og praktisk Fornuft o. s. v. Tages Udgangs- 
punktet konsekvent i et af disse af Kant sidestillede Momenter, 
føres man til en Monisme henholdsvis af idealistisk eller af ma- 
terialistisk Art. Ingen af disse Teorier formaar imidlertid at gøre 
Fyldest overfor Bevidsthedens virkelige Beskaffenhed. Derfor maa 
Undersøgelsen nødvendigt gaa ud over Kants Position, eller m. 
a. O. Opgaven bliver at overvinde dennes abstrakte Dualisme. 

Dette forsøger Biedermann ved den Erkendelsesteori, som 
han benævner den „rene Realisme". Dens første Grundsætning 
er at tage Bevidstheden ganske saaledes, som den er givet. Denne 
bestaar af to Grundelementer: Bevidsthedssubjektet og Bevidst- 
hedsobjektet, den vidende og det bevidste. Bevidstheden er intet 
andet end Forholdet mellem disse. Dette Forhold er realt, nær- 
mere ideelt-realt. Objektet er realt for Subjektet, forsaavidt dette 
adskiller hint fra sig, men tillige ideelt-realt, forsaavidt denne dets 
Realitet kun behøver at eksistere indenfor Subjektets Bevidsthed. 
Denne forudsætter saaledes kun, at Objektet er af en saadan Be- 
skaffenhed, at det overhovedet kan tilegnes af Subjektet. 

Den rene Realismes anden Grundsætning lyder, at Bevidst- 
heden indeholder to Arter af Væren : materiel og immateriel, san- 
selig og oversanselig; eller sanselig og aandelig, stoflig og ideel. 
Begge disse Arter foreligge i Bevidstheden eksistentielt-uadskille- 
lige. Ingen af dem er givet i dens Selveksistens. Begge er altid 
kun konsubsistentielt tilstede i Bevidstheden, og indenfor denne 
subsistentielle Enhed i ren Værens Modsætning til hinanden. I 
dette Forhold ligger det ontologiske Problem om hver af disses 
ejendommelige Væsen indesluttet. Dette maa søges løst ved fort- 
sat logisk Analyse af Bevidstheden. Dog er den afgørende Kanon 
for denne Løsning allerede hermed givet: „Begge Værensarters 
Begreb maa opfattes saaledes, at Realiteten af deres subsistentielle 
Samværen ikke bliver illusorisk", og deres subsistentielle Samvæ- 
ren saaledes, at Realiteten af deres Essens-Modsætning ikke ophæves, 
men tværtimod viser sig som nødvendigt medindeholdt deri". 1 ) 

*) A. E. Biedermann: Christliche Dogmatik. 1. p. 77 ff. Paa dette Sted har Biedermann 
nøje gjort Rede for sin ejendommelige filosofiske Terminologi. 

Hvis denne Kanon krænkes, fremkomme de principielt mu- 
lige Vildfarelser. Naar saaledes Modsætningen mellem sanselig og 
aandelig Væren skærpes til, at deres Samværen i Bevidstheden 
opfattes som en Koeksistens, er den psykologiske Forudsætning 
givet for en konkret dualistisk Metafysik. Paa den anden Side 
kan den eksistentielle Enhed, hvori disse Elementer foreligge i 
Bevidstheden, betones saaledes, at Modsætningen mellem sanse- 
ligt og aandeligt forsvinder. Herved er Forudsætningen givet for 
en abstrakt monistisk Metafysik. Den rene Realisme søger at und- 
gaa disse Skær ved at fastholde begge Elementer i den Modsæt- 
ning og Enhed, hvori de faktisk er givet i Bevidstheden. Saaledes 
føres den til at udvikle en konkret monistisk Metafysik. Medens 
den dualistiske Metafysik sprænger den Enhed, hvori det mate- 
rielle og det aandelige er givet, og medens den abstrakt monisti- 
ske Metafysik øver Vold mod den Modsætning, der faktisk bestaar 
mellem disse, fastholder den rene Realisme med lige ubøjelig Streng- 
hed det i Bevidstheden givne Enheds og Modsætnings Forhold. 

Den materielle Værens Essens kan saaledes kun erkendes i 
den Form, hvori den er givet o: i Rummets og Tidens formale 
Bestemmelser. Omvendt er ogsaa alt, som ved disse forestilles af 
Bevidstheden, i dets Kerne materielt, selvom det fremtræder med 
Skin af at være oversanseligt. Det ideelle kan derimod efter dets 
Essens som ideel Væren kun udtrykkes i Tankebestemmelser og 
logiske Kategorier. Kun i disse er det givet i Bevidstheden, og 
kun ved disse kan det derfor erkendes og tilegnes. Saaledes aner- 
kender den rene Realisme saavel det Sandhedsmoment, der fore- 
svæver den abstrakt monistiske Materialisme, at alt i Rum og Tid 
eksisterende er materielt, som Sandhedsmomentet i den abstrakt 
monistiske Idealisme, at Tilværelsens Grund og Livets Subjekt er 
ideelt. Herved staar den overfor den Opgave, at give det til Be- 
vidsthedens Væsen svarende Udtryk for begge Værensformers 
Samvær i alt levende. 

Den eksistentielle Enhed af materiel og ideel Væren be- 
stemmer den rene Realisme ved Hjælp af en Analyse af det Er- 
faringsindhold, som Bevidstheden besidder. Herved søger den 
induktivt at fastslaa det Forhold, hvori disse to, Bevidstheden 
konstituerende, Momenter helt igennem staa til hinanden. Herud- 
fra vinder den videre Retten til spekulativt at drage den tænke- 
nødvendige Slutning til den sidste absolute Grund for al objektiv 
Væren. Kun denne Grund anerkender den som metafysisk Erken- 
delse.- Men denne med alt, som tænkenød vendigt deri er inde- 
sluttet, kræver den ogsaa respekteret som sand og virkelig Er- 
kendelse. 

Den nærmere Gennemførelse af disse Grundsætninger er 
rent analytisk. Bevidsthedsprocessens Forløb kan psykologisk sam- 
menfattes under Begreberne: Iagttagen, Forestillen og Tænken, 
som i opadstigende Rækkefølge danne Forudsætningen for hin- 
anden. Overfor alle disse maa Erkendelsens Objekt, Proces og 
Form nærmere undersøges. Er disse tre Momenter bestemte, er 
Erkendelsen herved væsentlig karakteriseret. 

Objekt for Iagttagelsen kan alt ideelt og materielt værende 
blive, som staar i et realt Værensforhold til Subjektet, o: som er 
et Led af den for dette forhaandenværende Verden. 

Processen for den ydre eller Sanseiagttagelsen er bestemt 
ved det reale Værensforhold mellem et materielt Objekt og det 
ideelle Bevidsthedssubjekt. Dette Forhold er psykofysisk. Objektet 
naar gennem Sanserne Subjektet og fremkalder dets Reaktion, 
hvorved det bliver optaget i Bevidstheden. 

Det Bevidsthedsindhold, der saaledes bliver til, er hverken 
med den naive Realisme ren Objektivitet, eller med den subjek- 
tive Idealisme blotte Billeder af en transscendent Virkelighed, 
men objektivt-sanseligt o: Produktet af et Objekts Paavirkning af 
Sanserne og Subjektets Reaktion gennem disse. Objektet i dets 
„For-sig-Væren*, „das Ding an sich", vedbliver saaledes bestan- 
digt at være transscendent for Bevidstheden. Middelbart kan den- 
ne Transscendens dog til en vis Grad overvindes ved Triangula- 
tion o: ved Sammenligning af en Række Iagttagelser af det samme 
Objekt. 

Endnu betydningsfuldere er den rene Realismes erkendelses- 
teoretiske Grundsætninger med Hensyn til den indre Iagttagelse. 
Det Indhold, denne tilfører Bevidstheden, er objektiv Virkelighed, 
men kun i dets objektive-reale Værensforhold til Subjektet. Dette 
Princip maa saa meget des mere fastholdes, som den overfor 
Sanseiagtagelsen mulige Kontrol her bortfalder. 

Objekt for den indre Iagttagen er al ideel Væren, som 
staar i real-objektiv Værens- Rapport til det konkrete Bevidstheds- 
subjekts ideelle Væren o: til Sjælen som saadan. Det kan altsaa 
dels tilhøre Subjektets eget aandelige Liv, dels al anden ideel 
Væren i Verden. 

Processen, hvorved det ideelle Objekt optages i Bevidst- 
heden, er ligesom ved Sanseiagttagelsen dobbeltsidig: dels at det 
ideelle faktisk træder i Forbindelse med Jeget, dels dettes derved 
bevirkede Tilegnelse af hint. 

Bevidsthedsindholdet, som herved bliver til, er en ideel og 
real Objektivitet. Det er derimod hverken det ideelle i og for sig 
bortset fra dets Forhold til Jeget, ej heller et blot Produkt af 

Jeget. Det ideelle i dets „ For-sig -Væren", bortset fra den indre 
Iagttagen, kan ingen umiddelbart erkende; middelbart er dette 
derimod muligt ved indirekte Slutning fra de forskellige Enkelt- 
iagttagelser. 

Mellem Iagttagelse og Forestilling eksisterer ikke en Grads 
men en Væsens ForskeL I Forestillingen abstraherer Subjektet 
det ved Iagttagelsen vundne Bevidsthedsindhold fra det reale 
Værensforhold til et ydre Objekt og betragter dette rent for sig. 
Eller m. a. O. Subjektet objektiverer noget objektivt givet i dets 
subjektive Anskuelsesformer. Det objektivt givne er ikke vage 
Fornemmelser, men Iagttagelser, og de subjektive Anskuelsesfor- 
mer er Objektets fra Iagttagelsen abstraherede Værensform. 

Forestillingens Objekt kan saaledes kun Iagttagelsens Indhold 
være. Sætningen: „Nihil in intellectu, quod non fuerit in sensu", 
er rigtig, naar Begrebet sensus tages i tilstrækkelig vid Betyd- 
ning, baade om den ydre og den indre Iagttagelse. Med Hensyn 
til Processen opstaar Forestillingen ligesom Iagttagelsen kun ved 
et Forhold, men i Modsætning til denne kun ved et rent psykisk 
ideelt Forhold. Herved forudsættes et dobbelt, dels at Forestillin- 
gens Objekt kommer til et i et logisk Forhold bestaaende Værens- 
forhold til Subjektet, dels at dette aktivt optager og fuldbyrder 
dette Forhold. Det ved Forestillingen saaledes dannede Bevidst- 
hedsindhold er altsaa ideelt udledet af Iagttagelsernes Indhold i 
en fra Iagttagelsens Form hentet, ideelt reproduceret Anskuelses- 
form. Reelt adskille Forestillingerne sig i sanselige og aandelige, 
eftersom deres Stof er hentet fra den ydre eller indre Iagttagelse. 
Formelt er derimod alle Forestillinger sanselig-aandelige eller ab- 
strakt-sanselige, idet Jegets Forestillinger maa projiceres i Ud- 
tryksformer og Billeder, hentede fra det sanselige Livs Sfære. 
Subjektet sammenfatter uvilkaarligt sit ved diskursiv Forsken 
vundne beslægtede Tankeindhold i et ensartet Billede o: i en 
Forestilling og et denne repræsenterende Ord. I og for sig svarer 
altsaa ingen objektiv Realitet umiddelbart til Forestillingens sub- 
jektive Bevidsthedsform. Enhver Forestilling indeslutter en Mod- 
sigelse i sig mellem den objektive Væren, til hvilken den refe- 
rerer sig, og dens subjektive Bevidsthedsform; mellem hvad der 
er Subjektet præsent i den, og hvorledes dette er det præsent. 

Forestillingens positive Bidrag til den videnskabelige Erken- 
• delse er at samle og ordne Enkeltiagttagelsernes Kaos til sam- 
menhængende Erfaringer, som kan danne Forudsætningen for 
Tænkningens Arbejde. Negativt fører Modsætningen mellem 
Forestillingens Indhold og Form nødvendigt til Tænkningens Ar- 
bejde paa at løse denne ved successiv Renselse af Forestillingen, 

indtil der naas til den rene tankemæssige Opfattelse af dens 
Indhold. 

Tænkning i egentlig Forstand er Bevidsthed om det ideelt- 
værende i dets Forskel fra det materielt-værende. Dens Forud- 
sætning er den indre Iagttagelse af det ideelt-værende, og den 
indre Objektivering af denne Iagttagelse i Forestillingen. Tænk- 
ningen adskiller sig fra Forestillingen ved at sondre dennes ide- 
elle Indhold fra den sanselige Form. 

Objekt for Tænkningen er al ideel Væren, som staar i real 
ideel Rapport til Bevidsthedssubjektet. Jegets Tænkepotens, dets 
Evne til subjektivt at sætte sig i Rapport med ideel Væren, er 
dets subjektive Fornuft; al objektiv ideel Væren, der som Tanke 
kan blive Led af Jegets Bevidsthedsindhold, er objektiv Fornuft i 
videste Betydning. 

Tankeprocessen som saadan bestaar af to Momenter: Opfat- 
telsen af det ideelle i dets objektive Forskel fra det sanselige, og 
den subjektive Udskillen af det ideelle i Bevidsthedsindholdet. 
Disse Momenter i Tænkningen kan ikke blot logisk sondres, men 
gennemføres praktisk forskelligt, saaat man sædvanligt adskiller 
dem i to forskellige Evner: Fornuft og Forstand. Disse kan, iso- 
lerede hver for sig, føre til modstridende Resultater. 

I det menneskelige Jeg, — som praktisk først ud fra Forhol- 
det til Legemet naar til at erkende sig selv som Aand, - — begyn- 
der Tænkningen som forestillende Fornuftvirksomhed. Den ideelle 
Væren opfattes uvilkaarligt i den Form, i hvilken Virkeligheden 
iøvrigt fremtræder, o: i Rummets og Tidens Form. Det ideelle ad- 
skilles kun fra den sanselige Virkelighed ved at blive forestillet i 
abstrakt sanselig Værens Form, som „oversanseligt". Produktet 
af denne forestillende Fornuftvirksomhed er efter Bevidstheds- 
formen endnu Forestilling, efter Bevidsthedsindholdet allerede 
Tanke o: en sanselig anskuet Idé. Tænkningens andet Moment, 
Forstandsvirksomheden, søger logisk at abstrahere den ideelle 
Værens rene Form fra Bevidsthedens sanselig-aandelige Erfa- 
ringsindhold. Produktet heraf, Forstandens Tankeindhold, er de 
saaledes abstraherede ideelle Former for Erfaringsverdenen. Da 
imidlertid ogsaa Jeget selv med dets forestillingsmæssige Fornuft- 
ideer er Genstand for Forstandens analyserende Virksomhed, vil 
den i Fornuftideernes Væsen liggende indre Modsigelse nødven- 
digt herved blive klargjort. 

Afslutter Jeget sin Tænken med dette negative Resultat af 
Forstandskritikken, er Følgen nødvendigvis en Benægtelse af det 
ideelles objektive Realitet. Herved vil Jeget ganske vist save den 
Gren over, hvorpaa det sidder, eftersom det just og kun som ideelt 



90 

Subjekt foretager denne Forstandskritik. Hvis derimod den fore- 
stillingsmæssige Fornufttænken og den kritiske Forstandstænken 
fastholdes i deres Modsætning, staar ingen anden Udvej aaben, 
end paa den ene Side at fastholde de „oversanselige" Fornuft- 
ideers objektive Realitet, men paa den anden Side paa Grund af 
de Modsigelser, som Forstandskritiken efterviser i dem, at lade 
dem gælde som blotte Postulater for et for Bevidstheden ufatte- 
ligt og uerkendeligt X. 

Saaledes kan Tænkeprocessens to Momenter, isolerede hver 
for sig, føre til Resultater, der tilsyneladende ophæve hinanden. 
Saa sandt det tænkende Jeg er en real ideel Enhed i sig selv, og 
just i sin Selvudfoldelse som Tænken viser sig som saadan, maa 
imidlertid begge disse Momenter ogsaa kunne fuldbyrdes i real 
Enhed, i og med hinanden. Først saaledes fremkommer den rene 
Tænken: en til sit Begreb: „Bevidstheden om det ideelle adskilt 
fra det sanselige" svarende Tænken, i hvilken de sanselige Ele- 
menter er fjernede, og det ideelle Indhold tilhører Bevidstheden i 
dets ideelle, o: logiske, Form. 

Den rene Tænken formaar ingenlunde, som Hegel mente, ud 
fra sig selv at producere Formerne for Verdens objektive Tilbli- 
velsesproces. Som Aand i sanselig Enkelteksistens har Jeget en 
materiel Væren som Forudsætning og dermed til Indholdsbegræns- 
ning og Formbestemmelse for dets Tænkning. Den rene Tænkning 
benytter det ved Iagttagelse og Forestilling givne nøjagtigt saa- 
ledes, som dette foreligger i Virkeligheden. Den opfatter kun den 
sanselige Væren i de Former, hvori den er givet, og det ideelle 
kun i de Former, hvori det fremtræder. Ved Forstandsanalysen 
heraf bestemmer den rene Tænkning det ideelle i dets Selvstæn- 
dighed. Endelig sammenfatter den det ideelles og det materielles 
„I og med hinanden Væren" i Bevidstheden i det logiske For- 
hold, hvori begge er de konstituerende Momenter i den subsisten- 
tielt ensartede Virkelighed, netop saaledes som denne er givet 
Bevidstheden. Saaledes naar den rene Tænken til en tredobbelt 
Erkendelse: dels af den fra alt realt Indhold abstraherede rene 
Form for sanselig og aandelig Væren o: Mathematikens og Logi- 
kens Genstand; dels af de Love, som logisk kan udledes af Er- 
faringernes Sum, og som atter blive vejledende for Enkeltunder- 
søgelserne o: de empiriske Videnskabers Genstand, og endelig af 
den sidste Grund til Erfaringsverdenen, som logisk kan udledes 
af Forholdet mellem dennes to konstitutive Momenter: ideel og 
materiel Væren o: Metafysikens Genstand. 

Naar Metafysiken gaar til sin saaledes bestemte Opgave, vil 
den nødvendigt samle sine Undersøgelser om Hovedproblemet 

om Verdens absolute Grund og dennes Forhold til Verden. Dog 
vil den metafysiske Grundanskuelse umiddelbart lægge sig for 
Dagen i Bestemmelsen af Mikrokosmen o: Forholdet mellem Le- 
geme og Sjæl som Menneskets Væsensbestand. 

Den forestillende Tænken opfatter som Tænken det ideelle 
Moment i Bevidstheden som en Realitet, forskellig fra den ma- 
terielle Væren; men som forestillende opfatter den dette i en fra 
Erfaringsverdenen abstraheret sanselig Form som „oversanseligt". 
Verdens absolute Grund betragtes saaledes som en overnaturlig 
hinsidig Verden. Hvis Udgangspunktet herved tages i Naturen, i 
de materielle Eksistenser med de i deres Samværen sig mani- 
festerende Kræfter, opfattes Verdensgrunden under Skikkelse af 
mythologiserende Personifikation af Naturkræfterne. Hvis derimod 
Udgangspunktet tages i Jeget selv, opfattes Verdensgrunden som 
aandelig Personlighed, og dennes Grundværen i Analogi med 
menneskelig Aandsvirksomhed. Denne metafysiske Betragtning 
ligger til Grund for den gammelkirkelige Troslære. 

Den forstandsmæssige Tænken er som Forstandsvirksomhed 
begrænset til Erkendelsen af Erfaringsverdenen alene. Men som 
Tænken anerkender den Metafysikens Objekt, Postulatet om en 
Realgrund til Erfaringsverdenen. Hvis Forstanden søger at opfatte 
denne i Analogi med Erfaringsverdenens Realiteter, støder den 
mod en Antinomi mellem dennes rent ideelle Indhold og dens 
egen ved sanselig Erfaring bestemte Opfattelse. Saaledes frem- 
kommer en kritisk Metafysik, med en abstrakt dualistisk Verdens- 
anskuelse, som strengt sondrer mellem den for Forstandserken- 
delsen alene tilgængelige Erfaringsverden, og det positive, Be- 
vidstheds -transscendente, og derfor abstrakte Postulat om en 
Grund til denne. Den typiske Repræsentant for denne er Kant. 

Denne Dualisme er, som ovenfor vist, uholdbar. Ogsaa den 
metafysiske Tænken vil nødvendigt arbejde sig ud af denne Mod- 
sætning. Hvis den herved gaar ud fra Fornuftideens Realitet, vil 
Verdensgrundens transscendente X uvilkaarligt atter opfattes i 
oversanselig -sanselig Skikkelse. Gaar den derimod ud fra For- 
standskritiken, føres den nødvendigt til en Benægtelse af den 
reale Modsætning mellem Erfaringsverdenen og dens absolute 
Grund, og til en Indoptagelse af denne under hin eller omvendt 
o: til en abstrakt monistisk Metafysik. Denne former sig, alt efter- 
som den i Jeget givne ideelle Væren, eller den i Erfaringsverde- 
nen givne materielle Væren gøres til Verdens Substans, enten 
som idealistisk eller materialistisk Monisme. 

Den idealistiske Monisme er fornuftig Metafysik, idet den 
udfra det ideelle i Erfaringsverdenen logisk gennemfører Tanken 

om en ideel Grund til denne. Men ved at benægte Essensmod- 
sætningen mellem ideelt og materielt, lader den Tanken om en 
ideel Grund digterisk stige til Tanken om en ideel Substans og 
faar saaledes en pantheistisk Grundkarakter. Den materialistiske 
Monisme er derimod fornuftløs Forstands Metafysik, idet den ud 
fra den subsistentielle Enhed mellem ideelt og materielt i Natur- 
livet besvarer Spørgsmaalet om Verdens Grund ved simpelt hen 
at henvise til den sanselige Verdens Eksistens, o: overhovedet 
ikke besvarer det. Spørges videre om Grunden til den aandelige 
Verden, og Aanden som et realt ideelt Subjekt, har Materialismen 
intet andet Svar end den dogmatiske Fornægtelse af Kendsger- 
ningen. Og dog er den materialistiske Monisme Metafysik, for- 
saavidt den med Hensyn til Erfaringsverdenens Grund søger til- 
bage bagved den Erfaringen givne Materie til Universets forment- 
lige Substans. 

Den rene erkendelsesteoretiske Realisme maa derimod ved 
sin Anerkendelse af Bevidsthedens Dobbelt-Grundkendsgerning *) 
komme til en konkret monistisk Metafysik, som bestemmer Ver- 
dens Grund i det Forhold til Verdens Væsen, som tænkenødven- 
digt følger af dennes Grundbestand. Den maa være monistisk. 
Thi naar ideelt og materielt tilsammen udgør alle Enkelteksisten- 
sers substantielle Væren, maa ogsaa Verdensgrunden være i sub- 
sistentiel Enhed med Verden. Men den maa tillige være konkret; 
thi i denne Verdensgrundens Subsistens- Enhed med Verden maa 
den reale Essens-Modsætning mellem det ideelle og materielle 
Moment i alt Liv i Verden ikke ophæves paa nogen af de oven- 
for angivne Maader. I den absolute Verdensgrunds Forhold til 
Verden maa denne Modsætning opfattes som ligesaa realt tilstede 
som i enhver enkelt Verdenseksistens. Den konkrete Monisme 
afviser derfor alle Forsøg paa at betragte det ideelle og materielle 
som to Arter af Selveksistens eller som to Ytringsformer af en 
Substans; de maa derimod nøje fastholdes i det Forhold, hvori de 
er givne Bevidstheden. Den rene Tænkens Opgave er at give 
det logiske Udtryk for dette. Dette forudsætter, at den nøje ana- 
lyserer Erfaringsverdenen, undersøger Forholdet mellem det ideelle 
og materielle paa dennes forskellige Trin ligefra det uorganiske 
til de højeste Former for aandeligt Liv. Paa Grundlag heraf kan 
den tænkenødvendige Slutning til Ideen om Erfaringsverdenens 
absolute Grund spekulativt drages, og dennes Forhold til Verden 
rent logisk bestemmes. 

Den metafysiske Erkendelse finder sin naturlige Grænse i, 
at Verdens Grund i dens For-sig- Væren og i dens Væren i Ver- 

*) Jævf. dette Skrf. p. 85 f. 

den kun i abstrakt logisk Form kan indesluttes af vor Tænken. I 
enhver fra den konkrete Erfaringsverden hentet Form bliver den 
kun en billedlig Forestilling, eller, hvis den tages egentligt, My- 
thologi. Den ideelle og materielle Verden er ikke givet os i deres 
For-sig- Væren, men kun som de to Momenter i alt eksisterendes 
Væremaade. Deres Væsen i og for sig kan altsaa ikke beskrives 
som en Væren, men kun bestemmes som en Væreform, saaledes 
som den rene Tænken abstraherer denne fra det konkrete Be- 
vidsthedsindhold. De saaledes fundne Væreformer for Aandens 
og Materiens Væren er imidlertid ikke blot subjektive Anskuelses- 
former for et Bevidstheden transscendent X, men de vor Bevidst- 
hed givne reale Former for den objektive Væren, og derfor i Stand 
til ved Tænkning at abstraheres fra denne. I denne Form udgør 
de al vor Erkendelse af Erfaringsverdenen: Erkendelsen af deres 
abstrakte Form, — i Logiken og Mathematiken ; Erkendelsen af 
Lovmæssigheden i Verden og Verdensløbet, — i alle empiriske 
Videnskaber; Erkendelsen af Verdens Grund ved Slutning ud fra 
Verdens Væsensbestemthed, — i Metafysiken. Den tænkenødven- 
dige, logiske Slutning fra empirisk sikkre Præmisser om Verdens 
Væsen til Verdens Grund er metafysisk Viden om denne, saaledes 
som en saadan overhovedet og alene kan gives. Kun saaledes 
kan Verdensgrunden opfattes af os, som den i Virkeligheden er. 
Produktet af denne Tænkning er Metafysikens konstitutive Er- 
kendelse, for Erfaringsvidenskaben derimod regulativ Erkendelse. 

Den videnskabelige metafysiske Tænken kan ligesaa lidet 
overskride disse Grænser som paa den anden Side nægte Mulig- 
heden af en Erkendelse indenfor disse. Paastanden om Verdens 
absolute Grunds Uerkendelighed og Transscendens fører nødven- 
digt til principiel Skepticisme. Den i Erfaringsverdenen immanent 
virkende Verdensgrund kan kun erklæres uerkendelig, naar Erfa- 
ringsverdenens Væreformer overhovedet betragtes som rent sub- 
jektive Former, hvis objektive Gyldighed er Bevidstheden trans- 
scendent. Enten er det derfor umuligt at vide noget som helst 
objektivt gyldigt om Verden og dens absolute Grund, eller det er 
muligt at erkende saavel Verdens som dens absolute Grunds Være- 
form, o: denne i den logiske, hin i den konkrete Eksistens Form. 

Saaledes anerkender den rene Tænkens Metafysik Kants 
ekstensive Grænsebestemmelse for den menneskelige Erkendelse 
med Hensyn til Erfaringsverdenen omend med den essentielle 
Forskel, at den hævder, at Værensformerne for vor Erfarings- 
verdens ideelle og materielle Væren ikke blot er subjektivt gyl- 
dige men just de objektive Værensformer for „das Ding an sich". 
Derved behøver Verdens Realprincip ikke at være uerkendeligt 

som transscendent for vor Bevidsthed. Den rene Tænken slutter 
tværtimod med logisk Vished til det, som kan udsiges om Verdens 
Grund. De for Erkendelsen af Erfaringsverdenen regulative For- 
nuftideer er for Metafysiken konstitutive Begreber, naar de op- 
fattes i deres rent logiske Form. Kants Erkendelseslære maa der- 
imod metafysisk uundgaaeligt ende enten i Skepticisme eller My- 
thologiseren. Naar Metafysikens Objekt betegnes som uerkende- 
ligt, vil den praktiske Følge være, at man enten betvivler dets 
Eksistens, eller overlader dette til Fantasiens frie Vilkaarlighed. 
Skønt dette vel ingenlunde er Kants Standpunkt, har han dog ved 
sit: Non liquet overfor Metafysikens Genstand lammet enhver 
Afvisning af denne Benyttelse af hans Principper. Den rene 
Tænkning deler derimod dette Non liquet i et ligesaa afgjort Ja 
for det logiske, som i et afgjort Nej for den empiriske Opfattelse 
af Verdens metafysiske Grund. Den er derfor paa den ene Side 
skarpere negativ end Kant, idet den negerer ethvert i Tidens og 
Rummets Form dannet Udsagn om den absolute Verdensgrund. 
Paa den anden Side er den frugtbarere og positivere, idet den i 
alle Forestillingerne logisk søger at fæstne deres metafysiske 
Sandhedskerne. — 

4) Under Studiet af Biedermann's Erkendelseslære vil man 
trods al Skarpsindighed i det enkelte ofte have Indtrykket af en 
March paa Stedet. Dette skyldes uden Tvivl, at Biedermann sta- 
digt begrænser sig til at vise, hvorledes Problemerne ud fra Be- 
vidsthedens Væsen bør løses, men ikke konkret forsøger en Løs- 
ning. Heroverfor vil der med en vis Ret kunne henvises til, at 
en saadan kun kan gives, ved at Erkendelsesteorien konsekvent 
gennemføres i den positive Fremstilling af Erkendelsens Objekt. *) 
Principperne staa og falde med, om de er denne Opgave voksen, 
eller om de svigte, naar de konkret skal anvendes. Vor Opgave i 
denne Sammenhæng bliver derfor først og fremmest at undersøge, 
hvilke Konsekvenser denne Betragtning medfører med Hensyn til 
den kristelige Erkendelse. I Sammenligning hermed faar den filo- 
sofiske Undersøgelse af hins videnskabelige Værdi kun sekundær 
Betydning. 

Hvis den kristelige Erkendelses Problem er rigtigt bestemt 
paa den ovenfor angivne Maade, har Biedermann aabenbart taget 
sit Udgangspunkt i Spørgsmaalet om Erkendelsens Enhed. Idet 
han ved en metafysisk Bevisførelse besvarer dette, har han der- 
med tillige Midlerne til at løse Problemerne om den kristelige 
Erkendelses reale og formale Sandhed. Biedermann's Metafysik er 

*) Biedermann: Christliche Dogmatik. I. p. 155. 

saaledes den egentlige Kerne i hans Teologi. Hvilken Betydning 
kan der da efter denne tillægges Religionen i Almindelighed og 
Kristendommen i Særdeleshed? 

„Konkret Monisme" benævner Bjedermann den Metafysik, 
som ved den rene Tænkning formentlig videnskabeligt kan fast- 
slaas. Ved denne erhverves en sand Erkendelse af Verdens abso- 
lute Grund i dens rent logiske Form. Forholdet mellem Religion 
og Videnskab er saaledes bragt i fuldkommen Harmoni. Begge 
har samme Objekt: Verden med den i denne immanent virkende 
Gud, men begge betragte dette ud fra principielt forskellige Syns- 
punkter. Omend Erkendelsens Art, den rene Tænken, i og for sig 
er den samme i begge, adskille de sig dog baade med Hensyn 
til Forudsætninger og Formaal. Videnskaben søger teoretisk at 
erkende det absolute som Lovmæssigheden i Verden og Enkelt- 
tingenes immanente Grund; den religiøse Tro søger praktisk at 
træde i Forbindelse med det absolute, som den over Mennesket 
og Verden ophøjede Magt. Religionen har sit psykologiske Ud- 
spring i Modsætningen mellem Menneskets praktiske Krav om 
Liv og de Skranker, Verden stiller overfor dette. 1 ) Religionens 
Væsen er derfor det menneskelige Jegs Opløftelse fra det natur- 
lige Livs Bundethed til Samfund med en med dette inkommen- 
surabel, ophøjet Magt. I den aandelige Befrielse, som herved er- 
fares, erkendes i al virkelig Religion Guds Indgriben i Menne- 
skets Liv. 2 ) Dette, det guddommelige Moment i al Religions Vir- 
keliggørelse, er, set som actus purus af Gud overfor det menneske- 
lige Jeg, Aabenbaring. Denne er det metafysiske Prius for det 
endelige Moment i Religionen: Menneskets Opløftelse til Gud i 
Troen. Opfattelsen af Aabenbaringens Væsen afhænger af det 
Udviklingstrin, hvortil den menneskelige Erkendelse er naat. 
Den forestillingsmæssige Tænken stiller digterisk det guddomme- 
lige „Andet" overfor Mennesket som en over dette transscendent 
eksisterende Verden. Aabenbaringens Begreb bliver herefter be- 
stemt som en positiv Enkeltkundgørelse fra den hinsidige, over- 
naturlige Verden, og Troen følgeligt som Tilegnelsen af det trans- 
scendente overnaturlige Aabenbaringsindhold. Den rene Tænkens 
Metafysik, som kun kender det i Verden immanente absolute, og 
kun heri erkender det guddommelige, opfatter derimod Religio- 
nens Væsen: som et „realt Vekselforhold mellem den guddomme- 
lige og den menneskelige Faktor rent for sig, uden eksistentiel 
Adskillelse og uden essentiel Sammenblanding." I enhver religiøs 
Erfaring er saavel et guddommeligt Moment, en Aabenbaring, som 

x ) A. Biedermann : Christliche Dogmatik. I. p. 241 ff. 
*) A. Biedermann: Christliche Dogmatik. I. p. 254 ff. 

et menneskeligt Tilegnelsesmoment, en Trosakt, tilstede. Enhver 
historisk Religions egentlige Væsen eller Princip er dens ejen- 
dommelige Bestemmelse af det religiøse Vekselforhold, som læg- 
ger sig for Dagen i Indbegrebet af dens religiøse Lære og Kultus. 

Biedermann værger sig gentagne Gange 1 ) mod Anklagen 
for ved denne sin Metafysik at hylde Pantheismen. 2 ) Denne An- 
klage er ogsaa forsaavidt uberettiget, som han bestemt fastholder 
det guddommelige Princip, der er virksomt i, men ikke identisk 
med Verdensprocessen, i dets Selvstændighed. Paa den anden 
Side bestemmer Biedermann Gudsbegrebet som „absolut Aand" 8 ) 
o: som ren „ I-sig, Ved-sig og For-sig-selv Væren". Kun den fore- 
stillingsmæssige Tænken kan fastholde Personlighedsbegrebet som 
en Væsensbestemmelse i Gudsbegrebet. For den rene Tænken 
viser dette sig som uadækvat. Derimod er Guds Væsen fuldkom- 
ment bestemt ved Begrebet: absolut uendelig Aand, dersom saa- 
dan er Verdens absolute immanente Grund og Formaal. Herved 
adskiller Biedermann sig i Virkeligheden kun fra Pantheismen 
ved den stærke Betoning af det religiøse Vekselforholds Realitet. 
Troen kan ikke uden at opgive sig selv miste Visheden om, at 
det menneskelige Subjekt i den er i et realt Forhold til Gud. 
Spørgsmaalet er imidlertid, om dette Forholds Realitet kan bestaa 
ved en konsekvent Gennemførelse af Biedermann's Principper? 

Den umiddelbare religiøse Opfattelse forestiller sig det reli- 
giøse Vekselforhold som mellem et menneskeligt Jeg og et gud- 
dommeligt Du. Denne Form er imidlertid ufuldkommen. Den fore- 
stillingsmæssige Tænken maa opløftes til sin rene logiske Form. 
Den vil derved lære at opgive Tanken om en guddommelig Per- 
sonlighed, eller rettere rense denne til det abstrakte Begreb af 
den absolute Aand. Men dette betyder i Virkeligheden, at det 
umiddelbare religiøse Tillidsforhold forvandles til et logisk Tanke- 
forhold, eller m. a. O. ganske ophæves. 4 ) Saaledes er det i aaben- 
bar Modstrid med sine egne Forudsætninger, at Biedermann fast- 
holder det religiøse Tillidsforhold som Troens Væsen. 

Dernæst er det ogsaa tvivlsomt, om Bestemmelsen af Guds- 
begrebet som den absolute Aand i Virkeligheden er det adækvate 
Begreb, for hvilket det udgives. Absolutheden er den ad via nega- 
tionis vundne, nødvendige metafysiske Grundbestemmelse. Med 
denne er Begrebet Personlighed uforeneligt. Dette betegner kun 
den endelige Aands Væreform. Til Formalbestemmelsen Absolut- 
hed maa derimod føjes Realbestemmelsen Aand, som den af det 

l ) Biedermann: Christliche Dogmatik I. p. 273 jævf. p. 153. 

*) saaledes f. E. J. Kaftan: ThLZ. 1885. p. 230. 

') A. Biedermann: Christliche Dogmatik. Bd. II. p. 516 ff. 

*) jævf. R. A. Lipsius : 'Dogmatische Beitråge. p. 185 ff. jævf. p. 196. 

menneskelige Subjekts Væsen nødvendigt følgende psykologiske 
Grundbestemmelse. Naar der ses bort fra den al endelig Væren 
iboende Relativitet, kan denne Bestemmelse i sin rene umiddel- 
bare Form med Rette tillægges den uendelige. Er denne Sondring 
imidlertid mulig? Selvom det var rigtigt, at det aandelige Liv 
eksisterer i og ligger til Grund for Subjektets Liv i ren Umiddel- 
barhed, kan dette dog ikke erkendes i denne Form. Hvor meget 
end Jeget søger at opfatte Aandens Væsen i dens umiddelbare 
Oprindelighed i dets eget Inderste, vil enhver Opfattelse og Over- 
førelse af denne paa den uendelige nødvendigt være præget af 
den endelige Aands Begrænsning. Den endelige Aand kan ikke 
ophøre at være endelig. Hvis Aandens Væsen under denne Ren- 
selsesproces ikke slutteligt bestemmes som det ganske indholds- 
løse Begreb af den rene ens, vil den tænkende Opfattelse af 
Begrebet: absolut Aand nødvendigt medføre ganske de samme 
Vanskeligheder som af Begrebet: absolut Personlighed. Dette kan 
kun undgaas ved at tage Skridtet fuldt ud og bestemme Aandens 
Væsen som logisk Identitet. Hvis Aandens Væsen er lig det lo- 
gisk nødvendige, kan denne ganske vist betegnes som absolut. 
Men dermed er da tillige Religionens Væsen ophævet, saa vist 
denne er kvalittetsforskellig fra et panlogistisk, metafysisk System. 
I Religionen søger Mennesket aandelig Befrielse fra den Dis- 
harmoni, som følger dels af dets Krav om Liv, dels af dets Bun- 
dethed af Naturen? Under Forudsætning af denne Definitions 
Rigtighed, vil da Religionen, som ovenfor bestemt, kunne bevirke 
en saadan Befrielse? Dette Spørgsmaal kan omskrives til det rent 
praktiske: Hvori søger den fromme den sidste Garanti for det 
religiøse Livsforholds Sandhed overfor den Tvivl, som truer med 
at opløse det som Illusion? Biedermann besvarer dette paa en 
dobbelt Maade. Dels henvises der til den Erfaringsvished, som 
den religiøse Oplevelse umiddelbart indeslutter, dels henvises der 
til den Garanti, der ligger i, at denne Erfaring for den tænkende 
Betragtning er i nøje Overensstemmelse med den højeste, o: den 
metafysiske, Verdenserkendelse. Den første af disse Tanker har 
vi ovenfor tilstrækkeligt taget Stilling til. Den sidste Tanke ejer 
i Virkeligheden ingen religiøs Bærekraft. Det virkelige religiøse 
Livs Vished er ikke afhængig af den teoretiske Erkendelse. Selve 
den Tanke, at den religiøse Tros Indhold først bliver den fromme 
fuldkomment vis ved at opløftes til logisk Tænkning, er principi- 
elt irreligiøs. Det religiøse Begreb Sandhed er imperfektibelt. En 
Religiøsitet med en kun relativ Sandhedsbevidsthed er subjektivt 
set en Umulighed. 

Biedermann's Metafysik er saaledes ikke fyldestgørende over- 
Den kristelige Erkendelse 7 

for det religiøse Livs Krav. Dette vil endnu klarere vise sig, naar 
den bringes i Anvendelse overfor Kristendommen. Betegnende 
i saa Henseende er navnlig Biedermann's Opfattelse af Jesus 
Kristi Betydning, eller m. a. O. af hans Bestemmelse af Forholdet 
mellem det historiske og religiøse Princip indenfor Kristendom- 
men. 1 ) Religionens historiske Princip er den historiske Personlig- 
hed, der har formaat at forme Menneskers religiøse Liv og lede 
det frem ad nye hidtil ukendte Veje. Det egentlige religiøse Prin- 
cip er derimod aldrig dette historiske Menneske men det religiøse 
Liv, som levede i hans Hjærte. Det religiøse Princip er den sær- 
egne Form for det religiøse Vekselforhold mellem Gud og Men- 
nesket, som har udformet sig i Religionsstifterens Lære og Liv. 
Selvom dette sædvanligt identificeres med en historisk Personlig- 
hed, er det dog kun dette, som formaar at frembringe religiøse 
Virkninger hos andre. Dette gælder ogsaa indenfor Kristendom- 
men. Det i Jesus Kristi Selvbevidsthed sig aabenbarende religiøse 
Princip maa ganske vist ikke identificeres med den historiske Je- 
sus, men paa den anden Side er den historiske Jesus „Forhold 
til det med ham i Historien indtraadte og fra ham historisk ud- 
gaaende kristelige Princips Virksomhed, og dermed Jesus Betyd- 
ning for den samlede Kristendom ikke et udvortes og accidentelt 
men et inderligt og blivende". 2 ) Jesus religiøse Liv har været den 
første Selvvirkeliggørelse af hint Princip til en verdenshistorisk 
Personlighed. Denne Kendsgerning er Kilden til dette Princips 
Virksomhed i Historien: Jesus er den historiske Aabenbaring af 
Frelsesprincipet, den historiske Forløser. 

Selvom denne Betragtning ikke udmærker sig ved Klarhed, 
maa Følgen dog aabenbart være denne, at Jesus Kristi Betydning 
væsentlig kun bliver historisk. Hvis Kristendommens Væsen er, 
at det samme religiøse Princip, som raadede i Jesus, ogsaa kom- 
mer til at raade i Mennesker, er det i og for sig ligegyldigt, om 
dette møder dem gennem Jesus Kristus eller en hvilken som helst 
anden. 3 ) Den Mulighed kan saaledes ikke udelukkes, at kristeligt 
Liv kan virkeliggøres uden noget som helst direkte Forhold til 
Jesus Kristus. Aabenbaring bestaar jo efter Biedermann i, at det 
religiøse Princip griber Mennesket, og i Troen tilegnes og virke- 
liggøres af dette. Aabenbaringens Indhold indeslutter altsaa ikke 
nødvendigt noget Forhold til en historisk Personlighed, men er 
væsentligt udtømt i den umiddelbare Befrielse, som den person- 



1 ) A. Biedermann: Christliche Dogmatik I. p. 316 f. 

2 ) A. E. Biedermann: Christliche Dogmatik II. p. 592. 

*) jævf. W. Herrmann : Die Religion im Verhåltnisz zum Weltérkennen und zur Sittlich- 
keit. p. 367 ff; og J. Kaftan: Zur Dogmatik. ZfThuK. 1903 p. 489 f. 

lige Oplevelse fremkalder. At denne kan fremkalde en virkelig 
religiøs Bevidsthed, vil selvfølgeligt ingen nægte, der overhove- 
det anerkender Religion udenfor Kristendommen. Men hvis al 
subjektiv sand Religiøsitet eo ipso betegnes som kristelig, er Kon- 
sekvensen denne, at der maa slaas en Streg over Forskellen mel- 
lem Religionerne. Disse betegne da i forskellig Grad ufuldkom- 
nere eller fuldkomnere Tilnærmelser til den absolute Sandhed. 
Denne er i og for sig ikke paa fuldkommen Maade givet i Reli- 
gionen, men kun i Metafysiken. Men selv bortset fra, hvorledes 
denne end maatte være, med hvilken Ret lægger Biedermann 
saaledes Kristendommen ind under en fra denne ganske væsens- 
forskellig Instans? 

Paa dette Spørgsmaal har Biedermann ikke, og kan han ikke, 
give noget fyldestgørende Svar. Kristendommens første Vidner, 
Apostlene, gik ud fra den klare og enkle Grundsætning, at den 
fuldkomne Aabenbaring var givet i og med Jesus Kristus. Dette 
vil Biedermann i og for sig ganske kunne underskrive. Nu er det 
imidlertid efter hans Opfattelse den kristelige Dogmatiks Opgave 
ikke blot at give en historisk Fremstilling af de apostolske Grund- 
tanker, eller en Systematisering af de historisk udviklede Dogmer, 
men derimod en rationel o: kritisk-spekulativ Bearbejdelse af det 
overleverede Indhold efter den rent videnskabelige Erkendelses 
Grundsætninger. 1 ) Kun saaledes kan de tidshistorisk betingede 
Elementer fjernes, og den religiøse Kerne fremstilles i dens 
rene videnskabelige Form. I denne Formulering af den dog- 
matiske Opgave har Biedermann i visse Henseender uden Tvivl 
ganske Ret. De historisk tilblevne Dogmer er principielt alle 
revisible. Ogsaa de apostolske Tanker indeholde uden Tvivl Be- 
standdele for Eksempel af metafysisk Art, som ikke kan gøre Krav 
paa Almengyldighed. Spørgsmaalet er kun om, hvilke Normer 
herved maa lægges til Grund? For Biedermann er der ingen 
Tvivl om, at dette maa være den rene videnskabelige Tænkens 
Grundsætninger. Dette forudsætter, at den religiøse og videnskabe- 
lige Erkendelse er væsensbeslægtede, at Religion og Videnskab 
erkendelsesteoretisk ikke frembyde nogen Artsforskel. Kristen- 
dommen bliver herefter den historiske Form for den i Menneskets 
Aand begrundede absolute Religion, og de kristelige Trossand- 
heder de forestillingsmæssige Udtryk for den absolute filosofiske 
Sandhed. Denne Betragtning er ikke udsprungen af Kristendom- 
men som Religion, men af en filosofisk Vurdering af denne ud 
fra bestemte metafysiske Grundsætninger. At dette er en total 



*) A. Biedermann: Christliche Dogmatik. II. p. 1 f. 

Miskendelse af Religionens Selvstændighed, behøver ikke nær- 
mere at vises. Ligesom i Romerkirken Dogmet overvinder Histo- 
rien, har Biedermann ladet Metafysiken overvinde Religionen. 

Den praktiske Følge heraf bliver, at Troen føres ind i en 
Række Modsigelser, overfor hvilke den vanskeligt kan bevares. 
Biedermann gør paa den ene Side gældende, at Forestillingen er 
Troens umiddelbare, naturlige Bevidsthedsform. 1 ) Dels refererer 
nemlig den religiøse Opløftelse sig umiddelbart, uden teoretisk 
Formidling, til Gud. Dels kræver det religiøse Vekselforhold en 
real Forbindelse mellem det menneskelige Subjekt og det gud- 
dommelige Objekt. Men en saadan finder kun Sted, naar Gud i 
Forestillingens Form betragtes som et overfor Mennesket staaende 
Subjekt. Paa den anden Side hævder Biedermann tillige, at Tro- 
ens Sandhed i ingen Henseende svækkes ved, at den rene Tæn- 
ken afslører dens Indholds formelle Ufuldkommenhed, eftersom 
det „at tænke over Gud og religiøst at opløftes til Gud" er for- 
skelligartede Virksomheder. Med al Anerkendelse af Sandheden i 
den sidste Sætning er denne Sondring dog neppe berettiget. Per- 
sonlighedens Enhed vil i Virkeligheden ikke kunne bære den 
Disharmoni, som følger af, at den religiøse Tro, paa hvilken Men- 
nesket bygger sit Liv, paa den anden Side erkendes som ufuld- 
kommen. Det samme Subjekt kan ikke vedblivende bevare et 
religiøst Trosforhold, naar det har tilegnet sig dettes fuldkomne 
og virkelige Kerne i Erkendelsen af det absolute. Enten maa 
Subjektet da leve i en uudholdelig Spænding mellem den religi- 
øse Tros Forestillinger og den rene Tænkens adækvate Erken- 
delse af disse, eller som det eneste konsekvente opgive hine og 
kun fastholde denne. Men dette er enstydigt med en Ophævelse 
af Troen som saadan. 

Det har saaledes vist sig, at Biedermann's Erkendelseslære 
ikke har formaat at løse Problemet om den kristelige Erkendelses 
Sandhed. Nu er dette ganske vist som ovenfor nævnt heller ikke 
Hcvedformaalet for den. Som saadant fremtræder langt mere 
Problemet om Erkendelsens Enhed. Vi nødes derfor til ogsaa at 
undersøge Biedermann's Lære med Hensyn til dette Problem, 
eller m. a. O. at undersøge denne metafysiske Grundbetragtnings 
egen indre Værdi. 

I al Almindelighed har Biedermann i sin Bestemmelse af 
den religiøse Erkendelse med Rette skelnet mellem den umiddel- 
bare Erkendelse, der er givet i og med det religiøse Forhold og 
den videnskabelige Refleksion over dette. Naar denne videre deles 
i to skarpt adskilte Former: den filosofiske og den teologiske Er- 

l ) A. Biedermann: Christliche Dogmatik. I. p. 295 ff. 

kendelse, synes dette derimod mindre berettiget. Det er ganske 
vist en Selvfølge, at den religiøse Tro kan videnskabeligt under- 
søges saavel ud fra denne selv, som ud fra et Standpunkt, der er 
principielt indifferent overfor den. Herpaa tænker Biedermann 
imidlertid ikke. Tværtimod. Den teologiske Erkendelse maa ikke 
anerkende „andre Love for Besvarelsen af Spørgsmaalet om, hvad 
der er objektivt Sandhedsindhold i al religiøs Tro, end den filoso- 
fiske, naar den ikke skal være en blot uvidenskabelig Dogmatisme. 
Men som teologisk forbinder den et praktisk Formaal med det 
teoretiske: ved Videnskaben om Religionen at tjene den ægte 
Pleje af Religionen". 1 ) Denne Bestemmelse synes at indeslutte en 
indre Modsigelse. Den videnskabelige Refleksion over Religionen 
har kun som Formaal at erkende det Sandhedsindhold, som de 
religiøse Forestillinger indeslutte. Herved bliver der alene ydet 
Religionen den „ægte Pleje" af Videnskaben. Ved Siden heraf 
kan intet andet Formaal opstilles. Naar Biedermann dog nævner 
et praktisk Formaal, maa dette enten være givet i og med det 
teoretiske, eller ogsaa betyder Fordringen herom, at Erkendelsen 
bindes af ikke videnskabelige Hensyn, o: paany bliver afhængig 
af en „uvidenskabelig Dogmatisme". Saaledes levner Biedermann's 
Principper i Virkeligheden ingen Plads for en teologisk Erken- 
delse ved Siden af den filosofiske. 

Af ulige større Betydning er imidlertid Spørgsmaalet om Bie- 
dermann's Erkendelsesteoris videnskabelige Holdbarhed. Udgangs- 
punktet for den er Bevidsthedens saakaldte „Dobbelt-Kends- 
gerning". Den rene Realisme gaar ud fra Bevidstheden, som denne 
faktisk foreligger, bestaaende i Forholdet mellem Subjekt og Ob- 
jekt og indesluttende to Arter af Væren, materiel og ideel, i kon- 
subsistentiel Enhed og essentiel Forskellighed. Dette Princip for 
Erkendelseslæren indeslutter imidlertid en Blanding af Induktion 
og idealistisk Spekulation, som bliver skæbnesvanger for hele den 
Teori, som udledes af det. I og for sig synes det ganske konse- 
kvent at gaa ud fra en Undersøgelse af Bevidsthedens Væsen. Men 
hvilken Bevidsthed? Denne er ingenlunde et ensartet, usammen- 
sat Hele, men bestaar af en Række forskelligartede Elementer. 
Selvom disse nu kan føres tilbage til den ovenfor nævnte Mod- 
sætning mellem ideelt og materielt, med hvilken Ret sluttes der- 
for til, at denne Dobbelthed i Bevidstheden er konstitutiv for den 
objektive Virkelighed? Er Viden nødvendigt identisk med Væren? 
I disse Spørgsmaal ligger det egentlige metafysiske Problem inde- 
sluttet. Naar Biedermann mener at kunne se bort herfra og uden 
Undersøgelse besvare dem bejaende, aabenbarer herved hans 

') A. Biedermann: Christliche Dogmatik. I. p. 49. 

idealistiske Forudsætninger sig. At den videnskabelige induktive 
Metode, som han benytter ved Siden af disse, ikke har formaat 
at overvinde dem, viser sig ikke mindre tydeligt i Bestemmelserne 
„konsubsistentiel Enhed" og „essentiel Forskellighed". Disse Be- 
greber synes kun at kunne fremtræde som beskrivende den nøgne 
Virkelighed. Ikke desto mindre skal de tillige angive det En- 
hedspunkt, hvori de mødes i Bevidstheden. Men idet de saa- 
ledes skal opløftes til et „højere" Tredie, bliver dette Begreb af 
ganske tautologisk Art og kan kun karakteriseres som sanseligt- 
aandeligt. Dette viser, at disse Begreber i sig ikke indeslutte 
Muligheden for videregaaende Slutninger. Hertil kan føjes, at 
Biedermann's Spekulation atter her lægger sig for Dagen, naar 
han slutter fra denne Dobbeltheds Tilstedeværelse i Mikrokosmen 
til, at denne maa være konstitutiv i hele Virkeligheden. Bevidst- 
heden som given Kendsgerning indeslutter allerede de afgørende 
Problemer i sig : hvori bestaar det konsubsistentielle ? er dette en 
Sideordning eller et afledet Forhold?; hvori bestaar det essen- 
tielle? er dette at opfatte som absolut eller relativt? o. s. v. Men 
hvis Bevidstheden saaledes indeslutter alle disse Problemer som 
ubesvarede Spørgsmaal, er det klart, at denne ikke kan tjene som 
Princip for den metafysiske Besvarelse af disse. Dette bliver kun 
muligt for Biedermann, fordi han ubevidst lægger hele sin meta- 
fysiske Grundanskuelse ind i den formentlig oprindeligt givne 
Bevidsthed. 

Vor anden Hovedindvending gælder den Maade, hvorpaa 
Biedermann drager sine Slutninger udfra Bevidstheden som given 
Forudsætning. Det rent filosofiske Spørgsmaal, om den psykolo- 
giske Rækkefølge : Iagttagelse, Forestilling og Tænken er bestemt 
rigtigt, lade vi her ude af Betragtning. Derimod er den Maade, 
hvorpaa disse Begreber lægges til Grund for metafysiske Slut- 
ninger, vel skikket til at vække Betænkeligheder. Dette gælder 
navnlig den rene Tænknings formentlige Evne til ud fra den fore- 
stillingsmæssige Tænkens Stof at abstrahere dennes Form og saa- 
ledes naa en adækvat Erkendelse af det absolute aandelige. Denne 
Tanke hviler paa en falsk Distinktion. Form og Indhold kan ikke 
paa den Maade adskilles, at hin betragtes i sin For-sig -Væren. 
Form uden Indhold er i sig selv et rent negativt Begreb. Naar 
Biedermann tilsyneladende ikke tager Hensyn til dette, beror det 
paa, at han ubevidst lægger en ganske bestemt Indholdsfylde ind 
i de saakakite „Værensformer". Til disse aprioriske Forudsætnin- 
ger hører fremfor alt Indentificationen af Aandens Substans med 
den logiske Væren. 1 ) Er dette givet, da følger ogsaa med „Tanke- 

*) A. Biedermann: Christliche Dogmatik. I. p. 148. 

nødvendighed" Slutningen til Verdens immanente absolute Grund 
paa den ovenfor omtalte Maade. Men hvis disse Forudsætninger 
benægtes eller blot modificeres, mister dermed ogsaa hele Bevis- 
førelsen sin Bærekraft. Forsaavidt kan Biedermann's metafysiske 
Erkendelseslære siges at bevæge sig i en stor Cirkelslutning. — 
Som et Hovedformaal for sin Erkendelseslære nævner Bie- 
dermann Overvindelsen af Kants Dualisme. 1 ) Herved viser han 
sig i det væsentlige som en Discipel af Hegel. Ganske vist bestri- 
der Biedermann stadigt skarpt ethvert Forsøg paa at underordne 
hans System under den Hegelianske Tankegang, selvom han vel 
anerkender dets historiske Afhængighed af denne. 2 ) Dog vil det 
næppe kunne nægtes, at hans Metafysik paa en Række Hoved- 
punkter frembyder umiskendelige Paralleler med den Hegelianske. 
Saaledes f. E. naar det ideelle absolute bestemmes som Tilværel- 
sens immanente Grund, der gennem den rene Tænken adækvat 
kan erkendes af det menneskelige Subjekt. Eller naar Forholdet 
mellem Religion og Metafysik bestemmes ved Modsætningen mel- 
lem forestillingsmæssig og adækvat Tænkning. I Virkeligheden 
adskiller Biedermann sig herved kun fra Hegel ved at afvise den 
aprioriske Verdenskonstruktion, o: Deduktionen af Tilværelsen af 
Tænkningens Grundprincipper. I Modsætning hertil hævder han, 
at en saadan Deduktion først kan gives paa Grundlag af en em- 
pirisk Undersøgelse af den realt givne aandelige og sanselige 
Virkelighed. Men i dette Forsøg paa at forene Induktion og De- 
duktion, kan det næppe nægtes, at denne sidstnævnte paa mange 
Maader viser sig som den dominerende. I Virkeligheden har Bie- 
dermann næppe ganske overvundet den metafysiske Grundbetragt- 
ning og Metode, som han tog i Arv efter Hegel. 3 ) Saaledes bliver 
Bedømmelsen af Biedermann's metafysiske Tanker i sidste Instans 
afhængig af Dommen over Hegels Filosofi. En nærmere Under- 
søgelse af denne vil imidlertid føre ud over denne Afhandlings 
Rammer. 

Kristendom og Videnskab er principielt forskellige Størrelser. 
Denne Sandhed har den filosofiske Teologi som kristelig Teologi 
ikke benægtet. Men kan der ikke paavises et Mellemled mellem 

1 ) At Biedermann herved har gjort sig skyldig i en grundig Misforstaaelse af Kants Filo- 
sofi, er navnlig med Styrke bleven hævdet af Ludemann, Protestantische Monatshefte 1897. 
p. 64 ff. 

2 ) A. Biedermann: Christliche Dogmatik. Bd. I. p. 148 f. 

8 ) Saaledes: R. A. Lipsius: Dogmatisehe Betrage: p. 138 f. — Otto Pfleiderer: Religions- 
philosophie auf geschichtlicher Grundlage. Berlin 1878. p. 264. — August Baur: JfpTh. 
1876. p. 237. — J. Kaftan: Dogmatik. Freiburg. I. B. 1897. p. 100 f. — H. Lademann: Prote- 
stantische Monatshefte 1897. p. 60 ff. — G. Ecke: Die theologische Schule Albrecht Ritschls. 
1897. p. 177. — Eduard v. Hartmann: ZfPhuphK Bd. 88. 1886. p. 172. — Th. Moosherr: 
A. E. Biedermann nach seiner allgemeinphilosophischen Stellung. p. 93 ff. — jævf. ogsaa H. 
Siebeck: Lehrbuch der Religionsphilosophie. 1893. p. 231 f. og p. 335. 

disse? De ovenfor omtalte Forskere finde et saadant i Teologien. 
Denne er efter sit Væsen den videnskabelige Fremstilling af Kri- 
stendommens Indhold. Saaledes synes denne efter sit Begreb først 
og fremmest at være kaldet til at skabe Harmoni mellem disse to 
Størrelser. I Betoningen heraf har den filosofiske Teologi sin store 
Fortjeneste. Den kristelige Teologi vil ikke blot formelt søge at 
fremstille det af dens Forudsætninger følgende Indhold med samme 
metodiske Stringens, som en hvilken som helst konkret Viden- 
skab anvender overfor sit Objekt; men Teologien vil ogsaa reelt 
tilegne sig de almenvidenskabelige Metoder, forsaavidt disse kan 
bringes i Overensstemmelse med dens Objekts Ejendommelig- 
hed. I denne Henseende indtager Teologien ubestrideligt denne 
Mellemstilling mellem Religion og Videnskab. Den filosofiske 
Teologi har derfor fuldkommen Ret til at indskærpe denne at 
blive sig dette dens Væsen klart bevidst. Derimod er det den 
filosofiske Teologis Grundskade, at den giver denne Sandhed en 
Rækkevidde, der ikke er forenelig med dens Væsen som Teologi. 
Dette fremgaar af, at den faktisk mer eller mindre klart søger 
Sandhedsgarantien i den videnskabelige Metode og ikke i dens 
Objekt: den guddommelige Aabenbaring. Men ingen nok saa kon- 
sekvent gennemført Metode formaar at bevirke den Sandhedsvis- 
hed, som det religiøse Liv kræver. Medens saaledes i Erfarings- 
teologien Religionen truer med at overvinde og fortrænge det 
videnskabelige Moment, staar i den filosofiske Teologi det religiøse 
Moment i Fare for at blive fortrængt af det videnskabelige. Eller 
m. a. O. idet den filosofiske Teologi lægger Hovedvægten paa at 
løse Problemet om Erkendelsens Enhed, formaar den ikke at give 
Spørgsmaalet om den kristelige Erkendelses. Sandhed den Betyd- 
ning, som tilkommer det. Heri ligger denne Retnings metodiske 
Grundfejl. Vejen maa nødvendigt gaa fra dette Problem til hint, 
og ikke omvendt, naar Kristendommens Selvstændighed skal sik- 
res i det aandelige Livs Helhed. Den herved skitserede Opgave 
har faaet sin fyldigste Løsning af den teologiske Retning, vi nu 
gaa over til at betragte: Vurderingsteologien. 



KAP. IV. VURDERINGSTEOLOGIEN 



Navnet „Vurderingsteologi" betegner den Teologi, som grun- 
der den kristelige Erkendelses Sandhed paa de Værdier, 
som i Kristendommen bliver Menneskeslægten til Del. Nu maa 
det ganske vist indrømmes, at Værdibegrebet i og for sig er fler- 
tydigt og forsaavidt uheldigt. Dette kan som Prædikat dels knyt- 
tes til Objektet dels til Subjektets Erfaring i det religiøse Forhold. 
Og dernæst er Værdibestemmelsen i sig selv ganske ubestemt. 
Nærmest ligger det vel at opfatte denne som den umiddelbare 
Lystfølelse, som et Objekt formaar at fremkalde. Nu er det imid- 
lertid siden Midten af forrige Aarhundrede Fælleseje for alle teo- 
logiske Retninger, at den ensidige Fremhævelse henholdsvis af 
Følelsen, Villien og Erkendelsen i det religiøse Forhold, som knyt- 
ter sig til Schleiermachers, Kants og Hegels Religionsfilosofi, maa 
ophæves, saaledes at alle disse Sider af Aandslivet paa ligelig 
Maade konstituere dette. Heri er Vurderingsteologien principielt 
enig med alle nyere Retninger, selvom Forholdet mellem disse 
Elementer her bestemmes paa en fra disse forskellig Maade. Men 
dette viser, at selve Værdibegrebet i sig indeslutter det afgørende 
Problem og saaledes er mindre skikket til at tjene som Betegnelse. 
I Betragtning heraf vilde det maaske være heldigt at erstatte dette 
Navn med et andet som f. E. den praktisk-sædelige Teologi. Her- 
med vilde være betegnet, at denne Retning kun anerkender det 
som Genstand for den kristelige Erkendelse, som praktisk o : reli- 
giøst har bevist sin Sandhed for den kristne. Tillige vilde hermed 
være antydet, at denne Retning nødvendigt maa statuere et inder- 
ligt Forhold mellem det sædelige og religiøse Liv. Paa den anden 
Side maa det ganske vist indrømmes, at dette Navn i og for sig 
ogsaa kan passe for ganske andre teologiske Retninger, naar Be- 
grebet „praktisk-sædelig" anvendes i lidt modificeret Betydning. 
Trods de Misligheder, som Begrebet Vurderingsteologi indeslutter, 

blive vi dog staaende ved dette, ligesom det ogsaa historisk synes 
at skulle vinde almindelig Anerkendelse. 

Med Hensyn til den kristelige Erkendelse lægger Vurderings- 
teologien Hovedvægten paa at give en klar Begrundelse af Over- 
bevisningen om dennes reale Sandhed. Denne kan kun gives prak- 
tisk o : kun for saadanne, som personligt har oplevet Kristendom- 
mens Magt. Men i Modsæt ning til E rfaringsteolo%ien søges ikke 
den si dste Vis hedsgiSnd i den suhjekti ve Oplevelse men i Kristen- 
domm ens obj ektive Beskaffenhed. Aabenbaring og Tro forholde 
sig til hinanden som Realgrund til Erkendelsesgrund. Dette For- 
hold er dialektisk. Jo mere Aabenbaringen faar Magt over Sindet, 
des mere vokser Troen, og jo mere denne vokser, des mere tilegner 
den sig af Aabenbaringen. Dog er dennes ejendommelige Art altid 
den sidste Ankergrund for Troen. Saaledes alene kan en virkelig 
selvstændig kristelig Erkendelse fremkomme i Modsætning til 
Romerkirkens og de katholicerende Retningers intellektualistiske 
Aabenbaringsbegreb og dermed » sammenhængende Krav om en 
fides implicita. Ud fra denne Løsning af Spørgsmaalet om Erken- 
delsens reale Sandhed er dermed Forudsætningerne givet for Be- 
svarelsen af de følgende om den kristelige Erkendelses formale 
Sandhed og Erkendelsens Enhed. Det første af disse tillægges der 
sædvanligt mindre Betydning, idet Overbevisningen om Erkendel- 
sens reale Sandhed er stærk nok til at bære den troende over de 
Tvivl, som dennes formale Ufuldkommenhed eventuelt kan frem- 
kalde. Saa meget mere Arbejde anvender man paa det sidste, idet 
det ud fra den kristelige Erkendelses sædelige Art søges paavist, 
hvorledes denne nødvendigt former sig teleologisk i Modsætning til 
den videnskabelige Aarsagserkendelse. 

Historisk set kan Vurderingsteologien overvejende, — om- 
end ikke ganske, — identificeres med den Ritschlske Teologi. 
Ved den kraftfulde Maade, hvorpaa Albrecht Ritschl slog til Lyd 
for denne Teologi, har han med Rette vundet Navn af denne Ret- 
nings Stifter, ligesom ogsaa de Teologer, som har arbejdet videre 
paa Grundlag af denne, trods al Forskellighed fra ham altid har 
anerkendt den principielle Afhængighed. Vor Undersøgelse vil 
saaledes falde i to Afsnit: A. A. Ritschls Lære om den kristelige 
Erkendelse; og B. Den Ritschlske Skole. 

A. A. RITSCHL'S LÆRE OM DEN KRISTELIGE ERKENDELSE 

Den moderne teologiske Discussion om den kristelige Erken- 
delse har i overvejende Grad været bestemt ved Modsætningen: 
for eller imod A. Ritschl Grunden til, at dennes Teologi har faat 



107 

en saadan Betydning maa, bortset fra den historiske Situation ved 
dens Fremkomst, vistnok søges i, at Ritschl mer end nogen an- 
den Teolog har optaget Schleiermachers Løsen: Adskillelsen mel- 
lem Teologi og Filosofi. Religion og teoretisk Verdenserkendelse 
er „verschiedene Geistesfunctionen, welche, wo sie denselben 
Gegenstånden zugewendet sind, auch nicht theilweise sich decken, 
sondern im Ganzen aus einander gehen 1 )," Intet har skadet Kri- 
stendommen mere end Forsøgene paa at give videnskabelige Be- 
viser for dens Sandhed. En saadan Sammenblanding af Videnskab 
og Religion, — som' blev indledet af den gamle Kirkes Apologe- 
ter, derefter systematisk gennemført af Middelalderens Skolastik, 
og efter Luthers Brud med denne af Melankton paany indført i 
den protestantiske Teologi, — har kun ført til grundigt at diskreditere 
den kristelige Religion for alle tænkende Mennesker. Den evan- 
geliske Teologi har derfor den Hovedopgave, med ubøjelig Konse- 
kvens at fjerne alle fremmede Bestanddele af Kristendommen og 
saaledes fremstille denne i dens Sandhed og Selvstændighed. I 
Betragtning af de mange Misforstaaelser, som Ritschls Lære har 
givet, — og ubestrideligt ogsaa giver, — Anledning til, vil det 
være nødvendigt at fremstille denne i hele den Sammenhæng, 
hvori Ritschl oprindelig har givet den 2 ). 

1) Den kristelige Erkendelses objektive Forudsætning: Læren 
om den hellige Skrift. Med Hensyn til Bestemmelsen af Kristen- 
dommens objektive Indhold kan den systematiske Teologi gaa en 
af tre Veje. Enten kan den med Schleiermacher og R. Rothe pri- 
mært søge dette i den i en historisk Kirke til en given Tid gæl- 
dende Lære. Eller den kan med Thomasius og v. Hofmann, og — 
omend paa anden Vis, — R. A. Lipsius søge at udlede dette af 
den kristelige Erfaring. Eller den kan endelig søge hen til den 
hellige Skrift som eneste gyldige Kilde. Af disse tre Veje vælger 
Ritschl den sidste. „Den evangeliske Kirkes Grundsætning er 
denne, at man øser den kristelige Lære alene af den hellige Skrift 3 )." 



x ) A. Ritschl: Die christliche Lehre von der Rechtfertigung und Versohnung. Bd. III. 
vierte Auflg. Bonn. 1895. p. 185. I det følgende citeres, hvor intet nærmere angives, efter 
denne Udgave. 

s ) Idet vi ievrigt med Hensyn til den rige Litteratur henvise til de følgende Afsnit, skal 
her kun nævnes: Friedrich Traub: RitschPs Erkenntnistheorie. ZfThK. 1894 p. 91 ff. — Otto 
Ritschl: Albrecht Ritschl's Leben. Bd. II. 1896. p. 165 ff. — G. Ecke: Die theologische Schule 
Albrecht Ritschl's. Berlin 1897. — Ludvig Haug: Darstellung und Beurteilung der A. Ritschl' 
senen Theologie. Ludwigsburg 1895. — Alfred E. .Garvie: The Ritschlian Theology. Second 
Edition. Edinburgh 1902. — Ernest Bertrand: Une Nouvelle Conception de la Rédemption. Le 
systéme Theologique de Ritschl. Paris 1891. — J. P. Bang: A. Ritschl's Theologi. En objek- 
tiv Fremstilling. Kbh. 1893. — 

8 ) A. Ritschl: Unterricht in der christlichen Religion. Funfte Auflage. Bonn 1895. § 3 p. 2 
jævf. p. 82. — Die christliche Lehre von der Rechtfertigung und Versohnung. Bd. 11. Dritte 
Auflage. Bonn 1889. p. 9 ff. p. 16 ff. jævf. Bd. III. p. 15, p. 522. — Theologie und Meta- 
physik. Dritter Abdruck. Gottingen 1902. p. 49 f. 

Spørgsmaalet er da, hvorledes Skriftprincippet nærmere kan be- 
grundes og metodisk bestemmes. 

Med hvilken Ret sondrer man de bibelske, eller i det mind- 
ste de nytestamentlige Skrifter fra alle andre kristelige Skrifter 
som kanoniske ? En simpel Henvisning til Apostoliciteten løser ikke 
Problemet. Dels er det en ubevist og ubeviselig Paastand af Ire- 
næus, at Apostlene modsat andre ejede Aanden i ubegrænset Fylde ; 
dels indeholder det nye Testamente endog meget værdifulde Skrif- 
ter, der ikke er forfattede af Apostle. Med større Ret har v. Hof- 
mann henvist til de nytestamentlige Skrifters histo riske Stilling 
„som et fuldkomment Mindesmærke om Kristenhedens Begyndel- 
se." Disse stamme alle fra den første Generation af kristne, og 
fremstille Kristendommen i alle tænkeligt mulige Forhold, saaat 
de for bestandigt formaa at berede og lede Kristenheden frem 
mod dens Maal. I denne Formulering er Sætningen imidlertid ikke 
holdbar. Herved overses ganske det Problem, som Skriftens For- 
hold til den mundtlige Tradition og den senere kirkelige Overle- 
vering indeslutter. Historisk er Kristenheden saavel i dens Oprin- 
delse som i senere Tider mere bleven ledet ved den mundtlige 
Forkyndelse og den kirkelige Undervisning end direkte ved den 
hellige Skrift. Dernæst er det en ubeviselig Paastand, at denne 
skal have Evne til principielt at belyse ethvert i Tidens Løb frem- 
kommende Forhold i de kristelige Samfund. Heraf følger, at v. 
Hofmann's Sætning maa modificeres. Den hellige Skrifts norma- 
tive Autoritet gælder i Virkeligheden kun den teologiske Erken- 
delse af den kristelige Aabenbaring. Kun herfor kan et Bevis fø- 
res, og ikke for dens Betydning for den almindelige religiøse Op- 
byggelse. 

Naar Teologiens Opgave er at give autentisk Oplysning om 
den kristelige Aabenbaring, kan den i Følge Sagens Natur kun 
søge denne i de Urmeddelelser, som stamme fra Kristendommens 
Tilblivelse. Denne selvindlysende Sandhed kan ogsaa religions- 
filosofisk bestyrkes. Enhver aa ndelig_ M agt fremtr æder renest og 
kjnrr'it i dfinfi Br^yndrVi r Jjl!l l J inm J° mere den derimod udvikler" 
sig i Bredden, udviskes dens Ejendommelighed ved Indoptagelsen 
af fremmede Elementer. Denne Lov gælder imidlertid foruden 
Kristendommen kun Buddhismen og Islam men derimod ikke den 
israelitiske Religion, eller m. a. O. kun de Religioner, som sigte 
mod Universalitet. Men disses Væsen er ganske vist renest og 
fuldstændigst givet i Stifterens Person og Gerning. Kristendom- 
mens Indhold maa derfor søges i Efterretningerne fra dens Grund- 
læggelses Periode. Dog maa denne ikke begrænses til Jesus per- 
sonlige Liv og Virken men omfatter ogsaa den først£jG#ner|ition af 

kristne. Jesus Formaal kan først fuldstændig erkendes i dets Vir- 
keliggørelse. Urefterretningerne herom er de nytestamentlige Skrif- 
ter. Den mundtlige Overlevering er enten nedlagt i disse eller 
maa betragtes som tabt. 

„Saaledes maa den Teologi, som skal fremstille den kriste- 
lige Religions autentiske Indhold i positiv Form øse dette af det 
nye Testamentes Bøger og af ingen anden Kilde. 1 )" Dette bestyr- 
kes yderligere ved, at den følgende Generations Forfattere ved at 
reproducere de apostolske Tanker vise sig at anerkende deres 
normative Autoritet. Herimod gør man ganske vist gældende, dels 
at den i Kirken bevarede hedningekristelige Litteratur er en med 
de nytestamentlige Skrifter jævnbyrdig Kilde til den sande apostol- 
ske Overlevering, dels at disse som Tendensskrifter, udsprungne 
af Datidens Partistridigheder, er værdiløse for den kristelige Lære. 
Herved overses imidlertid den umiskendelige ForskQlmellem den 
nytestamentlige og den øvrige oldkirkelige LitteratunBenne be- 
ror paa, at Forfatterne af demle ikke har formaat at tilegne sig de 
rigtige gammeltestamentlige Forudsætninger for Kristus og Apost- 
lenes Tanker. Derimod er dg j^testflTnentli ge Forfatter es Erken- 
delse ^.Kristendommen, ligesom Jesus Kristi Tankekreds, formicf- 
le tjved en au t entisk Fo rstaaelse af den^amle Pagts. Jieligjon, som 
[en samtidige Jødedom, Farisæisme, Sadducæisme og Essenisme 
ganske mangler. Herved adskille de nytestamentlige Skrifter sig 
fra" alle den efterapostolske Tids saavel jødekristelige som hed- 
ningekristelige Skrifter. 2 ) Den ægte gammeltestamentlige Norme- 
ring af de kristelige Tanker er omend i forskellig Grad tilstede i 
alle det nye Testamentes Bøger, selv i saadanne, som ikke tør 
anses for ægte. I samme Grad som enkelte Anskuelser i Brevene 
mangle denne Ejendommelighed, vise de sig ogsaa uskikkede til 
teologisk Brug. 3 ) Naar dette afgørende Skel mellem urkristelig- 
apostolsk og al anden kristelig Litteretur erkendes, er herved og- 
saa enhver Inspirationslære gjort overflødig. 

Teologien staar altid i en bestemt Kirkes Tjeneste. Dennes 
Lærebegreb faar derfor nødvendigt Betydning for Skriftprincipets 
konkrete Anvendelse. Indenfor den lutherske Kirke er det af sær- 
lig Betydning at bestemme Forholdet mellem disse Instanser, da 
Tilliden til deres fuldkomne Kongruens længe har vaklet. Melank- 
ton bestemmer Lærebegrebets Indhold som: articuli fidei og doc- 
trina de beneficiis Christi. Det første Led er den apostolske Tros- 



*) Die christliche Lehre von der Rechtfertigung und Versohnung. II. p. 18. 

*) Jævf. A. Ritschl: Die Entstehung der altkatholischen Kirche. 2te Auflg. Bonn 1857. 
p. 282, p. 331. 

*) Ritschl nævner eksempelvist Lovens Overgivelse ved Engle, og Begrebet: $>e£a ætSaiC 
2 Peter 1,4. — T 

bekendelses Led med de Lærdomme, som denne stiltiende anta- 
ges at indholde f. E. Treenighedslæren og Læren om Kristi to 
Naturer. Det andet Led er den reformatoriske Lære om Frelsestil- 
egneisen. Disse to Led er kvalitetsforskellige. En Sammenarbej- 
den af dem til et ensartet Hele foreligger indtil nu ikke. Det er 
derfor den lutherske Teologis Pligt ud fra den hellige Skrift at 
forsøge en saadan. At dette muligvis kan medføre en Omarbej- 
delse af de synodale Beslutninger fra Nikæa og Kalkedon, bør 
ikke volde Betænkelighed. Thi disses positive Værdi er just ved 
Siden af at opretholde Problemet overfor falske hæretiske Forsøg 
paa at udjævne det, at indeholde den stadige Tilskyndelse til fort- 
sat Arbejde paa at løse dette ud fra den hellige Skrift. 

Endnu en betydningsfuld Regel er givet i den lutherske Lære- 
norm. Denne forpligtiger kun Teologien til den hellige Skrift, for- 
saavidt denne med Luthers Udtryk „Christum treibt," o: hele 
Skriftens Indhold bør bedømmes ud fra den religiøse Frelsestileg- 
nelse. Derimod forpligtiger den ikke til at optage alle den ældste 
Kristenheds Overbevisninger og Livsordninger, — som forment- 
ligt eller virkeligt findes i Skriften, — i en Kirkens Tjeneste hel- 
liget Fremstilling at Teologien. Enhver mekanisk Skriftbenyttelse 
' er stridende mod den lutherske Kirkes Grundprincip. 1 ) Dette er 
Lutherdommens Ære og Palladium. Calvin har derimod f. E. op- 
taget Læren om den dobbelte Prædestination, fordi den findes hos 
Paulus, og gjort den apostolske Kirkes Samfundsordning og Em- 
bedsforhold til normative for Kirken, fordi de omtales i det nye 
Testamente. Mystiske og pietistiske Retninger har søgt at realisere 
den ældste jerusalemitiske Menigheds sociale Forhold paa Grund- 
lag af Acta 2,4.4 ff. Bengel og hans Skole har søgt at genoplive 
det urkristelige Haab om Parusiens Nærhed og Tusindaarsrigets 
Komme paa Grundlag af Apocalypsens Stilling i Kanon. Heroverfor 
hævder den lutherske Kirkelære, at alle Læreudsagn om. Frejsen 
ganske vist maa være materielt begrundede- i den hellige Skrift, 
men ingenlunde at alle paaviseligt urkristelige Forhaabninger og 
Livsformer er nødvendige Led af 4en kirkelige Teologi. Calvinis- 
mens og de pietistiske Retningers Udvikling giver det historiske 
Bevis for, at den lutherske Lærenorm her har truffet det rette. 

Det andet Spørgsmaal, som Hævdelsen af Skriftprincipet 
medfører, lyder: „Efter hvilken Norm skal der fortolkes?" Det er 
umiddelbart givet, at der ikke gives nogen 'Grundsætning eller 
Fortolkning med Krav paa ufejlbar Gyldighed. En saadan vilde 
ingen evangelisk Teolog endog ønske. Kravet herom maa over- 



*) Dette indskærper Ritschl utrættelig: Die christliche Lehre von der Rechtftg. und Ver- 
sohng. III. p. 341 jævf. p. 327 ff., p. 579; Theologie und Metaphysik p. 68 ff. 

lades Romerkirken og saadanne, som principielt høre hjemme i 
denne. Opgaven for den evangeliske Teologi er kun : at fortolke 
Skriften ud fra denne selv. Hertil behøves ikke blot Logik og 
Grammatik, men fremfor alt den klare aandelige Forstaaelse af 
den gammeltestamentlige Religions Væsen. Fremstillingen af den 
hellige Skrifts teologiske Indhold, forstaat ud fra denne selv, er. 
den bibelske Teologi. Denne er selvstændig historisk Videnskab, 
der ikke maa diskrediteres ved at blive normeret ud fra den hi- 
storiske og dogmatiske Overlevering. 

Dette gælder navnlig et enkelt Punkt. Naar saaledes ikke 
blot efter romersk men ogsaa efter protestantisk Lære Apostlene 
staa ligesaa ubetinget over Menigheden som dennes Stifter, over- 
ses herved, at Apostlene simpelt hen som den første Menighed 
maatte drage Omsorg for Evangeliets Overantvortelse til den føl- 
gende. De nytestamentlige Breves Forfattere udtale stedse den 
kristelige Menigheds Helhedsbevidsthed, saaat f. E. Paulus kun 
med Hensyn til Disciplinen stiller sin Autoritet i Linie med Kri- 
stus overfor Menigheden. Evangelierne og Brevene betegne der- 
for ikke blot en Gradsforskel men tillige en vis Modsætning. De- 
res fælles Indhold udtales af Kristus som Menighedens Stifter og 
af Apostlene som Repræsentanter for den stiftede Menighed. Ved 
at fastholde dette Synspunkt undgaar den bibelske Teologi den 
Vildfarelse at betragte Kristi og Apostlenes Ord som væsens- 
beslægtede med moderne teologiske Læreudviklinger. I Virkelig- 
heden indeslutter Kristus hele sin Forkyndelse under Vekselfor- 
holdet mellem sit Livskald og sin ejendommelige Stilling til Gud, 
ligesom Brevene ved at begynde og slutte med Lovprisning og 
Taksigelse karakterisere sig selv som religiøs Forkyndelse ud fra 
Menighedens Bevidsthed. Brevenes Tale om Kristus er altid baa- 
ren af Bevidstheden om hans nuværende Ophøjelse og Herredøm- 
me over Menigheden og Verden. Først herudfra dannes Forestil- 
lingerne om hans Livs og Døds Værdi, og om hans evige Væsen 
o: Præeksistensen. Disse er de troendes Tilbageslutninger til den 
Personligheds metafysiske Væsen, som de nu praktisk anerkende 
som deres ophøjede Herre. 

Den bibelske Teologi kan herefter ikke udgøre et System, ej 
heller afgive en Række dicta probantia for Dogmatikens Indhold. 
Derimod fremtræder denne som en Række religiøse Tankekredse. 
Indenfor disse staar Stifterens over saadanne, som udspringe af 
den stiftede Menigheds Bevidsthed, idet den dels samstemmer 
med, dels adskiller sig fra disse. Dogmatisk set er alt det i det 
nye Testamente givne Indhold, som stemmer indbyrdes overens, 
dermed ogsaa normativt gyldigt. Ved en konkret Undersøgelse vil 

det vise sig, at denne Overensstemmelse strækker sig overmaade 
vidt. Dog maa der principielt spørges: Hvorledes forholder Dog- 
matiken sig til det individuelle Tankeindhold i Skriften?. Dette er 
saa meget mere nødvendigt, som Læren om Retfærdiggørelsen af 
Troen maa henregnes herunder. Og dernæst: Hvorledes kan Dog- 
matikens bibelsk teologiske Normering overhovedet fastholdes, 
hvis denne just paa dette Punkt i Virkeligheden er vokset ud over 
den nytestamentlige Synskreds? 

Man kunde tænke sig det Svar, at den paulinske Læretype 
maatte vige for den øvrige overensstemmende apostoliske Opfat- 
telse. Dette vilde imidlertid for den evangeliske Kirke være iden- 
tisk med en fuldstændig Selvopgivelse. Hensynet til Kirkens Tarv 
kræver Optagelsen ogsaa af Skriftens individuelle. Stof i Troslæren. 
Dette er ingen principiel Besvarelse, men en saadan kan over- 
hovedet ikke gives. Forholdet mellem det almindelige og indivi- 
duelle Stof i Skriften og den kristelige Troslære maa bestemmes ud 
fra hvert enkelt Lærepunkts særegne Art. Dette gælder saa me- 
get mere, som den almindeligt forudsatte Overensstemmelse mel- 
lem den paulinske Retfærdiggørelseslære og den reformatoriske Op- 
fattelse af denne ikke finder Sted. Medens Paulus fremstiller sin 
Lære i Modsætning til den farisæiske Grundsætning om Retfær- 
diggørelse ved Opfyldelse af Moses Lov, udvikle Reformatorene 
deres Lære med Henblik paa Ufuldkommenheden i den genfødtes 
sædelige Liv. Med Hensyn til Frelsestilegnelsen er saaledes alle 
Retninger i Virkeligheden voksede udover den paulinske Tankekreds. 
Heraf følger, at Dogmatiken kun kan løse sin Opgave ved en for- 
domsfri Fremstilling af Skriftens teologiske Indhold, og ved et her- 
paa byggende Tankearbejde, der af Kirke — og Dogme-Historien har 
lært at erkende det kirkelige Lærebegrebs praktiske Betydning. 
Dette vil efter Sagens Natur altid forblive ufuldkomment, svaren- 
de til vor Erkendelses Ufuldkommenhed i Sammenligning med 
Aabenbaringens Rigdom. 

2) Den kristelige Erkendelses subjektive Forudsætninger. 1 ) En 
ren objektiv Fremgangsmaade er imidlertid ikke fyldestgørende. 
Selvom man kunde naa til en fuldstændig, gennemsigtig klar Over- 
sigt over de apostolske Tanker, erkendes disse dog i Virkelighe- 
den først, naar de forstaas i deres Betydning og tilegnes saaledes, 
som de afspejle sig i Menighedens Bevidsthed. Denne samler sig 
om Visheden om Syndernes Forladelse; som føres tilbage til en 
hellig Historie, hvis Midtpunkt er Jesus Kristus. Kun ud fra den 
kristelige Menighed naas der til Erkendelse af, at Jesus Hensigt 

x ) Die christliche Lehre von der Rechtftg. und Versohng. III. p. 1 ff. 

er virkeliggjort, og hvorledes dette er sket. Ritschl's afgørende 
Grundsætning for den kristelige Erkendelse lyder herefter: „Den 
autentiske og udtømmende Erkendelse af Jesus religiøse Betyd- 
ning, nemlig af hans Betydning som Religionsstifter, er bunden til, 
at man regner sig med til den af ham stiftede Menighed, just for- 
saavidt denne er overbevist om at have modtaget Syndstilgivelsen 
som hans ejendommelige Virkning. 1 ) 

Ethvert Forsøg paa at fremstille Jesus Religion ud fra et hvil- 
ket som helst andet Udgangspunkt maa nødvendigt mislykkes. 
Jesus Formaal, hans Livs Værdi og Betydning kan kun erkendes 
i og ud fra hans Værk, den kristelige Menighed. Ritschl bekæm- 
per følgeligt enhver Form for objektiv Forudsætningsløshed i den 
kristelige Erkendelse. Den religiøse Tro er ikke en uhistorisk An- 
tagelse om Jesus, ligesaalidt som den historiske Vurdering af Je- 
sus først begynder, naar man har løst sig fra den religiøse Vur- 
dering af hans Person. Den omvendte Anskuelse betegner just 
den store Usandhed, som under Navn af historisk Forudsætnings- 
løshed øver sin forvirrende Magt. En saakaldt objektiv Biografi 
af Jesus Liv er i sig selv hensigtsløs, og i sit Princip umulig. 2 ) 

Den kristelige Lære om Frelsestilegnelsen, Syndsforladelsen, 
Retfærdiggørelsen og Forsoningen, bør derfor ikke saa meget søge 
sit Indhold i enkelte Udtalelser af Kristus, som i de tilsvarende 
Yttringer af og Former for Menighedens Bevidsthed. Menighedens 
Tro, det Forhold til Gud, som væsentligt er betinget af Syndsfor- 
ladelsen' er det umiddelbare Objekt for den teologiske Erkendelse. 
Dette gælder i særlig Grad om den første Menighed, hvis religi- 
øse Bevidsthedsindhold foreligger i det nye Testamente. Men hvad 
der gælder Frelsestilegnelsen, gælder i Virkeligheden hele Teolo- 
giens Indhold: Erkendelsen af Gud, Synd, Omvendelse og evigt 
Liv. Kun ud fra den af Jesus stiftede Menighed kan et ensartet 
System udvikles herom. Naar derimod den ældre Teologi efter 
Melanktons Forbillede begyndte med at fremstille Læren om den 
oprindelige Fuldkommenhed, derefter om Synden, og derefter først 
i Læren om Jesus Kristus naade til den kristelige Menigheds 
Bevidsthed, udviklede den herved i Virkeligheden ikke et men 
tre forskellige Systemer. 

Omvendt bør alle Teologiens enkelte Led udledes af Aaben- 
baringen i Jesus Kristus. 8 ) Kun i denne naas den Erkendelse af 
Gud, Synden og Troslærens øvrige Led, som har Ret til at næv- 
nes kristelig. Dette har Luther utrættelig indskærpet i Modsæt- 

l ) Die christliche Lehre von der Rechtftg. und Versohng. III. p. 2. 
a ) Jævf. Unterricht in der christl. Religion $ 25 a p. 23. 

8 ) Die christliche Lehre von der Rechtftg. und Versohng. III. p. 192 f., jævf. p. 313 f. — 
Unterricht in der christl. Religion § 1 p. 1. Theologie und Metaphysik p. 31. 

Den kristelige Erkendelse 8 

ning til Skolastikens filosofiske Fremgangsmaade. Ogsaa Melank- 
ion begyndte ad denne Vej, men blev dog, ved senere at optage 
Aristoteles Filosofi, Banebryder for Skolastiken i den evangeliske 
Dogmatik. 1 ) Denne kan kun brydes ved bevidst og klart at lægge 
det ovennævnte Princip til Grund. Kun saaledes vil ogsaa Spenefs 
berettigede Krav om en theologia regenitorum være sket Fyldest. 

3) Kristendom og Religion. Hermed er Betingelserne givet 
for Bestemmelsen af den kristelige Religion. Denne maa følgeligt 
bestaa i en nøjagtig Reproduktion af Kristi og Apostlenes Tanke- 
kreds, som derefter maa sammenlignes med de øvrige Former af 
Religion. 2 ) 

Den første Undersøgelse viser, at Kristendommens Væsen 
er bestemt ved to Grundelementer: Guds Rige og Forløsningen. 
Disse Begreber betinge gensidigt hinanden. Kristendommen er 
ikke at ligne ved en Cirkel, som har Frelsen som Centrum, men 
ved en Ellipse med to Brændpunkter: et etisk: Guds Rige og et 
religiøst: Forløsningen. Naar dette Led i den gængse Teologi be- 
tragtes som det eneste gyldige, krænkes Kristendommens sædelige 
Karakter. Paa den anden Side maa heller ikke hint fremhæves 
som det eneste afgørende som f. E. i Kants Filosofi, hvilket er en 
Vold mod det specifikt religiøses Ejendommelighed. Hertil svarer 
Jesus Kristi Livsvirksomhed ganske. Denne er paa en Gang for- 
løsende og en Oprettelse at Guds Riget. Ved sin Kaldslydighed 
befæster han sit Samfund med Faderen, og tilvejebringer Samtidigt 
herigennem den Frelseskraft, der formaar at føre Synderen frem 
til det samme Samfund. 

Kristendommen kan. saaledes defineres som: „den monotei- 
stiske, fuldendt aandelige og sædelige Religion, som paa Grund af 
dens Stifters forløsende og Guds Rige stiftende Liv bestaar i Guds- 
barneforholdets Frihed, i sig indeslutter Tilskyndelsen til den Hand- 
len af Kærlighed, som sigter mod Menneskehedens sædelige Or- 
ganisation, og i Gudsbarneforholdet som i Guds Riget begrunder 
Saligheden. 3 )" 

Tilbage staar denne Definitions Bestyrkelse ved en religions- 
filosofisk Undersøgelse. Vi staa her overfor den Vanskelighed, at 
Ritschl ikke blot ikke har givet en saadan i Sammenhæng men og- 
saa udtalt sig paa afvigende Maade om denne Opgave. 

Ved en Undersøgelse af de religiøse Begreber mener Ritschl 
at kunne angive visse Væsensbestemmelser for enhver Form af 



*) Jævf. Theologie und Metaphysik. p. 86 ff. 

a ) Die christl. Lehre von der Rechtftg. und Versohng. III. p. 8 ff. 

8 ) Die christl. Lehre von der Rechtftg. und Versohng. III. p. 13 f. 

Religion. 1 ) De religiøse Begreber udspringe i deres umiddelbare 
Form af Menneskets religiøse Oplevelser. Nærmere vise de sig 
altid at J ilhøre en Menigh ed, og ikke blot at betegne et Forhold 
mellem Gud og Mennesket, men ogsaa Guds og den paa ham tro- 
ende Menigheds Forhold til Verden. Enhver Religion er samfunds- 
stiftende. I Menigheden afslører Religionen sit Væsen i Medlem- 
mernes fælles Anerkendelse og Bekendelse af de Virkninger fra 
Gud, de erfare, og i den overensstemmende Maade, hvorpaa de 
føle sig salige. Gudsideen staar videre altid paa en eller anden 
Maade i Forhold til Verden. Kernen i enhver Religion er stedse, 
at den i Verden levende Religionsmenighed søger at vinde visse 
Goder, henholdsvis et højeste Gode, i eller over Verden ved 
Hjælp af Guddommen. Religion er derfor altid bestemt ved tre 
Begreber: Gud, Mennesket og Verden. Dette Skema maa ogsaa 
bringes i Anvendelse overfor Kristendommen. Naar den gængse 
Teologi gaar ud fra det overleverede Religionsbegreb: Sjælens 
Erfaring af Gud, er dens misvisende Resultater herudfra let 
forklarlige. 

Hermed er ingenlunde den vistnok uløselige Opgave, at give 
et almindeligt, alle Religioner omfattende, Religionsbegreb besva- 
ret. 2 ) Den ovenfor givne Karakteristik er for positiv til at kunne 
gælde for en saadan Definition. Begreberne: Gud, Verden og 
Saligheden bære for meget Præget af deres kristelige Oprindelse 
til direkte at kunne anvendes om de andre Religioner. Eller m. 
a. O. Almenbegrebet Religion maatte indeslutte en Angivelse af 
de forskellige Modificationer, hvorunder disse Begreber fremtræ- 
de. Gudsideen varierer, Verdensforestillingen er uendeligt nuan- 
ceret, Salighedstanken fremtræder i saa forskelligartede Former, 
at der neppe vil kunne opdrives tilstrækkeligt ubestemte og neu- 
trale Ord til at udtrykke et saadant Almenbegreb. 

Dog vil disse tre Begreber indeholde en Vejledning til Be- 
stemmelsen af den konkrete Religion. Hvis det f. E. kan bevises, 
at den religiøse Verdensbetragtning ikke er en teoretisk, men en 
ved praktiske Formaal bestemt Erkendelse, viser dette, at den 
kristelige Erkendelse ikke bør identificeres med den teoretiske Ver- 
denserkendelse. De religiøse Begreber faa saaledes regulativ Be- 
tydning for Bestemmelsen af Kristendommen. Ritschl betoner ud- 
trykkeligt, at han i denne Henseende meget nøje ønsker „at blive 
adskilt fra saadanne, som ved Forklaringen af Kristendommen gør 
konstitutiv Brug af Almenbegrebet Religion." 8 ) Naar dette med- 



*) Anf. Skrf. p. 27 ff. 

a ) Die christliche Lehre von der Rechtftg. und Versohng. Bd. III. p. 185 ff. 

8 ) Die christliche Lehre von der Rechtftg. und Versohng. III. p. 187. 

8* 

fører, at man endog blot momentant maa forholde sig indifferent 
overfor sin egen Religion, fremkommer en flagrant Modsigelse 
med den kristelige Teologis urokkelige Forudsætning: den subjek- 
tive Sandhedsoverbevisning. 

Hovedejendommeligheden for al Religion er, at Mennesket i 
denne ved Hjælp af de ophøjede, aandelige, Magter, som det ærer, 
søger Løsningen paa den Modsigelse, hvori det befinder sig ved 
paa en Gang at være et Xed af Naturen, og dog som aandelig 
Personlighed at føle sig kaldet til at herske, over denne. Denne 
~Tånke fremhæver Ritschl saa hyppigt, at man uden Tvivl tør be- 
tragte denne som hans egentlige Opfattelse af Religionens Væsen. 1 ) 
Mennesket er som Led af Naturen afhængigt og bundet af dens 
Love, og dog har det som Aand Bevidstheden om at være ophøjet 
over denne. Heraf udspringer Religionen som Tro paa ophøjede, 
aandelige Magter, ved hvis Hjælp Menneskets Magt suppleres eller 
opløftes til at kunne modstaa Naturverdenens Tryk. Gudsideen er 
altid personlig, thi kun af personlige Magter kan Mennesket faa 
den Hjælp, som det behøver. Selv naar usynlige Naturmagter 
apotheoseres, er Forestillingen om disse bestemt ved de Ideer, 
hvorved Mennesket adskiller sig selv fra Naturen. løvrigt beviser 
den Lethed, hvormed velgørende eller skadelige Naturfænomener 
personificeres, at Gudernes aandelige Personlighed yder Menne- 
sket det Holdepunkt, som det søger i Religionen. Lotzes Tanke, at 
den religiøse Verdensanskuelse er anlagt paa Forestillingen om et 
afsluttet Hele, beviser saaledes sin Sandhed i Kristendommen. 
For de andre Religioner maa den modificeres til, at der i disse 
tilstræbes en Supplering af den menneskelige Selvstændighed over- 
for de fra Verden kommende Hemmelser. Til at erkende Verden 
som et afsluttet Hele, og til i og over denne at naa aandelig Selv- 
stændighed, behøver Mennesket Forestillingen om Guds Enhed og 
om Verdens Afsluttethed ved et for det erkendeligt Verdensfor- 
maal. Dette er kun givet i Kristendommen. I den israelitiske Reli- 
gion er Forudsætningerne herfor tilstede, men Verdensformaalet 
opfattes dog partikulært. Kristendommen med sin afsluttede Ver- 
densopfattelse forsikkrer derimod sine Bekendere det evige Liv i 
Guds Rige, som er Guds aabenbarede Formaal med Verden, saa- 
ledes, at disse allerede i dette Liv blive sig deres Ophøjethed 
over Naturen bevidst. 

Det vil ikke kunne nægtes, at den religionsfilosofiske Be- 
tragtning herved bliver direkte apologetisk, forsaavidt Kristendom- 



*) Anf. Skrf. III. p. 189 ff., jævf. p. 17, p. 161, p. 164, p. 212, p. 487, p. 554 f.. p. 575 ff. 

— Bd. I. Dritte Auflage. Bonn 1889. p. 445. — Unterricht in der christl. Religion § 8 p. 6 f. 

— Theologie und Metaphysik. p. 33 f. 

men, — Rigtigheden af den givne Bestemmelse af Religionens 
Væsen forudsat, — fremtræder som den eneste fuldkomne Reli- 
gion. Dette viser sig endnu klarere, naar Ritschl andetsteds 1 ) ud- 
vikler, at Kristendommen alene besvarer å&t proh1em T sopi de an- 
jirjsL_Religioner vel stille, men ikke kan løse. Den alene frelser 
Mennesket fra den Modsigelse, hvori det er stedt ved paa en Gang 
at være et Brudstykke af Naturen og dog som personlig Aand at 
føle sin Værdi over denne. Denne Modsigelse løses ved Tanken 
om en Gud, som formaar at assurere Mennesket overfor den Na- 
tur, der behandler det ganske som den upersonlige Skabning. I 
denne Forstand er Religionen en Lov for den menneskelige Aand. 
Men ingen af de ikke-kristelige Former for Religion kan i Virke- 
ligheden yde Mennesket den Hjælp, det begærer. Thi Gudsbegre- 
bet er i disse ikke skarpt adskilt fra Verden og dens Indhold. Troen 
paa Guderne er inderligt sammenknyttet med den i lutter Enkelthe- 
der sig opløsende Naturopfattelse. Den hedenske Gudside mangler 
selv for. meget Karakteren af en Helhed til at kunne yde den 
menneskelige Stræben herefter nogen virkelig Tilfredsstillelse. Den- 
ne giver Kristendommen alene, som derfor ikke blot er den fuld- 
komne [Religion overfor de ufuldkomne Former i Hedenskabet, 
men den eneste virkelige Religion. 

Saaledes indtager Religionen i Almindelighed og Kristendom- 
men i Særdeleshed sin^egpjjartgdg^Plads indenfor Aandslivet. Der- 
af følger, at den teoretiske verdenserkendelse og den religiøse 
Erkendelse er principielt forskellige. Undersøgelsen af denne sid- 
ste forudsætter imidlertid Løsningen af endnu et Problem : For- 
holdet mellem denne og Metafysiken. 

4) Teologi og Metafysik. Det hedder undertiden, at Ritschl 
bestræber sig for at fjerne al Metafysik af Teologien. 2 ) Dette er 
dog kun delvis\ rigtigt. Ritschl betoner udtrykkeligt, at han kun 
bestræber sig for at bekæmpe den falske platoniske Metafysik, 
men ingenlunde 4£GH£ som saadan. 3 ) Idet han imidlertid væsent- 
ligt begrænser sig til denne kritiske Opgave og kun sparsomt be- 
rører den af ham anerkendte positive Metafysik, faa hans An- 
skuelser paa dette Punkt ganske vist en vis negativ Karakter. 

Ved Metafysik forstaar Ritschl efter Aristoteles Undersøgelsen 
af de almindelige Grunde for al Væren. 4 ) Tilværelsen udfolder sig 
i sine to Grundelementer: Aand og Natur. Metafysiken betragter 



*) A. Ritschl: Die christliche Vollkommenheit. Dritter Abdruck. GSttingen 1902. p. 11 ff. 
2 ) f. E. Chr. E. Luthardt: Kompendium der Dogmatik. 7te Auflage. Leipzig 1886. p. 6. 
*) Theologie und Metaphysik. p. 66. 

4 ) Anf. Skrf. p. 32 ff., — Die christliche Lehre von der Rechtftg. und Versohng. III. 
16 ff. 

disse som givne Erkendelsesobjekter og søger at trænge videre 
frem til den til Grund for disse liggende Væren. Herved føres den 
ganske vist ogsaa til at bestemme de af Menneskeaandens Væsen 
følgende Erkendelsesformer: Fornemmelser, Iagttagelser, Fore- 
stillinger og Begreber. Forsaavidt ligger Metafysiken ganske vist 
ogsaa til Grund for enhver Erkendelse af Aand og Natur. Dog føl- 
ger ingenlunde heraf, at der ad metafysisk Vej naas en sandere 
Erkendelse af de aandelige Fænomener end ved den psykologiske 
og etiske Vurdering. Tværtimod. Idet den metafysiske Betragtning 
erkendelsesteoretisk ikke adskiller det aandelige Livs Indhold fra 
Naturobjekterne men erkender dem under samme Synspunkt, er 
den i Virkeligheden afskaaren fra at trænge frem til det aandelige 
Livs praktiske Virkelighed. 

Metafysiken er saaledes først og fremmest Læren om' Tin- 
gen, o: Ontologi. Men dernæst omfatter den videre de aprioriske 
Begreber, hvorved der søges at naa frem til en Verdensenhed, o: 
dtn er tillige Kosmologi. Da den metafysiske Erkendelse, som oven 
for nævnt, er neutral overfor Forskellen mellem Aand og Natur, 
gælder dette ogsaa den metafysiske Kosmologi. Den metafysiske 
Verdenserkendelse er indifferent overfor den Værdiforskel, hvor- 
ved Tænkeren som Aand ved sig adskilt fra og hævet over Ver- 
den. Metafysisk Kosmologi er saaledes principielt forskellig fra 
enhver religiøs Verdensbetragtning. Thi det specifikt ejendomme- 
lige for denne er just, at Mennesket herved bliver sig sin Selv- 
stændighed overfor Naturen bevidst. 

Den gængse Betragtning, med dens typiske Motto: „Religionen 
er Folkets Metafysik", er ganske vist den modsatte. Den er histo- 
risk bleven til som en Følge af Aristoteles Anvendelse af Ordet 
„Gud" som Betegnelse for Verdens sidste Formaal. Naar Tingene 
ordnes ved Kategorierne: Middel og Formaal, og naar den parti- 
elle Erkendelse af disse udvides til en Lov for Verdenstotaliteten, 
kræves nødvendigt et sidste Formaal, hvorefter alle Ting rette 
sig. Indirekte bevæger det sidste Formaal alt, idet dette, selv ube- 
væget, og som Tænken af sig selv, er den fuldkomne Virkelighed. 
Denne Afslutning af Verdensbilledet kalder Aristoteles Gud, skønt 
dette Begreb i og for sig med Hensyn til Omfang ikke gaar ud 
over Verdenstotaliteten. Dog anvendes Navnet Gud med Urette 
om dette metafysiske Postulat. Selvom Tanken om Verdens sidste 
Formaal har en vis Lighed med Tanken om den i sin Art ene- 
staaende Gud, er Uligheden dog større end Ligheden. Den Om- 
sorg for Mennesker og Udøvelse af den gengældende Retfærdig- 
hed, som den helleniske Religion tilskriver sine Guder, er ude- 
lukket hos den ubevægede actus purus, som Filosofen tænker sig 

som Verdens Afslutning og ordnende Grund. Større Slægtskab 
har dette Begreb med Forestillingen om den ogsaa over Guderne 
raadende Skæbne. Denne Ide har et vist monotheistisk Skær, men 
er i Virkeligheden en Fornægtelse af Religionen. Den betegner 
efter sit Væsen Fortvivlelsen med Hensyn til Religionens prak- 
tiske Betydning, den uafviselige Anelse om, at de med Naturen 
sammenknyttede Guder ikke mægte at opfylde deres Tilbederes 
virkelige Trang. Ligesaa lidt som Skæbnebegrebet, kan Aristo- 
teles Gudsbegreb blive Genstand for religiøs Tilbedelse. Det 
samme gælder ogsaa den senere Platonismes Gudsbegreb, som 
gennem Filon og Nyplatonikerne fandt Optagelse hos de kristelige 
Apologeter. Naar disse bestemte Gudsbegrebet som den altomfat- 
tende, al Bestemmelse udelukkende, uendelige Væren, som ligger 
udenfor og over Anskuelsen af den i sig delte og i Modsætninger 
fremtrædende Verden, og dog er dennes Aarsag, er dette i Virke- 
ligheden kun Verdensideen og intet udover denne. Men Betragt- 
ningen og Vurderingen af Verdensideen som Gud er kun mulig 
paa Hedenskabets Trin, som just er kendetegnet ved kun at ken- 
de guddommelige Væsener, sammenknyttede med Verden. 

Naar Gud derimod er den Magt i og over Verden, som Men- 
nesket ærer, fordi han opretholder dets aandelige Selvfølelse over- 
for Naturen, kan Bestemmelsen af Gudsbegrebet ikke søges ad 
metafysisk Vej. Den kristne, som formaar at skelne mellem denne 
og den religiøse Verdensanskuelse, maa principielt afvise ethvert 
Forsøg paa metafysisk at erkende den Gud, paa hvem han tror 
for sin Saligheds, Skyld. 1 ) Saaledes kan det saakaldte kosmologiske 
og teleologiske Bevis for Guds Tilværelse herudfra apriorisk af- 
vises, bortset fra disses Værdi i sig selv. Hvis en kristen forsøger 
en Erkendelse af Gud ad disse Veje, opgiver han dermed den 
kristelige Synskreds og gaar over til et Stade, der i sit Princip 
svarer til Hedenskabets. 

Metafysikens Betydning for Teologien er saaledes kun den 
formale: at afgive de metodologiske Grundsætninger for Erken- 
delsen af det religiøse Livs Indhold. Dette gælder navnligt Be- 
stemmelsen af Forholdet mellem dets Ytringsformers Mangfoldig- 
hed og Væsensenhed. De herhen hørende Regler føre videre til at 
bestemme Betingelserne for den Erfaring, hvorved Tingene over- 
hovedet erkendes. Læren om Tingen forudsætter, at vore Fornem- 
melser, Iagttagelser o. s. v. ikke skyldes Jeget selv, men Jegets 
Møde med objektive, o: udenfor dette eksisterende Ting. Eller m. 
a. O. Ontologi og Psykologi forudsætte gensidigt hinanden, og vil 

1 ) Theologie und Metaphysik p. 40 ff. Die christl. Lehre von der Rechtftg. und Versohng. 
III. p. 226 f. 

i deres Resultater nøje svare til hinanden. Saaledes føres den 
kristelige Tænkning nødvendigt til at tage Stilling til det erkendel- 
sesteoretiske Problem. „Enhver Teolog er som Videnskabsmand 
nødsaget eller forpligtiget til at gaa frem efter en bestemt Erken- 
delsesteori, som han maa være sig bevidst, og hvis Ret han maa 
paavise." 1 ) 

5) RitschVs Lære om den religiøse Erkendelse. 2 ) Ritschl mener, 
at alle Former for Erkendelsesteori kan føres tilbage til en af tre : 
den platoniske, Kants eller Lotzes. Af disse forkaster han de to 
første og slutter sig til den sidste. 

Grundtanken i den vulgære eller platoniske Erkendelseslære 
er, at Tingene vel fremtræde i deres Egenskaber og Ytringsfor- 
mer, men at deres egentlige og sande Væsen eksisterer bagved 
disse. Tingenes sande Væsen erkendes kun i deres For-sig- Væren, 
i Forhold til hvilken de Former, hvori de udadtil fremtræde, kun 
kan betragtes som accidentelle. 

Imod denne Teori anfører Ritschl tre Hovedindvendinger. 

Tingen kan ikke erkendes i dens For-sig- Væren uafhængig 
af dens Virkninger. De gennem Sanserne formidlede Fornemmel- 
ser og Iagttagelser er den første og sidste Garanti for Tingenes 
Virkelighed. Den vulgære Betragtning slutter nu videre, at man 
ved en følgende Undersøgelse kan opfatte Tingene, som de er i 
sig selv. Herved sondres der mellem det, som efter Sagens Na- 
tur er en uadskillelig Enhed. Tingenet Væsen erkendes overhove- 
det kun i deres Forhold til Mennesket som Erkendelsens Subjekt. 
Ting, som ikke kan bringes i et saadant Forbold, er dermed og- 
saa uerkendelige. Denne Sandhed søger man at tilsløre ved at 
betone de Urigtigheder, som forekomme i vort Forhold til Tin- 
gene, for derudfra at slutte, at Sandheden kun naas ved at be- 
gribe Tingene i deres For-sig-Væren. Herved giver man den 
nævnte Omstændighed en for stor Rækkevidde, idet man uvilkaar- 
ligt antager, at der i Menneskets Forhold til Tingene altid raader 
Skuffelse og Skin. Hvis dette var Tilfældet, kunde det ikke en 
Gang konstateres. Den ubestridelige Mulighed, at der i dette For- 
hold kan forekomme Fejl, neutraliseres i Virkeligheden ved Er- 
faringernes Sum. Jo flere Iagttagelser stemme overens, des fastere 
staar det, at Tingene er, som de fremtræde for os. Hvis derfor 
Gud er Genstand for den videnskabelige Teologis Erkendelse, 
maa enhver Tanke om, at han kan erkendes i sin For-sig-Væren, 



*) Theologie und Metaphysik. p. 66. 

a ) Die christliche Lehre von der Rechtftg. und Versohng. III. p. 19 ff. — og Theologie 
und Metaphysik. p. 58 ff. 

bortset fra den historiske Aabenbaring, afvises. Kun i sit For- 
hold til os kan Gud blive Genstand for den kristelige Erkendelse. 

Den vulgære Betragtning beror dernæst paa en falsk An- 
vendelse af Erindringsbilledet. Dette er den Form, hvori en Ting 
ved gentagne Iagttagelser fæstner sig for Mennesket. Det bliver 
til ved en uvilkaarlig Abstraktion af Tingens Egenskaber, selvom 
disse indenfor visse Grænser variere. Fastheden og Klarheden i 
Ordningen af Tingens karakteristiske Grundelementer i Erindrings- 
billedet svarer derfor i og for sig ikke til Enkeltiagttagelserne af 
Tingen. I et Erindringsbillede skelner man saaledes uvilkaarligt 
indenfor Tingens Egenskaber, idet nogle betragtes som Væsensbe- 
stemmelser, o: altid givne med Tingen, andre derimod som acci- 
dentelle. Tingens og dens Affektioners Virkelighed har oprindeligt 
paanødt sig Mennesket gennem de af den fremkaldte Indtryk, hvis 
Vekslen neutraliseres ved Kontinuiteten i Selvbevidstheden. En 
Tings hvilende Erindringsbillede bevirker imidlertid ikke Indtryk 
af samme Art, som de gennem Sanserne formidlede. Thi til Erin- 
dringen knytter sig en Interesse, en Værdifølelse, som giver sig 
til Kende i, at Erindringsbilledet leder og letter den fornyede Iagt- 
tagelse af Tingen. Idet denne af Værdifølelse bestemte Fasthol- 
delse af Tingen nu identificeres med den oprindelige Erfaring af 
denne, har den vulgære Tankegang de to forskellige Arter af Ind- 
tryk af Tingens Virkelighed, hvormed den opererer. 

Endelig er hele Betragtningen i sig selv modsigende. Den 
tænker sig Forholdet mellem Tingens sanselige Fremtrædelses- 
former og dens Væs en o: Erindringsbilledet som mellem to bag- 
ved hinanden liggende Flader. Idet nu dette tænkes som hvilende 
og indifferent, er det selvmodsigende dog samtidig at betragte 
det som virkende Aarsag til Fornemmelserne ved dets Indgriben 
i den forreste Rumflade. Hvorledes kan den hvilende, indifferente, 
passive Ting samtidigt være bevægende, foranderlig og virksom? 
Heroverfor gælder det, at Tingens Virkelighed kun kan fastslaas 
i den Skikkelse, hvori den i Erfaringen møder Bevidstheden. Det 
Erindringsbillede, som denne afføder, maa i samme Grad erken- 
des som falskt, som det afviger fra de gennem denne formidlede 
Iagttagelser. Det er altsaa kun Erindringsbilledets skuffende Magt, 
som leder den vulgære Tankegang til at identificere dette med 
Tingens egentlige Virkelighed. 

Denne Betragtning har efter Ritschl faat sin typiske Udførelse 
i Platons Lære om Ideerne. 1 ) Ideen er Erindringsbilledet af mange 
i Flertallet af deres Egenskaber overensstemmende Ting o:_Arts- 
j^egrehe t. Artsbegreberne er Tingene i egentlig Forstand, medens 

1 ) Theologie und Metaphysik. p. 61 ff. 

den sanselige Iagttagelses Objekter kun eksistere, forsaavidt de 
er delagtige i disse. Ideerne, alle Enkelttingenes evige Urbilleder, 
eksistere i ren For-sig- Væren, uberørte af Forandringerne i disse, 
kun tilgængelige for Tænkningen. Enkelttingene er saaledes kun 
Ideernes Skyggebilleder i den sanselige Tilværelse. Herved begaas 
netop den ovenfor nævnte Fejlslutning. Platon opfordrer paa gan- 
ske lignende Maade til at tænke Tingene i deres For-sig- Væren 
uden Hensyn til deres konkrete Forhold til os. Ligeledes maa, — 
skønt dette Forhold er uklart, — Ideerne paa lignende modsigende 
Maade betragtes som de oprindelige Aarsager til de i de konkrete 
Ting forekommende Forandringer. Paa denne Maade kan Forhol- 
det mellem Tænken og Væren imidlertid ikke bestemmes. Platons 
Ideer er i Virkeligheden generaliserede Erindringsbilleder, som 
blive saa meget mere blege, ubestemte og vaklende, jo flere Enkelt- 
heder de tænkes at omfatte. I samme Grad det forsøges at give 
disse faste Omrids og konkret Indhold, vil det erkendes, at de 
kun er de konkrete Tings Skyggebilleder i Erindringen. Det- 
te er den direkte Modsætning til den platoniske Opfattelse, 
efter hvilken det omvendte var Tilfældet. Den teologiske Konse- 
kvens heraf er, at Begrebet: den forskelsløse, ubestemmelige, 
uendelige Væren, som Plutark, Filon og Nyplatonikerne betrag- 
tede som Gudsideens Indhold, i Virkeligheden kun er et Skygge- 
billede af Verden. Hellenerne kan denne Forveksling tilgives, 
da de aldrig har formaat at skelne det guddommelige fra Ver- 
den; Filon kan den mindre tilgives; og for kristne Teologer er 
den utilgivelig. 

Erkendelsens virkelige Genesis oplyser Ritschl ved et Eks- 
empel. Vi bestemme Æblet som en rund, rød, sød Ting, idet Be- 
rørings-, Syns- og Smags-Fornemmelser knyttes til det Objekt, hvori 
de tilsvarende Forms, Farves og Smags Forhold erfares. Just de 
Maader, hvorpaa Tingen paa samme Sted gentagne Gange møder 
Bevidstheden, sammenfattes i Forestillingen om denne. En Dom 
som denne: „Denne Ting er rund, rød og sød a , betyder altsaa, at 
Sætningens Subjekt kun erkendes i Prædikaterne. Kunde disse 
glemmes, vilde ogsaa den gennem dem erkendte Ting forsvinde 
af Erkendelsen. Paa dette elementære Trin i Begrebsdannelsen 
foreligger der ingen Anledning til at adskille de af Tingens Egen- 
skaber, hvori den først mødte Bevidstheden, fra de øvrige i to 
bagved hinanden liggende Rumflader, og til at hævde Muligheden 
af en Erkendelse af Tingen selv, o: denne i dens førstnævnte 
Form, bagved dens Egenskaber. Men dette bør lige saa lidt ske, 
naar Tingens Begreb beriges, ved at dens Egenskaber erken- 
des som Led i en Aarsagsrække, eller som Midler for Formaal. 

Tværtimod Tingen er Aarsagen i dens Virkninger og Formaalet 
i dens Forandringers regelmæssige Rækkefølge. 

Hertil svarer ganske det praktiske Forhold, vi indtage til 
Naturen og aandelige Personligheder. Dette er bestemt ved den 
umiddelbare Erkendelse af, at det Æble, som vi spise, er virke- 
ligt, og at Mennesket i sig selv er tilstede i dets Selvbevidstheds 
Ytringer og Villies Retning. 

I denne Betragtning har Ritschl fulgt Kant og Lotze. Kants 
Opfattelse sammenfattes i dette: at Erkendelsen indskrænker sig 
til Fænomenernes Verden, medens Tingene i sig selv er uerken- 
delige. Mod denne Teori, — som imidlertid Kant næppe vilde 
anerkende som sin, 1 ) — anfører Ritschl, at denne ikke ganske 
har brudt med Skolastiken. Denne indeslutter nemlig en indre 
Modsigelse, forsaavidt Sondringen mellem Tingene i deres For- 
sig-Væren og i deres fænomenale Fremtræden paa en eller anden 
Maade forudsætter en Erkendelse af dem i den førstnævnte Form. 
Derimod udtaler Ritschl udtrykkeligt sin Tilslutning til Lotze's 
Opfattelse. 2 ) Denne sammenfattes saaledes: „Vi erkende i Fæno- 
menerne, som i et begrænset Rum forandre sig i begrænset Om- 
fang og bestemt Orden, Tingen, som Aarsag til dens paa os vir- 
kende Egenskaber, som Formaalet, som disse tjene som Middel, 
som Loven for deres konstante Forandringer." s ) 

Eksisterer Tingen herefter kun i og ved sine Virkninger? 
eller er den noget for sig værende, som kun erkendes i og ved 
cleas.. Egenskaber? Et klart Svar har Ritschl ikke givet paa disse 
Spørgsmaal. Der findes Udtalelser af ham, der tyde paa, at Tin- 
gen i sig selv kun bestaar i den Enhed, som Tanken søger at 
statuere i de skiftende Indtryk. 4 ) Ingen Erkendelse kan da naa 
ud over disse. Alle Forsøg paa at naa frem til en til Grund for 
disse liggende Realitet, vilde kun være skuffende Analogislutnin- 
ger udfra Tænkningens synthetiske Karakter. Eller m. a. O. Ritschl 
vilde herefter hylde en ren Subjektivisme. Heroverfor gælder, at 
Ritschl tillige hævder, „at en Verden af Fænomener kun kan 
gøres til Genstand for vor Erkendelse, naar det derved antages, 
at i dem noget virkeligt, nemlig Tingen, fremtræder for os eller 
bliver Aarsag til vor Fornemmelse og Iagttagelse." 6 ) Herefter er 
Tingene i sig selv en Virkelighed, som ganske vist kun erkendes 



J ) jævf. H. Cohen: Kants Theorie der Erfahrung. Berlin 1871. p. 252 f. — Friedrich Paul- 
sen: Immanuel Kant. 1902. p. 148 ff. og Fr. Traub's Bemærkninger. ZfThK. 1894. p. 96. 

2 ) Die christliche Lehre von der Rechtftg. und Versohng. 111. p. 20 jævf. Theologie und 
Metaphysik. p. 65. 

8 ) Hermed har Ritschl i Virkeligheden kun givet et Udsnit af Lotze's Erkendelseslære, 
forsaavidt dennes Forbindelse med hans spiritualistiske Metafysik ikke er behandlet. 

4 ) Theologie und Metaphysik. p. 44. 

5 ) Die christliche Lehre von der Rechtftg. und Versohng. III. p. 20 jævf. p. 18. 

gennem deres Virkninger, men dog er forskellige fra og Jogjsk 
ligge forud for disse. En nærmere Begrundelse heraf har Ritschl 
ikke givet. Men da denne Betragtning alene er forenelig med 
hans Lære om den religiøse Erkendelse, maa den uden Tvivl 
anses som hans egentlige Grundopfattelse. 1 ) 

Hvilken Betydning faar denne Erkendelseslære herefter for 
den religiøse Erkendelse? Som ovenfor nævnt drager Ritschl et 
skarpt Skel mellem den teoretiske Verdenserkendelse og den reli- 
giøse Erkendelse. Denne Opfattelse har Ritschl først efterhaanden 
tilkæmpet sig. I første og anden Udgave af sit Hovedværk hæv- 
der han endnu, at der rent videnskabeligt ad den af Kant anviste 
Vej kan føres Bevis for Guds Tilværelse. 2 ) I tredie Udgave er 
dette definitivt opgivet. I Modsætning hertil hedder det nu, at „Re- 
ligionen og den teoretiske Verdenserkendelse er forskellige Aands- 
funktioner." 3 ) Hvorledes bliver denne Forskel da nærmere at 
bestemme? 

I og for sig er Objektet det samme for begge, nemlig Ver- 
den. Det er nu positivt urigtigt, at den teoretiske Verdenserken- 
delse begrænser sig til at undersøge Naturens og Aandens spe- 
cielle Love, medens den religiøse Erkendelse alene søger en 
Helhedsopfattelse. Den teoretiske Erkendelse tilstræber ogsaa uvil- 
kaarligt at naa en øverste Lov for Verdensopfattelsen. Den kriste- 
lige Erkendelse af Verden ud fra Gudsbegrebet er et ganske til- 
svarende til denne Stræben. Enhver ikke-materialistisk Filosofi vil 
i sidste Instans under en eller anden Form føres til at anvende 
samme Ide i sin Verdensopfattelse. Saaledes formaar Erkendel- 
sens Genstand ikke at være det søgte principium divisionjs* for 
<ie to Erkendelsesarter. 4 ) Dette maa derimod søges i Subjektets 
psykologiske Forudsætninger. Aandens Grundfunktion er i Al- 
mindelighed set Følelsen. Enhver Paavirkning, der naar Subjektet, 
erfares af dette som Lyst eller Ulyst. Disse Følelser reagere 
uvilkaarligt ved at fremme eller afværge den erfarede Paavirk- 
ning. Herved føres Subjektet til at erkende, idet Virkningens Aar- 
sag søges og undersøges. Følelse og Erkendelse er saaledes uad- 



*) Dette har med Rette Garvie (Anf. Skrf. p. 52) og Traub (ZfThK. 1894. p. 110 ff.) gjort 
gældende overfor saadanne Kritikere, der herudfra søge at opløse hans Teologi i subjektiv 
Vilkaarlighed : f. E. Leonh. Stahlin: Kant, Lotze, Albrecht Ritschl. 1888. p. 160 fT. — Henri 
Schoen : Les Origines Historiques de la Théologie de Ritschl. Paris 1893. p. 145 f. — R. We- 
gener: JfpTh. 10te Jahrg. 1884. p. 213 f. jævf. Steinbeck: Das Verhaltnis von Théologie und 
Erkenntnis-Theorie. 1898. p. 65 f., 69 ff., 79 ff. 

2 ) Die christliche Lehre von der Rechtftg. und Versohng. 1ste Au flage. Bonn 1874. III. 
p. 184 ff. 

3 ) Anf. Skrf. III. p. 185 — jævf. Ecke : Die theologische Schule Albrecht Ritschl's. p. 42 ff. 
— Garvie: Anf. Skrf. p. 74 f., 83 ff . — Traub: ZfThK. 1894. p. 112 og 1902 p. 542 ff. — O. 
Pfleiderer: JfpTh. XV Jahrg. 1889. p. 187 f. 

4 ) Ved disse Bemærkninger (2den og 3die Udg.) tager Ritschl sin tidligere Anskuelse til- 
bage (1ste Udg.), at Forskellen kan angives ud fra Erkendelsens Objekt. 

jskilleligl sammenknyttede omend i omvendt proportionalt Forhold 
i Henseeqde til Styrkegrad. Enhver stadig Erkendelse er ikke 
blot ledsaget men ledet af en Følelse. Thi hin forudsætter Op- 
mærksomheden, denne en Villiesakt, og denne atter en Følelse, 
der udtrykker, at noget er værd at afværge eller begære. Værdi- 
domme er altsaa altid normerende for Erkendelsen, selv for den 
mest „objektivt" gennemførte Verdenserkendelse. Nøjagtigheden 
i det videnskabelige Arbejde betegner simpelt hen denne Erken- 
delses Værdi for dens Udøver. 

Det er saaledes i og for sig ligesaa vidledende at bestemme 
den kristelige Erkendelse som „Værdidomme", som at betegne 
den teoretiske Erkendelse som „uinteresseret". Analysen maa ud- 
strækkes videre til VflftrHiflnmmftnftR Begreb. Disse vise sig her- 
ved at være af dobbelt Art: dels led s agen de« dels selvstændig e. 
De første er ejendommelige for den teoretiske, de sidste for den 
sædeligf- religiøse Erkendelse. „Al Erkendelse af sædelige For- 
maal eller Hindringer er, forsaavidt den vækker moralsk Lyst 
eller Ulyst, henholdsvis sætter Villien i Bevægelse til Tilegnelsen 
af Goder eller til Afværgelsen af det modsatte" selvstændige 
Værdidomme. 1 ) En anden Klasse af saadanne findes i den reli- 
giøse Erkendelse. Denne „bevæger sig i selvstændige Værdidomme, 
som angaa Menneskets Stilling til Verden og fremkalde Følelser 
af Lyst eller Ulyst, i hvilke Mennesket enten nyder sit ved Guds 
Hjælp bevirkede Herredømme over Verden, eller smerteligt sav- 
ner Guds Hjælp til hint Formaal". 2 ) I Naturreligionerne, hvor det 
guddommelige er sammenknyttet med Naturfænomenerne, kan 
man saaledes træffe stærke Udtryk for Glæde eller Angst, alt efter- 
som Naturens Gang synes at bestyrke eller svække den Sikker- 
hed, Mennesket begærer. I Kristendommen viser den sædelige 
Handlens religiøse Motivering sig i, at Menneskets sædelige Op- 
gave, Guds Rige, tillige betegner dets højeste religiøse Gode, Sa- 
ligheden. Værdidommen lægger sig for Dagen i, at Saligheden 
just erfares i Ophøjelsen og Herredømmet over Verden. Denne 
Dom er religiøs, fordi den betegner den troendes Vurdering af sit 
Forhold til Naturen. 

Anerkendelsen af denne principielle Forskel mellem teoretisk 
og religiøs Erkendelse er den nødvendige Betingelse for at forstaa 
Religionens Væsen i Forhold til Videnskaben. Den videnskabelige 
Erkendelse er ledsaget og ledet af en Dom om Værdien af det 
empirisk vundne Materiale. Den religiøse Erkendelse i Kristen- 
dommen bestaar i selvstændige Værdidomme, idet den angaar 

x ) og 2 ) Die christliche Lehre von der Rechtftg. und Versohng. III. p. 195. — jævf. A. 
Ritschl: Fides implicita. Bonn 1890. p. 68 ff. 

Forholdet mellem den af Gud sikrede Salighed og den efter 
Guds Formaal ledede Verden, i Menneskets Liv. Naar den viden- 
skabelige Erkendelse søger at bestemme Naturens og Aandens 
Love, har den i og for sig ingen Garanti for herved at kunne naå 
en sidste alt forklarende Verdenslov. Her er tværtimod Kilden til 
alle Konflikter mellem Religion og Filosofi. Naar denne præten- 
derer at forklare Verden ved en afsluttet Helhedsopfattelse, er 
denne Prætension ikke udsprungen af videnskabelig men religiøs 
Interesse. Den Erkendelse, som herved anvendes, vil altid vise 
sig at være principielt forskellig fra den videnskabelige. 

Dette gælder saavel Materialismen som Pantheismen. Den 
første Betragtning mener, støttende sig til den moderne Natur- 
videnskab, at kunne forklare alt ved den mekaniske Aarsagslov. 
Herved udvides Loven for et særligt Omraade af Tilværelsen til 
at gælde som Verdenslov. Bortset fra den Maade, hvorpaa dette 
gennemføres, stadfæster Materialismens Forklaringsforsøg af Ver- 
dens Tilblivelse og Væsen ganske det ovenfor sagte. I disse læg- 
ger der sig en Fantasiens Styrke for Dagen, som har sin nærme- 
ste Analogi i de hedenske Kosmogonier. Dette vidner om, at de 
ikke skyldes videnskabelig Erkendelse, men en forvirret, i sig 
selv uklar religiøs Drift. Den formentlige Konflikt mellem Natur- 
videnskab og Kristendom"eksrsterer saaledes kun mellem.jlen 
Materialismen iboende Drift til Naturreligion og den kristelige 
jBétragining, der tilkender. Aanden ForrangeiL_OYer Naturen. Idet 
Naturvidenskaben forklarer Verden kausalt, medens den kristelige 
Erkendelse forstaar denne teleologisk, o: i dens Forhold til Guds 
Formaal med Mennesket, er det i Følge Sagens Natur umuligt, 
at disse Betragtningsmaader overhovedet kan berøre hinanden. 1 ) 

Paa ganske* samme Maade forholder det sig med Pantheis- 
men. Hvad enten Verdensprocessen udledes „af Loven for Rum- 
størrelsernes Konstruktion, eller af Plantelivets Lov, eller af Loven 
for lyrisk-musikalske Fornemmelser, eller af den logiske Tænkens 
Lov" 2 ), bliver ingen af disse Love ophøjet til øverste Princip for 
Verdensforklaringen i Kraft af videnskabelig Forsken, men som 
Følge af en ubevidst religiøs Drift, som Forskerne ikke har for- 
maat at sondre fra Videnskaben. Herved gaar man videre uberet- 
tiget ud fra, at den teoretiske Erkendelses Love ogsaa gælde for 
hele Menneskeaandens Indholds Virkelighed. Herved miskendes, 
at ligesaa lidt som Følelse og Villie kan reduceres til Erkendel- 
seselementer, kan Erkendelsens Love afgøre Realiteten af disses 



*) Unterricht in der christl. Religion. § 15 b. p. 13. — Die christl. Lehre von der Rechtftg. 
und Versohng. III. p. 207 f. ; p. 581 ff. 
8 ) Anf. Skrf. p. 200. 

Værdier JFgl ftlsm pr uimodtageli g for Fftrstandsgrnnde Den logi- 
ske Bedømmelse af Selvmodsigelsen slaar ikke til overfor den 
moralske Bedømmelse af det onde i Villien. Den pantheistiske 
Monisme berøver Mennesket dets aandelige Adel. Naar Grænsen 
mellem Gud og Verden udviskes, og Universet paa en eller an- 
den Maade betragtes som det absolute, kan Mennesket kun be- 
tragte sig som en forbigaaende Udstraaling af Verdenssjælen, eller 
som et forsvindende Led i en uendelig Udviklingsproces. Dette 
er den grellest mulige Modsætning til den kristelige Grundan- 
skuelse, hvorefter det enkelte Menneske har større Værdi end 
den ganske Verden. 

Læren om den religiøse Erkendelse har imidlertid ikke den 
Opgave at regulere Grænserne mellem Religion og Videnskab, 
men kun at paavise Kløften mellem disse. En kristelig Erkendelse 
af Gud foreligger kun, naar Gud erkendes som den, der sikrer 
Mennesket en saadan Stilling i Verden, at det Tryk, hvormed 
denne truer med at tilintetgøre dets aandelige Selvbevidsthed, 
overvindes. En teoretisk Gudserkendelse, — som den f. E. fore- 
ligger i de saakaldte Beviser for Guds Tilværelse, — er uberet- 
tiget og i sig selv umulig. Det er altsaa falsk Tale, naar det 
hævdes, at Mennesket først maa erkende Gud og Kristus, før det 
kan erfare dem i deres Værdi for dets Liv. Tværtimod. Gud og 
Troen hører, som Luther hævder det, uadskilleligt sammen. Den 
kristelige Erkendelse er, som kristelig, uløseligt bunden til Jesus 
Kristus. 1 ) Naar vi bekende ham som Herre paa Grund af hans 
Liv, Lidelse og Død, og ære ham som Gud paa Grund af Erfa- 
ringen om hans Frelses Kraft, er dette en_Værdidom i egentlig 
Forstand. Hvad Gud og det guddommelige er, kan vi kun erkende 
ved at bestemme dets Værdi i Forhold til vort højeste Gode, Sa- 
ligheden. Først naar Kristi Guddom erkendes gennem den os 
skænkede Aabenbaring, kan Refleksioner anstilles om hans evige 
Guddomsvæsen. Derimod er det en falsk Vej, naar den vulgære 
Erkendelsesteori ofte uden noget religiøst Forhold til Kristus spe- 
kulativt søger at bestemme hans evige Guddomsnatur i et efter 
sin Oprindelse rent videnskabeligt Begreb. Dette betyder praktisk 
Kravet om, at Mennesket skal underskrive en Formel, før dens 
Indhold er erfaret i dets Virkninger. Herimod har allerede Luther 
ofte hævet sin advarende Røst. 

Med Reformatorene maa det fastholdes, at det „at tro paa 
Kristus" kun betyder, i Troen at tilegne sig Værdien af den i 
hans Forsonergerning aabenbarede Guds Kærlighed. Ved at hen- 
føre denne til Kristus undergive vi os Gud som hans og vor 

*) jævf. Die christl. Lehre von der Rechtftg. und Versohng. III. p. 376 f. 

Fader og vinde derved Visheden om det evige Liv. Tro paa Kri- 
stus er derimod ikke en Antagelse af historiske Beretningers Sand- 
hed, eller en Tilslutning til en videnskabeligt formuleret Erken- 
delse som f. E. den kalkedonensiske Formel. Forsaavidt Troen 
indeslutter en Erkendelse af Kristus, vil denne just fastslaa hans 
Gernings Værdi for Menigheden. Denne Værdi er: „at Kristus, 
som Bærer af Guds fuldkomne Aabenbaring, solidarisk med Fade- 
ren, ved Øvelsen af Kærlighedens og Taalmodighedens Magt 
over Verden har bevist sin Guddom som Menneske til Salighed 
for dem, som han tillige som sin Menighed ved sin Lydighed har 
repræsenteret og repræsenterer for Faderen". 1 ) 

6) RiischVs metodologiske Grundsætninger. Vi maa endnu op- 
kaste Spørgsmaalét om, hvilken Betydning denne Erkendelseslære 
faar for den kristelige Dogmatik? 

Rent psykologisk medfører Opgivelsen af den skolastiske 
Tanke om en Sjælesubstans, og Antagelsen af det aktuelle Sjæle- 
begreb, at enhver Form for mystisk Teologi maa afvises. Naar 
man hævder: „at den menneskelige Aand ikke blot er Følelse, 
Erkendelse og Villie, men bagved disse en bestemt Art af Væren 
og Liv, altsaa en Slags Natur, og at Naaden rent passivt bestem- 
mer denne Aandens dunkle Baggrund, og at dette Forhold skal 
bestemmes, før dets Følger i aandelige Akter maa iagttages, saa 
er denne mystiske Psykologi ligesaa ubrugbar i teoretisk som 
praktisk Henseende". 2 ) Der kan overhovedet ikke tillægges Sjæ- 
len passive Prædikater. Alle de Virkninger, der naa denne, vise 
sig i Virkeligheden som Midler til at udløse psykisk Energi. En- 
hver Følelse indeholder saaledes aktive Momenter o: Impulser 
for Erkendelsen og Villien. 

Anerkendelsen heraf faar afgørende Følger for Teologien. 3 ) 
Medens den vidtløftige skolastiske Lære om ordo salutis, — o: 
om Gennemgangsleddene, hvorigennem Frelsen vindes, — kun 
fører til at gøre Kristendommen uforstaaelig, har Dogmatiken i 
Virkeligheden kun den Opgave at eftervise og belyse Aabenbarin- 
gens religiøse og sædelige Virkninger. Fremstillingen af Guds 
Frelsesvirkninger: Retfærdiggørelsen, Genfødelsen, Aandsmedde- 
lelsen og af Saligheden som det højeste Gode, maa gaa ud fra 
den praktisk foreliggende Virkelighed, o: de Erfaringer, hvorigen- 
nem disse tilegnes som virkede af Gudl Kravet om en objektiv 
Fremstilling af Guds Aabenbaring beror paa den erkendelsesteore- 
tiske Vildfarelse, at Tingene kan erkendes uafhængige af deres 

*) Die christl. Lehre von der Rechtftg. und Versohng. III. p. 558 f. 

2 ) Die christl. Lehre von der Rechtftg. und Versohng. III. p. 167 f. jævf. Theologie und 
Metaphysik. p. 73. 

8 ) Die christl. Lehre von der Rechtftg. und VersShng. III. p. 33 f. jævf. p. 237 f. 

Forhold til Subjektet. Hvis en saadan dogmatisk Fremstilling var 
mulig, vilde den efter sit Væsen være uforstaaelig. Kun udfra den 
Form, hvori Aabenbaringen tilegnes af Mennesket som religiøs 
Sandhed, kan denne dogmatisk udvikles. Teologien maa altid være 
sig bevidst, at dens Emne er det, hvoraf Menneskets Salighed af- 
hænger. En saakaldt ren objektiv Fremstilling heraf er saa lidet i 
Stand til at give Fasthed og Vished, at den tværtimod fortrinsvis 
befordrer Tvivlen. 

Udgangspunktet for Dogmatiken er herved ikke den enkelte 
men den kristne Menighed. 1 ) Kun gennem denne erfarer den en- 
kelte Kristendommens Kræfter. Derimod er Fordringen om den 
enkeltes umiddelbare personlige Forhold til Kristus i det mindste 
uklar Tale. Tænker man efter Skemaet: Virkning til Aarsag, er Aar- 
sagen altid nærværende i Virkningerne. Kun den vulgære Tanke- 
gang forestiller sig Aarsagerne i en Rumflade bagved den, hvori 
deres Virkninger naa Bevidstheden. Heroverfor gælder, at naar 
vi religiøst konstatere, at en Virkning hidrører fra Gud eller Kri- 
stus, er de ikke adskilte fra, men nærværende i, denne. I Ange- 
ren straffer Gud; Kristus bringer Trøst, naar hans Syndsforladelse 
bliver tildelt, eller naar hans Forbilledes løftende og styrkende 
Magt erfares. Hvis den Opfattelse betragtes som Subjektivisme, 
forholder Sagen sig ganske omvendt. Naar den vulgære Betragt- 
ning adskiller Kristi Væsen fra hans Virkninger, er hint i Virke- 
ligheden et blegt Erindringsbillede, abstraheret fra den historiske 
Jesus Liv eller kritikløst overtaget fra en eller anden Overleve- 
ring. I Modsætning hertil er den Form, hvorunder Mennesket til- 
egner sig de Værdier, som bestemme dets Liv, altid den nøjagtige 
Erindring om det foreliggende. Jegets Bevidsthed om en aandelig 
Virkeligheds Sandhed staar i nøje Forbindelse med dets Selvvur- 
dering. Svare disse til hinanden, er den tilstrækkelige Erkendél- 
sesgrund givet for Anerkendelsen af de Virkeligheder, som udgøre 
Indholdet af og Motiverne for dets Liv. Saaledes er den kristnes 
Forbindelse med Gud altid formidlet ved den nøjagtige, fuldstæn- 
dige Erindring om Kristus. Guds og Kristi Virkninger kendes kun 
gennem Ordet, o: Aabenbaringen i Evangeliet. Denne Sandhed 
ændres ikke ved, at Kristus nu er i Ophøjelsen. Thi Forestillingen 
herom kan kun indeslutte det Indhold, som er sikret ved Evan- 
geliets historiske Beretning. Fastholdelsen heraf adskiller den re- 
formatoriske Kristendom fra Mystik og Sværmeri. Hvis derimod 
Guds Aabenbaring i den historiske Jesus Kristus skydes til Side 

*) jævf. Theologie und Metaphysik. p. 74 ff. jævf. Ritschls karakteristiske Bemærkning: 
„Man soli aber in die Dogmatik nichts aufnehmen, was nicht in der Predigt und in dem 
Verkehr der Christen unter einander verwerthet werden kann." Die christliche Lehre von der 
Rechtftg. und Versohng. III. p. 573. 

Den kristelige Erkendelse 9 

for Kravet om et umiddelbart personligt Forhold til den ophøjede, 
er dermed enhver Mulighed for at skelne mellem Hallucination 
og Virkelighed afskaaret. 

De erkendelsesteoretiske og psykologiske Regler udgøre den 
ratio eller intellectus, som det teologiske Arbejde forudsætter. 1 ) 
Idet dette fastholdes, kan Sætningen: Revelatio supra rationem i 
og for sig ganske billiges, forsaavidt Menneskets Fornuft ikke for- 
maar at udtænke eller erkende Aabenbaringen, med mindre denne 
som en historisk Kendsgerning forud er givet. Det samme gælder 
Sætningen: Revelatio contra rationem, forsaavidt ratio betegner 
den teoretiske Verdenserkendelse, der altid er sfæreforskellig 
fra den kristelige Erkendelse. Sandhedsbeviset for Kristendom- 
men kan og tør kun søges ad den Vej, som Jesus har anvist 
Joh. 7,17, o: ad sædelig-religiøs Vej. Ethos Underordning under 
Kosmos er den gennemgaaende Ejendommelighed for enhver ikke- 
kristelig Verdensanskuelse, for hvis Domstol Kristendommen al- 
drig kan retfærdiggøre sig. Kosmos Underordning under Ethos i 
Henseende til Værdi er Kristendommens Grundfordring, idet den 
knytter Saligheden, Menneskets højeste Værdi, til Delagtigheden 
i Guds Rige og Herredømmet over Verden. Teologien vil saaledes 
afslutte sin Fremstilling med det Bevis, som bestaar i, at det kri- 
stelige Livsideal og intet andet formaar at tilfredsstille Menneske- 
aandens Krav om en afsluttet Helhedserkendelse. 

7) Det vil af denne Fremstilling fremgaa, at Ritschl's Lære 
om den religiøse Erkendelse ikke fra Begyndelsen i fuldt udvik- 
let Form har ligget til Grund for hans Teologi. Ritschl's Hoved- 
værk: Den kristelige Lære om Retfærdiggørelsen og Forsoningen, 
viser med Hensyn til denne i sine forskellige Udgaver en ikke 
ganske ubetydelig Vaklen. Af Ritschrs Biografi synes hans vaag- 
nende Interesse for den kristelige Erkendelses Problemer endog 
delvist at kunne tidsfæstes. 2 ) I Begyndelsen af Aaret 1881 udkom 
Herrmann Schultz 9 s Skrift: Die christliche Lehre von der Gottheit 
Christi, tilegnet Ritschl og i væsentlig Tilslutning til hans Teologi. 
Af Ritschl's Breve fra denne Tid ser man, at han kun kan for- 
klare sig den Modstand, som denne Bog vakte, som en Følge af 
divergerende erkendelsesteoretiske Anskuelser. Dette førte ham 
til- at tage disse Spørgsmaal op til Undersøgelse, og i Efteraaret 
samme Aar udkom hans polemiske Skrift: „Theologie und Meta- 
physik. Zur Verstandigung und Abwehr". Dettes Grundtanker blev 
derefter optaget i de senere Udgaver af hans dogmatiske Hovedværk. 

l ) jævf. Die christi. Lehre von der Rechtftg. und Versohng. III. p. 23 ff. 

*) Otto Ritschl: Albrecht Ritschl's Leben. Freiburg. J. B. Bd. II. 1896. p. 387 ff. 

Ritschl's Søn og Biograf, O. Ritschl, har imidlertid uden Tvivl 
Ret, naar han hævder, at disse er i nøjeste Overensstemmelse 
med hans oprindelige teologiske Grundprincipper. 1 ) Nerven i disse 
er, at den religiøse og filosofiske Erkendelse, som „verschiedene 
Geistesfunctionen", er principielt forskellige. Ikke desto mindre 
udvikler Ritschl, som ovenfor vist, en rent filosofisk Erkendelses- 
teori som den videnskabelige Teologis Forudsætning. Foreligger 
ikke herved en evident Modsigelse? Denne vil dog, nærmere be- 
set, vise sig mere tilsyneladende end virkelig. Den teologiske Er- 
kendelse adskiller sig fra den videnskabelige med Hensyn til 
Erkendelsens Forudsætninger. Men formelt maa der ligesaa vel 
kræves af hin som af denne, at den kan gøre Rede for det For- 
hold, som eksisterer mellem Subjekt og Objekt i den af dens 
Forudsætninger følgende Erkendelse. Saaledes maa Teologien nød- 
vendigt gøre selve denne til Genstand for sin Undersøgelse. Om 
den herved naar til Resultater, der stemme overens med eller 
adskille sig fra den teoretiske Erkendelseslæres Resultater, er 
principielt af ganske sekundær Betydning. Dette har Ritschl rig- 
tigt udtrykt saaledes, at Erkendelsesteorien kun har formal Be- 
tydning for Teologien. 2 ) Alle Forsøg paa at tillægge Filosofien 
real Betydning for denne f. E. som et Middel til at bevise dens 
Sandhed, har han stedse konsekvent afvist. Den kristelige Erken- 
delses Selvstændighed i Forhold til den teoretiske Verdenserken- 
delse er i denne Henseende stadigt opretholdt. Bestræbelsen for 
at gennemføre denne Tanke ligger ogsaa til Grund for Ritschl's 
teologiske Hovedtanker. Naar den hellige Skrifts normative Gyl- 
dighed gøres afhængig af dens gammeltestamentlige Bestemthed, 
betyder dette, at Ritschl har erkendt, at den gamle Pagt indehol- 
der Religionen i dens Renhed i Modsætning til Hellenismens 
metafysisk og filosofisk isprængte Religiøsitet. Eller naar den kri- 
stelige Erkendelses Betingethed af Delagtigheden i Menighedens 
Goder betones, vil Ritschl kun herved udelukke enhver objektiv 
videnskabelig Erkendelse af det religiøse. I Modsætning til alle 
filosofiske Spekulationer om Gud og de himmelske Ting, ønsker 
han at understrege, at Trosobjekterne kun erkendes udfra deres 
Forhold til Menighedens og den enkeltes Liv. 

Den energiske Hævdelse af denne Sandhed er Ritschrs Teo- 
logis Fortjeneste. Denne har uden Tvivl ogsaa mer end noget andet 
fremkaldt den stærke Tilslutning, denne har faat Som et Eksem- 
pel blandt mange skal her anføres de karakteristiske Sætninger, 



*) Otto Ritschl: Albrecht Ritschl's Leben. Bd. II. p. 191. jævf. Max Reischle: Werturteile 
und Glaubensurteile. Halte 1900. p. 8 f. 

8 ) A. Ritschl : Theologie und Metaphysik. p. 72. 

9* 

hvormed Lobstein udtaler sin Tilslutning til Ritschl's Metode: „At 
løse den religiøse Sandhed fra ethvert Forbund med en for Re- 
ligionen fremmed eller fjendtlig Metafysik, afgjort at lade den 
bero paa den kristelige Menigheds Bevidsthed, som i det nye Te- 
stamente besidder sit autentiske Udtryk og sin eneste og væsent- 
lige Norm, at føre den kristelige Bevidstheds Omraade tilbage 
til dens virkelige Grænser, men at give den i de saaledes fast- 
slaaede Grænser en herskende suveræn Autoritet, absolut uaf- 
hængig af den filosofiske Spekulations, den historiske Kritiks og 
Naturvidenskabernes vekslende og tilfældige Resultater, — hvil- 
ken kostelig Vinding for Videnskaben og Troen ! . . . hvilken sik- 
ker Operations Basis garanteret Teologien ! Ved den Maade, 

hvorpaa han (Ritschl) har stillet det gamle Testamentes funda- 
mentale Begreber i Forgrunden, ved det Lys, som han deraf har 
ladet fremgaa til at oplyse og forklare det apostoliske Vidnesbyrd, 
ved den Slutning, som han deraf har draget til at give det dog- 
matiske Bevis en ny Styrke, Fasthed og Rigdom, har han 

tegnet den eneste Vej for Fremtidens Dogmatik, som kan føre til 
frugtbare og sikkre Resultater". 1 ) 

Det er i denne Sammenhæng ikke vor Opgave at give et 
Bidrag til Bedømmelsen af den Ritschl'ske Teologi i Almindelighed. 
Vi lade derfor ogsaa store Dele af den ovenfor givne Fremstilling 
staa ved sit Værd uden at forsøge at tage Stilling til disse. Vi be- 
grænse os her udelukkende til Undersøgelsen af den Maade, 
hvorpaa Ritschl har gennemført sine Principper med Hensyn til 
den kristelige Erkendelse. Denne Undersøgelse kan atter væsent- 
ligt indskrænkes til de tre Hovedpunkter: Den kristelige Erken- 
delses Forudsætninger, dens Indhold, o: Ritschl's Bestemmelse af 
Kristendommens Væsen, og dens heraf følgende Ejendomme- 
lighed. 2 ) 

Ritschl's Lære om den kristelige Erkendelses objektive og 
subjektive Forudsætninger vil i Almindelighed næppe møde stor 
Modstand. En Detailundersøgelse af muligt angribelige Enkelt- 
heder kan her ses bort fra. Derimod maa det ganske vist indrøm- 
mes, at denne Lære paa en Række Hovedpunkter tilsyneladende 
vilkaarligt stanser Argumentationen og saaledes faar et vist ufær- 
digt Præg. Dette gælder f. E. den i og for sig fortjenstfulde Beto- 

*) Lobstein: La notion de la préexistence du Fils de Dieu. p. 150 ff (citeret efter Ber- 
trand: Une nouvelle Conception de la Rédemption. p. 174). — jævf. Theodor Haring: Die 
Theologie und der Vorwurf der „doppelten Wahrheit*. Zurich 1886. p. 14 ff. — J. Kattenbusch: 
Von Schleiermacher zu Ritschl. D ritte Auflg. Gieszen 1903. p. 66 ff. — Ecke: Die theologische 
Schule Albrecht Ritschl's. p. 83. 

a ) Den fyldigste Litteraturoversigt er givet af: Friedrich Nippold: Die theologische Ein- 
zelschule im Verhåltnis zur evangelischen Kirche. 1893. og Johannes Wendland: Albrecht 
Ritschl und seine Schiller. Berlin 1899. Den i nærværende Afhandling benyttede Del af denne 
vil blive citeret i det følgende. 

ning af det gamle Testamente som den normerende Forudsætning 
for Anerkendelsen af de nytestamentlige Skrifters kanoniske Gyl- 
dighed. Herved er Problemet aabenbart kun skudt et Skridt yder- 
ligere tilbage. Ganske lignende Vanskeligheder opstaa, naar Spørgs- 
maalet bliver, hvorledes de gammeltestamentlige Skrifters Kanoni- 
citet kvantitativt og kvalitativt bliver at begrunde. Paa lignende 
Maade forholder det sig, naar Ritschl, for at undgaa den saa stærkt 
befrygtede kristelige Individualisme, urgerer Menighedens Betyd- 
ning. Herved overses, at Problemet om den enkeltes Forhold til 
det givne her vender tilbage under Form' af den enkeltes Forhold 
til Menigheden. "Af hvilken Art er de Motiver, som føre den en- 
kelte til, — med Ritschl's ret vage Udtryk, — at regne sig med 
til (sich einrechnen) den kristelige Menighed? Dette Spørgsmaal 
er ikke klart besvaret, ligesom Ritschl i det hele interesserer 
sig mindre for det kristelige Livs subjektive Side. Hvis man der- 
imod spørger, hvorpaa maa den kristne i sidste Instans bygge 
Overbevisningen om den kristelige Erkendelses reale Sandhed? 
er Svaret ikke tvivlsomt. Den eneste faste Grund herfor er efter 
Ritschl den objektivt givne historiske Aabenbaring. Ganske vist 
forudsætter hint Spørgsmaal, at dennes Betydning paa en eller 
anden Maade er erfaret af Spørgeren, men dog vedbliver der at 
være en principiel Forskel mellem den Teologi, der i sidste In- 
stans bygger paa de subjektive Erfaringer, og den, der søger ud 
over disse til en udenfor den kristne eksisterende Virkelighed. 1 ) 
Idet Ritschl afviser den første af Erfaringsteologien og den filoso- 
fiske Teologi fulgte Vej, og fastholder den sidste, har han ubetin- 
get valgt den rette. 

Anderledes stiller Sagen sig, naar der spørges om den Maa- 
de, hvorpaa Ritschl konkret har gennemført Skriftprincipet. Det 
indrømmes fra de forskelligste Sider, 2 ) at denne ingenlunde sva- 
rer til hans Betoning af den bibelske Teologis Selvstændighed, 
men tværtimod helt igennem er afhængig af hans dogmatiske 
Grundbetragtning. 

Af særlig Betydning bliver dette for det næste Punkt: Be- 
stemmelsen af Kristendommens Væsen. Naar Ritschl forsøger at 

*) Denne Forskel har f. E. J. Wendland ganske misforstaat. Albrecht Ritschl und seine 
Schuler. p. 77 ff. 

2 ) F. E. Bertrand: Une nouvelle Conception de la Rédemption. p. 498 jævf. p. 172 ff. — 
O. Pfleiderer: Die Entwicklung der Protestantischen Theologie in Deutschland seit Kant und 
in Grossbritannien seit 1825. p. 232. — O. Fltigel: A. Ritschl's Philosophische und theologi- 
sche Ansichten. 3te Auflg. 1895. p. 56 ff. — J. Wendland: Albrecht Ritschl und seine Schu- 
ler. p. 35 f. — Henri Schoen : Les origines historiques de la Theologie de Ritschl. Paris 1893. 
p. 147 f. — Garvie: The Ritschlian Theology. p. 213 f. — Ecke: Die theologische Schule A. 
Ritschls. p. 52 ff. — Haug : Darstellung und Beurteilung der A. Ritschlschen Theologie p. 78. 
— jævf. ogsaa B. Weiss : Lehrbuch der Biblischen Theologie des Neuen Testaments 3te Auflg. 
Berlin 1880. p. 304 ff. og H. J. Holtzmann: Lehrbuch der Neutestamentlichen Theologie. Bd. 
II. Freiburg J. B. und Leipzig 1897. p. 102 ff. — 

udlede denne af Kristi og Apostlenes Tankekreds, og derefter at 
bestyrke det vundne Resultat ved en religionsfilosofisk Undersø- 
gelse, er Forholdet i Virkeligheden ganske omvendt. De nytesta- 
mentlige Begreber, som Ritschl her fremdrager som de konstitu- 
tive: Forløsningen og Guds Rige, blive med Hensyn til Indhold 
ganske bestemt ud fra Ritschls Opfattelse af Religionens Væsen. 1 ) 
Denne bliver saaledes det primære, og den bibelsk-teologiske 
Undersøgelse det sekundære. Vor Opgave bliver derfor i denne 
Sammenhæng først og fremmest at undersøge om Ritschl's Reli- 
gionsbegreb er fyldestgørende overfor Kristendommen. 2 ) 

Religionens Væsen er væsentlig bestemt ved Begreberne : Gud, 
Verden og Mennesket. Menneskets Stilling i Verden o: den Omstæn- 
dighed, at dets Personlighedsbevidsthed lider under Naturbestemt- 
heden og Forkrænkeligheden, afføder nødvendigt Religion, Tro paa 
guddommelige Magter. Mennesket besidder altsaa en ikke nær- 
mere forklarlig Bevidsthed om, at dets Lod som Led af Naturen 
er i Strid med dets sande Væsen. Herved føres det til at søge 
Hjælp hos guddommelige Magter for dels at frelse sig fra Natu- 
rens Overmagt og dels at vinde aandelig Selvstændighed. Kun 
saaledes kan det ogsaa naa en saadan Helhedsanskuelse, som Ver- 
denserkendelsen ingensinde formaar at give. 

Denne Teori om Religionens Oprindelse fremstiller Ritschl 
ganske thetisk uden nærmere Begrundelse. Er denne da i Stand 
til at forklare Religionens Væsen, saaledes som denne faktisk fore- 
kommer? Og er den i Stand til at retfærdiggøre sig overfor Kri- 
stendommen i Særdeleshed? Hvis disse to Spørgsmaal maa be- 
svares benægtende, maa denne Opfattelse trods dens umiskende- 
lige Sandhedsmomenter dog betegnes som ufyldestgørende. 

I første Henseende fremkommer dfn historisk** Va^sk^lig*"^, 
at hin dybe Følelse af Disharmonien mellem Aand og Natyr nep- 
pe kan betragtes som Kilden til de lavest staae nde Folk eslags 
'Religion. Dette er saa meget mindre muligt, som Naturfolkene 
efter Ritschl selv ikke formaa at skelne sig selv fra den omgiven- 
de Natur. Selvom det nu kunde paavises, at det dog var denne 
Modsigelse, der dem selv ubevidst affødte Religionen, var dermed 
ikke bevist, at denne her havde sin eneste eller dybeste Kilde. 8 ) 

*) Dette er navnlig paavist af Johannes Weiss : Die Idee des Reiches Gottes in der Theo- 
logie. Gieszen 1901. p. 111 ff. og Julius Kostlin: Die Idée des Reiches Gottes, und ihre An- 
wendung in Dogmatik und Ethik. StKr. 1892. p. 401 ff. — 

2 ) Jævf. herom: J. Justus Heer: Der Religionsbegriff Albr. Ritschl's. Zurick 1884. p. 51 ff. — 
J. Kaftan: Das Wesen der christlichen Religion, zweite Auflg. Basel 1888. p. 83 ff. — Chr. 
E. Luthardt: Die christliche Glaubenslehre. Leipzig 1898. p. 39 f. — O. Flugel: A. Ritschl's 
Philosophische und theologische Ansichten. p. 46 ff. — Garvie: The Ritschlian Theology. p. 
168 ff. — O. Pfleiderer: JfpTh. 1889. p. 180 ff. og Die Entwicklung der Prot. Theologie in 
Deutschland seit Kant und in Grossbritannien seit 1825. p. 231. 

3 ) Vi se her bort fra Spørgsmaalet om Religionens Forhold til det sædelige, da dette Be- 
greb i og for sig kan tænkes indesluttet i Forholdet til Naturen. 

Det religiøse Liv i sine forskellige Former viser uimodsigeligt, at 
Mennesket ogsaa g<*gftr apHr* rsnrW i p^iigirm^ Pri ^ Magten fil. 

at hævde sig sely overfor. Naturen. Hvorledes kan denne Tanke 
f. E. findes at ligge til Grund for de Former for Religion, der be- 
staa i den yppigste Naturhengivelse? Hvis disse, for at opretholde 
hin Forklaring,, betegnes som vilde Skud og usunde Former, er 
Retten hertil i hvert Fald ikke empirisk eftervist af Ritschl. Og 
hvorledes kan den overhovedet videnskabeligt bevises? Fliigel hen- 
viser fremdeles til, at Lukretius priser Epikur, fordi han ved at 
lære, at der ingen Guder og Udødelighed findes, har frelst Menne- 
skeheden fra Religionens byrdefulde Aag: Frygten for Døden og 
Gudernes Vrede. 1 ) Den menneskelige Personlighed viser og vin- 
der altsaa just Selvstændighed ved uden Religion at hævde sig 
overfor Naturen. Herefter vilde altsaa hin Følelse af Modsigelsen 
mellem Aand og Natur normalt ikke føre til Religion. Denne Slut- 
ning er nøjagtigt ligesaa meget eller lidet bevisende som Ritschls, 
saalænge man kun gaar ud fra en empirisk Betragtning. Endelig 
er Ritschls Betragtning i sig selv betænkelig, fordi den er i Strid 
med den umiddelbare religiøse Bevidsthed. Denne er ikke direkte 
bestemt ved hin Modsætning men ved Forholdet til det guddomme- 
lige Objekt. Men med hvilken Ret forklares da dette udfra hin, 
og ikke omvendt hin udfra dette? — 

Herved beholder Ritschl dog Ret i sin Hævdelse af Religio- 
nens praktiske Betingethed. Det vidner ikke om noget vidt Blik 
for det j)ersonligfr Livs Rigdom, naar det gennem Følelse og Villie 
fortrinsvis t ilefflfide indhold henvises til Illusionernes Verden. 
Dette Sneversyn ligger til Grund for den Kritik, som betegner 
Ritschls Religionsbegreb som en teologisk Parallel til Feuerbach's 
Teori. 2 ) Paa den anden Side kan der med Rette kræves af en hvil- 
ken som helst praktisk betinget Overbevisning, at denne maa 
kunne praktisk begrundes. Det religiøse Forhold er efter dets Na- 
tur, hvor det er ægte, Menneskets Grundforhold. Som saadant be- 
tinger det Menneskets Tænken og Handlen udadtil i Forhold til 
Verden. Herved fremkommer der en Vanskelighed, naar dette selv 
paa sin Side væsentligt er bestemt ved Verdensbegrebet. Hvis 
Menneskets inderlige Opløftelse over Naturen er Forudsætningen 
for dets Indgriben i denne, vil den praktiske Følge blive, at det 
religiøse Forhold mister den Vished, som dets Bestaaen kræver, 
idet Spændingen mellem Menneskets Personlighedsbevidsthed og 
Naturbestemthed stiger i samme Grad, som denne erkendes. Dette 



') O. Flugel: Anf. Skrf. p. 52. 

8 ) Saaledes f. E. Th. Ziegler: Die geistigen und socialen Stromungen des Neunzehnten 
Jahrhunderts 1899. p. 450. jævf. p. 211. 

bunder i, at Ritschls Bestemmelse af Religionens Væsen ikke til- 
kender Gucfsbegrebet den principale Betydning, som dette i Virke- 
ligheden besidder. Efter Ritschl synes dette væsentlig kun at skulle 
hjælpe Mennesket til et nyt Forhold til Verden, o: til at beherske 
denne i Stedet for at være behersket af den. Men hvis dette er 
rigtigt, synes ganske vist den Slutning uundgaaelig, at jo mere 
Mennesket gennem Gudsbegrebet faar Herredømme over Verden 
des mere vil det ogsaa kunne undvære dette. Men dette betyder, 
oversat paa Kristendommens Sprog, at jo mere Mennesket gennem 
Religion naar aandelig Selvstændighed, des mere vil det ogsaa kun- 
ne undvære al Religion 1 .) 

Herved staa vi ved vort andet Spørgsmaal: om dette Reli- 
gionsbegrebs Forhold til Kristendommen. Ritschl hævder ganske 
vist, at han just ud fra Kristendommen kan bestemme Religionens 
Væsen saaledes og skimte disse Træk selv i de lavest staaende 
Religioner. I Virkeligheden er imidlertid det omvendte snarere 
Tilfældet. Følgende Ritschls egen Fremgangsmaade nøjes vi med 
thetisk at fremsætte Forholdet. Dels er Begrebet Guds Rige ingen- 
lunde et etisk Begreb, koordineret med det religiøse Begreb For- 
løsningen. Dels er det ikke en bibelsk Tanke, naar dette Begreb, 
identificeret med Retfærdiggørelsen, bestemmes som Menneskets 
Befrielse fra dets Verdensbundethed. Efter den nytestamentlige 
Tankegang er det sædelige og religiøse ingenlunde koordinerede 
Størrelser, men hint er ubetinget subordineret dette. Det religiøse 
Forhold er det principale, men dette maa nødvendigt drage et 
sædeligt efter sig. Dette, det normale Forhold, kan paa dobbelt 
Maade' forrykkes. Enten kan det sædelige fortrænge det reli- 
giøse eller omvendt. Det første forekommer os at være Faren i 
Ritschls Religionsbegreb. Det sidste indtræder, naar det religiøse 
Forhold saaledes optager Sindet, at Hensynet til Verden ganske 
træder tilbage. Yderpunktet i denne Udvikling er, at Forholdet til 
Verden, selv de mest nærliggende Pligter mod sig selv og andre, 
taber enhver Betydning for den kristne. Det er uden Tvivl Fryg- 
ten for en saadan sygelig Mystik, der har ført Ritschl til ikke blot 
at sideordne, men i Virkeligheden at underordne det religiøse. For- 
hold under Verdensforholdet. Dette er omend i modsat Retning 
*en ganske lige saa stor Misvisning som Mystikens. Herved har 
Ritschl, — som enhver uhildet Undersøgelse af Skrift og Beken- 
delse vil vise — ikke blot brudt med den nytestamentlige 2 ) men 
ogsaa med den reformatoriske 3 ) Tankegang. 

*) Denne Vej slog som bekendt W. Bender ind paa i sit Skrift: Das Wesen der Reli- 
gion. 1886. 

2 ) J»vf. Julius Kostlin : Religion nach dem neuen Testament. StKr. 1888. p. 88 ff. 

8 ) Haug: Darstellung und Beurteilung der A. Ritschlschen Theologie. p. 78 f. — Frank: 
Ueber die kirchliche Bedeutung der Theologie A. Ritschl's. Erlangen 1888. p. 11 ff., jævf. 
ogsaa Ordings omend meget betingede Anerkendelse heraf. Den religiøse Erkendelse, p. 234. 

Hvis dette er rigtigt, har vor Thesis bekræftet sig. Naar 
Ritschl søger at bestemme Kristendommens Væsen ved en bibelsk- 
teologisk og religionsfilosofisk Undersøgelse, er den sidste i Virke- 
ligheden afgørende for den førstes Resultater. Dette synes yder- 
ligere at bekræftes ved den Maade, hvorpaa Ritschl bestemmer 
Forholdet mellem disse. Den religionsfilosofiske Betragtning har 
kun regulativ men ikke konstitutiv Betydning for Bestemmelsen af 
Kristendommens Væsen. Forholdet mellem disse to Prædikaterer 
imidlertid ikke det klare Modsætningsforhold, som Ritschl synes 
at antage. Begrebet „regulativ" maa betegne de Grænser (Reg- 
ler), indenfor hvilke Bestemmelsen af en Størrelse måa foretages. 
Nu er det klart, at jo klarere og skarpere disse Grænser drages, 
des mere vil de konkrete Muligheder for en Bestemmelse ind- 
skrænkes. Herved er der i og for sig intet i Vejen for at tænke 
sig, at de regulative Begreber fik en saa positiv bestemt Skik- 
kelse, at kun en Bestemmelse overhovedet blev mulig. Saaledes 
viser da Modsætningen mellem regulativ og konstitutiv sig prak- 
tisk som betydningsløs, og herefter er det ovenfor nævnte Resul- 
tat altsaa forsaavidt ikke i Strid med Ritschl's Principper. 

Spørges der herefter: Hvorpaa grunder Overbevisningen om 
den kristelige Erkendelses reale Sandhed sig? maa Svaret blive 
følgende: Denne beror paa, at den kristne gennem Evangeliet er 
bleven løst fra sin Naturbestemthed og har vundet Kraften til at 
underlægge~sig Naturen gennem det sædelige Arbejde. Dette Svar 
er omend fyldigere dog ikke fyldestgørende. Forholdet mellem det 
objektive og subjektive Moment er herved ikke bestemt saaledes, 
at den Vished fremkommer, som det religiøse Liv kræver. Hertil 
hører en klar Paavisning af, hvorledes Evangeliet ud fra sig selv 
overbeviser den kristne om dets Sandhed. Men en saadan er ikke 
givet i Ritschls Bestemmelse af Kristendommens Væsen. 

Vi staa herved ved det tredie og sidste Punkt, Ritschls Be- 
stemmelse af den kristelige Erkendelses Væsen. Denne udledes 
ved en Sammenligning og Bedømmelse af denne i dens Forhold 
til den videnskabelige Erkendelse. Vor Opgave bliver saaledes 
den dobbelte at undersøge dels Ritschls Erkendelsesteori i Al- 
mindelighed, dels den heraf følgende Betragtning af den religiøse 
Erkendelse. Forinden maa imidlertid Bestemmelsen af Forholdet 
mellem Teologi og Metafysik kort omtales. 

Om Ritschl har gengivet Aristoteles Definition af Metafysi- 
kens Væsen rigtigt, og om han fremdeles har Ret til at lægge 
denne til Grund for sin Dom over Metafysiken i Almindelighed, 1 ) 

x ) Dette benægter f. E. J. Wendland: Albrecht Ritschl und seine Schuler. p. 48 ff. og 
Leonh. Stahlin: Kant, Lotze, Albrecht Ritschl. p. 205. 

har i denne Sammenhæng mindre Betydning. Hvorledes denne 
end bestemmes, betegner den altid Undersøgelsen af Tilværelsens 
sidste Ideer, Aandslivets dybeste og egentligste Grund. Som Geo- 
logien undersøger den fysiske Verdens Jordbundsforhold og stræ- 
ber efter saa dybt som muligt at erkende disse, søger Metafysiken 
at trænge til Bunds i den aandelige Verdens Væsen, og erkende 
dennes inderste Bestanddele og bærende Kræfter. Forsaavidt kan 
Metafysiken siges at ligge til Grund for enhver Aandsvidenskab, 
eller rettere, enhver saadan kan udvikle sig til at blive metafysisk. 
Kristendommen møder Menneskets Aandsliv, saaledes som dette 
faktisk er beskaffent. Hvorledes dette er, maa den teoretiske Vi- 
denskab afgøre. Om denne herved kommer til en spiritualistisk 
eller realistisk, dualistisk eller monistisk Metafysik er principielt 
set ligegyldigt for Teologien. Denne har kun at vise, hvorledes 
Menneskets Aand, — hvordan dennes Væsen end bestemmes, — 
optager og mættes ved Kristendommens Indhold. Dette har Ritschl 
rigtigt udtrykt saaledes, at Metafysiken kun har formal Betydning 
for Teologien. 1 ) Eller m. a. O. hvis f. E. Dogmatikeren indleder sit 
System med en metafysisk Undersøgelse, maa han være sig be- 
vidst at foretage et rent videnskabeligt Arbejde, der ikke staar i 
nogen positiv Sammenhæng med hans teologiske Principper. Ind- 
til dette Punkt kan vi saaledes ganske følge Ritschl. Men herved 
kan ikke stanses. Idet Teologien søger at løse sin Opgave, at 
give en videnskabelig Fremstilling af den kristne Tros Indhold,, 
maa den nødvendigt tage Stilling til det Problem, om hint over- 
hovedet kan udvikles i den af denne eller hin Metafysik ydede 
Form. Problemet om Forholdet mellem Form og Indhold bliver 
saa meget mere brændende, hvis eventuelt Metafysiken endog be- 
nægter ovennævnte Mulighed. Eller m. a. O. Problemet om den 
kristelige Erkendelses formale Sandhed lader sig ikke med Ritschl 
afvise som uvæsentligt. 2 ) 

Overfor theosofisk Spekulation og sygelig Mystik har Ritschl 
med Rette hævdet, at Tingen kun erkendes i dens Forhold til 
Subjektet. Kun i og udfra dens Virkninger ikke i dens For-sig- 
Væren tilegnes denne af Bevidstheden. Denne i og for sig rigtige 
Tankegang er imidlertid altfor lidet gennemført til at kunne gælde 
som en Løsning af det erkendelsesteoretiske Problem. Konsekvens 
sen heraf kunde synes at være, at Mennesket i Virkeligheden 
kun opfatter Virkningerne men ikke Aarsagen i sig selv. Garvie 



1 ) Dette maa ikke med Schoen (Les origines historiques de la Théologie de Ritschl p. 147) 
misforstaas saaledes, at Teologien kritikløst overtager en hvilken som helst Anskuelse, Meta- 
fysiken tilbyder. Men det at Teologien forholder sig kritisk prøvende overfor saadanne, er 
ifølge Sagens Natur principielt forskelligt fra at forsøge en teologisk Metafysik. 

8 ) Jævf. Kaftans Bemærkninger ZfThK. 1893. p. 430 ff. 

vilde da have Ret i, at „Gud saa at siggjgr.taht i hans-Riger KrK 
stus i hans Kaldsgerning~og Sjælen i dens Virksomheder. 1 )" Nu 
Hævder Ritschl imidlertid, at Tingen som en objektiv Virkelighed 
møder Bevidstheden i dens Virkninger. Denne Betragtning inde- 
holder en indre Modsigelse. Det er i sig selv umuligt at drage en 
Slutning fra visse Erfaringer til deres Aarsag, med mindre denne 
enten paa en eller anden Maade er kendt forud for og uafhængigt 
af disse, eller klart giver sig til Kende i sin Ejendommelighed i 
disse. Men i begge Tilfælde foreligger der en Sondring mellem 
Tingen og dens Virkninger, som nødvendigt forudsætter en Er- 
kendelse af hin i dens For-sig-Væren. Enten erkendes kun et 
Fænomen som saadant, og der kan da intet vides om dets Aar- 
sag, eller ogsaa erkendes dette som en Virkning, og da er der- 
med tillige givet en Erkendelse af Aarsagen i sig selv. M. a. O. 
den af Ritschl mod Kant anførte Indvending vender sig mod hans 
eget Standpunkt. 

En lignende Ufuldstændighed foreligger i den Formulering, 
Ritschl har givet af sin Erkendelsesteori: „Vi erkende i Fæno- 
menerne, som i et begrænset Rum forandre sig i begrænset Om- 
fang og bestemt Orden Tingen, som Aarsag til dens paa os vir- 
kende Egenskaber, som Formaalet, som disse tjene som Middel,- 1 
som Loven for deres konstante Forandringer." O. Fliigel har be- 
tegnet denne Sætning som „ein ganzes Nest metaphysischer Un- 
gereimheiten." 2 ) Sandheden i denne stærke Dom er, at Ritschl 
herved forudsætter, hvad der skal bevises. Saaledes gaar han ud 
fra, at vort Forhold til Fænomenerne umiddelbart indeslutter saa- 
vel den kausale som den teleologiske Erkendelse. Videre forud- 
sættes Adskillelsen mellem Tingen og dens Egenskaber (Merkmale), 
mellem denne som Formaal og disse som Midler, som givne Data. 
Endelig sidestilles ganske uformidlet Tingen som Aarsag til dens 
af os erfarede Ejendommeligheder o: som objektiv Realitet og som 
„Loven for deres konstante Forandringer." Idet disse Sætninger 
uden nærmere Undersøgelse eller Bevis henstilles som de alene 
rigtige, er herved de egentlige erkendelsesteoretiske Vanskelig- 
heder paa Forhaand afgjorte. Hertil kommer, at disse neppe gan- 
ske stemme overens. Naar der saaledes skelnes mellem Begre- 
berne: Fænomenerne, Tingen, og dennes Egenskaber, og de sid- 
ste uden Tvivl identificeres med de første, er dette aabenbart et 
Tilbagefald til den vulgære Erkendelseslære, som ellers overalt 

*) The Ritschlian Theology p. 62, jævf. Otto Jensen: Lipsius og Ritschls Theologi N. 
Teol. T. Bd. II. 1901. p. 20. 

a ) A. Ritschls Philosophische und Theologische Ansichten p. 9 jævf. R. Wegener; JfpTh. 
1884. p. 213 ff. ; O. Pfleiderer: JfpTh 1889 p. 165 ff. — Johannes Wendland: Albrecht Ritschl 
und seine Schuler. p. 39 ff. E. Pfennigsdorf : Vergleich der dogmatischen Systeme von R. A. 
Lipsius und A. Ritschl. p. 15 ff. 

bekæmpes. Det er efter Sagens Natur muligt at hylde enten en 
principiel realistisk Betragtning, o: at en objektiv Virkelighed gen- 
nem Menneskets Tilegnelsesorganer umiddelbart opfattes af dette, 
eller en principiel idealistisk Betragtning, der søger det sidste 
Sandhedskriterium i Subjektets sande o: logisk rigtige Opfattelse; 
men det er ikke muligt ganske uformidlet at ville forene disse 
Betragtninger til en Enhed. Naar Ritschl gør sig skyldig i dette, 
er Grunden hertil, at han i Virkeligheden ingensinde harjaget 
Grundspørgsmaalene: om Forholdet mellem Tænken og„Yæren, 
det subjektive og det objektive, op til principiel Undersøgelse. Men 
uden en saadan forbliver enhver Erkendelsesteori ufærdig og ufyl- 
destgørende. 

Hermed er Forudsætningerne givet for Bedømmelsen af Ritschls 
omstridte Lære om den kristelige Erkendelse. Dennes Ejendom- 
melighed bestaar i at bevæge sig i selvstændige Værdidomme. Nu 
er det ganske uberettiget at statuere en Modsætning mellem disse 
og saakaldte Værensdomme, for herved at reducere Ritschl's Teo- 
logi til Subjektivisme. 1 ) Med god Grund er det gjort gældende, at 
Værdidomme efter deres Natur altid tillige ma&være Værens- 
"flomm e. 2 ) Den skarpsindigste Forklaring af Ritschls Lære herom 
er givet af Traub. Denne indrømmer, at Begrebet Værdidom er 
dohheltty difffrTW kan dels i og for sig kun betegne en 4)om over 
en følt Væ rdi. Dommens Sandhed .beror kun paa* om. den rigtigt 
jengiver~ Føiels£ns_ Erfaring af det værdifulde. Hermed er ganske 
vist ingen Garanti givet for dettes objektive Virkelighed, eller m. 
a. O. i denne Betydning betegner Værdidom en Modsætning til 
Værensdom. Men Begrebe^Værdidom kan ogsaa betegne, at et 
Objekt kun i og ved sin Værdi kan erkendes af Mennesket, altsaa 
'overhoved et ikke er til for den,, som. ikke_ kender .denne. Saaledes 
er de kristelige Værdidomme en Tilegnelse af Frelseshistorien, 
som kun erkendes som Virkelighed af den, som først har mod- 
taget den i denne indesluttede Frelsesværdi. I denne Betydning har 
Ritschl karakteriseret de kristelige Trosudsagn som Værdidomme. 

Værdidommens Begreb, — som vi i en senere Sammenhæng 
atter vil vende tilbage til,' — har imidlertid endnu ikke herved 
faat sin fornødne Bestemthed. Værdifølelsen er paa den ene Side 



*) Saaledes Luthardt: ZfkWkL. 1881. p. 621. — Haug: Darstellung und Beurteilung der 
A. Ritschlschen Theologie. p. 75 f. — Leonh. Stahlin: Kant, Lotze, Albrecht Ritschl p. 218. 
— R. Wegener: JfpTh. 1884. p. 221 ff. — R. A. Lipsius: Philosophie und Religion p. 171 ff . ; 
193 ff. — O. Pfleiderer: JfpTh. 1889. p. 180 ff. — Henri Schoen : Les origines historiques 
de la Theologie de Ritschl. p. 146. — 

2 ) Saaledes Traub: ZfThK. 1894. p. 110 ff. — StKr. 1895. p. 489 ff. — ZfThK. 1902. 
p. 516 ff. — F. Kattenbusch: ThLZ. 1882. p. 158 f. — Otto Ritschl: Ueber Werthurtheile. 
Freiburg i B. und Leipzig. 1895. p. 22. Anni. — J. Ording: Den religiøse Erkendelse, p. 140 
og p. 283 ff. — J. Wendland: Albrecht Ritschl und seine Schuler. p. 52 f. — jævf. J. Kaf- 
tan : Dogmatik, p. 29. 

ikke blot Erkendelsens Forudsætning men Erkendelsesgrund, og 
dog er den paa den anden Side ikke aktiv men afledet i Forhold 
til Aabenbaringen. Mellem disse to Grænsebestemmelser er der 
aabenbart Mulighed for forskellige Afgørelser, alt efter den Be- 
tydning, der tillægges Følelsen i Forhold til Erkendelsen. Paa hvil- 
ket Punkt indenfor denne Skala hører den kristelige Erkendelse 
hjemme efter Ritschl? Dette Spørgsmaal er ganske indentisk med 

et andet: ^^jJ^^^Lfte religinsp. VflPrfjiHnmmftR Sftlygti^njig- 

hed? Betegner denne en Grads- eller en Kvalitetsforskel fra de 
den videnskabelige Erkendelse ledsagende Værdidomme? Hvis den 
kristelige Erkendelses principielle Forskel fra denne skal opret- 
holdes, maa aabenbart den sidstnævnte Mulighed gælde. Men der- 
ved fremkommer den Vanskelighed, at det subjektive Tilegnelses- 
moment, just som afledet, er ude af Stand" til at tjene som Real- 
grund for Erkendelsen. Et Eksempel vil oplyse dette. Begrundel- 
sénaf Troen paa Kristi Guddom paa religiøse Værdidomme kan 
gennemfør es paa to principielt forskellige Maader. (Enten betyder 
<Ien, at Følelsen af Jesus Kristi Livs Værdi for Subjektet bliver 
saa oyeryældende> at dette nødes til at drage den metafysiske 
Slutni ng, at han er Gud af Væsen.£jEller denne Tanke skal kun 
udtrykke, at Evangeliet om Jesus, Guds Søn > bliver saa værdifuldt, 
for Subjektet, at dette ikke formaar andet end at bejae dette. I 
første Tilfælde fremkommer en^elystændig -Værdidom, i sidste en 
afledet. Medens den første metafysisk slutter fra Værd til Væren, 



er den sidste en Bejaelse af en metafysisk Virkelighed ud fra 
Erfaringen af dennes Betydning. Imod den første Slutning kan der 
ganske vist ikke indvendes, at Slutningen fra Værd til Væren er 
uberettiget. Ethvert Objekt, hvis Værdi levende føles af et Subjekt, 
er dermed ogsaa en Virkelighed for dette o: besidder en vis 
Væren. Derimod synes denne Slutning ganske vist at overskride 
det i dens Præmisser, o: Værdifølelsen, givne, naar den herud- 
fra fastslaar metafysisk Eksistens. Denne Slutning synes at være 
nær beslægtet med Forsøget paa ud fra Følelsen af et Objekts 
Værdi at fastslaa dettes historiske Virkelighed. Men vender den- 
ne Indvending sig ikke med ganske samme Ret mod den afledede 
Værdidom? Dette kan dog ikke indrømmes. I denne gaar Slut- 
ningen ikke ud over det i Præmisserne givne. Et historisk Kend- 
skab til et levende Menneske er i og for sig ret værdiløst, indtil 
vedkommende gennem Ord og Handling afslører sit Væsen for 
den anden. Kun ud fra Følelsen af den Værdi, — henholdsvis 
Ulystfølelse ved den Skade, — som derved praktisk bliver ham 
til Del, lærer han denne virkeligt at kende. Om en saaledes prak- 
tisk betinget Erkendelse med Rette benævnes Værdidomme, vil 



142 

vi senere have Lejlighed til at undersøge. I sidste Instans bliver 
dette saaledes et psykologisk Problem, om Følelsens Betydning 
for Erkendelsen i den religiøse Tilegnelse, baade i dens Oprin- 
delse, Fuldbyrdelse og Afslutning. Til hvilken af disse hermed skit- 
serede Typer for Værdidomme Ritschl nærmest slutter sig, vil det 
være overmaade vanskeligt at afgøre. Men just fordi dette Pro- 
blem ikke af ham er konsekvent løst, er det forklarligt, at hans 
Laejre herom har givet Anledning til, de mange Misforstaaelser. 

Endnu et af Ritschl ikke berørt Problem indeslutter Læren 
om Værdidomme i sig. Den ved disse fremkomne og i disse be- 
staaende Erkendelse vil som Erkendelse nødvendigt maatte tage 
Stilling til de for denne gældende Love. Fordi Erkendelsen er be- 
tinget af Følelsen, synes den ikke at have nogen Ret til at sætte 
sig udover de for Erkendelsen som saadan givne Betingelser. En- 
ten er Følelsens Indhold ikke Erkendelse, eller er det dette, sy- 
nes det at maatte anerkende disse. M. a. Q. Spørgsmaalet om den 
kristelige Erkendelses formale Sandhed vender paany tilbage. Nu 
har man ganske vist, — og saaledes vistnok Ritschl, — søgt 
at afvise dette ved at betone, at den i Overbevisningen om den 
kristelige Erkendelses reale Sandhed givne Vished er saa over- 
vældende, at disse Spørgsmaal overhovedet miste al Betydning. 
Klarest er dette udtalt af A. Bonus, naar han overfor denne Ind- 
vending udbryder: „Was liegt mir an deiner Logik! Ist denn dein 
schlagendes Herz nicht mehr als deine lederne Logik? Mit Aus 
nahme des kleinen Gébietes, auf das die Logik hingehflrt, hat 
sich alles_Grosse gegen die Logik durchgesetz." 1 ) Det er klart, i 
hvilken Retning denne, om 5. Kierkegaard mindende Udtalelse, fø- 
rer. Den vaagne kristne maa leve i en stadig indre Splid mellem 
sin Religion og sin Erkendelse. Hvad hin dømmer som sandt, døm- 
mer denne som usandt, og omvendt. Mennesket maatte derefter 
aandeligt lemlæste sig selv for at kunne blive en kristen. Ritschl 
selv var en altfor sundt ^tænkende Aand til at ville antage disse 
Konsekvenser. Ganske vist findes der en Henvisning hos ham til, 
at Følelsen er uimodtagelig for Forstandsgrunde, og at den logi- 
ske Betragtning ikke slaar til overfor Bedømmelsen af det onde i 
Villien, — o: at Ansvarsfølelsens Virkelighed trodser enhver ab- 
strakt Overførelse af Kausalitetserkendelsen paa det sædelige Liv, 
— men disse Eksempler skal kun illustrere hans Hovedsætning, 
at den teoretiske Erkendelses Love ikke har Evne eller Ret til at 
afgøre Menneskeaandens dybeste Erfaringers Virkelighed. Uden 
at rokke herved, løser denne Sætnings Sandhed dog ikke Proble- 

x ) »Von Stocker zu Naumann* p. 42 citeret efter J. Wendland : Albrecht Ritschl und seine 
SchQler. p. 63. 

met. Thi de kristelige Værdidomme fremtræde ved Siden af de- 
res praktiske Betingethed dog som Erkendelse. Men herefter synes 
Undersøgelsen af deres Forhold til den sædvanlige Erkendelse at 
være en bydende Nødvendighed. Ritschl har imidlertid her, som paa 
saa mange Punkter nøjedes med at postulere, at den praktisk betin- 
gede Erkendelse følger sine særegne Love. 1 ) Den nærmere Bestem- 
melse af disse maa man i alt væsentligt søge hos hans Disciple, 

Ording har herefter ganske Ret i, „at Ritschls Erkendelses- 
teori har noget ufærdigt ved sig, og i enkelte, men uvæsentlige 
Punkter er angribelig, den bærer jo ogsaa Stridens Mærke." 2 ) 
Dette indrømmes fra alle Sider ogsaa af Ritschls nærmeste Til- 
hængere. Saaledes udtaler f. E. W. Herrmann vel sin Tilslutning 
til Ritschl i Almindelighed, „men hans Forsøg paa at afgrænse 
Troens personlige Overbevisning fra den videnskabelige Erken- 
delse af det empirisk virkelige, vil ingen af os tillægge en grund- 
læggende Betydning. En høj Betydning har de heller ikke haft for 
selve Ritschls Teologi." 8 ) Om de ovenfor paapegede Mangler og 
Ufuldkommenheder i Virkeligheden er „uvæsentlige" og ikke sna- 
rere saare afgørende, skal vi ikke her fordybe os i, ligesaa lidt 
som vi nærmere kan undersøge den Betydning, som denne Lære 
har haft for Ritschls Teologi i Almindelighed. 4 ) 

Ritschl har saaledes ikke formaat at gennemføre sin Grund- 
betragtning: Teologiens Grundlæggelse og Opbyggelse paa dens 
egne Principper, uafhængig af den teoretiske Verdenserkendelse. 6 ) 
Dette kan skyldes en dobbelt Grund : dels Mangel paa Konsekvens 
i Gennemførelsen, dels at selve Grundbetragtningen er falsk. Vor 
ovenfor givne Fremstilling har formentlig vist, at det første i mange 
Henseender er Tilfældet hos Ritschl. Dette udelukker imidlertid 
ikke, at ogsaa det andet kan være medvirkende. I Modsætning til 
Erfaringsteologien og den filosofiske Teologi synes Ritschl unægte- 
lig at have gaat den eneste gangbare Vej ved at forsøge at udvikle 
Teologien af Aabenbaringen og dennes praktiske Tilegnelse. Men 



*) jævf. Gottfried Sperl : Das Wesen der Werturteile und ih re Bedeutung fur die Theolo- 
gie. NKZ. 1890. p. 580 og mine Bemærkninger. Teol. T. Ny Række. Bd. IV. p. 485. 

a ) Den religiøse Erkendelse, p. 286. 

») ThLZ. 1892. p. 383, jævf. ThLZ. 1888. p. 572. — jævf. Th. HSring: ThLZ. 1888. p. 384. 
O. Ritschl: Albrecht Ritschls Leben. Bd. II. p. 186 ff. — Ecke: Die theologische Schule Al- 
brecht Ritschls p. 137 ff. — G. Wobbermin: Theologie und Metaphysik. p. 19 f. jævf. p. 102 

— R. Seeberg: Die Kirchengeschichte Deutschlands im Neunzehnten Jahrhundert. p. 291. — 

*) At denne ikke er saa ringe, som Herrmann og Ording synes at antage, har Steinbeck 

med Rette gjort opmærksom paa. Das Verhåtnis von Theologie und Erkenntnis Theorie p. 81. 

6 ) Jævf. herom: Frank: Ober die kirchliche Bedeutung der Theologie A. Ritschls. p. 27 ff. 

— Haug: Darstellung und Beurteilung der A. Ritschlschen Theologie. p. 77 ff. — Hermann 
Weisz: StKr. 1881. p. 387 ff. — Biedermann: Christliche Dogmatik. Bd. 1. p. 231 ff. — O. 
Pfleiderer: JfpTh. 1889. p. 194. — R. A. Lipsius: Philosophie und. Religion, p. 170 ff. og 
„Die Ritschlsche Theologie." Leipzig 1888. — R. Wegener: JfpTh. 1884. p. 218 ff. — O. 
Flugel: A. Ritschls Philosophische und Theologische Ansichten. p. 115 ff. — E. Pfennigsdorf: 
Vergleich der dogmatischen Systeme von. R. A. Lipsius und A. Ritschl. p. 59 ff., p. 88 f. og 
p. 175 f. — Ecke: Die theologische Schule Albrecht Ritschls. p. 143. — Garvie: The Ritschlian 
Theology: p. 374 ff. 

er det overhovedet muligt saaledes at fremstille Teologien i dens 
Selvstændighed og Renhed, eller maa ethvert konkret Forsøg her- 
paa nødvendigt ende i den Halvhed, som karakteriserer Ritschls 
Løsning? Dette Grundspørgsmaal kan ikke besvares, forinden vi 
har undersøgt de forskellige Maader, hvorpaa Ritschls Tilhængere 
har modificeret og videreført hans Principper. 

B. DEN RITSCHLSKE SKOLE 

1) W. Herrmann. Indenfor den Ritschlske Skole har ingen 
med større Energi gennemført den Opgave, som Ritschl har stil- 
let Teologien, end W. Herrmann. Med mønstergyldig Konsekvens 
og Klarhed søger han at bevise Religionens ubetingede Selvstæn- 
dighed. Den kristelige Erkendelses Sandhed grunder sig udeluk- 
kende paa dens sædelige-religiøse Forudsætninger. Er det sæde- 
lig-religiøse Liv bleven inderligt virkeliggjort af Mennesket, har 
dette dermed ogsaa Visheden om den heraf følgende Erkendelses 
Sandhed. Det afgørende Problem bliver herved, om det „sæde- 
liges" og det „religiøses" Begreb er bestemt saaledes, at de i 
Virkeligheden formaa at begrunde disse afgørende Slutninger. 

Herrmann er enig med Ritschl i Bestemmelsen af Religionens 
Væsen. Denne har sin Grund i den irreduktible Modsætning i 
Tilværelsen mellem Aand og Natur. Den opstaar ved, at Aanden 
nødvendigt søger at faa Magt over Naturen. Reelt udvider herved 
Herrmann Ritschls Bestemmelse ved en stærkere Fremdragelse af 
det sædelige Livs Betydning. Mennesket vil nødvendigt mærke dets 
Modsætning til Naturen, som ikke respekterer dets Bevidsthed om 
som Personlighed at være ophøjet over denne. Herved kan Men- 
nesket føres til at tvivle om sit eget Væsen som Personlighed. En 
saadan Tvivl overvindes kun ved, at Mennesket møder en abso- 
lut aandelig Magt, som paa umiddelbar Maade overbeviser det 
om dets Virkelighed som Personlighed. En saadan Magt er Sæde- 
loven med dens ubetingede Bud. Denne giver imidlertid ikke blot 
Mennesket den fuldkomne Vished om Aandens Selvgyldighed, men 
lærer det samtidigt ogsaa dets sædelige Afmagt at kende, og vir- 
ker saaledes forberedende for Modtagelsen af Kristendommens 
Budskab. 

Disse Tanker har Herrmann væsentligt udviklet i sine senere 
Skrifter: „Der Verkehr des Christen mit Gott", Stuttgart 1896 
(dritte Auflage) og „Ethik", Tubingen — Leipzig 1901. Hans er- 
kendelsesteoretiske Anskuelser er bortset fra mindre Skrifter væ- 
sentligt nedlagt i de tidligere Skrifter: „Die Metaphysik in der 
Theologie." Halle a. S. 1876, og „Die Religion im Verhaltnisz 

zum Welterkennen und zur Sittlichkeit." Halle 1879. Disse har i 
denne Sammenhæng 1 ) navnlig Krav paa vor Interesse. 

Erkendelsesteoretisk adskiller Herrmann sig fra Ritschl ved 
sin ubetingede Tilslutning til Kants Filosofi. Med stærke Ord tol- 
kes ofte den Taknemlighed, Teologien skylder denne Tænker. „I 
dennes Adskillelse mellem den teoretiske Erkendelse og den sæde- 
ligt betingede Overbevisning ser jeg Fredsbrevet for den fra filo- 
sofiske Verdensanskuelsers Lænker befriede Teologi." 2 ) For den, 
der ikke i alle Punkter formaar at anerkende Kants Løsningers 
ubetingede Sandhed, bliver denne Befrielse imidlertid af en ret 
mislig Art. Der kan ikke uden Grund spørges, om Herrmann her- 
ved ikke blot fører Teologien fra det ene Fængsel over i det 
andet? 

I Naturreligionerne er Guderne selv Led af Naturen og for- 
maa derfor ikke 'at løse Mennesket af det naturbundne Liv. 
Kristendommen formaar derimod at løfte Mennesket som sædelig 
Personlighed op over Naturen og give det overtimeligt Liv. Kri- 
stelig Erkendelse og Naturerkendelse er kvalitativt forskellige. In- 
gen Misforstaaelse kan være mere skæbnesvanger, end at Teolo- 
gien skal bevise den religiøse Erkendelses Sandhed ved dens 
Overensstemmelse med den objektive Videnskab. Dette vilde kon- 
sekvent føre til at opløse den positive Religion i naturlig Religion. 
Den videnskabelige Erkendelse er indifferent overfor religiøs og 
sædelig Overbevisning, idet den kun søger logisk at godtgøre sine 
Resultater for alle tænkende Mennesker som saadanne. Kristen- 
dommens Sandhed kan ikke objektivt bevises, men kun subjek- 
tivt erfares af saadanne, som i deres sædelige Liv kende til Længs- 
len efter Befrielse fra Naturbundetheden. „Forsaavidt Menneske- 
ne har tabt Følelsen for det personlige Livs og dets Helligdommes 
Værdi, forsaavidt er de ogsaa tabt for Evangeliet." 3 ) 

Grænserne mellem Naturerkendelsen og den sædelig-religi- 
øse Verdensbetragtning er skarpest draget af Kant. Ham tilkom- 
mer Fortjenesten for at have vist, at „Opfattelsen af Verden er 
en fuldstændig anden for Mennesket som erkendende Subjekt end 
for Mennesket som sædelig Personlighed." 4 ) Dette paalægger paa 
den ene Side Videnskaben Pligten til at arbejde uafhængigt af alle 
teologiske og filosofiske Forudsætninger, og giver paa den anden 

x ) Jævf. Bernh. Punjer: Geschichte der christlichen Religionsphilosophie. Bd. II. p. 348 ff. 
— Garvie: The Ritschlian Theology: p. 64 ff., p. 164 ff. og p. 174 ff. og The Expositor 1903. 
p. 146 ff. 

a ) Religion im Verhaltn. z. Welterkn. u. z. Sittl. p. IX., jævf. p. 16 ff., p. 136 ff. — 
Ethik p. 97 f. — jævf. Kant's hyppigt citerede Ord fra Fortalen til „Kritik der reinen Ver- 
nunft: „Ich muszte also das Wissen aufheben um zum Glauben Platz zu bekom men." p. 26. 
(Kehrbach's Udgave.) 

3 ) Religion im Verhaltn. z. Welterkennen und z. Sittl. p. 13. 

4 ) Anf. Skrf. p. 16 f. 

Den kristelige Erkendelse 10 

Side Teologien den Frihed, som den siden Reformationen har 
stræbt efter. Den videnskabelige Erkendelses Arbejde fortsætter 
sig saaledes i det ubegrænsede. Ingen sidste Forklaring kan op- 
stilles, som ikke selv atter kræver at forklares. Dog er selv den 
mest objektive Erkendelse afhængig af det erkendende Subjekt. 
Selvom den saa vidt muligt søger at eliminere de Virkninger, 
som dette Forhold medfører, er hermed dog givet en Grænse for 
denne. Erkendelsens Subjekt er som Erkendelsens Forudsætning 
uerkendeligt for denne. Dette ejer i Visheden om sin egen Virkelig- 
hed et Indhold, som ikke kan berøves det ved nogen Erkendelses- 
kritik. „Naturerkendelsens egentlige Grænse er selve den levende 
Personlighed, som paa Grund af en Følelse fastholder sin Realitet 
og bruger Erkendelsen som Middel for sine Formaal." *) 

Denne Grænsebestemmelse er saaledes vundet uafhængig 
af Naturerkendelsen og kan ikke bevises ved dennes Midler. 
Skepticismens Position er uangribelig, saalænge Skeptikeren ikke 
kender, — eller foregiver ikke at kende, — andre Værdier end 
de videnskabeligt beviselige. Omvendt er de ved den personlige 
Følelse vundne Værdier en ligesaa objektiv Realitet som Erken- 
delsens Resultater, og ophæves ikke ved noget af disse. 

Naturerkendelsen vil altid uvilkaarligt søge gennem alt det 
betingede at naa det ubetingede, gennem Fænomenernes Verden 
at naa den egentlige Virkelighed, „das Ding an sich tt . Denne 
Trang yder Videnskaben den vigtige Tjeneste: altid at holde den 
Idealet for Øje, at naa en Totalanskuelse, der formaar at eftervise 
Enheden i Mangfoldigheden. Men i og for sig er den videnskabe- 
lige Erkendelse, der efter sit Væsen maa bevæge sig i Forholds- 
begreber, ude af Stand til at løse denne Opgave, der er identisk 
med at eftervise det ubetingede. Dette møder derimod praktisk 
Mennesket i dets sædelige Liv. Kun i dette finder derfor den 
Stræben, som er Forudsætningen for og Drivkraften i den viden- 
skabelige Erkendelse, sin sande Tilfredsstillelse. Selvom Over- 
gangen fra det sanseligt-betingede til det oversanselige-ubetingede 
for den teoretiske Erkendelse synes et uberettiget Spring, giver 
den sædelige Erfaring dog Mod og Ret til at sætte sig ud over 
dennes Protest og bygge paa det sædelige Livs Indhold som 
Virkelighed. 

Paa dette Punkt begynder Teologiens Arbejde. Endnu maa 
dog først en afgørende Sondringslinie drages mellem Teologi og 
Metafysik 2 ). Den sædvanlige Tankegang betragter denne som en, 
ved Siden af den videnskabelige Erkendelse, eksisterende højere 



J ) Religion im Verhaltn. z. Welterken. und z. Slttl. p. 47. 
*) jævf. Die Metaphysik in der Theologie. p. 12 ff. 

Erkendelse, som giver en Helhedsopfattelse af Tilværelsen. Som 
saadan har Metafysiken altid indesluttet en Fare og en Fristelse 
for Teologien. Og dog vil ethvert Forsøg paa at optage hins Resul- 
tater, altid være skæbnesvangert for denne. Enten maa Teologien 
nemlig principielt afvise alle metafysiske Udsagn, som stride mod 
dens Indhold, og kun benytte saadanne som Beviser, spm for- 
mentligt eller virkeligt stemme med dette, — hvilket i sig selv 
er et ganske uholdbart Foretagende. Eller ogsaa maa Teologien 
lade sit Indhold normere og bestemme efter den til enhver Tid 
gældende „videnskabelige" Metafysiks Resultater. Dette betyder 
at grunde Teologien paa videnskabelige Hypotheser, — hvilket 
er i aabenbar Modstrid med Religionens Væsen. — 

Dette Dilemma undgaas, naar det indses, at Religion og 
Metafysik er principielt forskellige i Henseende til Oprindelse, 
Maal og Midler. 

Metafysikens Oprindelse skyldes den Trang til en Helheds- 
anskuelse af Verden, som uvilkaarligt ledsager den videnskabelige 
Erkendelse. Tænkningen vil sluttelig føres til at undersøge Bag- 
grunden for Naturerkendelsens Objekter og de Begrebers egent- 
lige Væsen, hvormed den opererer. Herved bliver Metafysiken 
til. Den er saaledes ingenlunde en Udvidelse af den viden- 
skabelige Verdenserkendelse. Denne lader sig overhovedet ikke 
binde af Metafysikens Grundbestemmelser, men vil umærkeligt 
modificere, ændre og ophæve disse. Nye Opdagelser og Erfaringer 
sprænge en given Metafysiks Rammer. Hvis disse fastholdes 
overfor Erfaringsvidenskaben, er Metafysiken saa langt fra at 
fremme, at den just kan blive en Hindring for det videnskabelige 
Fremskridt. — 

Herudfra kunde det synes rettest ganske at bryde Staven 
over al Metafysik. Højest synes den at besidde en vis æstetisk 
Værdi som „Begrebsdigtning", o: som et poetisk Udtryk for 
Menneskets ideale Higen mod Fuldkommenhed ogsaa paa Er- 
kendelsens Omraade. Dog betegner dette en Miskendelse af denne. 
Metafysikens Eksistensberettigelse beror paa den Kendsgerning, 
at Mennesket ikke blot er et erkendende, men ogsaa et følende 
og villende Væsen. Den ' teoretiske Verdenserkendelse er ikke 
Selvformaal, men er eller bør være Middel for et Formaal, som 
altid mer eller mindre klart viser sig at være Naturens Beher- 
skelse. „Det hele Menneske er Formaalet for enhver af dets 
Funktioner, og hvert særegent Kalds Værdighed forøges eller for- 
ringes i samme Grad, som han underkaster sig dette Formaal." 1 ) 
Metafysikens Opgave er Bestemmelsen af dette Formaal som Led 

l ) Religion im Verhaltn. z. Welterkenn. u. z. Sittl. p. 76. 

10* 

i en Livs og Verdensanskuelse. Den kan forsvare sig mod sine 
Fjender ved at henvise til, at den, uden positivt at udvide Verdens- 
erkendelsen, dels formaar at paavise den Grundstræben, der er 
Sjælen i alle Specialundersøgelserne, dels er i Stand til at give 
Verdenserkendelsen den Afsluttethed, som denne ikke selv kan 
bevirke, og dog ikke kan undvære. Eller m. a. O. Metafysiken er 
en Form for praktisk, ikke teoretisk Verdenserkendelse. Disse to 
Erkendelsesformer er omend kvalitetsforskellige i sig selv lige 
berettigede. — 

Ligesom Metafysiken har ogsaa Religionen sit Udspring i 
praktiske Motiver. Men medens hin ikke naar ud over det hypo- 
thetiske, fordi dens Indhold er betinget af den til enhver Tid fore- 
liggende Videnskab, er denne i Stand til at give en urokkelig 
Helhedsanskuelse. Religionens Væsen beror paa, at Mennesket 
ved en Værdidom tillægger sig selv større Værdi end Naturen og 
følgeligt betragter denne som Middel for sig og sine Formaal 1 ). 
Den religiøse Dom over Verden svarer ikke til den teleologiske 
Erkendelses specielle Formaal, som slutteligt fører til videnskabe- 
lig Erkendelse, men til Personlighedens almindelige Formaal. som 
lægge sig for Dagen i dennes højeste Gode. Den metafysiske 
Dom søger Virkeligheden i Naturens immanente Væsen ; Religio- 
nen anerkender en Magt over Naturen, hvis Værdi ikke søges i 
dennes Lighed med, eller Forskel fra, den erkendelige Væren, 
men i dens Overensstemmelse med Menneskets højeste Gode. 
I Troen paa denne Magt er det faste Punkt givet for en Helheds- 
opfattelse. Ganske vist er det religiøse Begreb: „Virkelighed" 
forskelligt fra det metafysiske, svarende til at Erkendelsen i denne 
er principiel forskellig fra hins. De religiøse Trosobjekters Sand- 
hed erfares gennem en bestemt Følelse. De metafysiske Sand- 
heder erkendes ogsaa ud fra en ejendommelig Følelsesbestemthed, 
men kun i dennes Betingethed af den teoretiske Verdenserken- 
delses Resultater. Praktisk set er den religiøse Dom dogmatisk, 
den metafysiske hypothetisk. Den religiøse Erkendelse er ganske 
uafhængig af en hvilken som helst videnskabelig Erkendelse og 
saaledes hævet over den Relativitet, som knytter sig til enhver 
saadan. 

Heraf fremgaar, at Metafysiken ikke har nogen Hjemstavnsret 
i den kristelige Teologi. Paa den anden Side er de paaviste Be- 
røringspunkter tilstrækkelige til at forklare, hvorledes denne i 
stor Udstrækning, — som dens Forhold til Aristoteles Tænkning 
bedst viser, — er bleven ført til at søge en Støtte i hins Resul- 
tater. Alle disse Forsøg maa herefter en Gang for alle opgives. 

*) Jævf. Religion im Verhaltn. z. Welterken. u. z. Sittl. p. 80 ff. 

Og dog kræver den kristne Tros Almengyldighed, at „det maa 
vises, at Troens Verden staar i et saadant Forhold til et virkeligt, 
hvis Anerkendelse kan fordres af alle Mennesker, at dette sidste 
ikke kan tænkes fuldstændigt uden den første" *). Dette Bevis er 
det Teologiens Opgave at føre. 

Den Virkelighed, som det videnskabelige Bevis for Religio- 
nens Ret maa tage til sit Udgangspunkt, er det sædelige Liv. 
Det sædelige betegner en Nødvendighed i Villien. Dette frem- 
træder for Mennesket som det imperativt bydende og normativt 
forpligtende. Det erkendes følgeligt ikke ved teoretisk Bevisførelse, 
men kun i Kraft af sig selv. Kun saaledes faa de moralske Be- 
greber: godt og ondt, positivt Indhold. Sædeloven er apriorisk for 
Mennesket. Dette føres kun til at erkende denne ved inderligt at 
underkaste sig dens ubetingede Bud. Denne viser sig da at ret- 
færdiggøre sig selv. Thi „til Forstaaelse af Sædelovens Nødvendig- 
hed naa vi, idet vi underkaste os den og lære dens omdan- 
nende Magt at kende i vort personlige Liv. I Paavisningen af 
denne Kraft, som lader sig give af det blotte Indhold af Begrebet 
om en ubetinget Lov for Villien, bestaar den eneste mulige Be- 
grundelse af Sædeloven." 2 ) Dette er ogsaa Kernen i den af Kant 
givne Begrundelse. Den ubetingede Lov for Villien giver Mennesket 
Midlet til at retfærdiggøre for sig selv Bevidstheden om at besidde 
et fra Naturen forskelligt Liv, o: om at være fri Personlighed. Be- 
sad Mennesket ikke Evnen til inderligt at underkaste sig denne 
ubetingede Lov og derved at optage det ubetingede i dets Villie, 
kunde det vel udfra sin Selvstændighedsfølelse negere Sammen- 
hængen med Naturen, men vilde dog i sit indre Liv nødvendigt 
atter overvældes af denne. Først ved den positive Frihed, som 
Sædeloven formidler, formaar Mennesket inderligt at frigøre sig 
fra og hæve sig over Naturen. 

Naturens og den ved Sædeloven erkendte Personlighedens 
Verden er adskilt ved en uoverstigelig Kløft. Hverken den teore- 
tiske Verdenserkendelse eller Metafysiken kan slaa Bro over 
denne. Ethvert Forsøg herpaa vilde være et Vidnesbyrd om, at 
de overhovedet ikke anede, hvad det personlige Liv virkeligt er. 
Paa dette Punkt kan derimod Religionen faa Betydning. Naar 
Mennesket kan føle sig hjemme i disse to Verdener, er det kun 
muligt, fordi det besidder en uvilkaarlig Tillid til, at denne for 
det nødvendige Forskel maa kunne forklares. Dette er i Virkelig- 
heden en omend nok saa ufuldkommen religiøs Bedømmelse af 
Verden og Selvet. Kun paa det personlige Livs Grund, i den 

x ) Religion im Verhaltn. z. Welterk. u. z. Sittl. p. 133. 
2 ) Religion im Verhaltn. z. Welterk. u. z. Sittl. p. 166. 

religiøse Verdensanskuelse bliver Modsætningen løst. Religion er 
derfor intet mindre end en Form for teoretisk Spekulation, der 
skulde bestaa i at give en Pseudoenhed for disse modsatte Sider 
af Bevidsthedens Liv. 

Udviklingen heraf forudsætter Bestemmelsen af Forholdet 
mellem Sædelighed og Religion. Den sædelige Erfaring er den 
nødvendige Forudsætning for al sand Religion. Saalænge den 
ikke kendes, kan Mennesket maaske ane Befrielsen fra og Magten 
over Naturen, men vil dog praktisk stadigt holdes tilbage i denne. 
Følgeligt formaar det heller ikke i sit Gudsbegreb at komme ud 
over en Apotheose af Naturens Kræfter. Kun det ved Lydighed 
mod Sædeloven befriede Menneske kan derimod, — trods al An- 
thropomorfisme, — forstaa Sandheden om den oversanselige Gud. 
Men fører det sædelige Liv ogsaa i sig selv nødvendigt til Reli- 
gion? Dette kunde paa Forhaand synes at maatte nægtes, da Sæde- 
lovens Gyldighed er uafhængig af en hvilken som helst religiøs 
Anskuelse. Og dog viser det sædelige Liv sig altid i sin Udfol- 
delse at indeholde Elementer af religiøs Art. Naar Mennesket 
giver sig helt hen i Arbejdet paa den sædelige Fordrings Opfyldelse,, 
vil dette altid ske under Formidling af den Tanke, at den Magt> 
som det herved underkaster sig, i Virkeligheden hersker i Verden 
og fører denne mod et bestemt Maal. Denne Tanke er af religiøs 
Art, og saaledes vil det sædelige Liv vel ikke direkte føre til Re- 
ligion, men afslutte sig i en Overbevisning, der indeholder reli- 
giøse Elementer. I denne Henseende er Sædelighed og Religion 
hinanden gensidigt betingende 1 ). 

Religionen kan kun bevise sin Gyldighed, ved at give Men- 
nesket Kraften til at virkeliggøre det Liv, som det sædelige Bud 
fordrer. Den indeslutter saaledes sin Retfærdiggørelse i sig selv. 
Kun ved at fastholde dette kan den Rationalisme undgaas, som 
nødvendigt giver Religionen til Pris for dens Fjender. Al Ratio- 
nalismes egentlige Væsen er at forsøge at fælde Dommen over 
den religiøse Sandheds Gyldighed efter Normer, som ikke kan 
udledes af selve Religionen. Idet den herved bedømmes efter en 
for dens egentlige Væsen fremmed Maalestok, maa den nødven- 
digt blive miskendt. Men er dette ikke just Tilfældet, naar Reli- 
gionens Forhold til det sædelige Liv bestemmes paa den oven- 
nævnte Maade? 

Dette maa ganske indrømmes, hvis man heraf urigtigt slutter, 
at Religionen kun er en Hjælpelinie for Etiken, det religiøse Liv 
kun er et Supplement til det sædelige. Dette er Grundfejlen i 
Kants Religionsfilosofi, som træder klarest frem i hans Lære om, 

l ) jævf. Die Religion i. Verhaltn. z. Welterk. u. z. Sittl. p. 320. 

at den sædelige Bevidsthed i sig selv formaar at frembringe de 
religiøse Ideer. Eller m. a. O. naar han egentlig kun betragter 
Religionen som Genskinnet af den Selvtillid, som den sædeligt 
levende Personlighed finder i sig selv. Heroverfor gælder, at den 
sædelige Bevidsthed ingenlunde i sig selv besidder Kraften til at 
skabe eller opretholde den religiøse Tro. Kant har med Rette 
hævdet, at kun det Menneske, der ved Sædelovens ubetingede 
Bud er vaagnet til sædelig Bevidsthed, er i Stand til at have 
Religion, men han har Uret i at betragte denne som en naturlig 
Følge af hin *). Det sædeligt kæmpende Menneske ser sig tvært- 
imod stillet overfor en uendelig Opgave: Virkeliggørelsen af det 
gode i et Rige af frie Personligheder. Overfor denne maatte det 
fortvivle, hvis det ikke kan opnaa en afgørende Vished om, at 
den Magt, som det møder i Sædelovens Bud, ogsaa har Magten 
i Virkeligheden og vil føre det gode til Sejer. En saadan Vished 
kan ikke opnaas ved nogen som helst Analyse af det sædelige 
Liv, end mindre ved metafysiske Undersøgelser, men hertil kræves 
en objektiv, historisk, guddommelig Aabenbaring. Denne er kun 
givet i Jesus Kristus. I hans personlige Liv, saaledes som det frem- 
træder i Løsningen af hans Livskald, er den Guds Aabenbaring 
givet, som behøves: at det sædelige Formaal er virkeliggjort af 
Jesus Kristus, og at det ved ham kan virkeliggøres af Mennesker. 
I hans sædelige Liv og tilgivende Kærlighed aabenbarer Gud sig for 
Mennesket netop saaledes, som dets sædelige Trang kræver det 2 ). 
Herved synes altsaa Resultatet at være en absolut Dualisme 
mellem Religion og Verdenserkendelse. Denne kan ganske vist 
ligesaa lidt føre til hin, som hin kan meddele denne noget som 
helst nyt Indhold. Og dog er Dualismen dybere set overvundet. 
Verdenserkendelsen er aldrig Selvformaal, men altid et Middel 
til at tvinge Naturen til at adlyde Aanden. Saaledes bliver Viden- 
skaben i Virkeligheden ogsaa et Middel for Religionen. Men denne 
viser sig kun som sand, naar den strengt afholder sig fra en- 
hver Indblanding i Videnskabens Arbejde, men derimod benytter 
dennes Resultater som Middel for den sædelig-religiøse Person- 
ligheds sidste Formaal: Naturens Beherskelse af Aanden. — 

2) Denne Herrmann's Grundbetragtning er paa den ene Side 
nøje beslægtet med A. Ritschls, og gaar dog paa den anden Side 
ud over denne. Dette viser sig, — om vi skønne ret, — navnlig 



*) Jævf. Ethik p. 67. 

a ) Der Verkehr des Christen mit Gott: p. 80 ff., p. 168 f.; p. 215 ff. Jævf. W. Herrmann: 
Warum bedarf unser Glaube geschichtlichen Thatsachen. Halle. 1884. p. 23 ff. og: Der Be- 
griff der Offenbarung. Gieszen. 1887. p. 12 ff. Jævf. min Fremstilling af Herrmann's teologiske 
Grundtanker. Teol. T. Ny Række. Bd. IV. p. 69 ff. 

paa følgende Punkter: Religionens Væsen er bleven Genstand for 
en rigere Indholdsbestemmelse, idet Herrmann med Styrke har 
fremhævet det sædelige Livs Betydning. Adskillelsen mellem den 
videnskabelige og den sædeligt-religiøse Erkendelse gennemføres 
med endnu større Konsekvens og Styrke 1 ) end af Ritschl. Og 
medens denne nøjes med at fastslaa, at disse Erkendelsesarter 
følge forskellige Love, har Herrmann søgt at give en nærmere 
Begrundelse af den praktisk betingede Erkendelses Gyldighed. 
Endelig har han paa en Maade, som ikke- findes hos Ritschl, — 
eller i hvert Fald kun er antydet af denne, — søgt at paavise det 
sædelige Livs ubetingede Nødvendighed som Forudsætning for 
Kristendommen; ligesom han ogsaa i Bestemmelsen af denne 
ganske anderledes nøjagtigt har defineret de kristelige Begreber, 
fremfor alt Aabenbaringens Begreb. 

Grundnerven i Herrmann's Teologi er Bestemmelsen af det 
sædeliges Begreb. Hvis dette er givet i den praktiske Skikkelse 
og med det Indhold, som ovenfor er fremstillet, vil der i det 
væsentlige ikke være noget at indvende mod de heraf dragne 
Slutninger. I alt væsentligt følger Herrmann her Kant 2 ), kun med 
den Modification, at den kristelige Aabenbarings Betydning sikres. 
Uden at vi i denne Sammenhæng kan gaa ind paa Bestemmelsen 
af det sædeliges Begreb i Almindelighed og Kants Moralfilosofi i 
Særdeleshed, kan dog følgende Sætninger neppe bestrides. Den 
sædelige Handling er som saadan bestemt ved sit Motiv og sit 
Indhold. Disse Begreber er indbyrdes afhængige. Den sædelige 
Handlings Indhold afhænger af dens Motiver, og disses sædelige 
Karakter kan atter kun bestemmes ud fra Indholdet. Nu er det 
almindeligt anerkendt, at Kants og dermed ogsaa Herrmann's Be- 
stemmelse af det sædeliges Væsen er ensidig, fordi den kun tager 
Hensyn til det ene af disse to Momenter, det sædelige Motiv. 
Dette er den ubetingede Sædelov, — det eneste absolute, som 
Mennesket overhovedet kender, — som taler i den menneskelige 
Samvittighed. Nu er det ganske ubestrideligt, at den sædelige 
Handlen indeslutter det forpligtende i sig, der byder Mennesket 
at handle just paa denne Maade. Men naar dette Moment ind- 
skærpes af Herrmann (Kant) saaledes, at det nærmest fremtræder 
som en Manifestation af det guddommelige, er dette dog i Virke- 
ligheden en metafysisk og ikke en videnskabelig Dom. Om dennes 
Sandhed kan bevises eller ikke, se vi her bort fra; kun dette 
konstatere vi, at dette ikke er udført af Herrmann. Men hvis der 

*) Jævf. herom Herrmann's Udtalelser: ThLZ 1888 p. 199; og Th LZ 1888 p. 618 f. ; og 
ZfThK 1891. p. 65 ff. 

a ) Jævf. J. Kaftan: Das Wesen der christlichen Religion. Basel. 1888. Zweite Auflg. p. 111 f. 
— og Ording: Den religiøse Erkendelse, p. 241 ff. 

kan rokkes ved dette Fundament for Herrmann's Teologi, bliver 
det skæbnesvangert for denne i sin Helhed. I Virkeligheden 
staar og falder den med, om Kants Opfattelse af det sædelige 
kan bevises som Sandhed. 

Vor Opgave er i denne Sammenhæng bestemt ved Hensynet 
til den kristelige Erkendelse. Idet vi altsaa kan se bort fra en 
Række mindre væsentlige Spørgsmaal, — f. E. om den teoretiske 
Erkendelse med Rette identificeres med Naturerkendelsen, om 
Herrmann's Bestemmelse af Metafysikens Begreb o. s. v. *), — 
er det afgørende Problem dette: hvorledes besvarer denne Lære 
de Spørgsmaal, som den kristelige Erkendelse indeslutter? Lejlig- 
hedsvis udtaler Herrmann, at den efter hans Principper udviklede 
Dogmatik vil blive kortere end den traditionelle 2 ). Det i denne 
drøftede Problem om Trosobjekternes Mulighed o: om deres For- 
enelighed med den teoretiske Verdenserkendelse maa falde bort. 
De bibelske Beretninger faa kun Betydning, forsaavidt de er ind- 
traadt i den kristnes aandelige Liv som en Virkelighed, hvorpaa 
han kan bygge. Kun da kan de bidrage til Løsningen af Dogma- 
tikens Grundspørgsmaal : den historiske Aabenbarings Forhold til 
den sædelige Personligheds Befrielse. Selvom herved en Del Stof 
bortskæres, opnaas der paa den anden Side, at der kan føres et 
saadant Bevis for den kristelige Erkendelses Sandhed, som alene 
svarer til den absolute Religions Væsen og Troens selvstændige 
Vished. 

Herrmann har med sjelden Energi og Tankekraft søgt at 
gennemføre dette Bevis, og at vise, at det er den sande Gennem- 
førelse af den reformatoriske Tankegang. Vor Undersøgelse drejer 
sig imidlertid her kun om dets principielle Gyldighed. Udgangs- 
punktet for den tage vi i en af Herrmann's karakteristiske Ud- 
talelser om den kristelige Erkendelse i dens Forskel fra den viden- 
skabelige. Saaledes hedder det: „Hvad vi saaledes i Troens Kraft 
holde for muligt, lader sig ikke en Gang gøre forstaaeligt for et 
Menneske, som ikke staar i den samme Tro. Det er heller ikke 
muligt at sammenfatte det med Verdenserkendelsens Resultater 
til et ligeartet Erkendelsesbillede, eller metafysisk at begrunde 
det. Deraf følger det, som vor Tids herskende Teologi kalder 
„Dualisme", og i højeste Grad afskyr, fordi dens eget smukke 
Forbund med Videnskaben, hvorved ganske vist kun en verdslig 
herskende Kirke kunde vinde noget, derved bliver gjort tvivlsomt. 
Trods dette er det ligesaa klart for de troende, som for dem, som 
kende Videnskaben, at Videnskaben ingen Andel har i hine 

l ) Jævf. herom R. Seydel : Religionsphilosophie im Umriss. Freiburg i B. und Leipzig. 
1893. p. 127 ff. — J. Wendland: Albrecht Ritschl und seine Schuler. p. 53 ff. 
a ) Die Religion im Verhaltn. z. Welterk. u. z. Sittl. p. 439 f. 

Tankers Indhold. For disse Ting gives der ingen Erkendelses- 
teori. I disse Tanker bryder den troende enhver Bro af mellem 
sin Overbevisning og det, som Videnskaben kan erkende som 
virkeligt, just fordi de er voksede ud af den ved Guds historiske 
Aabenbaring vakte Tro" *). Dog bliver Troens Vished derved paa 
ingen Maade formindsket. Thi „dens Vished har sin Rod i, at 
Jesus ved sin Fremtræden bringer os til Troen paa en Guds 
Virkelighed, som vil det gode og tilgiver os Synden. To Magter 
af forskellig Art virke saaledes sammen til Troens Vished: Ind- 
trykket af en historisk Størrelse, som i Tiden træder os imøde, 
og den sædelige Lov, som vi, efterat vi har fornummet den, kan 
forstaa i dens evige Sandhed. Den religiøse Tro opstaar over- 
hovedet, naar Mennesket i sit eget Liv støder paa en unægte- 
lig Kendsgerning, som ved sit Indholds Kraft tvinger ham til, i 
sig at se Guds Ingriben i hans Liv. Vi begynde at blive kristne, 
naar vi finde Guds Spor i vort Liv i den Kendsgerning, at 
Jesus Person er rykket ind paa vor Vej. Naar man har indset, 
at det ved den religiøse Tro ikke drejer sig om Fastsættelsen af 
evige Sandheder, men om Menneskets faktiske Opløftelse fra Livet 
efter Kødet til evigt Liv, vil man overhovedet ikke mere ville 
tænke paa en anderledes formidlet Troens Vished" 2 ). 

I disse to Udtalelser er Herrmann's Svar paa Spørgsmaalet 
om den kristelige Erkendelses formale og reale Sandhed typisk 
givet. Vi vende os først til en Undersøgelse af det sidste Punkt. 

Det praktiske Bevis for Kristendommens Sandhed beror 
paa, .at denne formaar at tilfredsstille den Trang, som den sæde- 
lige Udvikling indeslutter. Naar Mennesket faktisk i sit Liv har 
oplevet dette, har det dermed tillige Visheden om, at Kristen- 
dommen er Sandhed. Hermed er imidlertid kun skildret en Type 
af det kristelige Liv. Mangfoldige kristne maa Sandheden tro be- 
kende, at de ikke har gennemgaat de aandelige Stadier, som 
Herrmann tegner: Kampen mellem Aand og Natur, Erfaringen af 
Sædelovens paa en Gang opløftende og dybt nedbøjende Magt, 
og endelig Oplevelsen af Jesus Livs indre Herlighed som det 
eneste frelsende. Et saadant Skema kan ikke gøre Krav paa Al 
mengyldighed. Selvom Skabningens Suk over at være underlagt 
Forkrænkeligheden ogsaa kendes i Menneskelivet, er dette ingen- 
lunde det eneste og maaske neppe det dybeste Motiv til Religion. 
Og hvorledes end Forholdet mellem det naturlige Liv og det 
sædelige bestemmes, vil disse aldrig kunne betragtes som direkte 
Modsætninger. Ligesaa vist som der er en Kvalitetsforskel mellem 



1 ) Der Verkehr des Christen mit Gott. p. 294 f. 

2 ) Der Verkehr des Christen mit Gott. p. 295 f. 

Begreberne : naturligt, sædeligt, religiøst, ligesaa vist afgive de ikke 
blot negative, men ogsaa positive Tilknytninger for hinanden. Det er 
maaske overhovedet tvivlsomt, om Forholdet mellem dem bør tæn- 
kes i opadstigende Rækkefølge, eller om de ikke snarere bør tænkes 
som sidestillede i Aandslivet, gensidigt gennemtrængende hinanden. 
Og denne deres gensidige Betingethed er atter ikke absolut men 
relativ. Kristeligt Liv kan ganske vist ikke normalt eksistere uden 
at medføre praktiske sædelige Konsekvenser. Men det er derimod 
overmaade tvivlsomt, om sandt sædeligt Liv nødvendigt maa føre 
til Religion. Den hyppige Paaberaabelse af Jesus Ord Joh. 7, 1 7 
forveksler den videnskabelige og den kristelige Bestemmelse af 
det sædeliges Begreb. Paa lignende Maade forholder det sig med 
Forholdet mellem det sædelige Liv og det naturlige. Hint maa 
nødvendigt bestemme dette, men om dette fører til hint, er altid 
problematisk. Livet er rigere end den begrebsmæssige Bestem- 
melse og vil ogsaa vise, at Forholdet mellem disse tre Begreber 
konkret antager alle de overhovedet mulige Former. 

Nu vilde det være en stor Misforstaaelse at antage, at Herr- 
mann begrundede den kristelige Erkendelses reale Sandhed paa 
dette Forhold mellem disse tre Begreber. Dette er kun en omend 
afgørende Forudsætning for den konkrete Begrundelse. Denne er 
i sig selv Menneskets Erfaring af Evangeliets Værdi for dets 
sædelige Liv. Eftersom dette er noget almengyldigt, maa ogsaa 
dets praktiske Fuldkommengørelse gennem det religiøse be- 
tragtes som almengyldig, og saaledes er det praktiske Bevis ført 
for Evangeliets Sandhed. I denne Begrundelse ville vi ganske 
kunne samstemme med Herrmann, hvis den ovenfor nævnte Sæt- 
ning ændres til: „Menneskets Erfaring af Evangeliets Værdi for 
dets religiøse Liv." Hvis det sædelige nemlig ikke er bestemt af 
Herrmann paa almengyldig Maade, bortfalder ogsaa det religiøse 
Bevis Almengyldighed. Og dernæst beror dette paa en falsk Be- 
stemmelse af Forholdet mellem det etiske og det religiøse. Disse 
ligge som ovenfor nævnt ikke i hinandens Forlængelse. Det re- 
ligiøse Liv og Evangeliet har udelukkende religiøse Forudsæt- 
ninger. Begreberne: „Synd og Skyld" kan ikke bestemmes ved 
en videnskabelig Analyse af det sædelige Livs Former, men bero 
paa en bestemt religiøs Betragtning af Livet. Hvis dette fast- 
holdes, maa Herrmann's Forsøg paa at give en almengyldig Be- 
grundelse afvises paa Grund af dens Sammenblanding af det 
religiøse og sædelige. Og dernæst vil den religiøse Erfaring ogsaa 
maatte gives en langt større Rækkevidde. Som den religiøse Trang 
nemlig indeslutter baade en Erkendelses, Følelses og Villiesside, 
vil den kristelige Erfaring af Evangeliets Evne og Magt til at 

at tilfredsstille denne ogsaa omfatte alle disse tre Sider. Saaledes 
er Herrmann's Begrundelse i denne Henseende for snever, for- 
saavidt den ikke tager Hensyn til de to førstnævnte Momenter. 

Endelig er Herrmann's Bestemmelse af Evangeliets eller 
Aabenbaringens Begreb ikke uangribelig. Den kristelige Erken- 
delses Sandhed beror reelt paa den historiske Jesus Kristus. 
Nærmere er Aabenbaringens Kerne ikke just Jesus Kristi Livs 
ydre Begivenheder, men hans personlige Livs indre Herlighed o: 
at han har formaat at virkeliggøre det fuldkomne Liv og dog i 
forbarmende Kærlighed antager sig Syndere. Dette er det, som 
inderligt overvælder den sædeligt kæmpende og giver ham Troens 
Fred, samtidigt med at dette er ganske uafhængigt af al historisk 
Kritik. Ingen nok saa radikal Historieforskning kan udslette det 
vidunderlige Billede af Jesus personlige Livs uforlignelige Højhed 
af Historien. Denne Sondring mellem det evangeliske Jesusbilledes 
historiske Træk og personlige Herlighed synes imidlertid mindre 
berettiget, saa vist som denne udelukkende er øst af disse 1 ). Hvis 
den historiske Kritik ad videnskabelig Vej skulde naa til lignende 
negative Resultater, som f. E. Strauss fremsætter i sit sidste Skrift, 
synes dette nødvendigt at maatte influere paa Billedet af Jesus 
personlige Liv. Denne Adskillelse har uden Tvivl delvist sin Grund 
i Herrmann's Bestræbelse for overalt skarpt at skelne mellem 
religiøs og teoretisk, respekt, historisk Erkendelse. Som det ligger 
i selve Begrebet historisk Aabenbaring, er denne Bestræbelse 
imidlertid paa dette Punkt uigennemførlig. Og dernæst er det i 
hvert Fald et Spørgsmaal, om det just er Henvisningen til disse 
Træk, som formaar at give de ængstede Samvittigheder, hvad de 
begære. Jesus sædelige Fuldkommenhed vækker ganske vist uvil- 
kaarligt Menneskets Tillid til ham, men det afgørende Punkt er 
dette, hvorledes det ved ham opnaar Visheden om Syndernes 
Forladelse og Barneretten hos Gud. Men Visheden herom beror 
ikke paa Jesus Forbilledes opløftende og befriende Magt, men paa 
et Ord med et ganske bestemt Indhold, hvis Kraft kan erfares, og 
paa Handlinger, hvorigennem disse Ord har deres historiske Be- 
kræftelser. Kun ved at bygge herpaa, bygges paa det faste ; medens 
den eksklusive Henførelse af Aabenbaringen til dens sædelige 
Forudsætninger ikke formaar at overvinde den Relativitet, som 
altid er de sædelige Erfaringer iboende. — 

J ) Jævf. herom: M. Kåhler: Der sogenannte historische Jesus und der geschichtliche bib- 
lische Christus. Zweite Auflg. Leipzig 1896. p. 157 ff. — O. Ritschl: Der geschichtliche Christus, 
der christliche Glaube, und die theologische Wissenschaft. ZfThK. 1893. p. 381 ff. — L. 
Ihmels: Die christliche Wahrheitsgewissheit, ihr letzter Grund und ihre Entstehung. p. 128 ff. 
p. 156 f. — Derimod er Herrmann's Position bleven optaget og i det væsentlige forsvaret af 
M. Reischle : Der Streit iiber die Begrundung des Glaubens auf den „geschichtlichen" Jesus 
Christus. ZfThK 1897. p. 171 ff. 

Troen, som efter Herrmann bliver til i det sædelige og reli- 
giøse Livs Skæringspunkt, medfører nu en egenartet Erkendelse. 
Denne har sin Realgrund i, at Værdien af det erfarede Objekt 
nødvendigt former sig i en Dom om dettes Væsen. Saaledes ud- 
taler Herrmann: „Jeg er ganske vist af den Overbevisning, som 
jeg ikke her nærmere har at begrunde, at Troen paa Kristus i 
naturligt Fremskridt føres til Forestillingen om en Kristi Præ- 
eksistens, og det en personlig, ikke en ideal." x ) Denne Doms 
reelle Berettigelse vil vi senere vende tilbage til. I denne Sam- 
menhæng bemærke vi kun, at det heraf fremgaar, at den kristelige 
Erkendelse medfører en Viden om det oversanselige. Men af hvad 
Art er da denne? Det er i sig selv muligt at blive staaende ved, 
at den i et Menneskeliv historisk foreliggende Aabenbaring paa 
Grund af dens religiøse Betydning anerkendes som mer end 
menneskelig, o: som guddommelig, hvorledes dette end tænkes. 
Men hvis man gaar ud herover og heraf uddrager Væsensbestem- 
melser, o: metafysiske Domme, maa denne Fremgangsmaade nød- 
vendigt begrundes. Herrmann bliver imidlertid kun staaende ved 
det negative: at betone dennes principielle Artsforskellighed fra 
den videnskabelige Erkendelse. Det er nemlig ikke ganske klart, 
hvorvidt Sætningen: „For disse Ting gives der ingen Erkendelses- 
teori", i det ovenfor givne Citat har en større Rækkevidde. Den 
kan i og for sig blot skulle sige, at den kristelige Erkendelses 
Indhold ikke lader sig tilegne ad filosofisk Vej. Men den kan og- 
saa betyde, at den af de kristelige Troserfaringer følgende Er- 
kendelses Art overhovedet ikke lader sig bestemme. Dette synes 
i og for sig at maatte blive Konsekvensen af Herrmann's Forud- 
sætninger. Ud fra disse vilde det i og for sig være logisk rigtigt 
at hævde, at den kristelige Erkendelse kun formaar at vise, hvor 
vidt det sædeligt kæmpende Menneske ved egen Kraft kan naa, 
og hvilken Betydning den historiske Jesus Billede kan faa for 
ham, men derimod intet at udtale om Jesus Væsen og Livs evige 
Betydning. Hermed vilde Spørgsmaalet om den kristelige Erken- 
delses formale Sandhed, som Ritschl lod henstaa ubesvaret, være 
afvist som principielt betydningsløst. 

Herrmann har imidlertid klart set, at ethvert saadant Forsøg 
efter dets Natur maa mislykkes. En Personligheds Værk kan ikke 
skilles fra ham selv, hans Billede ikke fra hans Væsen. Ingen, der 
er kommen ind under en Personligheds Ords og Gerningers vel- 
signelsesrige Følger, vil kunne undlade at spørge, hvem denne 
var. Dertil kommer, at det kristelige Liv ingenlunde, — som 
Fichte mente, — er bestemt ved Forholdet til Jesus Værk, men 

*) Die Religion im Verhaltniss zum Welterkennen und zur Sittlichkeit. p. 438. 

kun ved det i og gennem ham aabnede Samfund med Gud. Disse 
Sætninger vil Herrmann ganske kunne underskrive. Men heraf 
følger, at det maa betegnes som en Hovedmangel, at dette Problem 
ikke af ham er taget op til positiv Undersøgelse. Grunden hertil 
maa vistnok søges i Herrmanns Afhængighed af Kants Filosofi. 
Denne hævder som bekendt Gudsbegrebet som et praktisk Postu- 
lat, men samtidigt, at dette kun har praktisk Betydning og ikke i 
mindste Maade udvider vor teoretiske Erkendelse. Gudserkendel- 
sen foregaar gennem Analogier, og selv saaledes kan Gudsideen 
kun tænkes, ikke erkendes. 1 ) Hvad man end dømmer om denne 
Distinktion, staar det fast, at Vanskeligheden for Kants Religions- 
filosofi bestaar i, at denne synes at indeslutte en Erkendelse, som 
dog ikke er en Erkendelse. Hvor meget end den religiøse Erken- 
delses praktiske Karakter med Rette betones, er denne dog i sin 
Art en virkelig Erkendelse, der som saadan maa gøre Regnskab 
for sin Videns Ejendommelighed. Det heri indesluttede Problem 
har hverken Kant eller Herrmann løst. Denne sidste synes i sin 
Frygt for Intellektualisme overhovedet at have mistet Blikket for 
den kristelige Erkendelses positive Værdi. 2 ) Trods alt er Grund- 
manglen i Herrmann's Teologi, — hans Filosofi. 

3) J. Kaftan. Paa en i flere Henseender selvstændig og fra 
Ritschl afvigende Maade har Kaftan bestemt den kristelige Er- 
kendelse. Dette skyldes hovedsageligt, at han, — omend mere i 
de metodologiske Principper end i Resultatet, — bryder med 
Kants Filosofi 8 ) og søger at bygge paa rent empirisk Grundlag. 
Kun saaledes bliver paa en Gang Videnskabens Frihed respek- 
teret, og den kristelige Erkendelses Selvstændighed sikret. Kaf- 
tans skarpsindige Undersøgelser af denne er, — foruden i flere 
mindre Afhandlinger, navnlig i Zeitschrift fur Theologie und Kir- 
che, — givet i Hovedværkerne: „Das Wesen der christlichen 
Religion". Basel 1888 (zweite Auflage), og „die Wahrheit der 
christlichen Religion" Basel 1888, samt „Dogmatik" Freiburg. 
I. B. 1897. 

Karakteristisk for Kaftans Grundbetragtning er først og frem- 
mest Bestemmelsen af Religionens Væsen. Denne indledes med 
en Undersøgelse af de psykiske Grundelementer. 4 ) Disse kan i 
Almindelighed reduceres til to: Forestilling og Følelse. Hele Be- 
vidsthedens Indhold lader sig føre tilbage til disse i sig selv 



x ) jævf. Kant: Kritik der Urtheilskraft § 88. p. 354 ff. (Kehrbach's Udgave.) 
a ) jævf. de kritiske Bemærkninger af A. Krauss. JfpTh. 1883. p. 225 ff., p. 238 ff og R. 
Wegener JfpTh. 1884. p. 223. 
8 ) Dogmatik, p. 104. 
4 ) Das Wesen der christlichen Religion, p. 37 ff. 

irreduktible Grundelementer. Medens Forestillingen giver os Bil- 
ledet af noget andet, blive vi os i Følelsen selv bevidst som le- 
vende Væsener. Hertil svarer, at vore Domme er af dobbelt Art. 
Enten udsige de noget om en Virkelighed, som forestilles, eller 
om det Forhold, som vi indtage til denne. Vore Domme er enten 
teoretiske Udsagn om en aandelig eller materiel Virkelighed, eller 
Værdidomme om vort Livs Stilling til denne. Dette har afgørende 
Betydning for Religionen. Denne bevæger sig helt igennem i 
Værdidomme, og forsaavidt den ogsaa indeholder Værensdomme, 
bero disse altid i sidste Instans paa hine. 

Nærmere maa Religionens Væsen bestemmes ad religions- 
historisk Vej. 1 ) „Religionens Væsen er ikke mer og ikke mindre 
end de Ejendommeligheder, som er fælles for alle historiske Re- 
ligioner." Det vil saaledes vise sig, at Religionens Opstaaen altid 
skyldes det samme praktiske Motiv: Trangen til Liv og Salighed. 2 ) 
Idet Mennesket higer herefter, erfarer det ikke at kunne bevare 
dets Goder, henholdsvis dets højeste Gode, overfor Verden og 
dens Modstand. Herved ledes det til at søge Hjælp hos guddom- 
melige Magter. De typiske, overalt tilbagevendende Former, her- 
for er Bønnen, Offeret og Orakelvæsenet. Ved Siden heraf gaar 
der gennem alle Religioner en Higen efter at naa udover den 
jordiske Forkrænkelighed til Delagtigheden i den guddommelige 
Salighed. Denne Higen søger altsaa ikke guddommelige Garantier 
for Bevarelsen afVerdenslivets Goder, men tværtimod Befrielse fra 
Verden. Dens typiske Ytringer er Andagten, Tilbedelsen og Mysti- 
ken. Medens denne Trang væsentligt er den samme i alle Religio- 
ner, er hin derimod uendeligt nuanceret efter Beskaffenheden af 
det, hvori Mennesket søger sit højeste Gode. Dette Begreb kan 
derfor tjene som Princip for Religionernes Inddeling. Hermed er 
de, alle Religioner konstituerende, Elementer fundne. Det prak- 
tiske Grundbegreb i disse er Begrebet: Livsgoder, henholdsvis: 
et højeste Gode. Idet dette fører til Troen paa Guder eller en 
Gud, bliver Gudsbegrebet det teoretiske Grundbegreb i al Reli- 
gion. Livsgoderne er Guddommens Gaver, og omvendt bestemmer 
disses Art Gudsbegrebets reelle Indhold. Idet Aabenbaringen er 
Maaden for Gudernes Meddelelse af Livsgoderne, bliver dette det 
tredie Grundbegreb i Religionen. Aabenbaring er guddommelig 
Kundgørelse og Meddelelse af Gaver med Hensyn til Menneskets 
Ve og Vel. En almindelig Definition af Religionens Væsen kan 
efter Sagens Natur ikke gives. Der kan aldrig naas videre end 



*) Das Wesen der christlichen Religion, p. 3 ff., Dogmatik, p. 11. * 

*) En lignende Opfattelse er gjort gældende af Eduard Zeller: Ueber Ursprung und We- 
sen der Religion. Vortrage und Abhandlungen. Zweite Sam ml ung. Leipzig 1877. p. 23 ff. 

til en Henvisning til disse Grundelementer, som ejendommelige 
for alle historiske Religioner, omend forskellige i Henseende til 
Art og indbyrdes Forhold. 

Herefter vil visse Ejendommeligheder for den af Religionen 
nødvendigt følgende Erkendelse allerede kunne fastslaas. 1 ) Denne 
er først og fremmest altid subjektivt betinget. Selvom Naturens 
Fænomener og historiske Begivenheder faa Betydning for den, er 
det kun, fordi de vække Menneskets Følelse og gribe dets Villie 
og saaledes blive værdifulde for det. „Religiøst at erkende", be- 
tyder at sætte noget i Forhold til det personlige Livs Ve og Vel. 
Den personlige dybt følte Interesserethed, som ellers indvirker 
forvirrende paa Erkendelsens Arbejde, er her just Forudsætningen 
for dette. Dernæst er den religiøse Erkendelse i højest mulige 
Grad interesseret i dens Indholds objektive Sandhed. Dette følger 
simpelt hen af, at dette er intet mindre end det, hvoraf Menne- 
skets Liv og Salighed afhænger. Og endelig har den religiøse Er- 
kendelse trods sin subjektive Betingethed det mest objektive af 
alt, Gud, til Objekt. Religiøs Erkendelse er efter sit Væsen intet 
andet end Gudserkendelse. 2 ) Der gives efter Sagens Natur intet 
mere objektivt end den Gud, som ikke en Gang er et Led af den 
Verden, hvori Mennesket lever. Ligesom saaledes den religiøse 
Erkendelse ved sin subjektive Betingethed adskiller sig fra al 
teoretisk Verdenserkendelse, adskiller den sig ved sin Genstand 
fra den æstetiske og etiske Erkendelse. Den er saaledes i sig selv 
noget enestaaende, som ikke har nogen Analogi. Dette vilde maa- 
ske lettere vinde Anerkendelse, hvis man ændrede Navnet: reli- 
giøs Erkendelse til Gudserkendelse. Paa den anden Side kunde 
dette misforstaas saaledes, at Religionen giver en Erkendelse af 
Gud, som svarer til den teoretiske Erkendelse af Verden. Dette 
er en total Miskendelse saavel af Religionen som af den religiøse 
Erkendelse. 

Forholdet mellem Religion og Videnskab er derimod følgende. 8 ) 
Videnskaben søger Sandheden, den religiøse Erkendelse er sig 
bevidst at eje Sandheden. Bevidstheden herom er et med dens 
Eksistens. Sandheden er altid det samme: Overbevisningen om, 
at Erkendelsen svarer til Virkeligheden. En dobbelt Sandhed gives 
ikke. Derimod gives der vel forskellige Veje til at naa Sandheden. 
To saadanne principielt forskellige Veje er den videnskabelige og 
den religiøse Erkendelse. Naturerkendelsen formidles gennem 
Sanserne, og giver, støttet til den ved Eksperiment og Erfaring 

x ) Das Wesen der christlichen Religion, p. 134 ff. 

8 ) Denne Sætning betoner Kaftan atter og atter: Das Wesen der christlichen Religion, 
p. 136; p. 410 f. — Die Wahrheit der christlichen Religion, p. 3. — Dogmatik, p. 113. 
8 ) Das Wesen der christlichen Religion, p. 213 ff. Dogmatik: p. 105 ff. 

mulige Kontrol, streng objektiv Viden. Paa den anden Side for- 
maar den ikke at naa ud over Fænomenernes Verden i deres 
Forhold til os, og bliver saaledes nødvendigt relativ. Ogsaa inden- 
for Aandsvidenskaberne kan den samme Metode i og for sig an- 
vendes. Dog vanskeliggøres denne ved, at den subjektive Inter- 
esse her nødvendigt vaagner og truer med at forskyde den strenge 
Objektivitet. Selv overfor Aandslivets højeste Formér Moral og 
Religion er dette muligt, forsaavidt disse foreligge som objektiv 
Virkelighed i Historien. Men naar Forskningen søger ud over en 
ren Beskrivelse af deres foreliggende Fremtrædelsesformer og 
prætenderer at fælde Dommen over, hvad der er sand Moral eller 
Religion, bliver Subjektiviteten nødvendigt afgørende for denne. 
Hvis Dommen derimod fældes ud fra den personlige Oplevelse, 
forsvinder dermed Relativiteten for den absolute Vished. Naar 
Videnskaben søger at omspænde alt i Tilværelsen givet, vil den 
nødvendigt støde paa Punkter, hvor dens Metoder glippe, og 
Subjektiviteten taler det afgørende Ord. Hvis dette forstaas, er 
dermed Muligheden givet for Anerkendelsen af den religiøse Er- 
kendelses Ret. Denne beror altsaa paa Indsigten i, at der bestaar 
et proportionalt Forhold mellem Begreberne Objektivitet og Re- 
lativitet og Subjektivitet og Absoluthed. 

Kaftan stiller sig herefter den Opgave: apologetisk at vise, 
hvorledes den kristelige Religion alene formaar at skænke Men- 
nesket, hvad det søger i Religionen. Af større Betydning for 
denne Sammenhæng er imidlertid de Undersøgelser, hvorved der 
forsøges et Opgør mellem den videnskabelige og kristelige Er- 
kendelse i deres konkrete Skikkelse, og derigennem en Bestem- 
melse af den sidstnævnte. 

Kaftan indleder disse med den rigtige Sætning, at: „det tør 
betragtes som en faststaaende Kendsgerning, at en Forhandling 
om den menneskelige Erkendelses sidste og højeste Spørgsmaal 
maa gaa ud fra en erkendelsesteoretisk Udvikling af almindeligere 
Art. Heller ikke Teologien kan eller tør, forsaavidt den har en 
apologetisk Opgave at løse, nutildags unddrage sig en saadan 
Udvikling". 1 ) 

Udgangspunktet for denne er den menneskelige Viden. „Hvad 
forstaas der ved den Viden, om hvilken ingen tvivler, da vi dag- 
ligt benytte den, og uden dens Hjælp maatte give Afkald paa vor 
Stilling i Verden som Mennesker? Hvorledes kommer den i Stand? 
Hvor vidt lader den sig udstrække? Kan vi gøre Regning paa ved 
en tilstrækkelig Udvidelse af denne at faa Svar paa Spørgsmaalene 



*) Die Wahrheit der christlichen Religion, p. 266. 

Den kristelige Erkendelse 11 

om Verdens første Aarsag og sidste Formaal? 1 ) Disse Spørgsmaal 
maa besvares ved en Analyse af den for alle gyldige Sprogbrug, 
hvoraf Bevidstheden betjener sig. 

„At vide" betyder efter denne en fuldkommen Overbevis- 
ning om, at et Udsagn svarer til Virkeligheden. Herved adskiller 
Viden sig fra Menen og religiøs Tro. En Mening er en ufuldstæn- 
dig Viden, som ved en subjektiv Dom suppleres paa rigtig eller 
urigtig Maade. Den religiøse Tro er sfæreforskellig fra Viden og 
Menen, forsaavidt den beror paa et inderligt Frihedsvalg. Viden 
udelukker Tvivl. „At vide noget" betyder, at dette forholder sig 
paa denne og ikke paa nogen som helst anden Maade. Medens 
Viden herefter kan kræves anerkendt af alle, gælder dette ikke 
om Meninger, der er, eller bør være, korrigible. Praktisk stoler 
Mennesket trygt paa sin Viden, beregner og træffer Afgørelse efter 
denne, naar det gælder Liv og Velfærd. Kilden til denne er Er- 
faringen. Idet nu Menneskets Viden kun for en ringe Del kan 
bero paa egne Erfaringer, men fortrinsvis bygger paa andres, er 
herved Muligheden givet for Vildfarelser. Den sikre Viden beror 
i sidste Instans altid paa Erfaringen o: Vekselvirkningen mellem 
den ydre Virkelighed og det menneskelige Subjekt. 

Al Viden er efter sit Udspring et Aggregat af Enkeltheder, 
som Bevidstheden uvilkaarligt søger at forbinde til Enhed. Denne 
er det Bevidstheden iboende Videns Ideal, som væsentligt er ka- 
rakteriseret ved Egenskaberne : Fejlfrihed, Fuldstændighed og Nøj- 
agtighed. Det ligger i Sagens Natur, at dette altid maa vedblive 
at være uopnaaeligt. Vor Viden er fra dens første Begyndelse 
mærket med et Moment af Relativitet. Formelt viser denne sig i, 
at Bevidsthedens Stræben efter Enhed fuldbyrder sig gennem 
Dannelsen af Almenbegreber og Domme. Analysen af disses Til- 
blivelse viser, at selvom Vildfarelse undgaas, kan dog Kravet om 
Fuldstændighed og Nøjagtighed kun delvist ske Fyldest. Reelt viser 
denne sig, naar den sædvanlige Betragtning af Tingens Væsen og 
Egenskaber, Aarsag og Virkning, logisk undersøges. Det menne- 
skelige Subjekt kan overhovedet ikke undgaa at lægge sit eget 
ind i Objekterne, saaat den Verden, der er Genstand for dets Vi- 
den, altid til en vis Grad er et Produkt af dets egen Aand. Men- 
neskets almindelige Viden staar altid i sidste Instans i et praktisk 
Formaals Tjeneste, o: fremkaldes ved det Krav, Livet stiller for 
at bevares. For at leve maa de for Livet gældende Betingelser 
kendes. 

Herved adskiller den almindelige Viden sig fra den viden- 
skabelige Viden, som skyldes planmæssig og maalbevidst Kunst. 

x ) Anf. Skrf. p. 271. 

I sidste Instans staar ogsaa Videnskaben i et praktisk Formaals 
Tjeneste: Menneskets Higen efter Verdensbeherskelse. Nærmere 
bestemmer Kaftan Forholdet mellem disse to Former af Viden 
saaledes: „Videnskabens Formaal er Udvidelse og Berigtigelse af 
den sædvanlige Viden." 1 ) Af denne Hovedsætning følger to vig- 
tige Konsekvenser. 

Videnskaben er herefter ved sin Natur bundet af den samme 
Relativitet som den sædvanlige Viden. Dels maa den ogsaa be- 
væge sig i Almenbegreber og Domme, dels formaar heller ikke 
den at trænge gennem Enkelthederne og Ytringsformerne til En- 
heden og Tingenes Væsen. Dette gælder ogsaa Videnskabens 
„nødvendige" Love. En Naturlov er i Virkeligheden „et Produkt 
af den menneskelige Aand i dens Stræben efter Verdensbeher- 
skelse, Sammenfatningen af en Sum af Erfaringer og af et over- 
for dem øvet videnskabeligt Arbejde, — men hvad Udtrykket 
„Lov" angaar med alt, hvad dertil slutter sig, et Stykke af den 
uvilkaarlige Skuffelse, som er en uundgaaelig Medgift til al vor 
Viden". 2 ) Betoningen heraf er ikke \dentisk med Anerkendelsen 
af Skepticismen, men kun en Indskærpelse af Erkendelsens nød- 
vendige Grænser. Det af Naturvidenskaben givne Verdensbillede 
er til en vis Grad et Produkt af Menneskets Aand. Heller ikke 
det mythologiske Moment i Erkendelsen, o: Forstaaelsen af Tin- 
gene ud fra Menneskets egen Subjektivitet, kan ganske elimineres 
af Videnskabens Arbejde. 

Dernæst bestemmes Videnskabens Opgave falskt, naar den 
angives at være: „at forklare Verden". 3 ) „At forklare" betyder at 
føre det ubekendte tilbage til det bekendte. Hvis den ovenfor 
givne Bestemmelse er rigtig, følger heraf, at Videnskaben efter 
sit Væsen ikke kan naa den sidste „alt-forklarende" Viden. Den 
er et uundværligt og relativt fuldkomment Middel for Udøvelsen 
af den aandelige Verdensbeherskelse, men den formaar ikke at 
føre vor Viden ud over det faktisk givne. Den konstaterer, „at 
dette er", men oplyser intet om, „hvorfor" og „hvortil" dette er. 
De videnskabelige Love er kun Udtryk for den ved videnskabelig 
Kunst bevirkede Berigtigelse, Fuldstændiggørelse og Ordning af 
vor Viden om den givne Virkelighed. Forklaret, i egentligste For- 
stand forklaret, bliver derve.d intet, end ikke den simpleste Be- 
givenhed i det daglige Liv. 

Efter en Paavisning af, at den aprioriske Erkendelse, Logi- 
ken og Mathematiken, ganske svarer til denne Bestemmelse af 



*) Die Wahrheit der christlichen Religion, p. 319. 
8 ) Die Wahrheit der christlichen Religion, p. 337 f. 
*) Anf. Skrf. p. 345 ff. 

vor Viden, sammenfatter Kaftan Resultatet af sine Undersøgelser 
i følgende afgørende Grundbetragtning. 1 ) Der gives to principielt 
forskellige Former for Verdensforklaring. Den første søger ved 
en Udvidelse af den erfaringsmæssige Viden om Verden at naa 
at erkende dens første Aarsag og sidste Formaal. Den anden søger 
spekulativt, o: ud fra bestemte Ideer, som Mennesket ad anden 
Vej har opnaat Vished om, at naa Erkendelsen heraf. Af disse 
maa den første efter det ovenfor udviklede ubetinget afvises. Her- 
om er den videnskabelige Erkendelsesteori og den sande religiøse 
Interesse enige. Den moderne Videnskab har emanciperet sig fra 
Filosofien og bygger som empirisk alene paa Erfaringen og Er- 
faringsresultaternes Forarbejdelse. Korrelatet hertil er dens oven- 
nævnte Relativitet. Dette ophæves ikke ved, at Videnskaben, for- 
ledet ved sin gamle Forening med Filosofien, undertiden tillægger 
sine Resultater absolut Gyldighed. Heroverfor gælder, at enhver 
konsekvent Tænkning nødvendigt fører til Dilemmaet: Enten er 
Videnskaben Erfaringsvidenskab, og da vedbliver dens Resultater 
at være relative; eller ogsaa søger Videnskaben ud over Erfarin- 
gen, og da ophører den at være empirisk Videnskab. Hertil svarer 
Sandheden i Kant's Filosofi. Det fortjenstfulde i denne er, dels at 
have paavist, at den teoretiske Erkendelse som Erfaringsviden er 
relativ, og at det som Følge deraf vilde være en iiex&faaic, efe 
$Xko yivoc, i den at søge den sidste absolute Sandhed; dels at have 
henvist til den praktiske Erkendelse som den, der alene formaar 
at bevirke Forvisningen om de Sandheder, der ligge hinsides den 
empiriske Erfaring. Eller m. a. O. hvis en Viden om Verdens Op- 
rindelse og sidste Formaal overhovedet er mulig, kan den kun 
opnaas ad spekulativ Vej, o: ud fra bestemte Ideer som Forud- 
sætning. Hermed er Vejen banet for den konkrete Bestemmelse 
af den kristelige Erkendelse. 

Denne maa først og fremmest søge at besvare de to Spørgs- 
maal: Hvilke er de den religiøse Erkendelse, som praktisk Er- 
kendelse, betingende Ideer? Og hvorledes overbevises Mennesket 
om disses Sandhed? Det er efter det foregaaende indlysende, at 
Ideerne dels maa være givet i selve Bevidstheden, og dels maa 
være saaledes beskafne, at de umiddelbart overbevise Subjektet 
om deres Sandhed. I hvilken Side af Bevidsthedslivet bør disse 
herefter søges? To Svar er principielt mulige: enten fremgaa de 
normerende Ideer af den teoretiske Verdenserkendelse eller af det 
praktiske Aandsliv. Dette Enten-Eller bunder i Virkeligheden i 
Spørgsmaalet, om Mennesket skal forstaas og forklares ud fra Ver- 
den, eller Verden ud fra Mennesket. Enten er det teoretiske eller 

J ) Die Wahrheit der christlichen Religion, p. 376 ff. jævf. Dogmatik, p. 103 f. 

praktiske Ideer, som er normgivende for den spekulative Tænken. 
Afgørelsen heraf afhænger atter af, om Villien eller Erkendelsen 
har Primatet i Menneskets aandelige Liv. 

Undersøgelsen af vor Videns Væsen viste, at dette Primat 
utvivlsomt tilkommer Villien. 1 ) Negativt fremgaar dette af, at den 
teoretiske Spekulation viste sig umulig, idet hverken den sædvan- 
lige eller den videnskabelige Viden kan udvides til en højeste 
Viden. Grundfejlen i al empirisk Verdensforklaring er at anvende 
Erfaringserkendelsens Kategorier paa Omraader, som unddrage 
sig enhver Erfarings Kontrol. Positivt følger dette af, at Viden i 
begge dens Former viste sig praktisk betinget, o: at staa i et 
praktisk Formaals Tjeneste. Herefter kan det altsaa fastslaas, at 
hvis en højeste Viden kan naas, er dette kun muligt ad praktisk 
Spekulations Vej. Opgaven bliver derfor først og fremmest at un- 
dersøge: Hvorvidt det er muligt at naa Maalet ad denne Vej? og 
Hvilken praktisk Ide i saa Fald maa være den normerende? 

Kaftan gaar i sin Besvarelse heraf ud fra Adskillelsen mel- 
lem Forstanden, som Evnen til at erkende Enkelttingene, og For- 
nuften, som Evnen til at erkende Helheden. I denne Sammenhæng 
betegner Forstanden saaledes Organet for den empiriske Erken- 
delse, Fornuften Organet for den praktisk betingede spekulative 
Erkendelse. Forskellen mellem disse er, at vi i Forstandsdommene 
inderligt overordne os over Erkendelsens Objekt, medens vi i For- 
nufterkendelsen er inderligt afhængige af dette. Dette er en Følge 
af, at Forstandserkendelsen er et Middel for Virkeliggørelsen af 
den aandelige Verdensbeherskelse, medens de Fornufterkendelsen 
betingende Ideer betegne Menneskets sidste Formaal og højeste 
Opgave o: en Sandhed, som dette kun kan anerkende ved prak- 
tisk at lyde og følge. „Medens den resultatrige Forstandserken- 
delse løber ud i en Følelse af Herredømme over de erkendte Ting, 
har Fornufterkendelsen til Udgangspunkt Menneskets praktiske 
Underkastelse under den i den ledende Idé udtalte Sandhed". 2 ) 
Denne Forskel maa imidlertid ikke, — som Kant lærte, — gøres 
til en uløselig Modsætning. Det i denne givne Problem løses efter 
Sagens Natur ikke ved, at dets Uløselighed ophøjes til Princip. 
Herved oversaa Kant, at den teoretiske Erkendelse, — hele dens 
Nødvendighed uanfægtet, — dog er praktisk betinget. Den for- 
mentlige Modsætning opløser sig altsaa ved den Kendsgerning, at 
al vor Viden forsaavidt er ensartet, som den i alle sine Former 
tjener det praktiske Aandsliv. I Stedet for en uløselig Modsætning 
træder altsaa den Forskel, der beror paa, at Forstandserkendelse 

x ) Die Wahrheit der christlichen Religion, p. 383 ff. 
2 ) Die Wahrheit der christlichen Religion, p. 402. 

og Fornufterkendelse udfylde en forskellig Plads i vort praktisk 
betingede Aandslivs Tjeneste. I Virkeligheden bestaar der ogsaa 
en organisk Forbindelse mellem disse. Forstandserkendelsen vil i 
sin Undersøgelse af Aandslivets højeste Former, navnlig Moral og 
Religion, uvilkaarligt lade sig lede af subjektive Instanser, o: vil 
gaa over til at blive Fornufterkendelse. 1 ) Hvis bestemte religiøse 
Ideer ved denne erkendes som sande og gyldige, er dermed Er- 
kendelsesprincipet givet for den højeste Viden. Disse blive her- 
ved en Sandhed for Mennesket, som dette nødvendigt maa adlyde. 
Det er simpelt hen en Nødvendighed for det at forklare Verden i 
dens Oprindelse og Formaal ud fra disse. Ud herfra falder ogsaa 
et nyt Lys over Forstandserkendelsens Stof, idet dette udfra den 
højeste Viden sammenfattes til Enhed under Synspunktet: Middel 
og Formaal. Naturfilosofien og Historiens Filosofi forenes saaledes 
til Enhed, idet de kausalt og teleologisk herved betragtes sub spe- 
cie æternitatis. 

Er hermed Muligheden for en højeste Viden ad Fornufterken- 
delsens Vej paavist, bliver det næste Spørgsmaal: Hvilken prak- 
tisk Idé er normativ for denne? 2 ) Naar en Idé betegnes som 
praktisk, betyder dette, at den hviler paa Værdidomme. Disse fal- 
der i tre Arter, som er bestemt ved Modsætningen: Vel og Ve, 
godt og ondt, smukt og hæsligt, eller m. a. O. naturlige, moralske 
og æstetiske Værdidomme. 3 ) Paa Forhaand kan der ses bort fra 
de sidste, da de aldrig har ligget til Grund for nogen Religion 
eller religiøs Erkendelse. De moralske Ideer give det moralske 
Ideal og kræve dets Virkeliggørelse, men berøre herved ikke det 
religiøse. Naar Kant dog lagde dem til Grund for sin Lære om 
den praktiske Fornuft, var dette kun muligt, fordi han paa en i 
og for sig inkonsekvent Maade hermed forenede Læren om Lyk- 
saligheden. Dog peger dette for saa vidt i den rigtige Retning, 
som de naturlige, og dermed de religiøse, Værdidomme udspringe 
af Bevidstheden om det højeste Gode. Denne Idé er det eneste 
mulige Princip for en praktisk begrundet Fornuftspekulation. Be- 
viset herfor ligger i den Omstændighed, at Mennesket ud fra Vis- 
heden om et højeste Gode nødvendigt føres til at antage, at Ver- 
dens Aarsag og Formaal forholder sig Overensstemmelse hermed. 
Thi det højeste Gode er da ikke noget subjektivt men det mest 
objektive af alt, som behersker og bestemmer Menneskets Tæn- 
ken og Liv. — 

Denne Fremgangsmaades Berettigelse kan ikke ophæves ved. 



l ) jævf. denne Afh. p. 160 f. og ZfThK. 1891. p. 479 ff. 
a ) Die Wahrheit der christlichen Religion, p. 428' ff. 
8 ) Das Wesen der christlichen Religion, p. 52 ff. 

nogen erkendelsesteoretisk Kritik af dens Resultater. Herved op- 
naas kun at opretholde den standende Strid mellem de filosofiske 
Systemer. En saadan Kritik har sin gyldige og uundværlige 
Betydning overfor den sædvanlige og den videnskabelige Viden, 
men ikke overfor den højeste Viden, hvis Gyldighed beror paa 
ganske andre Instanser, fremfor alt Forstaaelsen af det højeste 
Gode. Kun ud fra dette kan i Virkeligheden Erkendelsens Betyd- 
ning indenfor Livets Totalsammenhæng rigtigt bedømmes. 

Hertil knytter Kaftan et apologetisk Bevis for, „at kun den 
kristelige Ide om Guds Riget som Menneskehedens højeste Gode 
svarer til de Fordringer, som maa stilles til den sande, fornuftige, 
almengyldige Ide om det højeste Gode" *), og at Ideen om Guds 
Riget er bleven Menneskene til Del ved en særegen historisk 
Aabenbaring 2 ). Af Betydning for vort Emne er herved navnlig 
de Konsekvenser, som heraf følge for den kristelige Erkendelse. 
Disse kan samles i det dobbelte: Er det udelukket, at der kan 
opstaa Strid mellem de to Arter af Erkendelse? og kan de og- 
saa forenes til en Enhed? Begge disse Spørgsmaal besvares 
bejaende 8 ). Da kristelig og videnskabelig Erkendelse er artsfor- 
skellige, er ingen Modstrid tænkelig mellem dem. Det samme 
Objekt kan i og for sig undersøges af begge, men altid under et 
principielt forskelligt Synspunkt. Den kristelige Tro erkender Ver- 
den saavel i dens Helhed som i dens Enkeltheder som Guds 
Virkning og som Middel for hans evige Formaal. Men dette Syns- 
punkt er den videnskabelige Erkendelse uvedkommende. Denne 
angaar de endelige Sammenhænge og søger at erkende hvert en- 
kelt Fænomen som Led i disse. „Ligesaa lidt som en mathematisk 
Sætning og en sædelig Dom kan modsige hinanden, ligesaa lidt 
kan en Modsigelse indtræde mellem den kristelige Tro og den 
empiriske Erkendelse af Verden" 4 ). Herimod kunde man indvende, 
at disse to Erkendelsesformer dog faktisk paa et Punkt møde hin- 
anden, nemlig i Mennesket som erkendende Subjekt. Men selvom 
dette ganske vist besidder Evnen til denne dobbelte Art af Er- 
kendelse, medfører denne dog ingen indre Disharmoni. Begge 
Erkendelsesmaader kan forenes under det Synspunkt, som over- 
hovedet er bestemmende for al Erkendelse: Menneskets praktiske 
Stilling i Verden. Naar den kristne erkender et endeligt Forhold 
som guddommelig Virkning og som Middel for et guddommeligt 
Formaal, maa han følgeligt betragte dette som en Opgave for sin 



x ) Die Wahrheit der christlichen Religion, p. 506. 

2 ) Anf. Skrf. p. 549 f. 

8 ) Anf. Skrf. p. 555 ff. 

4 ) Die Wahrheit der christlichen Religion, p. 556. 

sædelige Handling. Men idet denne kræver Kendskab til de ende- 
lige Sammenhænge, er den kristne saa langt fra at forholde sig 
indifferent overfor den empiriske Verdenserkendelse, at han just 
som kristen ikke kan undvære den. At han i Udøvelsen af disse 
Erkendelser forholder sig principielt forskelligt, udelukker ikke, 
at de praktisk gensidigt fordre hinanden. Derimod beror det 
paa en Miskendelse af deres Beskaffenhed, naar man teoretisk 
søger at forene dem til en højere Enhed. Paa denne Maade vil 
Spændingen og Striden mellem kristelig Tro og moderne Viden- 
skab aldrig ophøre. Hvorledes en saadan teoretisk Enhed end 
former sig, er den altid til Skade for begge. Hver af disse Erken- 
delsesformer er principielt selvstændig og taaler ikke nogen Ind- 
blanding af fremmede Synspunkter. Enheden er derimod givet i 
Menneskets praktiske Stilling i Verden og i de Formaal, som deraf 
fremgaa. 

Hermed har Kaftan i Hovedtrækkene bestemt den kristelige 
Erkendelse i dens Forhold til og Forskel fra den videnskabelige. 
I Sammenligning hermed er de Undersøgelser, som anstilles an- 
gaaende den kristelige Erkendelse i sig selv, kortfattede og lidet 
tilfredsstillende. Kaftans Hovedthesis, at den kristelige, som al re- 
ligiøs Erkendelse, er Gudserkendelse, fører til at spørge: Hvor- 
ledes forholder denne Troserkendelse sig til Teologien? eller m. 
a. O. Hvilken er Dogmatikens særlige Opgave? 1 ) 

Den kristne Tro er Dogmatikens Kilde. Denne har ingen 
anden Opgave end at udvikle den Sandhed, som Troen indeholder. 
Dens Genstand er ikke Gud, men Troen paa Gud, saaledes som 
den kristne Menighed paa Grund af Aabenbaringen bekender 
denne. Troen er selv en Erkendelse af ejendommelig Art, idet 
den kun bliver til ved et inderligt Friheds Valg. Idet Dogmatiken 
søger at fremstille denne Erkendelse, stiller den vedblivende For- 
dringer til Villien, eller m. a. O. Dogmatiken er ligesom Etiken 
en normativ Videnskab, foreskriver den rette Tro. 

Herved indeslutter Dogmatiken en dobbelt Erkendelse, baade 
formelt en videnskabelig, forsaavidt den søger at udlede de rigtige 
Sætninger af de givne Præmisser, og reelt en personligt-betinget, 
forsaavidt disse maa være subjektivt tilegnede. Idet begge sam- 
tidigt maa anvendes, beror den dogmatiske Kunst paa den rigtige 
Forbindelse mellem dem. Det afgørende i denne er at holde Tros- 
erkendelsen som Dogmatikens Objekt, og den dogmatiske Tænk- 
ning, hvorved de enkelte Sætninger udledes af de normative Ideer, 



x ) Die Wahrheit der christlichen Religion p. 569 ff. jævf. Dogmatik p. 29 ff. ZfThK 1903 
p. 109 ff; p. 120 ff; p. 130 ff; p. 136; p, 140 ff. 

skarpt sondrede. Kun saaledes sikres det, at Trossætningerne 
ikke fortones til blotte Refleksioner over den subjektive Fromhed. 

Dogmatikens Autoritetsprincip er den guddommelige Aaben- 
baring. Dennes Grundfakta: Guds Riget og Forsoningen, er de, 
den kristelige Troserkendelse, bestemmende praktiske Ideer. Er 
det altsaa muligt at give objektive Regler for de enkelte Tros- 
sætningers Udledelse af disse? Kun under denne Forudsætning 
kan Dogmatiken fastholdes som en Videnskab. 

I Troens Tankeudfoldelse raader en for denne ejendommelig 
Logik. Denne beror paa den nødvendige Sammenhæng mellem de 
praktiske Ideer og de teoretiske Trossætninger. Konkret gælder 
det om at paavise Forbindelsen mellem Begreberne: det højeste 
Gode og Gud, Tro og Aabenbaring. Troserkendelsen har sin eneste 
Genstand i Gud. Gud er den Magt, som raader over Mennesket, 
fordi han alene formaar virkeligt at tilfredsstille det. Derfor bliver 
i alle højere Religioner det højeste Gode Saligheden, søgt i Gud 
selv. Den reelle Gudserkendelse afhænger af det højeste Godes 
Art, og denne bestemmer atter Opfattelsen af dette som Villiens 
Formaal. Idet Gud gennem Aabenbaringen meddeler Mennesket 
det højeste Gode, Saligheden, opnaar det herved det dobbelte, som 
det higer efter: Villieslivets Fuldkommengørelse ved det absolute 
Formaal, og Videns Fuldendelse i Gudserkendelsen. Baade denne 
og hin tilegnes endelig kun gennem Troen. Saaledes viser det sig, 
at og hvorledes den kristelige Ide om Guds Riget som det højeste 
Gode bestemmer de enkelte Trossætninger, som udledes heraf, 
— en Ide, som kristeligt bestemt har Forsoningstanken til uad- 
skilleligt Korrelat. 

Fastholdelsen af denne Troens immanente Logik er ikke blot 
en Anvendelse af den almindelige Sandhed, at Tænkningens For- 
mer variere efter de forskellige Objekters Natur, hvilket har ført til 
den Paastand, at enhver Videnskab har sin egen Logik og Metode- 
lære. Men Troen indeslutter selv en Erkendelse, som søger en 
Helhedsanskuelse. Dette følger umiddelbart af, at Troen som Guds- 
erkendelse nødvendigt indeholder en Erkendelse af Verdens første 
Aarsag og sidste Formaal. Selvom Troen herved bliver en Parallel 
til den videnskabelige Helhedsanskuelse, følger den dog prin- 
cipielt andre Love end den teoretiske Verdenserkendelse. Denne 
Troens særegne Logik staar i nøjeste Forbindelse med Dogma- 
tikens Realprincip: Aabenbaringen. Denne den religiøse Erkendelse 
praktisk betingende Ide bliver kun gennemført og eksplikeret ved 
hin. Kun saaledes formaar Dogmatiken at undgaa at blive en Sum 
af fromme Refleksioner og at opfylde sin sande Opgave, at være 
en Normvidenskab, der foreskriver den rette Tro. 

4) Den af A. Ritschl grundede Vurderingsteologi er gennem 
hans egen og W. Herrmann's og J. Kaftans Fremstilling udviklet 
i sine Grundtræk. Med Hensyn til den kristelige Erkendelse er 
dette uden Tvivl den konsekvente Udfoldelse af de givne Prin- 
cipper. De følgende teologiske Forhandlinger om den indenfor 
Vurderingsteologernes Kreds har reelt heller ikke paa noget Punkt 
naat udover disse Grundtræk. Derimod har de ganske vist gjort 
den kristelige Erkendelse, eller enkelte af dennes Problemer, til 
Genstand for Specialundersøgelser, og saaledes dels søgt at mo- 
dificere og korrigere, — eventuelt ved at kombinere andre teolo- 
giske Grundbetragtninger hermed, — de givne Besvarelser, dels 
søgt at give dem en solidere Begrundelse. Uden i nogen Maade 
at prætendere Fuldstændighed, skal nogle af de betydningsfuldeste 
for vort Emne her fremstilles. 

Max Scheibe har saaledes gjort Værdidommenes Betydning 
for den religiøse Erkendelse til Genstand for en Undersøgelse. 
Som Udgangspunkt for denne vælger han, ligesom Kaftan, Reli- 
gionens Begreb. Dennes Væsen er med Schleiermacher „en Be- 
stemthed i Følelsen 4 *, forsaavidt den indeholder de Normer, som 
bestemme, hvorvidt et hvilket som helst Objekt har religiøs Værdi. 
Disse er en Række praktiske „NStigungen", der f. E. ytre sig 
som Trangen til Overvindelsen af Endelighedens Skranker, Længs- 
len efter fuldkommen Lyksalighed, Higen efter det personlige Livs 
Værdiers Sikring o. s. v. Idet Mennesket søger Tilfredsstillelsen 
heraf i Religionen, er denne „Bevidstheden om den ydmyge Af- 
hængighed af Gud og Kærlighedssamfundet med ham" l ). Den 
religiøse Erkendelses Opgave er kun at bestemme Midlerne og 
Betingelserne for de religiøse Normers Fyldestgørelse. 

Objektet for den religiøse Erkendelse er ikke det subjektive 
Trosliv, men det for Bevidstheden transscendente. Forsaavidt de 
religiøse Domme bringe Udsagn om en transsubjektiv Væren, er 
de derfor teoretiske Domme. Derimod indeholder Bestemmelsen 
af deres Væsen som Værdidomme en Misvisning. Gud erkendes 
ganske vist kun gennem de Virkninger, hvorigennem han griber 
ind i Menneskets Liv ; men Forudsætningen for i dem at se Guds 
Gerning er just, at han herigennem virkeligt aabenbarer sit Væsen. 
De religiøse Forestillinger søge ikke blot at vise, hvad der er 
religiøst værdifuldt, men vil være Afbilleder af det objektivt 
værende. Den fromme vil ikke blot vide, hvorledes Verden skal 
bedømmes ud fra det religiøse Stade, men ogsaa, om den kan 
bedømmes saaledes o : om dens objektive Væsen svarer til denne 

*) Max Scheibe: Die Bedeutung der Werturteile fur das religiose Erkennen. Halle a/S. 
1893. p. 36, jævf. til det flg. Garvie's Fremstilling i The Expositor. N. XLX 1903. p. 190 ff. 

Bedømmelse. Den religiøse Erkendelse tilsigter saaled.es ligesaavel 
som den videnskabelige at give positiv Oplysning om det objek- 
tive, men adskiller sig fra den i Henseende til Oprindelse og 
Metode. Medens den videnskabelige Erkendelse saa vidt muligt 
udelukker alle subjektive Følelser, formaar Mennesket religiøst 
kun at erkende Gud udfra en praktisk Trang, der udspringer 
af Modsætningen mellem dets Personlighedsbevidsthed og dets 
Evne til at virkeliggøre denne. Erkendelsen af Gud vindes paa 
Grundlag af et Postulat, som udspringer af en Følelse. At der 
for Eksempel tillægges Gud Personlighed skyldes Bevidstheden 
om, at kun saaledes kan et Samfundsforhold med ham virke- 
liggøres. Paa Grund af Oplevelser i Følelseslivet dannes visse 
Forestillinger, som i og for sig ofte mere skyldes Fantasiens frie 
Virken end den rene Tænken. Deres Sandhed beror paa, at de 
formaa inderligt at fyldestgøre de religiøse Normer. Forsaavidt er 
den religiøse Erkendelse altsaa „Postulater paa Grund af Værdi- 
domme" 1 ). „Den Dom: „Gud er Kærlighed" er vel ingen Værdi- 
dom, men til Grund for denne Erkendelse ligger en Værdidom, 
og vel den religiøse Værdidom: „Guds Kærlighed er religiøst 
værdifuld" 2 ). Herved er den i al Subjektivitet liggende Mulighed 
for Vilkaarlighed udelukket ved, at den religiøse Trang fremtræder 
i Skikkelse af NOtigungen". Hermed viser dens Ytringer sig som 
uundgaaelige Følger af Følelseslivet, som Tilstande, som den per- 
sonlige Livsfølelse nødvendigt medfører. Hvis Tilfredsstillelsen af 
disse opleves i Religionen, antage de Skikkelse af Erfaringer, som 
for saa vidt med Rette siges at ligge til Grund for Religionen. 

Som Oprindelsen er forskellig, er ogsaa den videnskabelige 
og den religiøse Erkendelses Vished forskellig. Medens denne i 
Videnskaben beror paa en Tvang, som nøder enhver, der kan 
tænke, til at anerkende det givne i dets Sammenhæng, beror den 
i den religiøse Erkendelse paa Følelsesinstanser og deres Tilfreds- 
stillelse i Religionen. Den religiøse Vished er en praktisk mo- 
tiveret Overbevisning, som afhænger af Personlighedens Livs- 
interesse og Selvforstaaelse. 

I og for sig er den religiøse og den videnskabelige Erken- 
delses Objekt det samme: Mennesket, Verden og dens Aarsag. 
Hermed er Muligheden givet for en Konflikt mellem disse, en 
Mulighed, som historisk er bleven til Virkelighed. Forholdet mellem 
disse kan imidlertid ikke med W. Herrmann bestemmes saaledes, 
at disse Erkendelsesarter principielt ikke berøre hinanden, saaat 
Begreberne Sandhed og Virkelighed er fuldkomment forskellige i 
hver af disse. Tværtimod formelt benytte de de samme Begreber 

1 ) og 2 ) Max Scheibe: Die Bedeutung der Werturteile fur das religiose Erkennen. p. 52. 

og samme Domme. En dobbelt Sandhed er ingen Sandhed. Der 
gives nu i Virkeligheden ogsaa kun to Veje til Erkendelsen af 
den ene Virkelighed og Sandhed. Spørgsmaalet er derfor, om de 
herved vundne Resultater kan forenes? Efter Ritschl er dette 
udelukket. Metafysik og Religion kan ingensinde forenes, eftersom 
hin er indifferent overfor Værdiforskellen mellem Aand og Natur. 
Men fordi den metafysiske Erkendelse ganske vist nødvendigt 
maa se bort fra denne, behøver den ikke at benægte den. Dette 
kan Metafysiken simpelt hen ikke, naar dens Opgave bestemmes 
rigtigt som: „Undersøgelsen af de for alle Enkeltvidenskaber 
fælles Begreber, i hvilke disse opfatte det virkelige, som Ting og 
Egenskab, Vekselvirkning, Forandring, Rum og Tid, Bevægelse o: 
„vor Erkendelses materiale Forudsætninger"; den gaar ud paa 
Udforskningen af de sidste Beskaffenheder og sidste Grunde, 
slutteligt af en sidste Grund til alt virkeligt, det absolute" *). Her- 
ved kan den metafysiske Tænken efter dens Natur ikke naa ud 
over Verden, som den er givet for os, og saaledes aldrig naa til 
at erkende det transscendente. Baade en idealistisk og en materia- 
listisk Metafysik er derfor i sig selv lige umulige. Erkendelsen af 
det transscendente er ogsaa i den religiøse Erkendelse uadækvat 
og anthropomorfistisk. Naar alle de Former, hvorigennem Troens 
Indhold fremstilles, formelt er hentede fra det menneskelige Aands- 
livs Analogier, maa den religiøse Erkendelse altid bevæge sig i 
Billeder. Paa den anden Side har denne i Erfaringen af den re- 
ligiøse Trangs Tilfredsstillelse Garantien for at naa en virkelig 
Forbindelse med det transscendente. Udover denne Dobbelthed 
formaar den religiøse Erkendelse ikke at komme. Ethvert Forsøg 
paa at overvinde hin Ufuldkommenhed fører til de Antinomier, 
som følge af, at de menneskelige Begrebers Relativitet aldrig kan 
afstrejfes. Mennesket kan ikke ophøre at tænke menneskeligt. 

Med Hensyn til Verdenserkendelsen gælder ganske det samme. 
Den kausale og den teleologiske Erkendelse kan, holdte indenfor 
deres respektive Grænser, ikke komme i Strid. De kan derimod 
forbindes til Enhed, naar dels den ubrødelige Kausalsammenhæng, 
som er et nødvendigt Postulat saavel for Videnskaben, som for 
den sædelige Handlen, fastholdes, og dels denne Lovmæssighed 
erkendes som et Udtryk for den guddommelige Villie og som 
Form for den guddommelige Virken o: som Middel til det gud- 
dommelige Verdensformaals Gennemførelse. Denne Enhed er ikke 
blot mulig men nødvendig, da disse Betragtningsmaader i Virke- 
ligheden gensidigt supplere og fordre hinanden. Den teleologiske 
forudsætter den kausale, thi et Formaals Virkeliggørelse kræver, 

1 ) Max Scheibe: Die Bedeutung der Werturteile fur das religiøse Erkennen. p. 65. 

at de dertil svarende Midler søges, o: de Aarsager, hvoraf dette 
følger som Virkning. Omvendt vil Mennesket ved den kausale 
Erkendelse nødvendigt komme til saadanne Realiteter, som det 
ikke herved formaar at forklare: de æstetiske, moralske og reli- 
giøse Sandheder. Da nu Manglen paa Evne hertil selvfølgeligt 
ikke hjemler nogen Ret til at drage deres Realitet i Tvivl, er Men- 
nesket naturligt henvist til at supplere sin Viden ved den teleolo- 
giske Erkendelse. Herved ophæves ikke, at denne, og dermed 
ogsaa den religiøse Erkendelse, altid formelt maa benytte sig af 
den kausale Erkendelses Kategorier. „Til Anskueliggørelse af den 
religiøse Erkendelse, betjene vi os af de samme Forestillinger 
som i den teoretiske Erkendelse. Alle vore religiøse Domme er, 
omend praktisk betingede, teoretiske Domme" *). 

Følgen heraf er, at Videnskaben baade har Ret og Pligt til 
at bedømme de religiøse Forestillinger, og til at undersøge, dels 
hvorvidt den teleologiske Formulering i sig selv er mulig, dels at 
den ikke kommer i Strid med Videnskabens sikre Resultater. 
Derimod kan Videnskaben aldrig dømme om det afgørende: de 
religiøse Forestillingers Gyldighed, forsaavidt de tilfredsstille de 
religiøse Normer. Den religiøse Erkendelse kan som Følge deraf 
heller ikke nogensinde føre et videnskabeligt gyldigt Bevis for 
den religiøse Tros Sandhed. „Det eneste Bevis for Religionens 
Sandhed kan kun leveres derved, at Mennesket virkeligt i sit 
Indre erfarer de af Religionen forjættede Goder, at hans religiøse 
Trang tilfredsstilles, at han erfarer Virkninger af det troedes Vir- 
kelighed" 2 ). Dette Bevis bygger paa Erfaringen, som forøvrigt 
ogsaa al anden Erkendelse i sidste Instans maa rekurrere til. 

Medens denne Scheibes Anskuelse nærmest maa karakteri- 
seres som en Forbindelse af Vurderingsteologiens og Lipsius Teo- 
logi, har derimod Otto Ritschl i sit Skrift: Ueber Werthurtheile 
søgt at forsvare sin Faders oprindelige Betragtning 8 ). Efter en 
historisk Indledning, hvorefter Værdidommenes Begreb reelt kan 
føres tilbage til Luther, nominelt indenfor Filosofien til Kant og 
indenfor Teologien til A. Ritschl, gaar O. Ritschl over til en psyko- 
logisk Undersøgelse af dem. Til Grund for denne lægges den 
Hovedthesis, at Aandslivets Grundelementer, — hvad enten den 
sædvanlige Tredeling følges, eller Følelse og Villie sammenfattes 
til Enhed, — ikke optræde absolut isolerede. I enhver Erkendel- 
sesakt er Følelsesmomenter tilstede, ligesom enhver Villiesakt 



i) M. Scheibe: Die Bedeutung der Werturteile fur das religiøse Erkennen. p. 83. 
s ) M. Scheibe: Die Bedeutung der Werturteile fur das religiose Erkennen. p. 85. 
8 ) O. Ritschl: Ueber Werthurtheile. Freiburg i B. und Leipzig 1895, jævf. til detflg. Garvie: 
The Ritschlian Theology. p. 179 ff. og The Expositor No. XLX 1903 p. 182 ff. 

eller bevidst Følelse forudsætter Erkendelsesmomenter. Den in- 
tellektualistiske Fordom, at Erkendelsen kan arbejde uafhængig 
af Følelsesværdier, er derfor falsk. Selvom denne Fordring stilles 
til Videnskaben, kan denne dog dels kun til en vis Grad opfylde 
den, dels viser Videnskabens Historie bedst, hvilke Vanskelig- 
heder dennes Anerkendelse har haft at overvinde. Menneskets 
Erkendelse har af Naturen denne sammensatte Karakter. Saaledes 
er Barnets Erkendelse baaret og ledsaget af en umiddelbar Glæde 
over, eller Afsky for, det erkendte. Til en Tid bestaar Erkendelsen 
saaledes udelukkende i Værdidomme. Hos mange, særligt Kvinder, 
taber denne Ejendommelighed sig overhovedet aldrig. Selvom de 
umiddelbare Følelsesværdier svækkes og tabes ved Gentagelsen, 
er dog alle Vanedomme efter deres Væsen et Nedslag af oprinde- 
lige Værdidomme. Den videnskabelige Erkendelse er efter sin 
Natur en fortsat Lutring og Prøvelse af Værdidommene. Selvom 
Sansen for de umiddelbare Følelsesværdier herved kan svækkes, 
fremmes paa den anden Side den moralske Karakter, ved at Jegets 
Beherskelse af Følelseslivet styrkes. 

Hvorledes forholder den religiøse Erkendelse sig herefter til 
Værdidommene? Besvarelsen af dette Spørgsmaal forudsætter 
Bestemmelsen af Religionens Væsen. Ritschl mener, at denne i 
sin klareste Form allerede er givet af Luther i den store Katekis- 
mus, naar han siger; „En Gud betyder det, som man skal vente 
sig alt godt af og have som Tilflugt i al Nød, saaledes at det at 
have en Gud intet andet er, end af Hjærtet at have Tillid til og 
tro paa ham; som jeg ofte har sagt, at alene Hjærtets Tillid og 
Tro gør begge, Gud og Afgud. Er Troen og Tilliden ret, saa er 
ogsaa din Gud ret; og atter, hvor Tilliden er falsk og uret, der er 
heller ikke den rette Gud; thi de to høre tilsammen, Tro og 
Gud. Hvortil du nu klynger dit Hjærte og forlader dig, det er 
egentlig din Gud." 1 ) Denne Bestemmelse omfatter alle Former af 
Religion. Enhver Tillid og „Forladen sig paa" beror imidlertid paa 
en Værdidom allerede af deri Grund, at enhver Stræben og Villen 
altid har sin Rod i en Følelse. Saaledes betegne Værdidommene 
en Væsensejendommelighed i Religionen. Dette forklarer ogsaa, 
at Guds Rige efter Evangeliet særligt tilhører Børnene, efter- 
som disse mer end andre har Evne til at modtage Følelsesim- 
pulser o: fuldbyrde Værdidomme. 

Værdidomme kan efter Sagens Natur ikke modsættes Værens- 
domme. Af Naturen betragter enhver det gennem Værdidomme 
erkendte som sandt og virkeligt. Nu er det indlysende, at Værdi- 
dommene og deres Fæstnelse i Vanedomme, kan indeholde mange 

*) O. Ritschl : Ueber Werthurtheile. p. 18 f. 

Fejl og Unøjagtigheder. Det er Videnskabens Opgave at paavise 
og berigtige disse. Spørgsmaalet er da, om den herved bevirkede 
Forandring af den sædvanlige Viden faar en tilsvarende Betyd- 
ning for de religiøse Værdidomme? 

Det er paa Forhaand givet, at den videnskabelige Kritik ikke 
kan ophæve disse og dermed al Religion overhovedet. Hvis Viden- 
skaben saaledes opløser de tilvante Trosbegreber, vil Mennesket, 
som ikke kan ophøre at haabe og „forlade sig paa" noget, uvil- 
kaarligt skabe nye. Hvis Religionen berøves det, søger det nød- 
vendigt Surrogater af religiøs Art. Men herved behøver man ikke 
at blive staaende. De kristelige Værdidomme berøres end ikke af 
denne Kritik. De er, og vedblive altid at være, de samme, hvor- 
ledes end Videnskaben former sig. Dette har sin Grund i, at 
„Videnskaben som saadan slet ikke er kompetent til at dømme 
eller at afgøre om den kristne Tros oversanselige Størrelsers 
Væren eller Ikke-Væren. Den kristelige Gud, hans Aabenbaring 
i Kristi Person og Værk, de helliges Menighed, Synd, Retfærdig- 
gørelse, Genfødelse, Barneforhold til Gud og evigt Liv er over 
Naturverdenen ophøjede Størrelser, der som saadanne er util- 
gængelige og uerkendelige for den udelukkende videnskabelige 
Erkendelse." 1 ) De erkendes kun ved Troen, idet Erfaringen af 
deres Værdi bevirker denne. Forsaavidt have de af Kristendommen 
skabte Værdiers Verden deres egne Love, hvis Gyldighed er uaf- 
hængig af Videnskabens Resultater. Den principielle Rigtighed 
heraf berøres ikke af, at Teologien i sin Fremstilling af Troens 
Indhold maa benytte sig af filosofiske Midler, og derved ogsaa nød- 
vendigt falder ind under den videnskabelige Kritik. 

Hermed er imidlertid kun negativt vundet, at den kristelige 
Tro som saadan ikke normeres ved den videnskabelige Erkendelse. 
Derimod er det ikke herudfra givet, at ikke andre Religioner og- 
saa kunde besidde en lignende Sandhedserkendelse med Hensyn 
til de oversanselige Ting. Hvorledes kan den kristelige Tros objek- 
tive Gyldighed heroverfor bevises? Ritschl polemiserer mod Be- 
stemmelsen af den kristelige Erkendelse som Postulater paa 
Grundlag af Værdidomme. „Af den Værdi, som en enkelt eller 
mange i syntetiske eller analytiske Domme fastslaar for deres 
Følelse, kan aldrig sluttes til en Virkelighed af den for værdifuld 
erklærede Genstand, som kunde konkurrere med den videnskabe- 
lige Objektivitet i Almengyldighed." 2 ) Subjektive Følelser kan 
ikke garantere endsige frembringe objektiv Virkelighed. Den 
eneste mulige Vej til Besvarelsen af ovennævnte Spørgsmaal er at 

x ) Otto Ritschl: Ueber Werthurtheile. p. 24. 
a ) O. Ritschl : Ueber Werthurtheile. p. 27. 

undersøge Værdifølelsernes Aarsag, de Mennesket objektivt skæn- 
kede Værdier. 

Aandelige Værdier blive ikke først til ved at produceres af 
Mennesket. I Menneskeheden er allerede saadanne i Mængde 
givet, som møde Mennesket og appellere til dets Valg. Dette er 
imidlertid kun i begrænset Grad frit. Mennesket er nødvendigt 
prædisponeret til det ved den Verdensbetragtning, der hersker 
i den Kreds, hvori det opvokser. Der gives en Række Helheds- 
værdier som: Sæd og Skik, offentlig Mening, Tidsaand, Folkelig- 
hed, Kirkelighed, Familieaand o. s. v., som den enkelte vanskeligt 
ganske kan unddrage sig. Paa den anden Side vil ingen blindt 
underkaste sig disse. Det personlige Forhold til dem forudsætter, 
at deres Værdi kendes som Affektionsværdi af den enkelte. Her- 
ved er der en Mulighed for, at udprægede Karakterer kan forsøge 
at reformere de gængse Værdier, eller, hvis de er irreformable, 
at overvinde og erstatte dem med nye. Dette er Kernen i alle det 
aandelige Livs Reformationer og Revolutioner. Ogsaa Religionerne 
kæmpe med hinanden om Sejren. Efter Sagens Natur vil den, 
som sidder inde med de højeste og bedste Værdier, vinde denne. 
Alle kristne anticipere omend af subjektive Grunde Sejren og den 
højeste Gyldighed for Kristendommen. Grunden hertil er den 
Krafttilførelse, som den kristne umiddelbart oplever i denne. Ja 
mere denne mærkes, des mere vil den ogsaa formaa at forme de 
kristnes praktiske Liv og saaledes give det bedste Bevis for Kri- 
stendommens Sandhed. 

Saaledes er der ingen Modstrid tænkelig mellem Videnskab 
og Kristendom, men kun mellem denne og andre Religioner. 
Kristendom og Videnskab understøtte gensidigt hinanden. Denne 
bliver af hin styrket med Hensyn til de moralske Forudsætninger, 
som den pligttro Løsning af de videnskabelige Opgaver kræver. 
Denne giver de kristne de nødvendige Midler til Opfyldelsen af 
det sædelige Kald i Verden. Efter deres Væsen kan derimod 
religiøse og videnskabelige Sandheder overhovedet ikke berøre 
hinanden, eftersom de ligge i to forskellige Planer. — 

I Sammenligning med disse Arbejder af Scheibe og O. Ritschl 
har A. Såbatier gjort den religiøse Erkendelse til Genstand for 
ulige mere indtrængende Undersøgelser. Disse faa deres særlige 
Betydning ved, at Såbatier særligt bestræber sig for at vise, hvor- 
ledes den religiøse Erkendelse ud fra de ovennævnte Principper 
former sig. Omend han herved i mange Henseender er afhængig 
af Herrmann og Lipsius, har han ved sine psykologiske og religions- 
historiske Undersøgelser langt klarere paavist de Konsekvenser, 

som følge af disses Principper. I denne Henseende kan Sabatier's 
Anskuelse betragtes som et sidste og afgørende Ord. 1 ) 

Sabatier indleder sine Undersøgelser med en Analyse af 
Bevidsthedens Væsen. Denne indeslutter et tredobbelt: en subjek- 
tiv Tilstand; Fornemmelse eller Følelse; et Billede, som repræ- 
senterer dennes objektive Aarsag; og en Viden om Jegets For- 
hold til dette. Den religiøse Følelse er saaledes ogsaa bestemt ved 
et Objekt og ejer ligeledes en Viden om dettes Betydning for 
Subjektet. Hvilken Værdi har herved de Forestillinger, der frem- 
kalde Bevidstheden for atter at blive dennes Produkt? Det er det 
afgørende erkendelsesteoretiske Problem, som enhver videnskabe- 
lig Teologi maa tage Stilling til. „Den Teolog, der agter at give en 
videnskabelig Behandling af Dogmerne uden i Forvejen at have 
maalt Bæreevnen af det Redskab, som han anvender, og Værdien 
af det Stof, som han beskæftiger sig med, ved i egentlig Forstand 
ikke, hvad han gør." 2 ) 

Spørgsmaalet er altsaa dette: Hvorledes tilegnes en Ting af 
Bevidstheden? Blandt de Svar, der er givet herpaa, mener Sabatier 
at kunne afvise tre Teorier: Hypothesen om en oprindelig Ur- 
aabenbaring, den idealistiske og den sensualistiske Teori. Den 
første er den af Bonald og Josef de Maistre fornyede Anskuelse, 
at vore Forestillinger stamme umiddelbart fra Gud. Paa over- 
naturlig Maade indplantedes disse i de første Mennesker, som 
derfor besad dem som et fuldkomment Sprog, før Omverdenen 
traadte dem imøde. „L'homme a pensé sa parole avant de parler 
sa pensée." (Bonald). Den anden, den platoniske, Teori, der i for- 
skellige Former stadigt paany fremkommer, er kun den filosofiske 
Form for den foregaaende. Ideerne konstituere den intelligible 
sande Verden, hvoraf den synlige kun er et Afbillede og Skygge- 
rids. Denne maa derfor erkendes ud fra Ideerne, som er Aanden 
iboende som en Arv fra dens ideale Tilværelsesform. Den tredie 
er den af Locke grundlagte Teori, hvorefter Ideerne kun er Sanse- 
indtrykkenes Transformation til Begreber. 

I Sammenligning med disse Teorier er Kants Filosofi den 
videnskabelige Løsning af Problemet. Ved denne er først Religi- 
onens Væsen klart erkendt. Verdensbevidstheden og Selvbevidst- 
heden er paa den ene Side uadskilleligt forbundne i Mennesket, 
og paa den anden Side uforligelige Modsætninger. Selvbevidstheden 



*) Jævf. : Henry Larsens Fremstilling af Sabatier's Tanker. Teol. T. ny Række. Bd. I 
1899—1900 p. 224 ff. — H.Høffding: Om nogle religionsfilosofiske Arbejder. Indbydelsesskrift 
til Københavns Universitets Aarsfest. Kbh. 1903. p. 18 ff. — og mine Bemærkninger. Teol. T. 
Ny Række. Bd. IV p. 468 ff. 

2 ) Auguste Sabatier: Esquisse d'une Philosophie de la Religion. 5me edit. Paris 1898. 
p. 354. 

kræver at herske over den ydre Natur, og dog synes denne at 
beherske Mennesket. Den heraf følgende Disharmoni ophæves kun 
ved Troen paa en Gud, som hjælper Personlighedsbevidstheden 
til Sejer. Denne Løsning er rent praktisk og kan ikke objektivt 
bevises, men indeslutter ikke desto mindre den sikre Forvisning 
om, at den teoretiske Retfærdiggørelse af den praktisk betingede 
Tro ikke vil udeblive. Denne Tanke udfører Sabatier i et af de 
Billeder, i hvis Tegning han er en Mester: „Ved sit Arbejde op- 
fører Menneskeheden en evig Kathedral, hvis to Hovedsøjler er 
Videnskaben og det hellige Liv. De hæve sig langsomt fra Jorden 
og rejse sig parallelt i Vejret. Blandt de Arbejdere, som arbejde 
paa dette guddommelige Værk, er der nogle, som tabe Modet og 
tvivle om, at de nogensinde vil kunne forenes og danne den 
drømte Hvælving. Andre bøje i Utaalmodighed af fra den strenge 
Retlinethed i Konstruktionens Linier; men det apokryfe og falske 
Arbejde, som de saaledes danne, ruineres og ødelægges af sig 
selv, fordi det krænker Strengheden i den evige Arkitekts myste- 
riøse Plan. Den fromme Arbejder er ydmyg; han vogter sig baade 
for den Utaalmodighed, som gør os utro, og den Modløshed, som 
gør os dvaske. Han lever af Troen, ikke af det synlige; han 
rejser sit indre Livs to Piller i Lydighed mod de foreskrevne 
Regler, vidende, at hans Pligt ikke er at lade dem convergere 
efter eget Tykke og mødes før Tiden, men Sten paa Sten at op- 
bygge dem altid højere, solidere og ligere. Videnskaben tjenes 
positivt kun af dem, som følge den videnskabelige Undersøgelses 
Love i al deres Strenghed. Paa samme Maade gaa vi kun frem- 
ad i det moralske Liv ved ueftergiveligt at adlyde Samvittighedens 
ideale Lov. Saaledes bliver der altid Grund nok tilbage for os til 
at tænke og handle. At fortsætte i dette dobbelte Arbejde, det er : 
at tro derpaa, og det er: i Livets imperative Lov at finde tillige 
med Kraften til at leve den indre og mandige Erstatning." 1 ) 

Svarende hertil er Menneskets Erkendelse dualistisk. Den 
fysiske og moralske Erkendelse er to irreduktible, forskellige Om- 
raader. I sidste Instans vise de tilbage til Modsætningen mellem 
aandeligt og materielt, subjektivt og objektivt, Jeget og ikke-Jeget. 
At forene dem er kun muligt ved at reducere den første til en 
Ytring af den sidste eller omvendt. Men saavel den materialistiske 
som den idealistiske Monisme er lige uantagelige for den sande 
Videnskab og det praktiske Livs Behov. Hertil svarer, at ogsaa 
de Domme, hvorigennem de udtale sig, er forskelligartede. Den 
videnskabelige Verdenserkendelse bevæger sig i Domme om Tin- 



*) A. Sabatier: Esquisse d'une Philosophie de la Religion, p. 367 f. Jævf. ogsaa Fredrik 
Petersen : Religion og Videnskab. Kristiania. 1893. p. 20 ff. 

genes objektive Væren, men den moralsk - religiøse Erkendelse 
ytrer sig i Værdidomme paa Grund af en subjektiv Norm. Det 
aandelige Liv maa derfor ikke lignes ved en Cirkel med Jeget 
som Centrum og Bevidsthedens Indhold som Periferi, men deri- 
mod med en Ellipse, hvis to Brændpunkter er Jegets receptive 
og aktive Liv. Forbindelseslinien mellem disse formaar Mennesket 
ikke, — eller i hvert Fald kun ganske approximativt, — at 
drage. 1 ) 

Paa Grundlag heraf bestemmer Sabatier den religiøse Er- 
kendelses Væsen. Denne er væsenligt karakteriseret ved: Sub- 
jektivitet, Teleologi og Symbolicitet. 

Soiri subjektiv adskiller den moralsk-religiøse Erkendelse sig 
fra den videnskabelige ved, at dens Objekt ikke er et udenfor 
Jeget eksisterende Fænomen. Gud aabenbarer sig kun i og ved 
Fromheden, det gode kun i det gode Menneskes Samvittighed, 
eller m. a. O. „disse Erkendelsesarters Objekt er immanent i selve 
Subjektet" 2 ). Hvis den subjektive Betingethed i den moralske og 
religiøse Erkendelse ophæves, elimineres samtidigt Moralens og 
Religionens Objekt. 

Videnskabens Objektivitet bestaar ikke i Erkendelsen af 
Tingene i deres formentlige „For-sig- Væren". Tanken om et stof- 
ligt Substrat for Fænomenerne er i Virkeligheden kun en Rest 
af gammel Metafysik, som Kant ikke en Gang har undgaat ved 
sin Lære om das Ding an sich. Men denne er „ein Unding". 
Videnskabens Objektivitet bestaar kun i at paavise den nødven- 
dige Aarsagssammenhæng mellem Fænomenerne. Den maa her- 
ved i Undersøgelsen saavel af de fysiske som psykiske Fænomener 
saa vidt muligt se bort fra alle subjektive Følelsesdispositioner. 
Eliminationen af disse er Maalestokken for de videnskabelige 
Slutningers Gyldighed og Sandhed. Ganske anderledes forholder 
det sig med den religiøse Erkendelse. I denne kan Subjektiviteten 
saa langt fra elimineres, at just denne baade muliggør Erkendelsen 
og giver den dens Indhold. Gud kan ikke erkendes paa samme 
Maade som et Naturfænomen, ligesaalidt som hans Tilværelse 
logisk kan bevises. Den, som ikke har erfaret hans Indgriben i 
sit personlige Liv, vil forgæves søge ham udenfor dette. Føler 
Mennesket sig derimod religiøst grebet og oprejst, vil det ogsaa 
herigennem mer eller mindre klart erkende denne Følelses Gen- 
stand og Aarsag: Gud. Jo stærkere Fromheden med dens Fred, 
Lys, Tro, Kraft, Ydmyghed og Lydighed fylder Sjælen, des mere 

*) Jævf. A. Sabatier : Religionen och den moderna Kulturen. (S. A. Fries : Religionsveten- 
skapliga Kongressen i Stockholm. 1897). p. 381 ff. 

a ) A. Sabatier: Esquisse d'une Philosophie de la Religion, p. 376. Jævf. den udførligere 
Begrundelse i: „Les Religions D'Autorité et la Religion de 1' Esprit." Paris. 1904. p. 408 ff. 

12* 

kendes Guds Aands Nærværelse og Virken. Denne er ganske vist 
mysteriøs, men Mysteriet er altid den sande Religions Kilde. — 

Som den religiøse og videnskabelige Erkendelse saaledes er 
forskellige i Oprindelse, er deres Resultater ogsaa nødvendigt 
heterogene, og kan følgeligt ikke supplere hinanden. Selvom man 
ad objektiv videnskabelig Vej søgte at naa en Erkendelse af Gud, 
vilde en saadan ikke føre til Religion. Thi denne opstaar kun, 
naar Gud erkendes i hans Forhold til den enkeltes personlige Liv. 
Omvendt kan den religiøse Erkendelse, som efter sin Natur er 
fremmed for Videnskabens Midler og Metode, ikke supplere denne. 
Hvis Gud incarneres i en hvilken som helst fra den fænomenale 
Verden hentet Form, er dette i Virkeligheden Afguderi, ligesom 
det at indeslutte eller splitte Sjælen i den ydre Fænomenalisme 
og at benægte dens moralske og religiøse Aktivitets Værdi, er 
positiv Vantro. Endelig er ogsaa disse Erkendelsers Overlevering 
til andre forskellig. Den videnskabelige Viden overgives ved tvin- 
gende Bevisførelse, medens Religion kun kan bringes andre gen- 
nem levende religiøse Personligheder. Ex vivo vivus nascitur. 

Mennesket kan ganske vist ikke undgaa at betragte denne 
Uensartethed i dets Erkendelsesformer som en Ufuldkommenhed. 
Det besidder tilmed en uvilkaarlig Bevidsthed om, at disse er be- 
stemt til at forenes i en harmonisk Helhedsanskuelse. Derfor ligger 
den Fristelse nær for enhver, som har erfaret Disharmonien i 
Dualismen, at forsøge syntetisk at løse denne. Heroverfor gælder 
det imidlertid tværtimod om at respektere „Livets frugtbare Anti- 
nomier, hvorfra Fremskridtet nødvendigt udgaar," og ikke ved en 
forhastet Skinløsning at forudgribe Harmonien. „Denne er den 
forjættede Løn, Maalet, der er stillet for Arbejdet. Vor Filosofi 
maa tage det aandelige Liv i dets Vorden, o: i dets Vækst og i 
dets Konflikter, uden i Lighed med alle idealistiske eller mate- 
rialistiske Spekulationer, af det aktuelle og forbigaaende Moment 
at ville danne den evige metafysiske Realitet." 1 ) 

Som Subjektiviteten er karakteristisk for den religiøse Er- 
kendelses Væsen og Tilblivelse, er Teleologien ejendommelig for 
dens Vækst og videre Udvikling. 

Teleologien er en Følge af Subjektiviteten. Det organiske 
Liv, den bevidste Aktivitet maa nødvendigt betjene sig af hin. 
Den religiøse Erkendelses Form er derfor Teleologien, medens 
Naturerkendelsens tilsvarende Form er Mekanismen. Den meka- 
niske Verdensforklaring, eller den videnskabelige Determinisme, 
ophæves ikke ved, at Mennesket tillige betragter Verden teleo- 
logisk. En Konflikt vilde kun indtræde, hvis den mekaniske Ver- 

x ) A. Sabatier: Esquisse d'une Philosophie de la Religion, p. 384 f. 

densforklaring gaar over til materialistisk Metafysik, men derved 
ophører denne ogsaa at være Videnskab. — 

Aarsag og Formaal er to Ideer, der fødes ved samme Be- 
vidsthedsakt. Undersøger Mennesket en Handling med Henblik 
paa Fortiden, hvorledes den er bleven til, søger det at erkende 
dens Aarsager, undersøger det samme Handling med Henblik 
paa Fremtiden, dens Betydning og Følger, melder Tanken om 
Formaalet sig. Med Hensyn til Midler og Resultater er derimod 
den mekaniske og den teleologiske Erkendelse principielt forskel- 
lige. Den første søger kun at indordne hvert enkelt Fænomen 
som et Led i den uendelige Aarsagskæde. Den sidste forudsætter 
derimod en afsluttet Verdensanskuelse, og er derfor artsforskellig 
fra denne. Overgangen fra den sidste til den første skyldes i 
Virkeligheden altid religiøse Motiver, o: Menneskets Tro paa, at 
Aandens mysteriøse Energi er ligesaa real som, og har samme 
eller større Ret end — Materien. — 

Nu kompromitteres Teleologien, naar den sammenblandes 
med den mekaniske Naturerkendelse. Forsøget paa at understøtte 
eller endog at mestre denne ved den teleologiske Erkendelse, er 
et Overgreb, hvorved den ikke føres et Skridt videre. Sætningen : 
„Gud har skabt Verden", er teleologisk sand men yder ikke Viden- 
skaben nogen Hjælp til Løsningen af Problemet om Verdens Op- 
rindelse. Thi denne arbejder kun med mekaniske Aarsager, og en 
Paaberaabelse af overnaturlige, videnskabeligt uerkendelige, Aar- 
sager kan paa ingen Maade fremme Løsningen af dens Opgaver. 
Paa den anden Side søger Mennesket uvilkaarligt en Forsoning 
mellem Videnskaben og det religiøse Livs Postulater. Hvor ofte 
end saadanne Forsøg opløses af Kritiken, opstaa de stedse paany 
i nye Skikkelser. Grunden hertil er, at Mekanisme og Teleologi 
i Virkeligheden gensidigt kræve hinanden. Ved Mekanismens Re- 
sultater tilvejebringes et Materiale, en Tekst, som imidlertid er 
værdiløs for Mennesket uden Forklaring. Men Tekstens Exegese 
kan kun gives af Aanden ved den teleologiske Erkendelse. — 

Religionens Væsen er saaledes Løsningen af Livets Gaade. 
Menneskets Liv er uløseligt bundet til Verden. Mennesket føler 
sig afhængigt og truet af Naturen, som spotter dets Krav om at 
herske over denne. Derfor søger det i Religionen omend ikke 
Erkendelse af Verdens Beskaffenhed og Love, saa dog af dens 
Oprindelse og evige Bestemmelse. Den religiøse Tro maa for at 
tilfredsstille Mennesket nødvendigt indeholde en teleologisk Er- 
kendelse, der formaar at forvisse om, at alt tjener og adlyder den 
evige Villie, som Mennesket i Religionen føler sig afhængigt af. 

Sidst men ikke mindst er den religiøse Erkendelse karakte- 

riseret ved dens Symbolicitet 1 ). Alle de Begreber, som den danner 
fra det første Metafor for den religiøse Følelse til den teologiske 
Spekulations mest abstrakte Ideer, er nødvendigvis uadækvate. 
Grunden hertil er, at den religiøse Erkendelse ikke som den 
eksakte Videnskab har et immanent men et transscendent Objekt. 
Medens denne kan betegne Fænomenerne med Begreber hentede 
fra den fænomenale Verden, er hin ikke i Stand til at benytte 
disse adækvat overfor den transscendente Virkelighed. Og medens 
Fænomenerne erkendes ved Hjælp af de indenfor den immanente 
Verden gældende Kategorier, mangler den religiøse Erkendelse 
saadanne, der har Gyldighed overfor de transscendente Trosobjekter. 
Heraf følger, at den er henvist til at benytte de fra Fænomenal- 
verdenen abstraherede Begreber, og de indenfor denne gældende 
Kategorier, og saaledes altid til at tale i Billeder og bevæge sig i 
Parabler og Symboler. 

„At udtrykke det usynlige og det aandelige ved det sanselige 
og det materielle, dette er Symbolets principale Karakter og 
væsentlige Funktion." 2 ) Symbolet er en levende Organisme, en 
Sjæl i et Legeme. Legemet er Sjælens synlige Manifestation, hvor 
uensartet det end er fra denne. Parallelt hermed er det skrevne 
eller talte Ord Tankens ydre Manifestation for andre, skønt det 
i og for sig ingen Lighed har med denne. Paa lignende Maade 
benyttes Symbolet i Kunstens Tjeneste. Dette er her Bæreren af 
dybere og mægtigere Kræfter, end Begreber formaa at indeslutte. 
Kun herigennem formaar Sjæl at berøre Sjæl, og de skabende 
Genier at naa de Sider af Bevidstheden, som er afgørende for det 
personlige Liv. Ved dette bevirkes Følelsen af det Aandens Broder- 
skab, som udspringer af enhver Kollektivbevidsthed i Nationer og 
Kirkesamfund. Det er ikke Videnskaben, men Symbolerne, som 
styre Verden. De* er ganske vist Videnskaben underlegne i logisk 
Henseende, men give paa den anden Side denne dens eksistenti- 
elle Kraft. Videnskaberne formaa kun at bestemme Fænomenerne,, 
men ikke at kundgøre Mennesket Meningen i disse og Formaalet 
med dem for Handlen og Liv. Men hvor Videnskaben tier, taler 
Symbolerne. Disse kan vel ikke forklare dette men formaa deri- 
mod at aabenbare dette for Mennesket. 

Eftersom hele Naturen i Kunst og Religion bliver anvendt 
som det konstante Symbol for Aandens indre Liv, og herved viser 
sig modtagelig for en stadigt skønnere Transfiguration ved Aandén,. 
maa der nødvendigt antages en indre Korrespondens mellem Na- 



') Jævf. til det flg. A. Sabatier: Les Religions d'Autorité et la Religion de I'Esprit. p. 
512 ff. 

2 ) A. Sabatier: Esquisse d'une Philosophie de la Religion, p. 391. 

turens og det bevidste Livs Love. Mægtige, hemmelige Analogier 
styre i Virkeligheden Symbolernes Tilblivelse. Kunst og Religion 
er mer end Fantasier; de er Aabenbaringer af Tilværelsens Prin- 
cip, som paa en Gang skjuler sig baade i Naturen 'og Aanden og 
dog aabenbarer sig parallelt i det fysiske og moralske Univer- 
sums Udfoldelse. Fænomenerne er Sløret, som dækker over det 
mysteriøse i Verden. Symbol og Mysterium er Korrelatbegreber. 
Hint baade aabenbarer og tilhyller, eller m. a. O., naar det aaben- 
barer Sandheden for Hjærtet, er det samtidigt en uoverstigelig 
Hindring for Forstanden. Heraf følger Spændingen hos den 
fromme, idet Forstanden aldrig formaar at erkende det, som 
Hjærtet tror og finder Hvile i. Men denne Spænding overvindes, 
naar den erkendes som nødvendig. Symbolet er det eneste Sprog, 
som passer for Religionen. Thi Mennesket maa paa den ene Side 
kende det, som det tilbeder, — det absolut uerkendelige kan ikke 
tilbedes, — og dog paa den anden Side ikke forstaa dette, efter- 
som Mennesket ikke kan tilbede, hvad det med sin Forstand for- 
maar at gennemtrænge, o: at beherske. Altsaa: at kende og dog 
ikke erkende, at skue og dog ikke gennemskue, — dette er From- 
hedens i sig selv modsigende Væsen. 

Det religiøse Symbol vil saaledes ingenlunde nøjagtigt be- 
skrive sin Genstand. Dets sande Væsen er at udtrykke den For- 
bindelse, som Subjektet er sig bevidst med Gud, eller rettere, det 
er den Maade, hvorpaa Jeget formulerer sin Erfaring om Gud. 
Saaledes indeholder f. E. Ordene: „Vor Fader" ingen som helst 
metafysiske Oplysninger, men er derimod det tilsvarende Symbol 
for de Følelser, som udspringe af Erfaringen om Guds Aaben- 
baring i hans Kærlighed. Religiøs Inspiration betyder saaledes 
nye mægtige Følelsers Frembrud, hvorved Forholdet til Gud an- 
tager nye og rigere Former. Saadanne Oplevelser ytre sig spontant 
i nye Billeder og Symboler, hvis Indhold er denne Guds Aands 
Aabenbaring i Menneskeaandens Liv. Symbolerne skyldes altsaa 
„den primitive organiske Enhed mellem den fromme Følelse og 
det Billede, som først oversætter den for Bevidstheden." 1 ) Jo 
stærkere den religiøse Følelse er, des oprindeligere og mægtige- 
re bliver det Billede, hvori den former sig. Et Symbols Værdi 
kan derfor ikke maales efter det benyttede Billedes Art, men kun 
moralskt efter den Følelse, som har skabt det og endnu levende 
pulserer i det, saaat det formaar at nære Menneskets personlige 
Liv. Dog kommer uundgaaeligt det Øjeblik, da Følelsen tørres 
hen, og Billedet staar alene tilbage. Hermed begynder Krisen. 
Billedet krystalliseres, idet det omdannes til en abstrakt Ide, som 

*) A. Sabatier: Esquisse d'une Philosophie de la Religion, p. 395 f. 

skal repræsentere et transscendent Trosobjekt. Men idet herved 
Uadækvatheden lægger sig for Dagen, begynder Tankens Arbejde 
paa at rense dette ved at fjerne alle anthropomorfistiske Træk. 
Herved berøves Billedet efterhaanden alt dets Indhold, saaat det 
forvandles til en negativ og egentlig selvmodsigende Ide. Skal 
dette forebygges, maa den religiøse Følelse vækkes til nyt Liv, 
hvorved alene dens Billedsprogs Leveevne sikres. Alle Dogmer, 
som fattes dette Liv, er tomme Konkylier. Kun ved at tjene som 
umiddelbare Udtryk for Livet har de overhovedet Betydning og 
Eksistensberettigelse. 

Selvom det indrømmes, at den religiøse Erkendelse af Na- 
turen bevæger sig i disse Former, vil man maaske indvende, at 
en guddommelig overnaturlig Aabenbaring maa være i Stand til 
at bringe de religiøse Ideer i deres adækvate Skikkelse, og saa- 
ledes den absolute Sandhed. 

Denne Indvending beror efter Sabatier paa den i sig selv 
modsigende Betragtning, at Gud skulde have givet en Aabenba- 
ring udenfor de Former, under hvilke den alene kan modtages af 
Mennesker. Denne faar kun Betydning for dem ved at fremtræde 
i menneskeligt Sprog og i menneskelige Forestillinger. Men naar 
disse anvendes om det transscendente, maa de nødvendigt inde- 
slutte Modsigelser. Derfor er Aabenbaringen givet i billedlig Form. 
Ingen har med saadan Forkærlighed talt om Guds Rige i Billeder 
og Lignelser som Jesus Kristus. Grunden hertil er, at dette er 
den religiøse Forkyndelses adækvate Form, forsaavidt den baade 
tilhyller og afslører, o: Tilhørenes religiøse Trang afgør, om de 
vil afvise eller modtage det Budskab, der herigennem lyder til 
dem. — 

Den religiøse Erkendelse er derfor ogsaa underkastet den 
Foranderlighedens Lov, som behersker alt menneskeligt. Som der 
er Uproportionalitet mellem Religionens guddommelige Objekt og 
Form og Udtryksmidler, maa der ogsaa i alle dens Kreationer 
skelnes mellem Indhold og Form, Sjæl og Legeme. Herpaa beror 
Muligheden for Udvikling og Fremskridt. Dog er Variabiliteten 
ikke ubegrænset. Enhver organisk Helhed, og følgeligt ogsaa en- 
hver universel Religion, indeholder en, omend teoretisk ubestem- 
melig, dog praktisk virkelig, uoverstigelig Grænse for sine Meta- 
morfoser. I enhver Organisme er et uforanderligt stabilt Udvik- 
lingsprincip. I Religionen er dette det levende Forhold mellem 
Sjælen og Gud. Selvom den ydre Realisation af dette afhænger 
af og varierer efter en Række ydre, nationale o. 1. Omstændig- 
heder, vil Religionen dog, idet Principet stadigt er det samme, i 
den uophørlige Udvikling af Dogmer, Ritus og Symboler stadigt 

vise sig at være den samme. Den fromme kan derfor med fuld- 
kommen Ret fastholde sin Tros Urokkelighed og dog med fri- 
modig Forstaaelse følge Nydannelserne i sin Religions Former og 
Ideer. Disse er just Beviset paa dens Livskraft. Naar Kristendom- 
men er den universelle, evige Religion, beror dette just paa dens 
uforlignelige Evner i denne Henseende. 

Kristendommen opstod historisk paa en bestemt Tid med en 
bestemt Kultur. Idet denne forandrer og udvikler sig, maa Kristen- 
dommen ogsaa assimilere sig og antage nye Former. De religiøse 
Ideers Transformation forløber heldigst, naar den foregaar umær- 
keligt. Ingen ydre Midler kan dæmme op for denne Udvikling, 
uden at Gennembrudet derved bliver saa meget desto voldsom- 
mere. Saafremt Symbolerne er udsprungne af levende Religiøsitet, 
vil de imidlertid altid vise sig at beholde det samme Indhold. Saa- 
ledes er de primitive Symboler, som spontant udgik af Kristi Be- 
vidsthed, Frugter af Inspiration og ikke af Refleksion og derfor 
evige og uforgængelige, idet de i et Metafor indeslutte et rent 
religiøst Indhold, som stadigt kan reproduceres i hans Disciples 
indre Liv, og paa en uendelig forskellig Maade interpreteres af 
deres Tanker. Der maa derfor skelnes mellem Dogmets Substans 
og Accidens, Frugt og Svøb. Dette er ikke den misforstaaede døde 
ortodokse Klassifikation af Dogmerne, men en Sondren indenfor 
Dogmet selv mellem dets uforanderlige religiøse Indhold og dets 
foranderlige symbolske Klædebon. I ethvert nyt Dogme eller 
Symbol vil det, — med mindre det er falskt, — vise sig, at 
Kernen er den samme som i det, det afløser. Thi denne er i alle 
Dogmer og Symboler selve den religiøse Virkelighed, den „pro- 
cessus vital", som Aanden skaber ved at aabenbare sig for Men- 
neskets Aand. Den dogmatiske Kritiks Opgave er herefter den 
dobbelte: at beskrive den religiøse Virkelighed og at undersøge 
de psykologiske og historiske Betingelser, som lede Fornyelsen i 
den religiøse Tankes Former. 

To Misforstaaelser maa herved afværges. Adskillelsen mel- 
lem Dogmets Substans og Form betyder ikke, at det ene af disse 
Momenter kan isoleres og fremstilles rent for sig. Konkret danne 
tværtimod begge en uløselig Enhed. „En Religion uden Lære, en 
Fromhed uden Tanke, en Følelse uden Udtryk er i deres Væsen 
selvmodsigende Ting." *) Og dernæst har den religiøse Erkendelse 
ikke blot en enkelt religiøs Erfaring eller et enkelt Individs Er- 
faringer til sin Genstand. Den undersøger derimod det enkelte i 
dets Kontinuitet og det religiøse Samfund i dets historiske Udvik- 
ling. Det religiøse Liv kan ikke leves isoleret, men indeholder i sig 

*) A. Sabatier: Esquisse d'une Philosophie de la Religion, p. 404 f. 

et socialt Element, der nødvendigt fører det ind i et religiøst Sam- 
fund. Kun dettes udadvendte Ytringer, Kultus, Dogmer og lignende 
kan blive Genstand for videnskabeligt Studium. Heraf følger den 
dogmatiske Metode. Undersøgelsen af den religiøse Erkendelse har 
som Objekt det religiøse Samfunds historisk fæstnede Traditioner. 
Under Symbolikens Synspunkt er disse at betragte som den objektive 
Aabenbaring af Kirkens og dens Fromheds indre Liv. Traditionen er 
saaledes ikke noget dødt men Incarnationen af den Fromhed, som 
den kristne Dogmatiker personligt kender. Det frugtbare i denne 
Metode viser sig saaledes i, at den paa en Gang fører til at se Kon- 
tinuiteten og Forskellen i det religiøse Livs Udvikling og skiften- 
de Former. 

Denne Metode er en Modsætning saavel til Ortodoksien som 
til Rationalismen. Den første har ikke Blik for Lærens historiske 
og psykologiske Betingethed og bliver saaledes, naar den gør en 
given Form til almengyldigt Udtryk for Sandheden, antihistorisk. 
Hvis denne saaledes miskender Religionens Legeme, forgriber Ra- 
tionalismen sig paa Religionens Sjæl. Med fuld Anerkendelse af Læ- 
rens betingede Karakter søger den at erstatte den religiøse Følelse, 
den sande Fromhed, med formentlige Fornuftsandheder. Rationalis- 
mens Grundmangel er derfor i Virkeligheden at være antireligiøs. 

Idet den ovenfor fremstillede symbolistisk-kritiske Teori und- 
gaar begge disse Skær, er den saaledes i Stand til at hidføre 
den Fasthed og Frihed, som den dogmatiske Tænkning kræver. Thi 
kun ved. at være i Kontinuitet med Fortidens Arbejde og dog have 
Forstaaelse for dettes Ufuldkommenhed kan Dogmatiken fremme 
Livet i Kirken i Fremtiden. 

5) Vurderingsteologien viser tilbage til Lotzé's og Kants Filo- 
sofi. Det afgørende Spørgsmaal er herved, om den har formaat at 
give denne en saadan Anvendelse, at den kristelige Erkendelses 
Problem i alt Fald i Principet er løst. Undersøgelsen heraf maa 
derfor udstrækkes til alle de i dette indesluttede Spørgsmaal. Er 
disse besvarede saaledes, at der sker Kristendommen Fyldest? 
Normerne for Undersøgelsen heraf ligger positivt i den rette Be- 
stemmelse af Kristendommens Væsen. Idet vi i denne Sammen- 
hæng ikke har givet en saadan, henholde vi os væsentlig til den 
negative Side, om disse Teorier efter deres egen Beskaffenhed 
formaa at løse de Opgaver, som de stille sig. Selvom disse rent 
kritisk vanskeligt ganske kan anerkendes, berøres herved ikke 
deres principielle Grundbetragtnings Berettigelse. Det drejer sig 
herved kun om, hvorvidt denne er formuleret rigtigt og dernæst 
konsekvent gennemført. Vi gaa ud fra dette sidstnævnte Punkt, idet 



187 

Besvarelsen af det førstnævnte først vil kunne fremgaa af Under- 
søgelsen at dette. Kun et enkelt i metodologisk Henseende af- 
gørende Problem maa vi straks søge at tage Stilling til. 

Kaftan, Scheibe, O. Ritschl og Sabatier er enige om, at Be- 
stemmelsen af den religiøse Erkendelse forudsætter en Løsning 
af Problemet om Religionens Væsen, og at Læren om den kriste- 
lige Erkendelse kun kan udvikles paa Grundlag af denne. Idet en 
saadan Løsning atter forudsætter Bestemmelsen af Kristendom- 
mens Væsen, staar vi overfor Spørgsmaalet, om Kristendommen 
skal bestemmes udfra Religionen, eller omvendt dennes Begreb 
ud fra hin. Den første Fremgangsmaade er den videnskabelige- 
religionsfilosofiske, den sidste er den teologiske-dogmatiske. Idet 
vor Undersøgelse her er af sidstnævnte Art, maa den sidste her 
fastholdes som den i sidste Instans afgørende, hvorved Betydnin- 
gen af Undersøgelser af førstnævnte Art paa ingen Maade under- 
kendes. Konkret vil det samme vise sig. Medens O. Ritschl ind- 
skrænker sig til at karakterisere Religionens Væsen ved Luther's 
Ord i Forklaringen til det første Bud i den store Katekisme, og 
Scheibe og Sabatier nøjes med at karakterisere denne i Tilslut- 
ning til Schleiermacher og Kant, har Kaftan derimod videnskabe- 
ligt søgt at paavise Religionens inderste Kerne. Dette Bevis føres 
religionshistorisk. „Religionens Væsen er ikke mere og ikke min- 
dre end de Ejendommeligheder, som er fælles for alle historiske 
Religioner." Forsaavidt Bestemmelsen af den religiøse Erkendelse 
i Almindelighed er Forudsætningen for Undersøgelsen af den kri- 
stelige Erkendelse, er Opgaven herved principielt rigtigt stillet. 
Et andet Spørgsmaal er, om denne overhovedet kan løses, eller 
m. a. O. om det religiøse lader sig almengyldigt bestemme? 

Vi se herved bort fra de Vanskeligheder, som det overvæl- 
dende Stof volder, 1 ) hvilke i Følge Sagens Natur ikke kan være 
afgørende. Anderledes stiller Sagen sig derimod, hvis det kan be- 
tvivles, at de historiske Religioner virkeligt besidde noget aande- 

*) Disse har b. a. ogsaa A. Harnack stærkt fremhævet, jævf. f. E. hans Ord : „Studiet af 
hver enkelt Religion kan absolut ikke løsnes fra Studiet af vedkommende Folks samlede Hi- 
storie. Men til denne Historie hører fremfor alt Folkets Sprog, fremdeles dets Litteratur, vi- 
dere dets politiske og sociale Tilstande. At ville studere Religionen alene, er et endnu barn- 
ligere Foretagende end i Stedet for den hele Plante kun at undersøge Roden, eller kun Blom- 
sterne. Sproget er ikke blot Skeden, hvor Aandens Sværd sidder; det er langt mere end Ske- 
den, navnlig med Hensyn til Religion. Religionen har delvist skabt Sproget, og i Sproghisto- 
rien afspejler Religionshistorien sig. Kun den, som kender hin i alle dens Nuancer, kan for- 
søge at udziffre Religionen. Men fremdeles er et Folks Samfundstilstande og politiske Ople- 
velser og Institutioner normgivende for Uddannelsen af dets religiøse Ideer og Kultus. Og bliver 
end Religionen, en Gang skabt og dannet, altid ved at staa tilbage for Helhedsudviklingens 
Fremskridt, er saaledes en Del af den offentlige Religion stedse „superstitio" og blot Ritual, — 
kan kun omfattende og aarelang Forskning afgøre, hvad der i et givet Moment virkelig er le- 
' vende i en bestemt Religion." Å. Harnack: Die Aufgabe der theologischen Facultaten und die 
allgemeine Religionsgeschichte. Berlin 1901. p. 9, jævf. Frank's energiske Protest mod denne 
Fremgangsmaade. System der christlichen Wahrheit. Bd. I. p. 28 ff. og John Caird's træffen- 
de Indvendinger: An Introduction to the Philosophy of Religion. Glasgow. 1880. p. 82 ff. 

ligt Slægtskab. At der findes formelle Ligheder som f. E. Guds- 
begrebet, Offeret og Bønnen, vil formentligt ingen nægte. Uenig- 
heden opstaar først, naar Spørgsmaalet bliver om det Fællesindhold, 
som disse Begreber indeslutte. Dækker ikke her det samme Navn 
over kvalitativt forskellige Værdier? Hvilken Forskel frembyder 
f. E. ikke det paulinske Offerbegreb (Rom 12,1 jævf. 1 Peter 2,5 
Hebr. 13,15 f.) og det israelitiske? Hvorledes varierer ikke Guds- 
begrebets reale Indhold endog indenfor samme Religion? De reli- 
giøse Begreber er historisk set ubestrideligt flydende. Og dog sy- 
nes selv en formel Lighed at vise tilbage til en ensartet Trang 
som Udspring. Undersøgelsen af disse Spørgsmaal er den kom- 
parative Religionsvidenskabs Opgave. Dennes Betydning er be- 
grænset til Undersøgelserne af Enkelthederne, af den specielle 
Religions Former og Indhold. Men naar den forlader den em- 
piriske Forsknings faste Grund og opstiller Love for al Religions 
Væsen og Ytringsformer, forskydes Resultaterne. Herved forklares 
højest en bestemt Ides Betydning for Religionen i Almindelighed, 
men ikke den religiøse Ide i Almindelighed. Almenbegrebet Re- 
ligion kan saaledes ikke dannes ved Addition af en Række histo- 
risk givet Enere, med mindre disses reale Ensartethed er givet. 
Men denne Forudsætning kan aldrig historisk tvingende bevises 
men hviler i sidste Instans paa en Værdidom. 

Naar det dernæst fordres, at Undersøgelsen af de forskellige 
Religioners Grundelementer bør foretages rent „objektivt viden- 
skabeligt 44 , er det for det første tvivlsomt, om dette er muligt. 
Vanskeligheden herved stiger proportionalt med de religiøse Vær- 
diers personlige Betydning for Forskeren. Men selvom dette er 
muligt, er det dernæst et Spørgsmaal, om det er rigtigt. 1 ) Kaftan 
har selv med Styrke indskærpet, at Kristendommen kun kan er- 
kendes af den, som har erfaret dens Betydning for hans person- 
lige Liv. Men herved indtræder en Skævhed i Undersøgelsen. 
Religionerne kan ikke erkendes paa ensartet Maade, naar Forske- 
ren bekender sig til en af disse, o: erkender denne indefra og de 
andre kun udefra. Og hvorledes vil Kaftan unddrage sig den Kon- 
sekvens, at ogsaa de ikke-kristelige Religioner vil kræve lignende 
subjektive Erkendelsesforudsætninger? Naturligvis kan den krist- 
ne saa vidt muligt se bort fra sit personlige Forhold til Kristen- 
dommen og søge at erkende denne som en hvilken som helst an- 
den Religion. Men herved vil ikke opnaas noget Kendskab til 
den religiøse Erkendelses Natur, som just forudsætter det person- 
lige Forhold. Den omvendte Mulighed betegner efter Sagens Na- 
tur en psykologisk Umulighed. 

*) Jævf. Gottschick's Bemærkninger. ThLZ. p. 115 f. 

Ligesom Kaftan's Metode saaledes er uigennemførlig, er og- 
saa hans Bestemmelse af Religionens Oprindelse og Væsen usik 
ker og lidet afgørende. Som dennes konstitutive Grundbegreber 
angives dels det praktiske : Stræben efter Livsgoder, henholdsvis et 
højeste Gode, dels det teoretiske : Gudsbegrebet og endelig Aaben- 
baringsbegrebet som betegnende Forholdet mellem disse. Frem- 
deles har det praktiske Begreb efter Kaftan den logiske Prioritet. 
Naar Mennesket erfarer, at dets Krav om Liv, og dets Higen efter 
at bevare de højeste Livsgoder ikke kan sikres i Verden, søger 
det Hjælp hos guddommelige Magter. Hovedforskellen mellem 
Religionerne bestaar herefter i, om Mennesket i dem søger Til- 
fredsstillelse for materielle Goder, eller Opnaaelse af aandelige 
Goder. Hvis dette er rigtigt, synes unægtelig enhver Grænse 
mellem religiøst og „naturligt" at være ophævet, saaat hint Be- 
greb i og for sig kan identificeres med Menneskets aktive Liv. 1 ) 
Som de lavere staaende Religioners Bekendere søge materielle 
Goder: Sundhed, Velstand, Krigslykke o. 1., er disse ogsaa m. m. 
Genstand for Nutidsmenneskets naturlige Stræben. Hvis denne i 
og for sig betegnes som „religiøs", synes dette Ord at have mistet 
enhver Betydning. Nu hævder Kaftan ganske vist, at de timelige 
Livsgoder ikke formaa at bevirke varig og sand Tilfredsstillelse, 
og at derfor enhver dyberegaaende Higen nødvendigt maa føre til 
Gudsbegrebet. 2 ) Erfaringen synes imidlertid ikke at bekræfte den- 
ne Sætnings Rigtighed. Selvom det er rigtigt, at enhver dybere 
gaaende Betragtning, vil indeslutte Spændingen mellem det per- 
sonlige Liv og Naturbundetheden, er dermed ikke givet, at den 
fører til Gudsbegrebet. 8 ) Ogsaa en anden Række Refleksioner kan 
Bevidstheden herom afføde. Er det ikke en mandigere Holdning 
at anerkende og regne med Determinismen som Verdens højeste 
Lov end at tage sin Tilflugt til overnaturlige Magter? Religionen 
bliver herefter kun et Vidnesbyrd om en mangelfuld Kultur, som 
for at beherske Naturen søger Hjælp hos guddommelige Magter i 
Stedet for at udvikle de i Menneskenaturen givne Kræfter. En- 
gang vil vel den Guldalder oprinde, naar Kulturen har naat en 
saadan Højde, at ingen mere behøver at tage sin Tilflugt til Reli- 
gion for at herske over Naturen. Hvor vid Udstrækning man end 
giver det religiøse Begreb, synes det dog vanskeligt at kunne til- 
lægges en saadan Livsanskuelse. Og selvom det nu var muligt 
praktisk at bevise, at Kultur og ydre Naturbeherskelse ikke til- 

*) Jævf. A. Ritschl: ThLZ 1881. p. 309 og Frank: N. K. Z. 1894 p. 31 f., jævf. ogsaa 
Rudolf Seydel: Religionsphilosophie im Umriss 1893. p. 130 ff. 

a ) Dette synes R. A. Lipsius at overse, naar han hævder, at Kaftan identificerer „de 
praktiske Motiver, som føre til Religion, med selve Religionens Væsen." Philosophie und Re- 
ligion, p. 223. 

a ) Jævf. Otto Jensen: Videnskab og Theologi. N. Teol. T. Bd. II. 1901. p. 154 ff. 

fredsstille Aandens inderligste Længsler, er dermed ikke givet, at 
denne nødvendigt maa komme til religiøse Postulater. I Verden • 
staar Tegn mod Tegn. Ingen rationel Teodicé har formaat at løse 
sin Opgave. Hvorledes vil herefter Kaftan og Sabatier overbevise 
den, der ved at granske over Livets Kaar, er kommen til den 
Livsanskuelse, der bærer Resignationens eller Pessimismens Navn? 
Og selvom man endeligt tænkte sig dette muligt, at ethvert alvor- 
ligt Menneske ud fra en praktisk Livsnødvendighed maa antage 
Guds Tilværelse, kan denne Antagelse i og for sig ikke tjene som 
Grundlag for Religion. Det formelle Gudsbegreb er ganske ufrugt- 
bart, saalænge dets Indhold er ubekendt. Den religiøse Værdi be- 
staar i, at Mennesket erkender Guds Sindelag overfor dets Nød i 
Verden. Men hvorledes dette Guds Sindelag er, kan i hvert Fald 
ingensomhelst Argumentation bevise. Medens Kaftan saaledes 
urigtigt adskiller de sædelige Værdidomme fra de religiøse, 1 ) har 
Herrmann rigtigt set, at hine tværtimod er en Forudsætning for 
disse. Og dog er dette, — som ovenfor vist, — kun en Brøkdel 
af Sandheden. Den religiøse Trang, som er den subjektive Forud- 
sætning for al Religion, indeholder i og for sig baade Længslen 
efter det højeste Godes Sikring og efter Befrielse for Skyldsfølel- 
sens Nød, men tillige langt positivere Bestanddele. Disse er de 
religiøse Anlæg, der kun kan religiøst fyldestgøres, medens saavel 
de rent hedonistiske som de moralske Livsdrifter kan eksistere 
uden at føre til Religion, selv i dette Ords videste Betydning. 
Hvorledes dette end bestemmes, maa altid ethvert religiøst For- 
hold være bestemt ved Gudsbegrebet eller Tanken om det gud- 
dommelige. 2 ) Dette Begreb er derfor ikke sekundært, som Kaftan 
lærer, men primært i Forhold til det praktiske Begreb: Livsgo- 
derne. Kun herved kan det religiøse Livs Ejendommelighed inden- 
for Aandslivets Helhed sikres, saaledes at det ikke sammenblan- 
des med uensartede Omraader. 

Kaftans Argumentation synes i Virkeligheden paa dette Punkt 
at bero paa en Konstruktion. Naar det højeste Godes Ide først 
bestemmes paa formentlig almengyldig Maade, og derefter paa- 
vises alene at kunne virkeliggøres indenfor Kristendommen, er 
denne Bevisførelse kun overbevisende for kristne. Derimod er 
den ganske ude af Stand til at overbevise ikke-kristne, der fast- 



x ) Jævf. Gottschick: ThLZ. 1888. p. 117 og Fr. Nitzsch: Lehrbuch der evangelischen 
Dogmatik, zweite Auflage. Freiburg i. B. und Leipzig 1896. p. 94. 

3 ) Wilhelm Bousset indrømmer, at Religionen ikke alene kan karakteriseres som en Stræben 
efter Livsgoder, men at dette Moment kun er det ene Brændpunkt, ved Siden af hvilket 
Troen paa guddommelige Magter bliver det andet. Disse to Elementer er enhver Religions 
Urdata, uden hvilke denne ikke eksisterer. Das Wesen der Religion. Halle 1903. p. 14 f., 
jævf. de endnu stærkere Udtalelser hos Rauwenhoff: Religionsphilosophie dtsch. Braunsch- 
weig 1888. p. 35 f. og H. Siebeck: Lehrbuch der Religionsphilosophie. p. 48 ff. og p. 422. 

holde det højeste Gode som dennesidigt eller søge det i andre 
Religioner. Saaldes maa vort ovenfor angivne Spørgsmaal besva- 
res benægtende ; den kristelige Teologi formaar ikke at bestemme 
den kristelige Erkendelses Væsen ud fra en videnskabelig Under- 
søgelse af Religionens Væsen. 

Bestemmelsen af Religionens Oprindelse og Væs.en faar imid- 
lertid ikke afgørende Betydning for Undersøgelsen af den religiøse 
Erkendelse. Dennes praktiske Karakter er givet uafhængig af hin. 
Vurderingsteologien bestemmer realt den religiøse Erkendelse 
ved at paavise dens Forskellighed fra den teoretiske Verdenser- 
kendelse. Om den herved bestemmer denne rigtigt og udtømmen- 
de, interesserer os mindre i denne Sammenhæng. Hovedtanken 
er i hvert Fald ubestridelig, at medens dennes Sandhed beror paa 
logisk tvingende Bevisførelse, beror hins Gyldighed paa praktisk 
erfarede Værdier. Idet Objektet fremkalder og bevirker en leven- 
de Følelse hos Subjektet af dets Værdi, erkendes det just af dette. 
Erkendelsens Sandhedskriterium kan herefter søges i et dobbelt: 
enten i den Følelses Styrke, som bevirkes, eller i det Objekts 
Ejendommelighed, som fremkalder denne. Undersøgelsen af den 
forskellige Art af Vished, som de direkte og de afledede Værdi- 
domme hidføre, forudsætter imidlertid Bestemmelsen af selve den 
Proces, hvorved de opstaa. Denne er, som Kaftan klart har paa- 
vist, tveleddet. Den praktisk betingede Erkendelses Art kan først 
undersøges, naar det er paavist, hvorledes denne overhovedet 
bliver praktisk betinget. Er dette identisk med Anerkendelsen 
af visse Ideers — absolute — Gyldighed, maa der altsaa spørges 
om, hvorledes en saadan Anerkendelse bliver til? Det vil derimod 
volde mindre Vanskelighed at paavise, hvorledes disse Ideer nød- 
vendigt medføre en af dem bestemt Livs- og Verdensanskuelse. 
Det er herved paa Forhaand forvirrende* naar disse to Spørgs- 
maal ikke skarpt sondres men begge under et besvares ved Be- 
grebet: Værdidomme. Herved tilsløres den ovenfor paapegede 
Forskel mellem direkte og afledede Værdidomme, hvorved hele 
Argumentationen bliver vaklende. 

En saadan Sammenblanding synes at foreligge i O. RitschVs 
Teori om Værdidomme. Hovedtanken i denne er, at som den op- 
rindelige Erkendelse er bestemt af Følelsen, gælder dette al vor 
Viden. Denne er et Nedslag af oprindelige Værdidomme, som Vi- 
denskaben ved sin kritiske Behandling skal rense fra Fejl og Vild- 
farelser. I Modsætning til denne bestaar derimod den religiøse 
Erkendelse i umiddelbare Værdidomme, o: i Domme om den 
Værdi, som Subjektet umiddelbart føler ved Objektet. I denne 
Form er Læren om Værdidomme som karakteristisk for den kriste- 

lige Erkendelse ganske uantagelig. 1 ) Selvom O. Ritschl har Ret i, 
at Barnets Erkendelse oprindelig udelukkende er dikteret af Følel- 
sen, saaat alt lystvækkende dermed er sandt, alt ulystvækkende 
usandt, kommer dog uundgaaeligt det Øjeblik, da Erkendelsen 
emanciperer sig fra denne Følelsesbestemthed. Dette er en sim- 
pel Følge af, at Følelsen kan skuffe, hvilket lærer Barnet at er- 
kende Objektet, før det knytter sin Følelse til det. De umiddelbare 
Værdidomme kan i og for sig være ganske falske; det er ikke 
blot Kærligheden, som gør blind. Selvom de i et Øjeblik er sub- 
jektivt sande for Subjektet, er hermed ingen Garanti indeholdt 
for, at denne Følelse vil vedvare og ikke maaske senere give 
Plads for en saa meget dybere Skuffelse. Dette indrømmer i Virke- 
ligheden ogsaa O. Ritschl, naar han lærer, at den videnskabelige 
Erkendelses Opgave just er at undersøge og bestemme Sandheds- 
kernen i det Stof, som den ukritiske Værdierkendelse leverer den- 
ne. Saa meget ubegribeligere er det, at O. Ritschl dog herefter 
lærer, at den religiøse Erkendelse bestaar i umiddelbare Værdi- 
domme. Er de bestemt rigtigt af ham, maa Følgen tilsyneladende 
blive, at det Indhold, som den religiøse Erkendelse ukritisk og 
barnligt holder for Sandhed, i Virkeligheden først kan anerkendes 
som saadan, naar den videnskabelige Erkendelse har forsynet det 
med sit Stempel. Dette vilde være en fuldkomment ægte Repro- 
duktion af den rene rationalistiske Betragtning. For at undgaa 
denne Konsekvens hævder O. Ritschl imidlertid, at de kristelige 
Værdidomme paa Grund af deres Objekt, den guddommelige Aaben- 
baring, er hævede over den videnskabelige Erkendelseskritik, som 
efter sit Væsen ikke kan udtale nogen Dom over det oversanse- 
lige. Denne Udvej synes dog ikke at kunne frelse Teorien. Dels 
er hermed endnu ikke givet det fjerneste Svar paa Spørgsmaalet 
om, hvorledes den religiøse Erkendelses Sandhed, der beror paa 
usikre Værdidomme, kan garanteres. Hermed er kun sagt, at 
dette ikke kan ske ved den videnskabelige Erkendelse. Og dels 
er dette ikke nærmere begrundet. Hvis den menneskelige Erken- 
delse er sanselig bestemt, og hvis det oversanselige ikke desto 
mindre er Led af den kristnes Bevidsthed, er hermed givet et 
Problem, som i hvert Fald ikke uden nærmere Begrundelse kan 
afvises. Nu har ganske vist O. Ritschl ikke ladet ovennævnte 
Spørgsmaal ubesvaret. I rigtig Forstaaelse af, at alle andre Reli- 
gioner paa lignende Maade bero paa Værdidomme, besvarer han 
Problemet om den kristelige Erkendelses Sandhed ved at henvise 
til Erfaringen. Men idet denne atter væsentligt identificeres med 

l ) jævf. herom M. Reischle: Werturteile und Glaubensurteile. Halle a. S. 1900. p. 80 f., 
jævf. J. Kaftan. ThLZ. 1895. p. 194 ff. 

de Værdifølelser, som Aabenbaringen fremkalder hos den kristne, 
har O. Ritschl i Virkeligheden ikke undgaat hin circulus vitiosus 
i Bevisførelsen: Værdidommene er sande, fordi de bero paa — 
Værdidomme. 1 ) 

Grunden til det ufyldestgørende i O. Ritschrs Teori er uden 
Tvivl, at han ikke skarpt har sondret mellem de direkte og de af- 
ledede Værdidomme. Medens de første i og for sig altid er sub- 
jektivt sande, komme de i Virkeligheden ikke ud over at konsta- 
tere, at visse Værdier er værdifulde. Jeget bevæger sig udeluk- 
kende indenfor Følelsens Sfære. De udenfor Jeget eksisterende 
Objekter faa kun Betydning som Følelsens virkelige — eller for- 
mentlige — Aarsager, men hvad Jeget virkeligt ejer, er dog kun 
de ved disse bevirkede Værdi følelser. 2 ) Vil man søge ud over 
disse, maa først og fremmest det Spørgsmaal rejses: Hvorledes 
forholder Aabenbaringen sig til Følelsen o: til dens praktiske Virk- 
ning? og hvorledes formidles igennem denne en Erkendelse af 
hins Sandhed? Disse to Spørgsmaal maa skarpt adskilles, idet det 
første kun spørger om Værdidommens Begreb, det andet om dens 
Sandhed. 

Saavel Kaftan som Scheibe har forsøgt, hver paa sin Maade, 
at besvare disse Spørgsmaal. Kaftan viser med stor Klarhed, at 
Forskellen mellem den videnskabelige og religiøse Erkendelse be- 
ror paa den sidstes subjektive Natur. Som saadan viser den sig 
ved at være ledet og bestemt af visse Ideer. Disse er ikke med 
Intellektualismen at søge ad den teoretiske Verdenserkendelses 
Vej, men er med Voluntarismen givet i Villies- og Følelseslivet. 
Den religiøse Erkendelse er derfor praktisk o: beror paa Værdi- 
domme. Af disse gives der tre Arter, de æstetiske, moralske 
og naturale, af hvilke de sidste er de afgørende for denne. 
Den religiøse Erkendelse er m. a O. teoretiske Sætninger, som 
bero paa Værdidomme. 3 ) Det første Spørgsmaal besvares herefter 
ved at vise, hvorledes praktiske Ideer gennem Følelses- og Villies- 
livet praktisk overbevise Mennesket om deres Virkelighed, og det 
andet ved at vise, hvorledes de i deres praktiske Virkninger til- 
lige bevirke Visheden om deres Sandhed. 

Imod denne Betragtning indvender Reischle, at Formulerin- 
gen, teoretiske Domme paa Grundlag af Værdidomme, lægger den 
Misforstaaelse nær, at herved menes teoretiske Domme, som skyl- 



*) Jævf. Troeltsch's skarpe men ikke ganske uberettigede Dom. „Dfese neue Durchfuh- 
rung der Werthurtheilstheorie ist also fast so gut wie eine Selbstwiderlegung und deshalb 
interessant." ThJB. 1896. p. 393. 

a ) Jævf. J. Stuart Mill: Theisme. Dansk Oversættelse, p. 85 f. 

8 ) Das Wesen der christlichen Religion, p. 46 ff., p. 130 ff. 

Den kristelige Erkendelse 13 

des en Tankenødvendighed, 1 ) eller at der herved foregaar en for- 
standsmæssig Tilbageslutning fra Værdidommene. Endvidere er 
det urigtigt at betegne den religiøse Erkendelses Forudsætninger 
som Værdidomme, eftersom disse kun for en ringe Del forme sig 
som saadanne men i Almindelighed fremtræde som. Værdifølelser. 
Medens disse Indvendinger væsentlig er af formel Art, synes den 
egentlige Vanskelighed at ligge i Bestemmelsen af Værdidomme- 
nes Begreb. Thi hvis disse er givne, o: hvis de afgørende Ideers 
Sandhed praktisk staar fast, er det i og for sig ikke vanskeligt at 
paavise, hvilken Livs og Verdensanskuelse heraf følger. Nu er den 
af Kaftan forsøgte Tredeling af disse i æstetiske, moralske og reli- 
giøse Værdidomme i sig selv lidet overbevisende. Navnlig bliver 
den sidste Art, naar den bestemmes ud fra Ideen om det højeste 
Gode, ganske ubestemt og flydende som ovenfor paavist under Om- 
talen af Kaftans Religionsbegreb. I denne Sammenhæng er det af- 
gørende derimod, at Kaftan ikke har formaat klart at paavise, hvor- 
ledes Mennesket i den praktiske Erkendelse bliver sig de denne 
bestemmende Ideers Sandhed bevidst. Grunden hertil er, at Ud- 
gangspunktet vælges anthropocentrisk. Fra det menneskelige kan 
det efter sit Væsen absolute ikke udledes. En hvilken som helst 
Bestemmelse af det højeste Gode betegner dette som relativt set 
det højeste. Men deraf følger, at den Vished, som dette formaar at 
bevirke, ogsaa bliver af relativ Art. Dernæst er denne Bestem- 
melse af det religiøses Begreb i sig selv altfor begrænset. Kaftan 
har med fuldkommen Ret afvist den gamle intellektualistiske For- 
dom, at Religionen er en Gnosis, en Oplysning, som tilegnes gen- 
nem Tænkningen. Men naar han derefter henfører den til det 
praktiske Aandsliv, er dette baade for usikkert og unøjagtigt be- 
stemt ved Følelses- og Villieslivet. De praktiske Ideer er givet i 
den Side af Bevidsthedslivet, som disse Begreber betegne. Men 
hvorledes forholde disse sig indbyrdes? Den psykologiske Ana- 
lyse har kun halvt løst sin Opgave ved at henvise Religionen til 
disse Egne. Netop disse maa gøres til Genstand for Undersøgelse 
for saaledes at naa Indsigt i, hvilke praktiske Ideer der svarer 
til Menneskets Behov, og hvorledes disse godtgøre deres Sandhed. 
Herved vilde den Ensidighed undgaas, at de i den religiøse Trang 
vistnok uimodsigeligt tilstedeværende eudaimonistiske Momenter 
blive identificeret med dens Væsen, saaledes at de ligesaa uimod- 
sigeligt i den givne moralske Elementer stilles i Skygge. Det re- 
ligiøse Liv indeslutter i sin virkelige Skikkelse altid en Nødven- 

l ) M. Reischle: Werturteile und Glaubensurteile p. 89 f., jævf. til. det flg. A. E. Bi eder- 
man: Christliche Dogmatik. Bd. I. p. 191 f., p. 237 ff. og Garvie: The Ritschlian Theology. 
p. 176 ff., og p. 215 ff. —jævf. The Expositor. 1903 p. 149 ff. — J. Kostlin: Die Begrundung 
unserer sittlich-religiosen uberzeugung. 112 f. 

dighed, et: „Jeg kan ikke andet." Men dette er ikke at aflede af 
den Lystfølelse, som det højeste Godes Besiddelse bevirker, men 
af en Bundethed i Samvittigheden, som ligger dybere end de 
mægtigste Følelser. Det aandelige Liv udfolder sig i Følelser og 
Erkendelsesakter, men dette selv kræver for at eksistere en Til- 
fredsstillelse af dets Helhed i Religionen, som saaledes enten gan- 
ske behersker Livet eller slet ikke er til. Ogsaa dette lærer Kaf- 
tan, forsaavidt den fromme ud fra det højeste Gode nødvendigt 
maa se alt i Lyset af dette. Men skal dette saaledes tjene som 
Erkendelsesprincip, maa dets Sandhed først uimodsigeligt være 
givet. Hvis nu denne hverken kan bero paa ubestemte Følelses- 
indtryk eller sædelige Erfaringer i Almindelighed, maa der spør- 
ges, hvorpaa begrundes den da? Vor Hovedindvending mod Kaf- 
tan samler sig altsaa i dette, at han trods en skarpsindig og rigtig 
Problemstilling har stanset Undersøgelsen for tidligt. Thi den 
har først naat sit Maal, naar der er givet et klart Svar paa Spørgs- 
maalet om den religiøse Erkendelses Hvorledes? og Hvorfor? 

Dette Spørgsmaal har derimod M. Scheibe søgt at besvare. 
Undersøgelsen af Menneskets praktiske Bevidsthedsliv viser, at 
dette indeholder en Række specifikt religiøse Elementer. Disse 
karakteriseres som saadanne ved at fremtræde som „NGtigungen" 
o: som selvstændige, objektivt givne, aandelige Fornødenheder. 
Naar disse de religiøse Normer er skarpt bestemt, og naar det er 
paavist, hvorledes disse fyldestgøres, er den kristelige Erkendel- 
ses Problem løst. Idet vi se bort fra Vanskeligheden ved paa al- 
mengyldig Maade at sondre de specifikt religiøse Elementer fra 
Aandslivets øvrige Indhold, er det i og for sig uimodsigeligt, at 
hvis den saaledes formulerede Opgave kunde løses, vilde Maalet 
være naat. Herved vilde paa en Gang være givet, hvorledes og 
hvorfor den religiøse Sandhedserkendelse vindes. 

Hvorvidt dette overhovedet er muligt, er ikke her Genstand 
for vor Undersøgelse. Derimod kan den af» Scheibe givne Løsning 
neppe gælde som tilfredsstillende. De religiøse Normer bestemmes 
af ham nærmere som en Række Følelsesinstanser, som i sig selv 
postulere, at de religiøse Trosobjekter er Sandhed. Den religiøse 
Erkendelses Sandhed beror altsaa paa, at Følelsen naar en saadan 
Styrke, at den ikke kan andet end at betragte sin Genstand som 
Sandhed. „Religionen nærmer sig ikke sin Genstand ad den for- 
sigtigt prøvende Refleksions og problematiske Hypotheses møjsom- 
melige Vej, men med det higende Hjærtes kække Tillid fordrer den 
den, fordi den behøver den, og saaledes som den behøver den. al ) 

1 ) M. Scheibe: Die Bedeutung der Werturteile fur das religiose Erkennen. p. 48. (Citat 
fra O. Pfleiderer). 

Eller m. a. O. den religiøse Erkendelse er Postulater paa Grund 
af Værdidomme. Uden at overse det Sandhedsmoment, der ligger 
til Grund for Slutningen fra Værd til Væren, er de ovenanførte 
Sætninger dog typiske Eksempler paa den falske Anvendelse af 
de direkte Værdidomme. Herved overses, at Religion altid har 
den logiske Prioritet for enhver Form af Religiøsitet. Denne er i 
sig selv ikke aktivt-skabende men receptivt-tilegnende. Dette mis- 
kender Scheibe ganske, naar han f. E. udtaler: „ Menneskets per- 
sonlige Interesse, hans Trang, som han vil stille i Religionen, de 
praktiske Erfaringer, som drive ham til Religion, ligesom de, som 
han gør ved at staa i det religiøse Forhold, føre ham til Dannel- 
sen af disse Forestillinger og til Anerkendelsen af deres Virkelig- 
hed". 1 ) Herved er Forholdet mellem det objektive og det subjektive 
Moment i Religionen bestemt urigtigt. Er dette end Erkendelses- 
grunden til hint, ligger dog Sandhedsgarantien altid i det objek- 
tive og ikke i Følelsen. Følelsen postulerer ikke, mén anerkender 
et givet. Den subjektive Erfaring indeholder som ovenfor vist i 
og for sig ingen Garanti for, at dens Aarsag har just denne Ejen- 
dommelighed. End mindre kan den Følelse, der som selvstændig 
gror op af Aandens inderste Rod, i og for sig indeslutte nogen 
Garanti for at kunne tilfredsstilles. Fordi det menneskelige Jeg 
føler det personlige Livs ubetingede Værdi, er dermed i og for 
sig ingen Garanti givet for den personlige Udødelighed. Den reli- 
giøse Postulatsteori staar magtesløs overfor den Tvivl, som truer 
med at opløse den i Illusioner. Selvom denne udspringer af en 
nok saa objektivt givet Trang, en „Notigung", er dermed ikke 
givet, at denne kan føre til de Kilder, der kan tilfredsstille den, 
eller endogsaa selv bevirke dette. I Virkeligheden er Scheibes 
Anskuelse vistnok at betragte som en Overspændelse af det prote- 
stantiske Personlighedsprincip, hvorved Religionen konsekvent 
synes at maatte opløse sig i Subjektets fromme Forestillinger. — 
Naar Scheibe ikke desto mindre hævder, at den religiøse 
Erkendelse indeholder en Viden om det transscendente, er Ud- 
sagn om og Afbilleder af det objektivt værende, er dette kun mu- 
ligt, fordi de religionsfilosofiske og teologiske Synspunkter ikke 
skarpt sondres. Herved føres Scheibe til Slutninger, som neppe 
kan bestaa for det virkelige Livs Prøvelse. Saaledes f. E. naar det 
hævdes, at den videnskabelige Kritik baade har Ret og Pligt til 
at opløse de religiøse Forestillinger, der ikke kan bestaa for dens 
Domstol, og samtidigt at den kristne paa Grund af Erfaringen al- 
drig herved kan miste Visheden om deres Sandhed. Dette beror 
paa en falsk Opfattelse af Forholdet mellem den religiøse Følelse 

*) M. Scheibe: Anf. Skrf. p. 49. 

og Erkendelse. Det er psykologisk umuligt, at Overbevisningen 
om Følelsens Sandhed og Gyldighed kan vedblive at bestaa, sam- 
tidigt med, at dennes Indhold optrævles og tilintetgøres. Enhver 
Sondring af denne Art er kun abstrakt tænkelig, men konkret 
uigennemførlig. 

Scheibe har saaledes ikke formaat at vise, hvorledes den 
kristelige Sandhedsvished bliver til. Højest har han ved sin Hen- 
visning til de praktisk foreliggende „Nfitigungen" bevist dens 
Mulighed. Men disse kan efter Sagens Natur ikke paa en Gang 
være Argumentationens A og 0, Forudsætning og Slutsten. Grun- 
den er, at Scheibe ligesom O. Ritschl opererer med en alt- 
for ubestemt Form for Begrebet Værdidom. Kun naar dette klart 
er bestemt, er det muligt at undersøge dets Forhold til den kri- 
stelige Erkendelse. Medens denne foreligger i sin praktiske Virke- 
lighed som givet Objekt for Undersøgelsen, er Værdidommen et 
abstrakt Begreb, som er dannet for at karakterisere dens prak- 
tiske betingede Fuldbyrdelse og Resultat. Skal disse Elementer i 
den kristelige Erkendelse altsaa nærmere bestemmes, maa Ud- 
gangspunktet tages i Undersøgelsen af den kristelige Værdidoms 
Væsen. 

En saadan er i nyere Tid navnlig foretaget af to Teologer, 
M. Reischle og Johannes Ording. Bestemmelsen af Værdidommens 
Betydning for den kristelige Erkendelse maa naturligt bygge paa 
de af dem foretagne Undersøgelser. 

Reischle har stillet sig den Opgave at undersøge Begreberne 
Værdi og Værdidom rent psykologisk. 1 ) Som Udgangspunkt væl- 
ges Værdidommen i dens simpleste Skikkelse i Dommen: „Dette 
er værdifuldt for mig." I denne er tre Elementer indeholdt, som 
hver for sig maa undersøges: den Genstand, der tillægges Værdi; 
Jeget, for hvem Genstanden har Værdi ; og Forholdet mellem Jeget 
i dets Vurderen og Genstanden. Ved denne tredobbelte Under- 
søgelse vil Værdidommens Væsen principielt kunne bestemmes. 

Med Hensyn til Genstanden kommer Reischle til det Resul- 
tat, at ingen hverken kvantitativ eller kvalitativ Grænse kan dra- 
ges. Enhver materiel og aandelig, — eller endog blot hypothetisk, — 
Virkelighed kan blive Genstand for en Værdsætten. Vanskeligere 
er Spørgsmaalet om, hvilken Side af Jeget der er virksom i denne. 
Striden drejer sig om, hvorvidt Vurderingen væsentlig har sin Rod 
i Følelseslivet eller Villieslivet. Selvom man ikke træffer en Af- 
gørelse i dette vanskelige Spørgsmaal, staar det dog i Alminde- 
lighed fast, at „naar vi anvende Værdiprædikatet paa et forestillet 

*) Max Reischle : Werturteile und Glaubensurteile. Halle a/S. 1900. jævf. til det flg. Gar- 
vie: The Expositor. No. XLX. 1903. p. 187 ff. 



198 

Objekt, er dettes Forhold til vor Følelse afgørende og ledende 
herfor", 1 ) men tillige at „Forholdet til vor Følelse, som vi hævde 
med Prædiceringen af en Genstand som værdifuld for os, altid 
ogsaa i sig indeslutter et Forhold til vor Villiesvirksomhed, — 
dette Ord her anvendt i videste Betydning". 2 ) Det ovenfor nævnte 
Enten-Eller opløser sig saaledes i et Baade-Og, idet Værdiprædi- 
katets Anvendelse om et Objekt kun betegner, at dette staar i et 
bestemt Forhold til Jegets Følelse og Villie og ikke til dets Er- 
kendelse. Med Hensyn til det tredie Moment er det ganske vist 
vanskeligt at drage skarpe Grænser. Nu kan i og for sig ingen- 
lunde enhver Genstand, som bevirker en Lystfølelse, eller ophæ- 
ver en Ulystfølelse, dermed betegnes som værdifuld. Dette Præ- 
dikat forudsætter først og fremmest en bevidst Refleksion. Men 
dernæst er det en Hovedbetingelse, at de Følelser, som betegnes 
som værdifulde, tilfredsstille „Hele-Jeget". Selvom Adskillelsen 
mellem disse Følelser og de naturlige Lystfølelser, ligesom mel- 
lem „Hele-Jeget" og dets enkelte Sider, konkret kan være van- 
skelig, er dog kun den Genstand principielt set værdifuld, om 
hvilken man ved Refleksion har forvisset sig om, at den yder 
eller vil yde „Hele-Jeget" en højere Tilfredsstillelse end dens 
Ikke-Væren. 

Er Værdidommen hermed bestemt, maa dernæst dens for- 
skellige Arter undersøges. Hvis Principet herfor tages i Almen- 
gyldigheden, falde Værdidommene i tre Hovedarter: de naturale, 
de ideale og de legale. 

Naturale Værdidomme er saadanne, som udspringe af umid- 
delbare Lystfølelser. De skyldes naturlige Følelsesdispositioner, 
Drifter og Tilbøjeligheder, som umiddelbart reagere overfor den 
objektive, — eller objektivt forestillede, — Verdens Indtryk. In- 
denfor dem kan der paavises en opadstigende Skala fra de rent 
individuelle Værdidomme til saadanne, som med større eller min- 
dre Ret gør Krav paa almindelig Anerkendelse: de „alene-rigtige" 
Værdidomme. 

Naar saaledes Solidariteten i de naturlige Interesser begyn- 
der at dæmre for de naturlige Samfund: Familie, Stamme, Folk, 
Stand o. s. v., vil den rent individuelle Værdidom : „ Dette er værdi- 
fuldt for mig", umærkeligt ændres til: „Dette er værdifuldt for os", 
o: blive en kollektiv Værdidom. Rent abstrakt lod det sig videre 
tænke, at Interessefællesskabet udstrakte sig til Menneskeheden, 
hvorved den kollektive Værdidom ganske vist vilde gaa over til 
at blive almengyldig. Dog lader dette sig dels ikke bevise, og dels 



x ) og ') Max Reischle : Werturteile und Glaubensurteile. p. 28 og p. 30. 

vilde en saadan Værdidom være bestemt ved en Ide og saaledes 
ikke længere natural. 

Fremdeles maa den enkeltes Værdidomme i Følge Sagens 
Natur til en vis Grad være fælles for alle. Dette følger simpelt 
hen af, at Livsvilkaarene, bortset fra Interessefællesskabet, ogsaa 
til en vis Grad er fælles for alle. Værdidommene udvide sig saa- 
ledes til en vis Almindelighed, der kvantitativt bestemmes ved, 
om disse eller hine Genstande kan betegnes som værdifulde for 
en vis Klasse Mennesker, eller for alle uden Undtagelse; eller 
m. a. O. der gives dels betingede, dels ubetingede generelle Værdi- 
domme. 

Endelig kan der atter indenfor de generelle Værdidomme fore- 
gaa en Forskydning, naar Vurderingens Genstand saaledes bliver 
gangbar Mønt, at Sammenhængen med det følende og villende 
Subjekt ganske tabes. Dette finder i Sprogbrugen Sted, naar Ordet 
„Værdi u bruges enstydigt med ganske andre Ord som f. E. Kraft, 
Enhed o. s. v. (Næringsværdi — Næringskraft). Saadanne Domme 
betegnes som degenererede Værdidomme. 

Indenfor disse Former af naturale Værdidomme kan Almen- 
gyldighed ikke naas. I sidste Instans beror disses Gyldighed paa 
en Værdi-Følelse, og ingen kan modbevise den, som nægter at 
kende og at anerkende denne. Om Følelser lader der sig ikke 
diskutere. 

Ideale Værdidomme er saadanne, som fældes ud fra bestemte 
normative Ideer. Forsaavidt disse er, eller kan gøre Krav paa at 
være almindeligt anerkendte, er de ideale Værdidomme i egent- 
ligste Forstand almengyldige. Deres „Rigtighed" afhænger ikke 
af, at saa og saa mange, eller maaske alle, empirisk set dømme 
saaledes, men kun af, at alle bør dømme saaledes. Den afgørende 
Forudsætning er, at de normative Ideer er saadanne, som alle kan 
tvinges til at anerkende. 

Til denne Art af Værdidomme hører de æstetiske, intellek- 
tuelle, moralske og religiøse. I de æstetiske Domme dømmes im- 
perativt gennem Prædikaterne: smukt og hæsligt, o: man gaar 
uvilkaarlig ud fra, at der gives en Ide, hvorefter alt maa norme- 
res. Om denne Ide kan der strides, men af al Striden fremgaar 
det med al ønskelig Klarhed, at de forskellige Anskuelser alle gaa 
ud fra, at der gives et æstetisk Ideal, som bestemmer de æste- 
tiske Domme. 

De intellektuelle Domme forme sig paa lignende Maade ved 
Benyttelsen af Prædikaterne: sandt og falskt. Selv de saakaldte 
selvstændige intellektuelle Domme vil i sidste Instans vise sig at 
være Værdidomme, forsaavidt de ledes af det sandes Ide. Paa 

Grundlag af denne dannes det konkrete Erkendelsesideal. At dette 
kan skifte og variere, ophæver ikke, at et saadant Ideal altid lig- 
ger til Grund for den menneskelige Erkendelse. 

De moralske Domme fremtræde ligeledes imperativt i Præ- 
dikaterne: godt og ondt. Dette forklares ved, at de er ledede af 
Ideen om den ubetingede Skullen. Sædeligt godt er kun det, som 
er i Overensstemmelse med det ubetingede Bud. Dettes Indhold 
kan i og for sig være ligesaa variabelt som de foregaaende Ideers, 
uden at de moralske Domme derfor nogensinde ophøre at frem- 
træde som ubetinget gyldige. 

Som det skønnes, det sandes og det godes Ide kan ogsaa 
Fromhedens Ide være ledende for Værdidommene, og saaledes 
fremkomme de religiøse Værdidomme. Med Hensyn til Indhold er 
denne Ide ganske vist saare forskellig i de forskellige Religioner, 
men over alle Forskelle eksisterer dog den Enhed, at den højeste 
Fromhed er tilstede, „hvor et Menneske hengiver sig til den virke- 
lige, højeste Magt over denne vor Verden og vort Liv og vinder 
Salighed deri"; eller med et andet Udtryk: „hvor han i Hengivel- 
sen til den virkelige Gud finder fuld Frihed." *) 

Den tredie Klasse af Værdidomme: de legale, er sådanne, 
hvorved en Handling bedømmes som lovlig eller ulovlig, sømme- 
lig eller usømmelig. Det ejendommelige for disse er, at de ikke 
fældes paa Grund af en Ide, men paa Grund af en Lov, som staar 
fast i Kraft af den juridiske Magt eller offentlige Mening. 

Spørgsmaalet er herefter, om de kristelige Trossætninger kan 
henføres til nogen af disse tre Klasser af Værdidomme? Besva- 
relsen heraf forudsætter en fornyet Undersøgelse af Værdidom- 
mens Væsen. Den hidtidige Betragtning har ud fra den alminde- 
lige Sprogbrug ved en saadan forstaat: Domme, hvorved der 
tillægges en eller anden i Forestillingen fæstnet Genstand en 
Værdi. En udtømmende Undersøgelse af Værdidommen kræver 
imidlertid, at den ogsaa bestemmes ud fra andre Synspunkter, 
specielt baade psykologisk og erkendelsesteoretisk. Under det før- 
ste af disse Synspunkter er Værdidomme saadanne, „som komme 
i Stand paa Grund af en personlig Værdsætten eller Værdskatten, 
og som selv igen munde ud i en saadan Vurderen". 2 ) Under det 
andet Synspunkt, — hvor der særligt spørges om Garantien for 
Værdidommenes Sandhed, — maa disse defineres som Domme, 
„hvis Gyldighed ikke kan begrundes ud fra en Iagttagelsens og 
Tænkningens Nødvendighed, men kun ud fra det følende-villende 

*) M. Reischle : Werturteile und Glaubensurteile. p. 70. 
a ) M. Reischle: Werturteile und Glaubensurteile. p. 78. 

Menneskes Stilling til Forestillingsobjekterne". 1 ) For at undgaa at 
benytte Ordet Værdidom om disse tre delvist varierende Bestem- 
melser, foreslaar Reischle tre nye Navne. Værdidomme, som den 
almindelige Sprogbrug anvender dem, benævnes „Værdidomme i 
snevrere Forstand"; Værdidomme, psykologisk bestemt, kaldes 
„Gemytsdomme" ; og Værdidomme, erkendelsesteoretisk bestemt, 
faa Navnet: „thymetiske Domme 41 . 

Herefter kan det ovenfor stillede Spørgsmaal besvares. De 
kristelige Trossætninger kan ikke henregnes til Værdidomme i 
snevrere Forstand, da disse kun indeholde, at en Forestilling har 
Værdi, men intet om dens Virkelighed. De kan dernæst, som de 
faktisk forekomme, kun i begrænset Grad henregnes til Gemyts- 
dommene. Saavel i den romerske, som i den evangeliske Kirke 
antages Trossætningerne ofte paa ydre Autoritet uden bevidst per- 
sonlig Deltagelse fra Menneskets Side. Dog er selv en saadan 
Antagelse en Værdidom, omend denne paa urigtig Maade knyttes 
til den kirkelige Autoritet. Herved er det i hvert Fald den evan- 
geliske Kirkes Opgave at ændre Forholdet til det normale, at 
Værdifølelsen overføres fra Forkynderen til Forkyndelsen. Tros- 
sætningerne er saaledes ganske vist Gemytsdomme, men kun for 
en Del i direkte, for en stor Del i indirekte Forhold til Trosind- 
holdet. Med Hensyn til Spørgsmaalet om deres Gyldighed og 
Sandhed, er det derimod givet, at denne ikke kan bevises ved 
teoretisk Verdenserkendelse, men derimod beror paa det følende- 
villende Subjekts Erfaring om deres Indholds Værdi, eller m. a. O. 
de kristelige Trossætninger er thymetiske Domme. ' 

Til hvilken Art af Værdidomme henhøre Trossætningerne 
herefter? Er de thymetisk naturale, thymetisk legale, eller thyme- 
tisk ideale Værdidomme? 

Den første Mulighed er udelukket. Trossætningerne skyldes 
ingenlunde naturale, hedonistiske, men altid mer eller mindre 
etisk betingede Motiver; eller rettere, det højeste Gode, som til- 
stræbes i Religionen, er ikke blot hedonistisk, men altid tillige 
ideelt bestemt. Kun saaledes forklares ogsaa det Krav om Almen- 
gyldighed, som de altid indeslutte. Fremdeles kan de ikke hen- 
føres til de legale Værdidomme. Selv om det forekommer, at en 
Trossætning antages, fordi Samfundet og den offentlige Mening 
nu en Gang kræver det, maa der videre spørges: Hvorfor kræver 
Samfundet og den offentlige Mening dette? Svaret herpaa er, at 
dette skyldes Overbevisningen om Trossætningernes ubetingede 
Gyldighed, som disse selv har fremkaldt. Trossætningerne tilhøre 
altsaa de ideale Værdidommes Klasse. Blandt dennes fire Under- 

*) M. Reischle: Werturteile und Glaubensurteile. p. 81. 

arter kan disse ikke henføres til de æstetiske og de intellektuelle 
Værdidomme. Selv om Trossætningerne kan bevirke baade æste- 
tisk og intellektuel Tilfredsstillelse, tilsigte de dog ingenlunde i 
første Række at oprulle skønne Billeder for Fantasien, eller at 
bringe Orden i Erkendelsen, men derimod at give den højeste 
Virkelighed, hvoraf Liv og Salighed afhænger. Derimod kan der 
være Strid om, hvorvidt de rettest maa henregnes til de moralske 
eller religiøse Værdidomme. I første Tilfælde maatte de bestem- 
mes som sædelige Postulater. Naar et Menneske i det sædelige 
Liv erfarer ■ en aandelig Magts uendelige Værdi, f. E. Kærlig- 
heden, nødes han til at postulere dennes objektive Virkelighed. 
Denne Udledelse strider imidlertid mod Trossætningernes eget 
Væsen. Selvom det er rigtigt, at Mennesket kun naar til det reli- 
giøse Liv ud fra det sædelige Livs Kamp, har de religiøse Sand- 
heder dog ingenlunde deres Udspring i dette, men træde udefra 
Mennesket imøde. At Gud er Kærlighed, er ikke et Postulat ud 
fra den kristnes sædelige Liv, men en Sandhed, som den kristne 
objektivt forvisses om gennem Aabenbaringen i Jesus Kristus. 

Trossætningerne tilhøre saaledes de religiøse Værdidomme, 
— eller rettere, — udgøre en særlig Klasse af religiøse thyme- 
tiske Domme. Som Navnet viser, er de Tros o: Tillidsdomme. 
Tilliden har fremfor alt sin Genstand i den guddommelige Aaben- 
baring. Ud fra dette Centrum vindes gennem fortsatte Tillids- 
domme de enkelte Dele af den usynlige, aandelige Virkelighed, 
som Kristendommen forkynder. Kun gennem den Tillid, som denne 
umiddelbart' bevirker, kan Visheden naas om dens Sandhed. De 
kristelige Trossætninger er saaledes thymetiske religiøse Tillds- 
domme, men som saadanne paa det nøjeste sammenknyttede med 
de sædelige Domme, altsaa in summa: sædelig-religiøse Tillids- 
domme. — 

Det fortjenstfulde i denne Reischle's Undersøgelse af Værdi- 
dommens Begreb er ved Analysen af denne at have.paavist dens 
sammensatte Væsen. Henvisningen til Værdidomme kan herefter 
ikke længere gælde som en Løsning af den praktiske Erkendelses 
Problem, thi selve disse indeslutte atter en Række Problemer. I 
det store og hele maa det imidlertid vistnok siges, at Reischle 
mere har naat at paavise disse end konkret at løse dem. Klart 
og skarpt stilles Opgavens enkelte Led: Bestemmelsen af Værdi- 
dommens Væsen, som den kendes i det daglige Liv; dennes for- 
skellige Arter; den psykologiske Undersøgelse af dens Oprindelse, 
og den erkendelsesteoretiske Paavisning af dens Gyldighed; og 
endelig derefter Bestemmelsen af de kristelige Trossætningers 
Forhold til denne. En nærmere Undersøgelse af de Svar, som 

Reischle giver paa de i disse Led indesluttede Problemer, vil vist- 
nok vise, at disse kun delvist er fyldestgørende. Hertil kommer 
en Indvending af principiel Art. Reischles Undersøgelse er i og 
for sig et interessant psykologisk Arbejde; men dermed er ikke 
givet, at det indeholder Nøglen til Bestemmelsen af den kriste- 
lige Erkendelse. En saadan kan ikke tage sit Udgangspunkt i Værdi- 
dommens Begreb uden apriorisk at fastslaa, at den kristelige 
Erkendelse er en Form for denne. Heroverfor gælder, at Udgangs- 
punktet for Undersøgelsen maa tages i denne selv, hvorved det 
alene kan undgaas, at den indføjes i en Rubrik i et færdigt 
Skema. 

Med Hensyn til det første Punkt kan Bestemmelsen af den 
vulgære Værdidom vistnok ganske billiges. Men samtidigt maa 
det fastholdes, at denne i sig selv er ganske usikker og flydende. 
En skarp begrebsmæssig Adskillelse af Værdidommen fra andre 
Domme, der skyldes Følelse og Begær, er hermed aabenbart ikke 
givet. Dette viser sig navnlig ved de af Reischle fremhævede 
sidste Kriterier. Grænsen mellem Refleksion, Overlæg, Erfaring, 
Drift o. s. v. er aabenbart ganske flydende, ligesom et Begreb som 
„Jeget som Helhed" vel i og for sig forstaas, men tillige er prak- 
tisk ufrugtbart som Deflnitionsgrundlag. Hvorledes vil nogen 
kunne overbevise sig om, at hele Jeget er bleven tilfredsstillet 
og ikke blot visse af dets Siders mest fremherskende Livsfornø- 
denheder? 

Den samme Ubestemthed karakteriserer til en vis Grad den 
Inddeling, Reischle forsøger at give af Værdidommene. Overfor 
denne har H. Høffding indvendt, „at Forskellen mellem naturale 
og ideale Værdidomme aabenbart er ligesaa flydende, som Reischle 
indrømmer, at Forskellen mellem Lystfølelse og Værdifølelse er. 
Hint „Jeg-som-Helhed", Værdifølelsen skal forudsætte, indeholder 
nemlig en Norm, der allerede gælder for de specielle og skiftende 
Elementer og Tilstande; disses Værdi bestemmes ved Forholdet 
til det". 1 ) Forskellen mellem de naturale Værdidommes Normer 
og de ideale Værdidommes er, at disse er eller, kan gøre Krav paa 
at være almengyldige, medens hine er ganske individuelle. Spørgs- 
maalet er da, hvorledes Mennesket føres til at anerkende de ideale 
Værdidommes Normer. Reischle har med Rette hævdet, at disse 
ikke kan bevises som almengyldige ved den teoretiske Verdens- 
erkendelses Midler. Men da de aabenbart ligesaa lidt er umiddel- 
bart givet i Bevidstheden som ideae innatae, synes kun en Vej at 
være tilbage: at de godtgør sig praktisk for Mennesket som et 
følende og villende Væsen. Men dette vil m. a. O. sige, at Over- 

*) H. Høffding: Om nogle religionsfilosofiske Arbejder fra den nyeste Tid. 1903. p. 36. 

bevisningen om de ideale Værdidommes Normers Sandhed beror 
paa naturale Værdidomme, og saaledes er Argumentationen i Vir- 
keligheden ikke ført videre ved Opstillingen af disse. Hertil kom- 
mer en anden Vanskelighed. Reischle indrømmer, at de praktiske 
ledende Ideer for ideale Værdidomme med Hensyn til Indhold 
kan variere i det uendelige. Hvorledes kan disses Sandhed i det 
enkelte herefter godtgøres? Da en Sammenligning mellem dem 
er udelukket, idet en saadan vilde føre udover de ved den prak- 
tiske Erkendelses Væsen trukne Grænser og ind i den teoretiske 
Erkendelse, maa der vistnok konsekvent henvises til, at den Ide, 
der fremkalder den højeste Lystfølelse, dermed ogsaa godtgør sig 
som den sande. Denne Begrundelse kommer imidlertid i Strid 
med Reischles Bestemmelse af de naturale Værdidomme, som 
just blev frakendt Almengyldighed, fordi de kun beroede paa Fø- 
lelser og ikke paa Ideer. Hvis dette er rigtigt, er de ideale Værdi- 
dommes Almengyldighed i Virkeligheden ligesaa individuelt be- 
tinget som de naturales Gyldighed. 

Hvorvidt nu den af Reischle foretagne Inddeling er rigtig i 
Almindelighed og for de enkelte Grupper i Særdeleshed, interes- 
serer os mindre i denne Sammenhæng. Derimod maa vi endnu 
undersøge Bestemmelsen af de religiøse Værdidomme og specielt 
de kristelige Trossætninger. 

Religiøse Værdidomme er saadanne, som er bestemt af From- 
hedens Ide. Denne er væsentligt karakteriseret ved to Elementer: 
Hengivelsen til den virkeligt højeste Magt og den derved opnaaede 
Salighed. Den virkeligt højeste Magt kan i og for sig kun betyde 
den Magt, som det enkelte Menneske bøjer sig for som den høje- 
ste. Herefter vil det være muligt at tale om religiøse Værdidomme, 
naar f. E. et Menneske giver sig hen for en eller anden kulturel 
Opgaves Løsning og finder sin Salighed i Arbejdet for denne. 
Paa den anden Side hævder Reischle, at det religiøse Liv ingen- 
lunde er blot hedonistisk men ogsaa etisk betinget. Fromhedens 
Ide maa, iklædt Kød og Blod, møde Menneskets etiske Kæmpen 
for at faa Betydning for dette. Herved synes den skarpe Adskil- 
lelse mellem de moralske og religiøse Værdidomme at maatte 
bortfalde, idet disses ledende Ide enten selv indeslutter, eller i det 
mindste forudsætter, det etiske. Saaledes er Fromhedens Ide ude 
af Stand til at tjene som Princip for almengyldige ideale Værdi- 
domme. Medens f. E. alle kan ledes til at anerkende Sandhedens 
Ide som ubetinget almengyldig for Erkendelsen, er en af alle Ge- 
mytsdomme uafhængig Fromhedens Ide derimod en Selvmodsigelse. 

De kristelige Trossætninger bestemmer Reischle som thy- 
metiske ideale Værdidomme. Ved disse to Prædikater er de 

dog vanskeligt udtømmende bestemt. 1 ) Ved det første betegnes 
Trossætningerne som saadanne Udsagn, hvis Gyldighed udeluk- 
kende beror paa deres Forhold til det menneskelige Subjekts Fø- 
lelses og Villies Liv. Ved det andet betegnes de som almengyl- 
dige, idet de skyldes en Ide, som kan gøre Krav paa almindelig 
Anerkendelse. Enten maa dette Prædikat være underordnet det 
første, eller omvendt. I første Tilfælde beror de kristelige Trossæt- 
ningers Almengyldighed udelukkende paa deres praktiske Tileg- 
nelse, o: vi komme til den selvfølgelige Sætning, at de kristelige 
Sandheder anerkendes som saadanne af de kristne. I andet Til- 
fælde er de kristelige Trossætninger i sig selv almengyldige og 
kræve just paa Grund af denne deres Væsensart Menneskets prak- 
tiske Tilegnelse. Men hvorledes kan denne deres ideale Karakter 
godtgøres saaledes for den enkelte, at han beslutter sig til at 
forsøge at tilegne sig dem. Dette er i Følge Sagens Natur ude- 
lukket, naar de primært er Værdidomme, o: overhovedet ikke 
kan erkendes undtagen i deres Forhold til Menneskets Følelses- 
og Villiesliv. Det er saaledes i og for sig ikke en Bestyrkelse af 
den gennem Vurderingen vundne Overbevisning, naar Reischle 
antyder, at denne objektivt er givet i Aabenbaringen. Thi idet 
Forholdet til denne er praktisk betinget, er det dog kun gennem Fø- 
lelsen, at den tilegnes. Saaledes beror ogsaa de kristelige Tros- 
sætningers Almengyldighed i sidste Instans paa de af dem frem- 
kaldte Værdi følelsers Styrke o: paa naturale Værdidomme. 

Grunden til disse Ufuldkommenheder er, at Reischle ikke 
har stillet sig det i Virkeligheden alene afgørende Spørgsmaal om 
Værdierkendelsens Sandhed. Selvom de kristelige Trossætninger 
skal godtgøre deres Sandhed for Menneskets praktiske Aandsliv, 
dets Følelse og Villie, maa der nærmere spørges: Hvorledes be- 
vise de sig som saadan? og: Hvorfor har den kristne fuldkommen 
Ret til at fastholde dette Bevis som Sandhed? Naar disse Spørgs- 
maal ikke er besvarede, er Opgaven i Virkeligheden ikke løst. 
Reischle har saaledes ved Siden af al Skarpsindigheden i den 
psykologiske Analyse ikke ført Opgaven reelt videre, end den 
var givet af Kaftan. 

Det betydningsfulde i Ordings Undersøgelser er, at han just 
paa dette Punkt ved at søge positivt at besvare de to ovennævnte 
Spørgsmaal, har bragt Problemet over det døde Punkt og saaledes 
aabnet Vejen for en videre Udvikling. 

Vurderingen forudsætter, — efter Ording, — at Følelse og 
Villie er ligesaa selvstændige Sider af Aandslivet som Erkendel- 



1 ) jævf. G. Wobbermin : Theologie und Metaphysik. p. 96 f. 

sen. 1 ) Bevidstheden kan ikke blot overveje Forestillingerne, men 
ogsaa de af og ved dem fremkaldte Følelser. Udtalelsen af det 
Værd, som Forestillingen i Følelsen har for Mennesket, er en 
umiddelbar Værdidom. Hvis der derimod tilkendes en Forestilling 
en bestemt Værdi paa Grund af dens Forhold til en anden Fore- 
stilling, hvis Værdi umiddelbart føles, fremkommer en middelbar 
Værdidom. Det ligger i Sagens Natur, at de umiddelbare Værdi- 
domme altid er sande, om Mennesket ellers er sig bevidst, hvad 
det udtaler. De middelbare Værdidomme er ligeledes selvnødven- 
digt sande, forsaavidt de kun udtale det rent faktiske, at denne 
Forestilling paa Grund af dens Forhold til hin føles som værdifuld. 
Om dette Forhold virkeligt finder Sted, kan derimod ikke Værdi- 
erkendelsen men kun den teoretiske Erkendelse afgøre. 

Indenfor Værdidommene søger Jeget videre gennem Sam- 
menligning at udlede den højeste Værdi. Denne Jegets Refleksion 
over dets Værdiindhold er en psykologisk teoretisk Undersøgelse, 
der som saadan baade kan komme til sande og falske Resultater. 
Paa den anden Side kan Erkendelsen af Værdifølelsen atter re- 
sultere i en ny Følelse. Dommen over Værdifølelsen bliver her- 
ved bestemt af denne, og er som saadan subjektivt sand. En saa- 
dan Dom ændres ikke, med mindre Subjektets Forhold til hin 
Følelsesværdi ændres: o: bestemmes af andre Følelser. Men Fø- 
lelsesværdien kan ogsaa ved Refleksion stige til at blive en Ideal- 
værdi, o: en Følelse med et idealt normativt Indhold. Hvis ellers 
dette Ideal virkeligt gælder for Subjektet, er dets Domme udfra 
dette altid sande for det selv og alle, som anerkende den samme 
Idealværdi. Dennes ideale Karakter nøder fremdeles Jeget til at 
betragte sin Værdidom som den eneste gyldige og dermed til at 
dømme alle, som afvige fra denne, som idealt set falske, selvom 
de kan være subjektivt sande og oprigtige. Værdidommenes Sand- 
hed er umiddelbart givet i, at de udtale en Følelse, og en Følelse 
enten har man, eller har man ikke. 

Selvom Følelsen saaledes er selvstændig, overfor ^Erkendel- 
sen, er de dog paa den anden Side nøje forbundne. Naar Er- 
kendelsen til sit Maal: Sandheden, vækker dette Lyst, medens 
det modsatte føles som Ulyst. Det logiske føles som tilfredsstil- 
lende, det ulogiske som utilfredsstillende. Følelsen tiltager sig her 
en falsk Selvstændighed, om den vilde fastholde som Sandhed, 
hvad Erkendelsen med sine Midler kan bevise som urigtigt. Dette 
er i Strid med den teleologisk givne Verdensorden og derfor ogsaa 
moralsk forkasteligt. Følelsens sande Selvstændighed hører kun 
hjemme paa de Omraader, som efter deres Natur ikke kan blive 

J ) Den religiøse Erkendelse, p. 152 ff. 

Genstand for teoretisk Erkendelse. I de herhen hørende Værdi- 
domme: de æstetiske, moralske og religiøse er Prædikaterne, — 
de religiøse Domme alene undtagne, — sandt og falskt identiske 
med gyldigt og ugyldigt, ikke med virkeligt og uvirkeligt. Idet den 
teoretiske Erkendelse herved kun faar Betydning som formel Lo- 
gik, kan Følelsen kun begaa et Overgreb overfor denne ved at 
fastholde det ulogiske som Sandhed. Men bortset herfra kan Lo- 
gikens Love overhovedet ikke anvendes overfor Værdidomme som 
disse: Landskabet er smukt, Handlingen er god. Følelsens Kva- 
litet overfor et givet Indhold ændres kun ved nye Følelsesindtryk. 
Det er imidlertid uheldigt at formulere dette saaledes, at Følelsen 
er uimodtagelig for Forstandsgrunde. Herved miskendes, at de 
intellektuelle Følelser, som knytte sig til og ledsage den teore- 
tiske Erkendelse, ogsaa ændres med denne. Derimod kan ganske 
vist de ideale Følelser, hvis Indhold unddrager sig al teoretisk 
Erkendelse, dermed ogsaa kun ændres ved nye praktiske Følelser. 
De ideale Værdidomme er ikke blot subjektivt sande men objek- 
tivt gyldige, og for den religiøse Erkendelses Vedkommende til- 
lige Værensdomme. Spørgsmaalet er, om dette kan udledes af 
Værdidommene som saadanne? 

„En Værdidom er en Dom, som udtaler det Værd, den 
Betydning, som et Forestillingsindhold har for os i den Følelse, 
hvormed det er forbundet." 1 ) Selvom Følelsens Grundkvaliteter 
er Lyst og Ulyst, vil disse konkret kun forekomme i mangfoldig 
nuanceret Skikkelse, bestemt ved Forestillingsindholdets Art, og 
kun erkendelige gennem dette. Idet dette erindres, kan de ideale 
Værdidommes empirisk-psykologiske Genesis beskrives saaledes: 
Mennesket søger gennem sin Tænkning at skabe Orden og Enhed 
i det givne Forestillingsindhold. Herved foregaar uvilkaarligt en 
Forandring i Følelsens og Villiens Forhold til Tingene. Naar For- 
bindelseslinierne mellem et bestemt Indhold og bestemte Følelser 
og Villiesimpulser fæstne sig for Mennesket, danner dette Værdi- 
domme af mere omfattende Art. Saaledes kan Fornuften dels søge 
at indordne det aandelige Livs Fylde under visse Kategorier, dels 
ogsaa føres til at danne Norm og Idealværdier. Indenfor de æste- 
tiske, moralske og religiøse Aandsværdier udvælges da saadanne, 
som er Kilden til den største og varigste Lystfølelse, eller rettere, 
mest fremme Følelsen af at leve. Disse projiceres derefter ud over 
den givne Virkelighed, idet alle ulystvækkende Momenter i dem 
fjærnes, og alle lystvækkende forhøjes og forstærkes. Saaledes 
blive Idealværdierne til som abstrakte Grænseværdier, som der- 
efter betragtes som konkret Aarsag til den højeste Livsfølelse. Idet 

*) Den religiøse Erkendelse, p. 160. 

det virkelige Liv kun viser større eller mindre Tilnærmelse til 
disse, blive de ogsaa Formaal for den konkrete Handlen. Ideal- 
værdiernes Korrelat kan herefter ikke søges i den teoretiske Er- 
kendelses Almenbegreber, men derimod i dennes højeste Love, i 
sidste Instans i selve Loven og Sammenhængen, som raader i 
Aandens og Naturens Verden. Det parallele mellem Verdenser- 
kendelsens Lovbegreb og de ideale Værdibegreber ligger i, at de 
begge fremtræde som almengyldig Norm. Dog er Forskellen større 
end Ligheden. Normværdien betegner ikke som Lovbegrebet det 
faktisk foreliggende, men Maalestokken for Fornuftens Afgørelse 
af, om et Følelses- og Villiesforhold er, som det skal være. Til- 
værelsens Grundprincip aabenbarer sig saaledes paa disse to Maa- 
der, svarede til dennes to Hemisfærer: det, som er, og det, som 
bør være. Idealværdierne: Skønhedens, Godhedens og Gudslivets 
Ideal vil fremdeles derefter ordnes i deres indbyrdes Forhold. Det 
moralsk-religiøse Verdensindhold, som griber dybest ind i det per- 
sonlige Liv, bliver herved naturligt afgørende for det øvrige Værdi- 
indholds Betydning. Kun naar Subjektet kender et saadant, alt beher- 
skende, Ideal, kan Tænkningen bringe Orden og Enhed til Veje i 
dets følende og villende Forhold tilVerden,o: skabe en Livsanskuelse. 
Ved denne Analyse af de ideale Værdidomme er saaledes 
konstateret, at Værdiegenskaberne: god og ond, ædel og uædel, 
betegne det mest lystvækkende eller det mest ulystvækkende. 
Derimod kan de ideale Værdidommes Krav paa Almengyldighed 
i og for sig ikke udledes af Værdifølelsen som saadan. Denne Be- 
tydning faa de først ved en ny selvstændig Aandsakt: at Villien 
beslutter, at Idealet skal gælde som Norm, eller rettere, — da 
Idealet faktisk fremtræder som Norm, — at Subjektet anerkender 
dette som gyldigt for sig. „Denne Villiens Tilslutning, som svarer 
til Troen paa det religiøse Omraade, sker paa Grundlag af en 
Vurdering, en Værdidom om Idealet. Men Vurderingen behøver 
ikke at munde ud i denne Villieakt, og Værdidommen udsiger 
derfor heller ikke i sig selv Idealets Almengyldighed. Sand i Be- 
tydning af almen gyldig er en Værdidom kun ved, at den ved 
Villiens Kraft hævder sig som saadan." l ) Herfra danner kun Er- 
kendelsesidealet en Undtagelse. Dette danner sig nødvendigt ud 
fra Erkendelsens Væsen i Vekselvirkningen med den objektive 
Virkelighed, som paatvinger sig enhver. Dets Almengyldighed af- 
hænger saaledes ikke af en Værdifølelse og et Valg, men er i sig 
selv tvingende for alle. Derimod afhænger alle andre Idealværdiers 
Gyldighed, fremfor alt de etisk-religiøses. — af et saadant. Og i 
denne Relation, o: som Bestanddele af det etisk-religiøse Ideal, er 

1 ) Den religiøse Erkendelse, p. 168. 

holder ogsaa baade Erkendelsens og Kunstens Ideal kun deres 
Gyldighed ved Villiens Sanktion. Herpaa beror den afgørende 
Forskel mellem praktisk og teoretisk Fornufterkendelse. — 

Anerkendelsen af Idealets normative Gyldighed skyldes saa- 
ledes altid Følelsen af dets Værdi. Idealet møder Mennesket som 
Norm, og driver det, ved nødvendigt at vække Lyst eller Ulyst, 
til at foretage en Vurdering. Denne, og den deraf eventuelt føl- 
gende Anerkendelse, sker altsaa med fuld Bevidsthed om at staa 
overfor et Normindhold. Herved maa altsaa den empirisk-psyko- 
logiske Vej forlades. Ad denne naas der ikke til Idealets Norma- 
tivitet, end mindre til Nødvendigheden af Villiens Godkendelse. 
Betingelserne herfor er forskellige fra Betingelserne for Idealets 
Opstaaen, og gaa ud over alle Erfaringer, forsaavidt Idealets nor- 
mative Karakter synes at nøde til en metafysisk Forklaring. 

Ording har herved besvaret Spørgsmaalet om den praktiske 
Erkendelses Hvorledes? og Hvorfor? ved ikke blot med Kaftan 
og Reischle at henvise til Følelses- og Villieslivet men ved at be- 
stemme det konkrete Forhold mellem disse i denne. Det ideale 
Indhold fremkalder en Værdifølelse, som fører Jeget til et Valg, 
saaat det enten vil eller maa anerkende dets Almengyldighed. 
Dette Enten-Eller viser tilbage til det moralske Problem: om In- 
determinisme og Determinisme, og det religiøse: om Synergisme 
og Prædestination. Vi følge Ording i ikke nærmere at tage disse 
op til Undersøgelse. I denne Sammenhæng gælder det kun om at 
konstatere, at den religiøse Erkendelse er betinget af den dybe 
Følelse, som tvinger Villien til at tage Parti for eller imod den- 
nes ideale Aarsag. Anerkendes denne praktisk, er dermed ogsaa 
Overbevisningen givet om dens Sandhed for Subjektet. 

Med al Anerkendelse af Sandheden i dette, maa herved dog 
ikke overses, at Følelsens Selvstændighed dog altid kun er rela- 
tiv. Idet et givet Indhold bevirker en bestemt Følelse i Subjektet, 
er dettes Dom om Indholdets Værdi selvfølgelig altid sand. Men hin 
Værdifølelse bevirkes kun ved, at Indholdet erkendes som Sand- 
hed i dets Forhold til Subjektet. I og for sig er den Værdidom, 
hvori dette udtaler sin Vurdering af hint, lige subjektiv sand, hvad 
enten denne Erkendelse er rigtig eller urigtig. Men hvis Subjektet 
indser, at det sidste er Tilfældet, vil dermed med det samme 
Værdifølelsen forsvinde eller ganske skifte Karakter f. E. for- 
andre sig til Vemod. Dette viser, at Ording baade kan og maa 
abstrakt sondre mellem den teoretiske og praktiske Erkendelse; 
men at der dog konkret eksisterer en nødvendig Forbindelse mel- 
lem disse. Den systematiske Teologi forudsætter og kan ikke und- 
være den historiske. Paa den anden Side har den ved Hjælp af 

Den kristelige Erkendelse 14 

denne opnaaede Erkendelse i og for sig intet at gøre med den 
religiøse Erkendelse som saadan. Den historiske Teologi bringer 
kun den Tekst tilstede, som den systematiske Teologi skal for- 
fortolke paa Grund af de religiøse Forhold til denne. Eller m. 
a. O. den religiøse Erkendelse fremkommer først paa Grund af 
den historiske Aabenbarings religiøse Nedslag i Menneskets per- 
sonlige Liv. 

Nu har Ording med fuldkommen Ret væsentligt bestemt dette 
som en Følelse af Indholdets Værdi. Og dog er denne Bestem- 
melse paa den ene Side for vid og paa den anden Side for sne- 
ver. For vid: forsaavidt Begrebet Følelse i sig selv er ganske 
ubestemt og i sig rummer en Skala af Tilstande ligefra den flyg- 
tige lystbetonede Stemning til den dybe altbeherskende Grund- ' 
følelse i Personligheden. Vi fjerne os imidlertid neppe vidt fra 
Ordings Anskuelse, naar vi erstatte Ordet Følelse med Op- 
levelse. Men dernæst indeslutter videre Begrebet Værdi en lig- 
nende Ubestemthed. Dette behøver strengt taget ikke at indeholde 
noget Forhold til det personlige Livs Nutid, men kan ogsaa gælde 
dette blot i Fremtiden. Fremdeles maa det nærmere bestemmes, 
til hvilken Side af det personlige Liv hint Indholds Værdi refe- 
rerer sig. En Følelse f. E. af dettes Værdi for Fantasien vilde i og 
for sig kun behøve at føre til en æstetisk og ikke til en religiøs 
Erkendelse. Herved viser hin Bestemmelse sig for snever. Rig- 
tigere maatte denne hedde: Oplevelsen af, hvorledes Religionens 
Indhold formaaede at tilfredsstille den religiøse Trang. Dette sidste 
Begreb er ganske vist saare vanskeligt positivt at definere, eller 
rettere, kan i Følge sin Natur ikke blive Genstand for Definition, 
fordi det viser tilbage til det personlige Livs sidste Urgrund. Dog 
kan den religiøse Trang, som den faktisk forekommer, karakteri- 
seres ved det dobbelte: at den altid i sit Væsen er baaret af en dyb 
og mægtig Følelse, og at denne lægger sig for Dagen baade i 
Erkendelseslivet og i det moralske Liv. Derfor er Lys og Liv, reli- 
giøst set, Tvillingbegreber. Hævdelsen af, at Religionens Indholds 
Værdi just positivt bestaar i at bringe dette dobbelte, er ikke en 
Ophævelse af den religiøse Erkendelses praktisk betingede Natur. 
Thi selvom denne udspringer af Erfaringer, oplevede baade i Tan- 
kens og i det sædelige Livs Verden, er disse dog altid betingede 
af den Følelse, som overhovedet giver dem deres religiøse Karak- 
ter. Nagende Tvivl og levende Skyldsfølelse er i og for sig rent 
menneskelige Fænomener, som intet behøve at have med Reli- 
gion at gøre. Dette sker først, naar de blive bestemt af den reli- 
giøse Følelse, o: den overvældende Følelse, der er bestemt af 
Tanken om Gud. 

Medens vi saaledes mene at maatte give Aabenbaringens 
Indholds subjektive Virkninger en større Bestemthed, end Begre- 
bet Værdifølelse umiddelbart indeslutter, er det utvivlsomt fuld- 
komment rigtigt, at denne medfører de Villiesimpulser, der føre 
til det afgørende Valg. Vor Indvending gælder herved to forholds- 
vis underordnede Punkter: Bestemmelsen af Indholdets Ideal- 
værdi, og den i Villiesbeslutningen liggende Sandhedsgaranti. 

Med Hensyn til det første Punkt har Ording givet en skarp- 
sindig Fremstilling af, hvorledes Idealværdierne uvilkaarligt vokse 
ud af Menneskets forhaandenværende Værdiindhold. I denne Sam- 
menhæng kan vi imidlertid se bort herfra. I den religiøse Er- 
kendelse møder Indholdet, just som idealt, Mennesket og stiller 
det overfor Valget. Heroverfor maa der principielt spørges, hvor- 
paa beror Menneskets Vished om her at staa overfor det ideale? 
At dette ved at blive bejaet af Mennesket vinder normativ Gyl- 
dighed for det, indeholder ingen Vanskelighed; men hvorledes 
kan det forud herfor erkendes som saadant? Hvis den principielle 
Adskillelse fastholdes mellem Tiden før og efter denne Anerken- 
delse, er kun en af to Udveje mulig. Enten maa Indholdets ideale 
normative Karakter staa fast for Jeget i Kraft af teoretiske uper- 
sonlige Argumenter forud for den personlige Bejaelse, eller dette 
erkendes kun som idealt gennem denne. Da der nu efter Ordings 
Anskuelser herved kun kan være Tale om den sidste Mulighed, 
bliver Følgen altsaa, at Indholdet objektivt møder Mennesket saa- 
ledes, at dette ikke er sig hints normative, almengyldige Karakter 
bevidst. Denne Bevidsthed opnaas først ved dets praktiske Aner- 
kendelse. Men herved ses det ikke, hvorledes Villiesbeslutningen 
skal kunne bevirke dette: Erkendelsen af Almengyldigheden, da 
den kun formaar at bekræfte Indholdet i dets for Jeget fore- 
liggende Beskaffenhed. Selvom nu det konkrete Liv viser, at Slægt- 
led overgiver det ideale Indhold som saadant til Slægtled, er denne 
Indvending derfor ikke abstrakt og uvirkelig. Individet vil natur- 
ligt spørge : hvorfor skal jeg anerkende dette som almengyldigt og 
normativt? At dette har haft Gyldighed som saadant i Aarhundre- 
der, indeholder i og for sig ingen som helst Garanti for, at det 
besad denne med Rette. M. a. O. den praktiske Villiesbeslutning, 
der fører til Anerkendelsen af det objektive Indholds ideale ube- 
tingede Gyldighed, kan kun motiveres ud fra en omend ganske 
anderledes betinget Viden om, at dette er dets Væsenejendom- 
melighed. Men idet Ording ikke nærmere har paavist dette for 
den religiøse Erkendelses Vedkommende, foreligger her unægteligt 
en Lakune. 

14* 

Det andet Punkt indeslutter et Dobbeltspørgsmaal. Idet Sub- 
jektet beslutter, at det ideale Indhold skal have Gyldighed for 
dets Liv, bliver det i Kraft heraf almengyldigt og normativt for 
dets Livs- og Verdensanskuelse. Heroverfor spørge vi : Tillægges 
herved ikke det subjektive Villiesmoment for stor Betydning? 
og er det herved muligt at foretage Overgangen fra subjektiv 
Sandhed til objektiv Virkelighed paa fuldt betryggende Maade? 
Ved at Villien underkaster sig Idealet, er dermed dets ubetingede 
Gyldighed for Individet givet. Men Garantien for denne vil altid 
ligge i selve Idealets overvældende Indflydelse, som fører til denne 
Villiesbeslutning. Sandhedsvisheden er proportional med Forholdet 
mellem disse to Momenter. Jo mere hin Beslutning afhænger af 
Villiens Overvejelse, des mindre er Visheden, jo mere derimod 
Villien er bundet i sit Valg, des stærkere er Visheden. Men denne 
vil, forsaavidt der er et Moment af Vilkaarlighed i Beslutningen, 
nødvendigt ogsaa indeholde et Moment af Relativitet i sig. Heraf 
følger det Forhold til Idealet, som 5. Kierkegaard for den religiøse 
Erkendelses Vedkommende træffende har benævnet: uendelig 
Lidenskab. Jegets aandelige Liv overfor det ideale kender da hele 
Skalaen af Tilstande, der ligger mellem Yderpunkterne: Himmel- 
hoch jauchzend, zum Tode betrubt. Jo stærkere Følelsen af Ind- 
holdets overvældende Art gennemtrænger Bevidstheden, des lettere 
vil Villien have ved at fastholde dets absolute Gyldighed. Men 
hvis Følelsen træder tilbage og svækkes, des større Anstrengelser 
koster det, dog at holde Idealet for praktisk Sandhed. Selvom 
denne Form for den religiøse Erkendelse kan forekomme, er den 
i hvert Fald ikke den kristelige. Dennes Tilblivelses sidste Stadium 
er ikke Villiens Sanktion, men denne er just dens Begyndelse. 
Idet Mennesket i Troen i fuldstændig Hengivelse bøjer sig for 
det i Jesus Kristus personificerede Ideal, vil det derigennem først 
lære ham og hans Ord religiøst at kende. Det „gaar herved op* 
for den kristne, at dette i sig indeslutter al Sandhed om Gud og 
Mennesket, og saaaledes overflyttes Sandhedsvishedens Grund 
uvilkaarligt fra det subjektive Indtryk til dets Aarsags Væsens- 
ejendommelighed. Eller m. a. O. den kristelige Erkendelses reale 
Sandhed beror ikke paa yvwacs men paa &Tzo%£k\)tyi$. 

Det andet Spørgsmaal gælder ikke specielt Ordings Under- 
søgelser men Vurderingsteologien i Almindelighed. Som gentagne 
Gange berørt er det i og for sig ikke rigtigt umiddelbart at for- 
kaste Slutningen fra Værd til Væren. I den levende Følelse af et 
Objekts Værdi, er dette nødvendigt „virkeligt" for Subjektet. I 
Værdifølelsen kan der intet Skel drages mellem det reale Følelses- 
indhold og de rene Følelsesmomenter. Forsaavidt er der i Følelsen 

ubestrideligt givet en Væren. Derimod har Følelsen i og for sig 
ingen Midler til at konstatere dennes nærmere Art. Som Reischle 
og Ording rigtigt har fremhævet, kan Værdifølelsens Aarsag i og 
for sig baade være en objektiv og en hypothetisk Virkelighed. 
Afgørelsen heraf tilfalder Erkendelsen, som i denne Henseende 
er den samme, hvad enten den er ledet af teoretiske eller prak- 
tiske Motiver. Om Objektet er et Genskin og Afbillede af noget 
udenfor Subjektet værende i dettes Bevidsthed, eller om det 
kun er et Produkt af Bevidsthedens syntetiske Virksomhed, er 
rent metafysiske Spørgsmaal, som i og for sig er fælles for Reli- 
gion med al < Aandsvidenskab. Som denne i sidste Instans altid 
bygger paa en Tro, Tilliden til, at vor Erkendelses og Tilegnelses 
Organer er saaledes beskafne, at de ikke skuffe, men i det 
væsentlige er i Stand til at formidle Viden, saaledes vil den reli- 
giøse Erkendelse ogsaa i sidste Instans bygge paa en Tillid til, at 
den Virkelighed, som den møder i Livets Erfaringer, er objektiv 
Væren. Denne Dom bliver om muligt her endnu vissere, forsaa- 
vidt disse gaa dybere i det personlige Liv og i ganske anderledes 
Grad bestemme dette. Den religiøse Erkendelse bygger saaledes 
umiddelbart paa, at den ved den religiøse Følelse bestemte Er- 
kendelse er saaledes beskaffen, at den er i Stand til at tilegne 
sig' sin Genstand. Derimod er den Maade, hvorpaa den religiøse 
Erkendelse søger at retfærdiggøre denne sin Vished, ganske vist 
kvalitetsforskellig fra den videnskabelige Erkendelse. Medens denne 
søger at godtgøre sin Vished ved den i Erkendelsen af Fænome- 
nerne raadénde Lovmæssighed, retfærdiggør den religiøse Erken- 
delse sin Vished ved at henvise til de praktiske Oplevelser. Er 
dette ikke en Cirkelslutning, forsaavidt Følelsens Genstands Ob- 
jektivitet atter grundes paa en Følelse? Denne ofte anførte 
Indvending er imidlertid ikke rammende. Bortset fra den tidligere 
omtalte Ubestemthed, som knytter sig til Følelsens Begreb, er det 
klart, at det praktiske Aandslivs Indholds Objektivitet ligesaa vel 
kun kan godtgøres for dette, som den teoretiske Erkendelse maa 
føre sit Bevis ved teoretiske Midler. Hvis Følelsens og Villiens 
Selvstændighed og Ligeberettigelse med Erkendelsen anerkendes, 
er hin som denne hver for sig lige afgørende Instanser for Af- 
gørelsen af et Objekts eksistentielle Virkelighed. M. a. O. som den 
teoretiske Erkendelse procederer for Videnskabens Domstol, pro- 
cederer den praktiske Erkendelse for det personlige Livs Dom- 
stol. Det værdifulde for Følelsen er saaledes ikke derfor virkeligt. 
Virkelighedskriterierne bero paa, om den praktisk betingede Er- 
kendelse kan eftervise det værdifulde som virkeligt ud fra dets 
Virkninger i det personlige Liv som Helhed. Værdifølelsen er 

kun Forudsætningen for, eller, om man vil, første Led i denne 
Undersøgelse. 

Vi har hermed arbejdet os igennem den af Vurderingsteolo- 
gien givne Besvarelse af Spørgsmaalet om den kristelige Erken- 
delses reale Sandhed. Selvom vi for en Del har maattet stille os 
kritisk overfor denne, har vi dog derigennem tillige vundet For- 
udsætningerne for Formuleringen af den positive Besvarelse. 
Denne maa nødvendigt tage sit Udgangspunkt i Aabenbaringens 
religiøse Virkninger: i dens praktiske Bevis „év drcoSetEec rcvet)- 
\iaxoc, xal Suvau-eax;." Aabenbaringens subjektive Virkninger i 
den kristne, er Forudsætningen for Erkendelsen af denne. I denne 
Sætning er den dobbelte Opgave indesluttet, dels at paavise de 
religiøse Erfaringers, de kristelige Oplevelsers Væsen, og dels i 
hvilken Grad og hvorvidt disse er bestemmende for Erkendelsen 
af Aabenbaringens Væsen. Eller m. a. O. Opgaven bliver at be- 
stemme det reale Forhold mellem Aabenbaring og Tro og mellem 
Tro og Aabenbaring. Den første Del af denne er religionspsyko- 
logisk, den sidste giver Dogmatikens normative Erkendelses- 
princip. Paa den anden Side er Forholdet mellem disse dialektisk, 
forsaavidt de gensidigt betinge hinanden. Kun det Liv, som direkte 
eller indirekte udspringer fra Aabenbaringen, er dermed kristeligt, 
og kun gennem det erkendes denne saavel i sin Væsensart som i 
sit Omfang. Fremdeles beror den kristelige Erkendelses reale Sand- 
hed i sin Grund ikke paa den religiøse Følelses Styrke men udeluk- 
kende paa den gennem denne afslørede guddommelige Sandhed. 
Denne Sætning indeslutter en lignende dobbelt Opgave i sig. Idet 
den kristne i Troen forholder sig til Aabenbaringen, vil dennes 
Sandhed lidt efter lidt praktisk godtgøre sig for ham. Herved 
gælder det da om at eftervise, hvorledes dette Bevis praktisk fuld- 
byrder sig, og at dette indeslutter den absolute religiøse Sand- 
hedsvished i sig. Den første af disse Undersøgelser hviler paa 
den religionspsykologiske Bestemmelse af det kristelige Livs Art; 
den anden bygger paa det dogmatiske Erkendelsesprincips ejen- 
dommelige Art. I Virkeligheden er disse to Sider af den samme 
Foreteelse den ene Gang set under et psykologisk, den anden 
Gang under et erkendelsesteoretisk Synspunkt. — 

Er den kristelige Erkendelse herefter karakteriseret ved Be- 
grebet Værdidomme? I og for sig ligger der liden Vægt paa 
Navnet. Vi har allerede ovenfor gentagne Gange haft Lejlighed 
til at omtale de Maader, hvorpaa dette Begreb er bleven anvendt 
og bestemt. Idet disse har vist sig at variere i ikke ringe Grad, er 
dermed det praktiske Bevis givet for, at dette Begreb er flertydigt 
og derfor uheldigt. Væsentligt i to Hovedbetydninger har Værdi- 

- dommene ovenfor mødt os, enten som betegnende Domme om 
Værdier, eller Domme ud fra Værdier. I ingen af disse karak- 
terisere de imidlertid den kristelige Erkendelse paa udtømmende 
Maade, saaledes som den ovenfor er bestemt. Denne kan vel siges 
at dømme ud fra en Værdi, forsaavidt den gaar ud fra Oplevelsen 
af Aabenbaringens Betydning for det personlige Liv; men herved 
er den kun halvt bestemt. Det nødvendige Korrelat hertil er, at 
Erkendelsens Genstand er den gennem Oplevelsen saa at sige 
opdagede Aabenbaring. Denne kan i og for sig vel betegnes som 
en Værdi for Subjektet, men derved er den dog kun rent formelt 
bestemt, uden at dens reale Forhold til dettes personlige Liv 
herved kommer til sin Ret. I alle Henseender heldigere synes 
det at være at bestemme den kristelige Erkendelse som fore- 
gaaende i personlige Domme. Herved bliver dennes Forhold til 
og Afhængighed af det personlige Livs Oplevelser betegnet, uden 
at dette tilsyneladende, — eller virkeligt, — begrænses til Følel- 
sen alene. Dog har Navnet en forsvindende Betydning i Sammen- 
ligning med det ulige vigtigere, at den kristelige Erkendelses 
principielle Forskel fra den teoretiske Erkendelse bestemt opret- 
holdes. — 

Medens Vurderingsteologien har og har haft sin store For- 
tjeneste af den teologiske Løsning af den kristelige Erkendelses 
Problem med Hensyn til dennes reale Sandhed, har den derimod 
ydet lidet til Løsningen af Spørgsmaalet om dennes formale Sand- 
hed og Erkendelsens Enhed. Den gennemgaaende Betragtning er, 
at disse Spørgsmaal enten er besvarede i og med Paavisningen 
af dens reale Sandhed, eller i hvert Fald derved blevet over- 
flødige. Er den kristelige Erkendelse principielt forskellig fra den 
teoretiske, er den dermed ogsaa hævet over dennes Kritik, som 
overhovedet slet ikke kan bringes i Anvendelse overfor dens Ind- 
hold (O. Ritschl). Eller ogsaa henvises der, som f. E. af Kaftan, 
til, at den praktisk betingede Erkendelse ad en fra den teoretiske 
Erkenden forskellig Vej vinder sin Sandhedsvished. Denne er af 
en saa ubetinget Art, at den overhovedet ikke berøres af, om den 
teoretiske Erkendelse med sin Kritik søger at trænge sig ind paa 
dette for den ganske fremmede Omraade. Hvis Teologien derimod, 
med Lipsius og Scheibe, vilde anerkende dennes Krav, og søge at 
lægge erkendelsesteoretiske, filosofiske Undersøgelser til Grund 
for Fremstillingen af det kristelige Trosindhold, bliver den umiddel- 
bare Følge, at dette bliver afhængigt af hine. Den kristelige Er- 
kendelse lægges herved ind under Normer, som er principielt for- 
skellige fra dens Væsen, og saaledes fremkommer en sørgelig 
Mellemting mellem religiøs og videnskabelig Erkendelse, eller 

rettere en Erkendelse, som er ingen af Delene (saaledes W. Herr- 
mann). Denne Betragtning er umiddelbart rigtig og dækker nøj- 
agtigt den kristelige Erkendelse, som den praktisk forekommer. 
Ligesom det daglige Livs Erkendelses Sandhed ikke i mindste 
Maade reelt forvanskes, fordi det bevæger sig i unøjagtige Ud- 
tryk, — det vilde være pedantisk at forsøge at udrydde Begreber 
som dette: „at Solen staar op" o. s. v., — saaledes bevæger det 
umiddelbare religiøse Liv sig frit i de foreliggende Forestillinger 
uden at skænke deres Ejendommelighed og Oprindelse stor Op- 
mærksomhed. Men Spørgsmaalet er, om Teologien har Ret til at 
tiltage sig den samme Frihed. I hvor høj Grad denne end er og 
maa være sig sin praktiske Erkendelses Ejendommelighed be- 
vidst, vil den dog igennem denne bringe sand og virkelig Er- 
kendelse o : gyldige Udsagn om Gud i hans Forhold til Menneske- 
slægten. Herved synes den nødvendigt at maatte overveje de 
Midler, som den raader over til dette Formaals Gennemførelse, 
eller m. a. O. at undersøge den praktisk betingede Erkendelses 
formelle Ejendommelighed. Kun herved vil den undgaa den af 
Vurderingsteologien befrygtede Fare, at den praktiske Erkendelse 
paany underlægges den filosofiske Videnskab, hvorved dens saa 
haardt vundne Selvstændighed ganske vist paany vilde gaa tabt. 
Naar de ovennævnte Teologer i det hele og store indtog den af- 
visende Stilling til det nævnte Spørgsmaal, skyldes dette deres 
Afhængighed af Kants Filosofi 1 ). Det skæbnesvangre i denne er 
ingenlunde den skarpe Adskillelse mellem den teoretiske og prak- 
tiske Fornuft, men derimod at blive staaende ved denne. Som 
Kant aldrig selv har givet nogen klar Bestemmelse af den gennem 
den praktiske Fornuft opnaaede Erkendelses Væsen — jævf. den 
ovenfor omtalte uklare Adskillelse mellem Begreberne at tænke 
og at erkende, — bliver det endnu betænkeligere for de Teologer, 
som just kun vil fastholde denne som gyldig religiøs Erkendelse. 
Herved kræves i Virkeligheden ikke blot en Paavisning af, hvor- 
ledes den teoretiske og praktiske Erkendelses Forudsætninger, 
Midler og Resultater er forskellige, men ogsaa af deres formale 
Forestillingers og Begrebers Væsen. Naar denne Opgave skydes 
til Side, er den praktiske Følge, at Dogmatiken udelukkende 
samler sig om det ene at vise, hvorledes Kristendommen, o : Jesus 
Kristus, gennem sin Betydning for det personlige Liv beviser sig 
som Sandhed. Men i denne Betydning er den kristelige Erken- 
delses Væsen kun halvt givet, den kan ikke undlade at spørge 
om Værdierfaringens Aarsags reelle Væsen og om dens Følger. 



*) Dette gælder ogsaa Reischle (Werthurteile und Glaubensurteile. p. 114) men derimod 
ikke Ording, der har haft aabent Blik for Problemet. 

Det typiske og tillige skønneste Udtryk har Vurderingsteologien, 
i denne sin uholdbare Selvbegrænsning, fundet i W. Herrmann's 
Teologi *). 

Selvom dette i det store og hele er Vurderingsteologiens 
Holdning overfor dette Spørgsmaal, har den dog lejlighedsvis 
fremhævet visse af de vigtigste Ejendommeligheder ved den prak- 
tiske Erkendelse. Disse er fyldigst sammenfattede og undersøgte 
af Såbatier. Naar denne bestemmer den religiøse Erkendelses 
Karakteristica som : Subjektiviteten, Teleologien og Symboliciteten, 
vil Vurderingsteologien i Almindelighed ganske kunne anerkende 
de to første, medens den stiller sig mer eller mindre afvisende 
overfor det tredie. Vi gaa derfor i denne Sammenhæng ud fra 
Sabatier's Betragtning, idet vi forsøge at tage Stilling til de vig- 
tigste Spørgsmaal, som disse Begreber indeslutte 2 ). 

Den religiøse Erkendelses Subjektivitet har været Genstand 
for vor Undersøgelse i de foregaaende Afsnit. Subjektiviteten er det 
nødvendige Middel til at erkende den religiøse Sandhed, men for- 
maar i sig selv hverken at bevise eller garantere denne. Forsaavidt 
Vurderingsteologien har haft en Tilbøjelighed til at fastholde det 
første og benægte det sidste Led af denne Sætning, er dette falskt. 
En saadan foreligger vistnok i Sabatier's Bestemmelse af den 
religiøse Erkendelses Objekt som immanent. Hermed vil han 
selvfølgelig ikke benægte Guds Tilværelse uafhængig af den reli- 
giøse Subjektivitet, men kun betone, at Gud kun erkendes og er 
tilstede i og for denne. Herved overses det imidlertid, at selvom 
den enkelte, hvis det religiøse subjektive Liv forsvinder, derved 
reelt mister sin Religion, kan han dog bevare en meget levende 
Bevidsthed om Guds Tilværelse. Guds Eksistens kan staa fast for 
et Menneske, selvom det ikke længere kender noget personligt 
Forhold til ham. Naar ikke blot Gudserkendelsen men ogsaa Guds- 
bevidstheden af Såbatier gøres afhængige af den religiøse Subjek- 
tivitet, skyldes dette to heterogene Aarsager. Den første er den 
ovennævnte rigtige teologiske Indsigt i, at Gudserkendelsen for- 
udsætter Guds Indgriben i det personlige Liv, den anden er den 
urigtige filosofiske Antagelse, at Mennesket ved Disharmonien 
mellem Aand og Natur „nødvendigt" føres til Religion. Hvis 
dette var rigtigt, og Gudsbegrebet saaledes var et Postulat af 

1 ) Dette forklarer, at f. E. Bruce betegner den Ritschlske Skole som agnostisk Teologi. 
Apologetics. Third. Edition. Edinburgh. 1892. p. 155 Anm. 2. Jævf. Gottschick's interessante Ud- 
talelser ZfThK. 1903. p. 93 f. og F. Heman's Bemærkninger. ZfPhuphK. Neue Folge. Bd. 114. 
p. 271. 

8 ) Jævf. til det flg. : Johannes Steinbeck ; Das Verhaltnis von Theologie und Erkenntnis- 
Theorie. Leipzig 1898. p. 82 ff. — Henri Bois: De la connaissance religieuse. Paris 1894. — 
Georg Wobbermin : Theologie und Metaphysik. p. 100. — G. Lasen : Die Theologie der Pariser 
Schule. 1901. — Johannes Wendland: Philosophie und Religion in ihrem gegenseitigen Ver- 
haltnis an der Hånd der neueren Theorien kritisch erortert. StKr. 1903. p. 562 fif. 

Menneskeaandens subjektive Trang, vilde det ganske vist kun 
være tilstede i denne og forsvinde med dens Ophør. Men denne 
Betragtning er, — som ovenfor vist, — dels urigtig, og har dels 
i hvert Fald intet at gøre med den kristelige Erkendelse, der fødes 
ved Aabenbaringens Betydning for Personlighedens praktiske Liv. 
Idet Sabatier har forsøgt, men ikke formaat, at forene disse to 
principielt forskellige Betragtninger, er Følgen bleven, at Bestem- 
melsen af Subjektiviteten i sig selv er bleven dobbelttydig og 
vaklende. — 

Ulige rigtigere er den Bestemmelse, Sabatier giver af den 
religiøse Erkendelses teleologiske Karakter i Modsætning til Viden- 
skabens Kausalitetserkendelse *). Ligesaa vist ingen ved Hjælp af 
denne naar til de kristelige Sandheder, ligesaa vist maa den kristne 
Tro nødvendigt medføre en teleologisk Erkendelse. I samme Grad 
det religiøse Forhold kommer til at beherske Menneskets Liv, i 
samme Grad vil ogsaa alt blive betragtet i Lyset af dette. Er det 
i Sandhed det højeste Gode, vil alt praktisk erkendes og vurderes 
efter dets Evne til at fremme dettes praktiske Virkeliggørelse. Den 
religiøse Erkendelse behøver herved ikke at undersøge og analy- 
sere hver Enkelthed fra Grunden, men søger kun at stille disse, 
som de foreligge, i det rette Grundforhold til sit ledende Prin- 
cip. Saaledes indordner den religiøse Erkendelse praktisk alt under 
Gudsforholdet som Formaalet, som alle Enkeltheder skal tjene til 
at formidle. Paa den anden Side er Forholdet mellem videnskabe- 
lig og religiøs Erkendelse ingenlunde karakteriseret udtømmende 
ved Kausalitets og teleologisk Erkendelse, ligesom disse Begreber 
i sig selv ikke betegne hinanden udelukkende Modsætninger 2 ). 
Den teleologiske Erkendelse er en Erkendelse i anden Potens, 
o: forudsætter Tilstedeværelsen af et allerede erkendt Stof. Hvor- 
ledes dette er vundet — ved den teoretiske Erkendelses Anven- 
delse af Aarsagsloven? eller ved den praktiske Erkendelses Værdi- 
domme? — er denne derimod principielt ligegyldigt. Den kriste- 
lige Erkendelse forudsætter altsaa som teleologisk paa den ene 
Side Erkendelsen af de religiøse Sandheder om Gud og hans 
Rige, og paa den anden Side den teoretiske Verdenserkendelse, 



*) Om den videnskabelige Erkendelse er udtømmende karakteriseret ved denne, eller om 
denne ikke snarere kun har ubestridelig Enegyldighed indenfor Naturvidenskaben, kan vi i 
denne Sammenhæng ikke nærmere undersøge. Jævf. H. Lotze's Ord: „Durch die Erfolge der 
Naturwissenschaft verwohnt, pflegt man zu oft SStze, die fur die Erklårung physischer Vor- 
gange eine unbestrittene Geltung besitzen, fur allgemeine und nothwendige Wahrheiten an- 
zusehen und vergiszt dariiber, dasz alle unbefangene Beobachtung des inneren Lebens uns 
durchaus andere, mit den Naturerscheinungen kaum noch vergleichbare Formen des Ge- 
schehens und Wirkens darbietet." Mikrokosmus. vierte Auflg. Leipzig. 1884. Bd. I, II, 3. p. 
219 jævf. I, II, 5. p. 294 ff. Jævf. for Frihedsproblemets Vedkommende K. Kroman : Vor Natur- 
erkendelse. Kbh. 1883. p. 253 ff. Jævf. p. 475. 

a ) Jævf. H. Siebeck: Lehrbuch der Religionsphilosophie. p. 380 ff. 

der giver den Midlerne til dettes praktiske Virkeliggørelse. Saa- 
ledes betegner Henvisningen til denne Ejendommelighed langt 
mere Besvarelsen af Spørgsmaalet om Erkendelsens Enhed end 
om den kristelige Erkendelses formale Sandhed, hvis Løsning just 
er dennes første Forudsætning. 

Absolut, eller endog blot relativt ukendte Objekter kan ikke 
blive Genstand for teleologisk Erkendelse. Denne forudsætter saa- 
ledes i hvert Fald Kausalitetserkendelsen. Men idet denne er 
uanvendelig til at bevise de religiøse Trosobjekters Sandhed, bliver 
Spørgsmaalet, om den praktisk betingede Erkendelse formaar at 
føre til saadanne Resultater, som hin maa kræve? Saaledes er 
Teleologien saa langt fra at løse Problemet om den kristelige Er- 
kendelses formale Sandhed, at den tværtimod just stiller dette 
skarpt for Øje. Dette kan ikke med Vurderingsteologien afvises 
saaledes, at Visheden om den kristelige Erkendelses reale Sand- 
hed giver Formaalet, og den teoretiske Erkendelse Midlerne. Her- 
ved overses, at disse overhovedet ikke kan stilles i Forhold til 
hint, naar det ikke fremtræder i klare og sikre Forestillinger. 
Men disse er ikke umiddelbart givet i og med, at Aabenbaringens 
Sandhed praktisk erkendes. Problemet om dennes formale Sand- 
hed er sekundært, — om man vil, — kun teologisk, men derfor 
ligesaa afgørende. Hvis de religiøse Oplevelser ikke forestillings- 
mæssigt og begrebsmæssigt kan bestemmes, kan de hverken 
være fyldestgørende Principper for den praktiske Erkendelse eller 
den praktiske Handlen. Dette viser tilbage til, at selve den religi- 
øse Oplevelse indeslutter en Erkendelsesside, som trods sin Be- 
tingethed kræver at undersøges efter sit Indholds Væsen. I mod- 
sat Fald fremkommer der en Usikkerhed i den teleologiske Er- 
kendelse, idet enhver Modification i de ledende Ideer nødvendigt 
medfører en lignende i Bestemmelsen af disses praktiske Formid- 
ling. Idet den kristelige Erkendelse udelukker en saadan, kræver 
den altsaa ikke blot den reelle Sandhedsvished, men ogsaa Ind- 
sigten i dennes formale Fremtrædelsesform. 

Det omvendte Forhold, om Videnskaben i sit Arbejde paa at 
gennemføre Aarsagssammenhængen kan undvære den teleologiske 
Erkendelse? ligger uden for vort Emne. Derimod er det uden 
Tvivl urigtigt, naar Steinbeck hævder, at Kausalitetserkendelsen 
nødvendigt fører til Teleologien, som derefter atter bliver af- 
gørende for denne *). Dette er en Følge af den Antagelse, at For- 
søget paa at indordne alt i en Aarsagsrække nødvendigt fører til en 
sidste Aarsag, og at Hensigtsmæssigheden i Naturen nødvendigt 
viser tilbage til en personlig Aand som Ophav. Men det kosmo- 

4 ) J. Steinbeck: Das Verhaltnis von Theologie und Erkenntnis-Theorie. p. 118ff. 

logiske og teleologiske Bevis for Guds Tilværelse kan efter Kants 
Kritik ikke længere betragtes som tvingende. 1 ) Og selvom man 
vilde mene, at Aristoteles og Thomas havde bevist Nødvendig- 
heden af at antage en første, ikke selv foraarsaget, Aarsag til 
Verden, med hvilken Ret identificerer man da denne causa prima 
med den Gud, som den kristne kender? Det er klart, at Antagel- 
sen af hin i og for sig er ganske irreligiøs, og altsaa hverken ud- 
vider eller befæster den religiøse Erkendelse i mindste Maade. Kau- 
salitetserkendelse og teleologisk Erkendelse ligger ikke i hinandens 
Forlængelse men i to forskellige Planer. Heraf følger endeligt og- 
saa, at Sabatier ikke har Ret til at gøre disse Bestemmelser til 
afgørende for Adskillelsen mellem den religiøse og videnskabelige 
Erkendelses Form. Ganske vist er den første teleologisk, men for- 
udsætter derved en given Erkendelse, og ligeledes arbejder den 
sidste fortrinsvis med Aarsagsloven, men det maa betegnes som 
tvivlsomt, om den kan gennemføre denne uden Anvendelse af te- 
leologiske Synspunkter. 2 ) I Stedet for et Enten-Eller fremkommer 
saaledes et Baade-Og for hver af disse to Erkendelsesformer, om- 
end i omvendt Forhold i Henseende til Styrkegrad. Den samme 
praktiske Nødvendighed, der fører den teoretiske Erkendelse til 
at bygge paa Aarsagslovens Sandhed, fører den praktisk betingede 
Erkendelse til at postulere, at alt maa kunne erkendes ved Kate- 
gorierne: Formaal og Middel. Men herved forholde disse Erken- 
delsesformer sig ikke som Modsætninger, men delvist just som 
Middel og Formaal. 

Sabatiefs Teologi er historisk set et Forsøg paa at forbinde 
Herrmann's og Lipsius Grundtanker til Enhed. Medens hans først- 
nævnte to Bestemmelser af den religiøse Erkendelses Art vise 
tilbage til Vurderingsteologien, er derimod den tredie, Symbolici- 
teten, i Slægt med den filosofiske Teologi. Dette Prædikat tillægger 
Sabatier afgørende Betydning, forsaavidt han dermed mener at 
kanne vise det dobbelte: baade den religiøse Erkendelses Uadæ- 
kvathed og Sandhed. 

Den religiøse Erkendelses Uadækvathed beror dels paa dens 
Indhold, dels paa dens Metode. Dens Indhold er transscendent og 
maa dog tilegnes og fremstilles i de fra den fænomenale Verden 
hentede Begreber. Dens Metode maa den hente fra Erkendelsen 



*) Dette gælder ogsaa overfor det Forsvar, O. Pfleiderer har givet for disse. Dette vil altid 
kun være tvingende for dem, der dele hans metafysiske Anskuelser: Religionsphilosophie auf 
geschichtlicher Grundlage. 3te Au flage. Berlin 1896. p. 465 ff. og p. 471 ff 

2 ) Sabatier udtaler selv: „La téléologie est la forme de touie vie organique et de toute ac- 

tivité consciente sans l'idée de fin ou principe de direction, les faits biologiques et 

psychiques ne peuvent s'organiser, c'est å dire se hiérarchiser." (Esquisse d'une Philosophie 
de la Religion, p. 385.) Hvorledes forenes hermed, at „toute affirmation téléologique å Pégard 
de l'univers est une affirmation religieuse*. (Anf. Skrf. p. 387.) 

af Sanseverdenen, hvilken i og for sig derfor ikke indeslutter no- 
gen Garanti for at kunne anvendes overfor det transscendente. 
Heraf drager Sabatier den Slutning, at den religiøse Erkendelse 
nødvendigt maa bevæge sig i Billeder og Lignelser. Denne Slut- 
nings logiske Rigtighed kan imidlertid ikke indrømmes. I Begre- 
berne Billeder og Lignelser er i hvert Fald givet, at der maa 
bestaa en vis Lighed mellem Objektet i sig selv og som Er- 
kendelsens Produkt. Men at dette er Tilfældet, kan i hvert Fald 
ikke udledes af de ovennævnte Præmisser. Konsekvent synes 
tværtimod heraf at følge, at det transscendente religiøse Objekt, 
overfor hvilket vor Erkendelses Midler er ganske inkommensu- 
rable og utilstrækkelige, aldeles ikke kan erkendes ved disse. 
Saaledes bliver Agnosticismen i Virkeligheden det eneste hold- 
bare Standpunkt. Denne kan efter sin Natur ikke blive staaende 
ved Herbert Spencefs i og for sig ganske selvmodsigende Anta- 
gelse af det uerkendelige Absolutes Eksistens, men maa føres til 
at henstille Tanken herom som en Mulighed, som Mennesket ved 
sin Natur er afskaaret fra at faa nogen Vished om. Saaledes 
bliver Agnosticismen praktisk set identisk med almindelig Gud- 
løshed. 1 ) 

Denne i den kristelige Teologis Historie, — under Navn af 
det areopagitiske Gudsbegreb, — velkendte Udvikling, som for- 
øvrigt ogsaa har sin religionshistoriske Parallel, 2 ) fremkommer 
altid ved en Sammenblanding af den teoretiske og praktiske Er- 
kendelse. Hvis den kristelige Erkendelses personlige Domme 
skal „renses" ved den teoretiske Erkendelses Midler, bliver Føl- 
gen den ovenfor omtalte Abstraktionsproces, der tilsidst efterlader 
hine som rent negative, praktisk værdiløse, Forestillinger. Men er 
dette ikke det nødvendige Resultat, naar den religiøse Erkendelse 
vil besinde sig paa sin egen Natur? Hvis dette er Tilfældet, maa 
den dermed ogsaa tage denne Konsekvens, om denne er aldrig 
saa skæbnesvanger for dens praktiske Liv! 

Idet Sabatier's Filosofi nøder ham til i Principet at aner- 
kende denne Tankegang, søger han samtidigt i sin Teologi at fast- 
holde den religiøse Erkendelses Sandhed ved at betone dens 
Symbolicitet. Symbolets Væsen er at „udtrykke det usynlige og 
aandelige ved det synlige og materielle". Dette taler umiddelbart 



l ) jævf. Edward Caird: The Evolution of Religion. Glasgow 1893. Bd. 1. p. 297 f. jævf. 
Feyerabend: Moderne Theologie. ZfThuK. 1904. p. 113. 

3 ) „Paa et højere Trin [indenfor Religionerne] forsvinder Guddommen i det ubekendte 
fjerne, bortfra enhver positiv Bestemmelse. Det er religiøst set aldeles konsekvent og et ge- 
nialt Greb, naar Sublimeringen gaar derhen, ligesom Gotama Buddha at erfare og indse, at 
et saadant Gudsbegreb er værdiløst for Menneskets Længsel efter Forløsning fra Lidelsen og 
at bestemme selve den religiøse Tilstand Nirvana som Religionens højeste og eneste Formaal. 
N. Søderblom : Uppenbarelsesreiigion. Uppsala. 1903. p. 30. 

til Bevidstheden uden at benytte Tænkningen som Mellemled. 
Hvor denne derfor ikke er i Stand til at forklare, er hint i Stand 
til at aabenbare. Uden at miskende den Sandhed, som disse Sæt- 
ninger indeholde, har de dog kun haft Blik for en Side af den 
religiøse Erkendelse. Det er rigtigt, at den refigiøse Følelse pro- 
portionalt med sin Styrke danner Symboler, men den skaber ikke 
saadanne. Symboldannelsen i den religiøse Erkendelse forudsætter 
et i Følelsen givet konkret Indhold. I Virkeligheden udtale alle 
de symbolske Betegnelser kun dettes Betydning for det person- 
lige Liv. Det gamle og det nye Testamente vil i rigt Maal kunne 
illustrere dette. Naar den gamle Pagts Sangere prise Gud som de- 
res Klippe (Ps. 18,2), Hyrde (Ps. 23,1), Lys(Ps. 27,1) og faste Borg 
(Ps.46,4), forudsætter dette en bestemt Viden om Gud, som er bleven 
bestyrket gennem Livets praktiske Oplevelser. Og dernæst er den 
religiøse Erkendelses Symbolicitet begrænset. Denne henter ingen- 
lunde sine dybeste Begreber fra den „synlige og materielle" Verden 
men derimod fra Menneskets Aandsliv. Saaledes f. E. naar det 
hedder, at Gud er Aand (Joh. 4,24), og at Gud er Kærlighed 
(1. Joh. 4,16). Herimod indvende man ikke, at saadanne Betegnel- 
ser ogsaa med Hensyn til deres Oprindelse stamme fra den san- 
selige Verden og forsaavidt er Symboler. Derved gives dette Be- 
greb en langt videre Betydning end ovenfor, idet saaledes alle 
Sprogets Ord bliver Symboler, og al menneskelig Tænkning sym- 
bolsk. I denne Betydning er den kristelige Tænkning ligesom en 
hvilken som helst anden symbolsk. 1 ) Mennesket kan kun tænke 
menneskeligt o: gennem de Tanken givne Midler. 

Herved er imidlertid kun vist, at Henvisningen til den reli- 
giøse Erkendelses Symbolicitet ikke løser Problemet om dens 
formale Sandhed, fordi der herved dels ikke trænges til Bunds i 
dennes Væsen, dels kun karakteriseres en Side af den. Proble- 
met om de religiøse Trosobjekters Transscendens i Forhold til 
den menneskelige Erkendelses Relativitet vedbliver saaledes at 
bestaa, som Sabatier har formuleret dette. Nu ligger det i 
Sagens Natur, at Muligheden af en Aabenbaring og dermed af 
en adækvat Erkendelse herudfra ikke kan nægtes. Antages en 
absolut fuldkommen Guds Tilværelse, er det selvmodsigende at 
frakende ham Evne til at meddele Mennesker sand og adækvat 
Kundskab om sit Væsen. 2 ) Denne Indrømmelse har imidlertid 

*) „Il semblerait en verité å entendre certaines de ses détracteurs, que seules quelques 
théologies aient commis l'irrémisible péché d'étre des pensées humaines et de porter ainsi 
Pempreinte de notre nature! Comme si Panthropomorphisme n'était pas un caractére univer- 
sel de la connaissance." Henri Bois: De la connaissance religieuse. p. 187 jævf. J Reinke: Die 
Welt als That. Berlin 1899. p. 83 f. 

s ) jævf. allerede Kant's Ord : „So aber, wenn der Empirismus in Ansehung der Ideen (wie 
es mehrentheils geschieht) selbst dogmatisch wird und dasjenige dreist verneinet, was fiber 

konkret mindre Betydning. Spørges der nemlig videre, af hvad 
Art da denne Kundskab rent formalt er, som hin Aabenbaring 
indeholder, vil ganske de samme Vanskeligheder indtræde. Saa- 
ledes er Problemet i den af Sabatier givne Formulering vistnok 
uløseligt. Men Spørgsmaalet er dernæst, om denne er rigtig? Paa 
dette Punkt tager Undersøgelsen af den kristelige Erkendelses 
formale Sandhed sin Begyndelse. Denne maa først og fremmest 
søge at vise, at det filoniske areopagitiske Gudsbegreb ingenlunde 
er identisk med det kristelige, og at som Følge deraf hele Saba- 
tier's Grundbetragtning af det transscendente er falsk, fordi den 
viser tilbage til den rationale Bestemmelse af Aabenbaringens 
Væsen, som den monistiske Tænkning altid har hyldet. I Mod- 
sætning hertil maa Aabenbaringens Begreb bestemmes ved Hjælp 
af og udfra den praktiske Erkendelse af dens reale Sandhed. Men 
i denne Form vil denne ogsaa vise sig at indeslutte sand og adæ- 
kvat Erkendelse. 

Dette kan endog vises udfra Sabatier's egen Anskuelse. Den- 
ne beror paa den Grundtanke, at Religionens egentlige Væsen er 
den religiøse Følelse. Derved opnaar han paa en Gang at kunne 
fastholde Religionens essentielle Sandhed og samtidigt at kunne 
kritisere dens objektive Former og intellektuelle Indhold som 
uvæsentlige adiafora. Selvom Følelsen konkret forekommer i nøje- 
ste Forbindelse med dens Indhold, er Følelsen dog det primære, 
ja den uvilkaarlige Skaber af alle Forestillingerne. Saaledes inde- 
holder det kristelige Gudsbegreb „vor Fader" i og for sig ingen 
metafysisk Oplysning, men er kun Følelsens uvilkaarlige Udtryk 
for Erfaringen af den guddommelige Kærlighed. Men det kriste- 
lige Begreb: vor Fader, er ingenlunde blot et Udtryk for Troen 
paa Kærligheden som Livets højeste Magt, men indeholder tillige, 
at denne er bleven Mennesket til Del fra den personlige Gud. 
Med hvilken Ret vil man imidlertid stemple dette som uadækvat 
Erkendelse? Enhver saadan Paastand indeslutter implicite, at man 
er i Stand til at sammenligne Guds Væsen, som det praktisk er- 
kendes i Aabenbaringen, med dette i dets For-sig- Væren. Men 
denne Tankegang er ganske paa samme Maade som den, der vil 
gaa ud over det i Aabenbaringen givne, ikke kristelig men speku- 
lativ filosofisk. Kristendommens Grunddogme : Incarnationen inde- 
holder, at Gud har aabenbaret sig som Menneske for Mennesker, 
og kun saaledes kan den kristne erkende ham. Han kan ane, at 
Guds Herlighed er større og rigere, end Mennesketanken kan 

der Sphare seiner anschauenden Erkenntnisse ist, so fallt er selbst in den Fehler der Unbe- 
scheidenheit, der hier um desto tadelhafter ist, well dadurch dem praktischen Interesse der 
Vernunft em unersetzlicher Nachtheil verursachet wird." Kritik der reinen Vernunft. (Kehr- 
bach's Udgave.) p. 388. 

rumme, men som kristen har han ingen anden Viden end den i 
Aabenbaringen givne (1 Joh. 3,2). 

Adskillelsen mellem Følelsen som Sandheden og dens Ind- 
hold som det uvæsentlige er derfor urigtig. Der gives ingen ren 
Følelse, som ikke er tankebetinget og tankebestemt. I det kriste- 
lige Liv betinge Følelse og Erkendelse hinanden saaledes, at disse 
overhovedet ikke kans ondres. Naar Sabatier hævder, at Fromhe- 
dens Væsen ikke berøres af Indholdets Vekslen, er dette kun mu- 
ligt, fordi dette ikke skarpt holdes adskilt fra dets begrebsmæssige 
Formulering. Men Aabenbaring og Dogmatik er ikke identiske 
Begreber. Det første betegner Guds Selvmeddelelse til Menneske- 
slægten, det sidste dennes Arbejde paa ved Tanken at sammen- 
fatte hins Indhold. Men det vedbliver altid, hvorledes end Skille- 
linierne drages, at være en Hovedvildfarelse at sammenblande det 
teologiske med det religiøse. Naar derfor f. E. Pilion overfor Sa- 
batier spørger: „Est il possible de concevoir, que certaines dog- 
mes, teis que celui de la personalité divine et celui de la creation, 
soient, pour ce qu'ils ont d'essentiel ruinés dans les esprits, sans 
que la religion elle-méme soit profondément transformée dans les 
consciences et dans les cæurs?" 1 ) maa Svaret ganske vist, — bort- 
set fra det uheldige i Formuleringen, — lyde benægtende. Som 
ovenfor nævnt kan Følelsen ligesaa lidt absorbere Aabenbaringen, 
som denne hin. Ikke desto mindre skyldes denne Sabatier's ensi- 
dige Bestemmelse af den religiøse Erkendelse rigtige Motiver. 
Han ønsker aabenbart herved med stærkest muligt Eftertryk at 
indskærpe den essentielle Sandhed i det religiøse Forhold. Med 
fuldstændig Anerkendelse af dennes ubetingede Nødvendighed, 
bliver Religionens Væsen dog hermed kun halvt karakteriseret. 2 ) 
Selvom den teologiske Formulering af dennes Indhold er under- 
lagt Foranderlighedens Lov, er dermed ikke givet, at det gælder 
selve dette. Kristendommen har sin Rod i den historiske Aaben- 
baring. Den kristnes praktiske Overbevisning om dennes Sandhed 
tillader ham fuldt vel at skelne mellem religiøse og teologiske 
Sandheder. Hvis denne Forskel udslettes, vil den kristelige Tænk- 
ning nødvendigt føre til uholdbare Konsekvenser. Dette sker ikke 
blot, naar den teologiske Tænknings Ufuldkommenhed med Sa- 
batier udstrækkes ogsaa til den religiøse Sandhedsvished, men og- 
saa omvendt naar denne udstrækkes til den teologiske Formule- 
ring. Dette synes at være Tilfældet, naar f. E. Edward Caird ud- 

*) F. Pilion: L'année philosophique. Paris 1891. p. 298 f., jævf. herom C. Henrik Schar- 
ling: Religionens Stilling i det menneskelige Aands- og Sjæleliv. Indbydelsesskrift til Kø- 
benhavns Universitets Aarsfest 1897. p. 35 ff., O. Pfleiderer: Religionsphilosophie auf geschicht- 
licher Grundlage, p. 434 f., — R. Flint: Theism. ninth Edition. Edinburgh and London 1895. 
p. 86. 

a ) Jævf. Doumergue: La probléme protestante. p. 131 f. 

taler: „Hvorledes kan vi betragte Begreber som praktisk sande, 
som vi erkende at være teoretisk falske, eller tilfredsstille vor 
Sjæl med Fantasier, som vi indrømme at være uvirkelige. 1 a ) I 
dette som i hint Tilfælde foreligger en Forveksling af Teologi og 
Religion. Den har sin Rod i den psykologiske Spænding mellem 
Følelsen og Erkendelsen. Efter Sabatier maa denne i sidste Instans 
underordnes hin, og Konsekvensen synes saaledes at blive den 
tragiske Lære, at Religionen kræver et sacrificium intellectus. Ef- 
ter Caird synes omvendt Følelsen at maatte underordnes Erken- 
delsen, hvoraf den praktiske Følge synes at blive en i og for sig 
irreligiøs Rationalisme. Disse Konsekvenser udelukkes kun, naar 
Muligheden for en Ophævelse af denne Spænding kan eftervises. 
En saadan er givet deri, at Aabenbaringen er skænket i Jesus 
Kristi Menneskeliv. Hermed er principielt Betingelsen givet for 
en sand Erkendelse indenfor de i Menneskenaturen givne Græn- 
ser. — 

I Modsætning hertil gælder det derfor om at undersøge den 
kristelige Erkendelses Indhold just saaledes, som dette er givet i 
Aabenbaringen. Undersøgelsen af den kristelige Erkendelses for- 
male Sandhed kræver som sin Forudsætning Visheden om dennes 
reale Sandhed. Ud fra denne staar det apriorisk fast, at den praktiske 
Erkendelse er i Stand til at tilegne sig dens Indhold. Hvorledes 
dette sker, er altid sekundært i Sammenligning med, at det sker. 
Dog kan Teologien ikke nøjes med at eftervise det sidste, men 
maa ogsaa undersøge Sandhedsbevidsthedens formale Art. Dette 
har A. Ritschl rigtigt udtrykt saaledes, at Metafysiken kun har for- 
mel Betydning for Teologien. Ganske vist har han ikke selv paa- 
vist denne, og største Delen af hans Disciple har med Urette for- 
tolket denne Sætning saaledes, at Metafysiken ingen som helst 
Betydning har for Teologien. Denne kan ikke undgaa at søge at 
blive sig sine Begrebers og Forestillingers Art og Rækkevidde 
bevidst, hvis den overhovedet skal kunne løse sin Opgave. I den- 
ne, men ogsaa kun i denne, Forstand forudsætter Teologien me- 
tafysiske Undersøgelser. Dette maa ikke misforstaas saaledes, at 
Skellet mellem Religion og Metafysik paany slettes. Det ved- 
bliver at bestaa, og heri ligger just den Hovedvanskelighed, som 
enhver Teologi har at kæmpe med. Denne er reelt kun Arbejdet 
paa at sammenfatte og udvikle det i Religionen givne Sandheds- 
indhold, men hertil behøver den formelt videnskabelig Metode. 
Saaledes indtager Teologien en Mellemstilling, idet den reelt gan- 
ske staar paa Religionens Side, medens den formelt i metodisk 
Sikkerhed søger at lære af Metafysiken. Dette er ikke et For- 

*) Edward Caird: The Evolution of Religion. Bd. I. p. 313 f. 

Den kristelige Erkendelse 15 

ræderi mod den kristelige Erkendelses praktiske Væsen. Ligesom 
Psykologien kun har at undersøge det aandeligc Liv, som det fak- 
tisk foreligger, har den kristelige Teologi kun at undersøge det 
kristelige Liv med dets Forudsætninger og Følger, som dette er 
givet i Virkeligheden. Dette vedbliver at være det samme, hvor- 
ledes end Teologien former sig. De samme praktiske religiøse Op- 
levelser ligge til Grund for en Origenes spiritualistiske Teologi 
og en Tertullians Realisme. Derfor er den opbyggelige Litteratur 
langt mere skikket til at lære os Fortidens religiøse Liv at kende 
end den teologiske. Men denne mister derfor ikke sin Betydning. 
Tværtimod vil dens Betydning stige i samme Grad, som den 
formaar at give den til det kristelige Livs Væsen svarende Frem- 
stilling af dettes Indhold. 

Medens Vurderingsteologien som Helhed ikke har haft Blik 
for denne Metafysikens positive Betydning for Teologien, indtager 
J. Kaftan herved en Særstilling. Ved sin Lære omTroens im- 
manente Logik har han vist sin Forstaaelse for, at den praktiske 
Erkendelses Væsen i sig selv maa gøres til Genstand for Under- 
søgelse. Naar vi ovenfor betegnede Kaftans Lære herom som lidet 
tilfredsstillende, beror dette paa et dobbelt: dels en ufuldstændig 
Bestemmelse af Opgaven, dels en Misvisning i denne. I første 
Henseende er det utilstrækkeligt kun at henvise til, at den dog- 
matiske Sikkerhed beror paa at drage de rigtige Forbindelseslinier 
mellem Religionens højeste Gode og dens praktiske Nedslag i 
dens Bekendere. Herved overses det, at saadanne Forbindelses- 
linier kun kan drages mellem to i Forvejen erkendte Punkter. 
Selvom nu Religionens Objekt og Oplevelsen af dette foreligge 
rent umiddelbart og ureflekteret i selve det religiøse Livs Tilbli- 
velse, kan det dogmatiske Arbejde dog aabenbart først begynde 
efter en begrebsmæssig Bestemmelse af de i hin Form forelig- 
gende Sandheder. I anden Henseende har Kaftan neppe Ret i at 
bestemme Dogmatiken som en Normvidenskab, der foreskriver 
den rette Tro. Bortset fra selve den praktiske Mulighed heraf, 
synes herved at foreligge en Tankeforskydning. Dogmatikens 
Kilde er den kristne Tro, o: den sande rette Tro, og idet Dogma- 
tiken udvikler dennes Indhold, stiller den vedblivende Krav til 
Villien. Herved forudsættes altsaa, at Troens Liv væsentlig af- 
hænger af vedblivende Villiesanspændelse, og at Dogmatiken er 
en umiddelbart praktisk Videnskab, der stadigt formulerer de af 
Religionens Væsen følgende Krav for Troserkendelsen. Men me- 
dens den kristelige Etik ganske vist kan fremholde for den kristne 
den af hans Tro nødvendigt følgende Handlemaade, gælder dette 
ikke Dogmatiken. Denne kan kun hjælpe til at bibringe Klarhed 

hos den kristne over hans foreliggende Trosindhold, men kan i 
og for sig ikke stille noget normativt Krav til Erkendelsen eller 
Villien. Thi idet denne har bøjet sig for det i Aabenbaringen giv- 
ne, er den som ovenfor vist ikke produktivt virkende, men re- 
ceptivt bejaende, og paa samme Maade vil Villiens Forhold prin- 
cipielt forme sig gennem hele det kristelige Liv. Naar Kaftan 
herved befrygter, at Dogmatiken skal blive en Sum af fromme 
Refleksioner, overses den i selve Forholdet mellem Aabenbaring 
og Tro liggende objektive Nødvendighed. Selvom den enkelte 
Dogmatiker naturligt gaar ud fra sit personlige kristelige Liv, vil 
han dog altid være sig bevidst, at han kun ejer dette som Led af 
en Menighed, ja af en Kæde af Menigheder, der umiddelbart for- 
binder ham med Aabenbaringens første Modtagere, den apostolske 
Kirke. — 

Hermed er ogsaa vor principielle Stilling til Vurderingsteolo- 
giens Besvarelse af Spørgsmaalet om Erkendelsens Enhed givet. 
Dette er implicite givet i begge de to ovenfor omtalte Spørgs- 
maal. Er disse fyldestgørende besvarede, er ogsaa dette givet og 
omvendt. Med Hensyn til den kristelige Erkendelses reale Sand- 
hed har Vurderingsteologien i mange Henseender vist den rette 
Vej, og svarende dertil har vi ogsaa fundet, at Erkendelsens En- 
hed i flere Henseender reelt bliver opnaat ved Anerkendelsen 
af det teleologiske Synspunkt som ovenfor bestemt. Med Hensyn 
til den kristelige Erkendelses formale Sandhed viste Vurderings- 
teologien sig at have ydet lidet eller intet, og som Følge deraf 
staar Løsningen af Problemet om Enheden mellem den teoretiske 
og praktiske Erkendelses formale Beskaffenhed endnu væsentligt 
uløst. Saaledes er hermed Vejen afpælet for den Undersøgelse, 
der positivt vil søge at løse dette Problem, o: dette kan kun ske 
ved Løsningen af hine. 



15* 



KAPITEL V. FILOSOFISK VURDERINGSTEOLOGI 



Allerede i Sabatiefs Teologi viste det sig, hvorledes Vurde- 
^ ringsteologien og den filosofiske Teologi søgtes forenede til 
Enhed, omend den første kendeligt havde Overvægten over den 
sidste. Dette er derimod ikke Tilfældet i den Teologi, vi nu gaa 
over til at betragte. Omend denne delvist er udgaat fra Vurde- 
ringsteologien og fastholder enkelte af dennes Hovedsætninger, 
er den dog ganske præget af at være bestemt ved en filosofisk 
Helhedsanskuelse, som ligger til Grund for Benyttelsen af og 
Metoden i den empiriske Forskning. I denne Sammenhæng vil 
det kun være nødvendigt at undersøge denne Retnings mest frem- 
ragende Repræsentants Grundtanker, i alt Fald indenfor den sy- 
stematiske Teologi: E. Troeltsch's Teologi. 

Medens Vurderingsteologien i Almindelighed gik ud fra Kri- 
stendommens enestaaende Stilling i Verden og kun søgte praktisk 
at bevise denne, hævder Troeltsch, at den kristelige Religion just 
skal erkendes i dens Sammenhæng med Religionerne. Den eneste 
videnskabelige Erkendelse af denne er den rent historiske. Lige- 
som denne efterhaanden har banet sig Vej indenfor Undersøgelsen 
af de bibelske Skrifter og i Dogmehistorien, maa den ogsaa gen- 
nemføres indenfor Dogmatiken. Dette sker først, naar denne op- 
bygges paa Basis af Religionshistorien. Desværre har Troeltsch 
hidtil væsentligt begrænset sig til i en Række mindre Afhand- 
linger 1 ) at udvikle sit Program, men ikke positivt gennemført det 

*) saaledes E. Troeltsch : „Die christliche Weltanschauung und die wissenschaftlichen 
Gegenstromungen." ZfThK. 1893 p. 493 ff, 1894 p. 167 ff. — „Die Selbstfindigkeit der Reli- 
gion." ZfThK. 1895 p. 361 ff, 1896 p. 71 ff, p. 167 ff. — „Geschichte und Metaphysik", ZfThK. 
1898 p. 1 ff . — „Christenthum und Religionsgeschichte" i H. Delbruck's „Preuszische Jahr- 
bficher". Bd. 87. Berlin 1897 p. 415 ff. — „Ueber historische und dogmatische Methode der 
Theologie* (Theologische Arbeiten aus dem Rheinischen wissenschaftlichen Prediger-Verein), 
Neue Folge, 4te Hefte, Tfibingen und Leipzig 1900. — „Die wissenschaftliche Lage und ihre 
Anforderungen an die Theologie", Tubingen 1900. — »Die Absolutheit des Christentums und 
die Religionsgeschichte", Tubingen und Leipzig 1902 (jævf. mine Bemærkninger om dette 
Skrift, Teol. T., Ny Række, Bd. 4 p. 155 ff.). — „Was heiszt „Wesen des Christentums"?* 
i „Die christliche Welt", 1903, Nr. 19, 21, 23, 25, 28 og 29. — 

paa et -enkelt Punkt. Heraf følger, at vi ikke hos Troeltsch kan 
eller bør søge positiv Besvarelse af den kristelige Erkendelses 
Hovedproblemer, men kun Oplysning om Metoden til denne. — 

1) Troeltsch tager sit Udgangspunkt i den Kendsgerning, at 
den moderne Teologi uanset Skole og Retninger i stadig stigende 
Grad henviser til den kristelige Frelseserfaring som sidste afgø- 
rende Instans. Herved fremkommer en dobbelt Vanskelighed, idet 
den kristelige Erfaring i Virkeligheden ikke dækker den kriste- 
lige Tros kirkeligt fastslaaede Trosindhold, og idet det ogsaa her- 
ved forbliver tvivlsomt, om den kristelige Erfarings Indhold kan 
forenes med de videnskabelige Sandheder. Det første Spørgsmaal, 
der altsaa gælder det kirkelige Dogme, er i Henseende til Betyd- 
ning det sidste ganske underordnet. Selvom Videnskaben ganske 
vist aldrig kan benægte Aabenbaringens Mulighed, er det afgø- 
rende Problem dog dette, om den kristne kan opnaa Vished om i 
sin Religion at have Aabenbaringen givet? Omend dette Spørgs- 
maal i sidste Instans besvares ud fra den enkeltes Oplevelser, 
kan Teologien som Videnskab ikke bygge paa saadanne. Denne 
faar herved den Opgave at bevise disses Mulighed paa almen- 
gyldig Maade. Enhver umiddelbar Slutning fra kristelig Erfaring 
til Kristendommens supranaturale Oprindelse er kun subjektivt 
ikke objektivt gyldig. Medens Erkendelsen i denne af Villien 
tvinges ind paa de af den fordrede Baner, maa den videnskabe- 
lige Teologi bygge paa objektiv Virkelighedsgrund. En saadan er 
givet i de historiske Religioner. Det behøver ikke længere at be- 
vises indenfor Videnskaben, at Aandslivet beror paa selvstændige 
Kræfter, der ikke kan afledes af Naturen, men tværtimod i mange 
Henseender ligge til Grund for denne og just ved Vekselvirkning 
med denne bevirke den forhaandenværende Verden. Teologien 
maa herved opgive alle supranaturalistiske Forudsætninger og kun 
sætte det som sit Formaal rent historisk at erkende Religionernes 
egentlige Kerne, de produktive Grundkræfter, som er virksomme 
i disse. Kun saaledes vindes Midlerne til den videnskabelige Be- 
dømmelse af den enkelte Religions, f. E. Kristendommens Sandhed. 

Er Religionen herefter at betragte som et selvstændigt Led 
indenfor Aandslivet? Er den et af sit eget Livsprincip udsprin- 
gende og sig selv formende Livsomraade, eller er den et Konglo- 
merat af Bestanddele af Aandslivets øvrige Felter? Dette Spørgsmaal 
maa besvares ved en religionspsykologisk og religionshistorisk 
Undersøgelse. 

Religionspsykologisk maa der spørges: „Hvorledes er Reli- 
gionen i Almindelighed at bestemme i dens psykiske Fremtræden?" 

Rent formelt er Svaret ikke vanskeligt. Den er ligesom alle andre 
Oplevelser en Forestilling, eller en Forbindelse af Forestillingen 
ledsaget af Følelser, som atter foraarsage mangehaande Villiestil- 
skyndelser. Forestillingernes Indhold kan være saare forskelligt,, 
Følelserne og Villiesimpulserne kan antage den forskelligste 
Farve og Retning, men Grundforholdet vedbliver stadigt at være 
det samme: Der opstaar Forestillinger om overmenneskelige, ære- 
frygtindgydende Magter eller Virkeligheder, som svarende til 
disses Væsen ledsages af stærke Følelser, som atter give sig Ud- 
slag i mangehaande Handlinger af kultisk og i Reglen ogsaa mo- 
ralsk Art. Gennem Tradition, Sæd og Skik hersker Religionen 
over en Kreds af Mennesker og fæstner sig udadtil i forskellige 
gudstjenstlige Former. 

Hvorfra stammer da den Forestilling, som saaledes har Pri- 
oriteten i det religiøse Liv? Naturalismen, som mente at kunne 
udlede Aanden af dens laveste og mest primitive Former, har 
ingen videnskabelige Forsvarere længere. Hvis Aanden med dens 
logiske Evner er Forudsætningen for al Erfaring, er der intet til 
Hinder for den Antagelse, at denne ogsaa i sig indeslutter de ide- 
ale Anlæg som oprindelige, uafledbare Kræfter. I Modsætning til 
Sanseerkendelsen tilhører Religionen efter sit uforanderlige Selv- 
vidnesbyrd den ideale Erkendelses Omraade og fremtræder prak- 
tisk med alle dennes Ejendommeligheder. Siden Kants Dage har 
derfor ogsaa Æstetik, Etik og Religionsfilosofi næsten altid været 
parallele Discipliner til Bestemmelse af det aandelige Livs ideale 
Indhold. Dog adskiller det religiøse Liv sig atter paa væsentlige 
Punkter fra det æstetiske og etiske. Medens disse Begreber 
angaa Love, som er Aanden immanente, betegner det religiøse, 

— i det mindste i det daglige Livs naive og virkelige Religion, 

— Forholdet til en fra det aandelige Livs Princip forskellig, paa 
en eller anden Maade „personlig" Eksistens, der som Værens- 
enhed staar over og overfor Subjektet. Det er derfor ingen em- 
pirisk Forklaring af Religionen, naar Idealismen kun søger det 
guddommelige i de uforanderlige Love, hvori Idealverdenen frem- 
træder. I Tilfælde heraf vilde FeuerbacWs Bestemmelse af Reli- 
gionens Væsen i Hovedsagen være uangribelig. Heroverfor gælder 
det imidlertid, at Religionen, som den historisk fremtræder, altid 
indeslutter en Oplevelse ikke af ideale Love men af en eller 
anden overmenneskelig Væren, som forklarer Livet og afgør dets 
Skæbne. Spørgsmaalet kan følgeligt kun være, om dette Reli- 
gionens uforanderlige Selvudsagn fortjener Tillid? eller om dette 
og dermed Religionen selv er en paa en eller anden Maade for- 
klarlig Selvskuffelse? 

Den ideale Trang er saa godt som ganske almindelig og uud- 
ryddelig i Mennesket. Den er dybt rodfæstet i Aandens Væsen, 
som ikke blot begærer Mættelse af Hunger og Tørst og Beskyt- 
telse mod Uvejr og Fjender, men fremfor alt Autoritet, et urokke- 
ligt Grundlag for dens ideale Eje, en Mening i Livet og i Verden. 
Med hvilken Ret vil man heroverfor hævde, at denne overalt fore- 
kommende, uudslettelige Trang er noget unormalt? Hvorfor skal 
de Forestillinger, hvori denne udformer sig, ikke i samme Grad 
nærme sig den virkelige Sandhed, som den selv udspringer af 
Sjælens inderste Væsen? Et saa almindeligt, overalt tilbageven- 
dende Fænomen som Religion kan ifølge Sagens Natur ikke bero 
paa det tilfældige. Men hvis den saaledes er et Udtryk for Men- 
neskeaandens nødvendige Fordringer, maa den med langt større 
Ret betegnes som Vejen til Sandhed end til Illusion, medmindre 
man hylder den i sig selv trøstesløse Anskuelse om Verdens to- 
tale Meningsløshed. Og dog formaar Postulatsteorien ingenlunde 
at forklare Religionens Væsen. Religionens Indhold er ikke et 
Produkt af den religiøse Trang, men langt snarere Forudsætningen 
for denne. Nød lærer Mennesket at bede, men kun naar det ved, 
til hvem det kan bede. Selvom Forestillingen om den guddom- 
melige Virkelighed fremtræder klædt i Træk fra det højeste, Men- 
nesket kender i dets eget Aandsliv, er disse dog kun et ydre 
Klædebon. „Alle Religioner, som vi kan se noget dybere ind i 
Hjærtet, har i denne Forestilling om en overmenneskelig, men- 
neskelignende Magt dog altid en endnu dybere Kerne, Anelsen 
eller det bestemte Udsagn om et Uendeligt, Ubetinget, eller som 
man har kaldt det, Absolut." 1 ) Denne Tanke er ikke hentet fra 
den Virkelighed, Mennesket kender, men er et i al religiøs Fø- 
lelse indesluttet Urdatum, som ganske vist kun gør sig gældende 
under bestemte Forhold. Denne Forestillings Oprindelse forklares 
kun ved en til Grund liggende ideal Iagttagelse eller Erfaring. 
„Ligesom Billedet af Sanseverdenen opstaar ved en ubevidst 
Sjælevirksomhed i Vekselvirkning med den sanselige Organisations 
Verden, saaledes vil vi her i Vekselvirkningen med det samme 
Ikke-Jeg ved en ubevidst Sjælevirksomhed gøre Erfaringen om 
Guddommen som det Indre eller den raadende Tanke i denne 
Verden." 2 ) Begge Dele betinge gensidigt hinanden; Gudserfaringen 
opnaas gennem Verdenserfaringen, og denne gennem hin, og dog 
er Erfaringsmaaderne ligesaa forskellige som sanselig og ideel 
Virkelighed. Den ægte religiøse Forestilling beror saaledes paa en 
Aabenbaring o: paa en indre, umiddelbar Klarhed over og Erfa- 



*) og s ) ZfThK. 1895, p. 406 og p. 413 f. 

ring af det guddommelige paa samme Maade, som naar det godes 
og skønnes Ide gaar op for Bevidstheden. 

Religionens Kerne er saaledes en, omend i sig selv ubestem- 
melig Gudserfaring. Hermed stemmer Erfaringen, forsaavidt den 
viser, at den religiøse Oplevelse praktisk fremtræder i saa ube- 
stemt Skikkelse, at den ikke lader sig karakterisere ved nogen 
Forestilling. De konkrete religiøse Forestillingers Oprindelse maa 
derimod søges i den Omstændighed, at Gudsanskuelsen aldrig 
finder Sted rent for sig men kun gennem det Medium, som er 
den Mennesket omgivende og bestemmende Verden med dens 
Erfaringsindhold. Indenfor Kristendommen er saaledes det ufor- 
anderlige Medium Jesus Kristi Person. 

I denne til Grund for al Religion liggende produktive Guds- 
erfaring er fremdeles, omend ubevidst, givet en ensartet praktisk 
Helhed af Livsbestemmelser og Livsanskuelser, et ejendommeligt 
Grundforhold mellem Gud, Verden og Mennesket. Omend dette 
Religionens egentlige Princip er den naive Religiøsitet ubevidst, 
viser dette sig dog religionspsykologisk at ligge til Grund for alle 
dens talløse enkelte Akter, Former, Riter og Institutioner. Reli- 
gionens historiske Begyndelse unddrager sig derimod, som alle 
Menneskeslægtens absolute Begyndelser, totalt den videnskabe- 
lige Undersøgelse og kan kun tilnærmelsesvis bestemmes ved 
Fantasiens Hjælp. Religionspsykologisk naar man kun til de reli- 
giøse Fænomeners almindelige Grund, hvilke altid i bestandig 
Fornyelse fortsætte et allerede forhaandenværende Liv. Idet denne 
Religionens dybeste Rod altid konkret forekommer i mangeartet 
Bestemthed, lader den sig ikke anvende som Erkendelsesprin- 
cip for en enkelt historisk Religion, men afstikker kun den Sfære, 
indenfor hvilken Religionernes historiske Former bevæge sig. 
Herved føres vi til Religionsvidenskabens andet Hovedproblem: 
den religionshistoriske: Hvorledes forholder Religionens alminde- 
lige Princip sig til dens historiske Former? I denne Sammen- 
hæng har Religionshistorien ingen Interesse som Specialforskning 
men kun som den kritiske Forstaaelse af den religiøse Helheds- 
udvikling. 

De store religiøse Genier opnaa let og sikkert Tilfredsstil- 
lelsen af den religiøse Trang ved at gribe en af de mægtige gud- 
dommelige Aabenbaringer. Den religiøse Menighed føler sig sæd- 
vanligt ogsaa tilfredsstillet ved den religiøse Tradition, saa længe 
Troen paa denne er almindelig. Men hvis denne af en eller anden 
Grund rokkes, begynder den i Religionshistorien saa karakteri- 
stiske Bæven og Sitren i den religiøse Trang. Snart griber den 
i forvirret Hast efter alt tilfældigt sig bydende, snart drager den 

sig i mystisk Ubestemthed tilbage i sig selv, snart tager den sin 
Tilflugt til mer eller mindre fremmedartede, tildels højst vidunder- 
lige Surrogater, snart søger den at bortdemonstrere sin egen Be- 
rettigelse og dermed sin Tilværelse. Dette er de religiøse Bevæ- 
gelsers Tid, hvor Tro og Vantro underligt blandes og bekæmpe 
hinanden, og som er Forbud for de store religiøse Nydannelser. 
Sammentræffet af saadanne Massebevægelser og af de store reli- 
giøse Genier, som formaa at tale det forløsende Ord, er her, som 
paa Historiens øvrige Omraader, den guddommelige Fornufts 
egentlige ærefrygtindgydende Hemmelighed. Heri viser Religions- 
historien sig som gudmenneskelig 1 ). Alt religiøst Liv, hvad enten 
dette ytrer sig som en Vækkelse af den religiøse Trang eller som 
dennes Tilfredsstillelse, er virket af Gud. Og dog forudsætter dette 
samtidigt baade Menneskevilliens Medvirken i dennes Motiver og 
Retning, og Mennesketankens Udformelse af den religiøse Ople- 
velse i Forestillinger, hvad enten denne derved uddybes og be- 
riges, eller forfladiges og ødelægges. Forskningen formaar ikke i 
den enkelte Religion at trænge ind i det Dyb, hvor de guddom- 
melige Kræfter virke. Idet dette kun oplader sig for det person- 
lige Liv, stadfæstes det herved, at Menneskeaandens Erfaringer 
paa dette Punkt skyldes oprindelige, uafledbare Anlæg, som følge 
af Aandens Medhenhøren til en oversanselig Verden. Denne maa 
Forskningen, — forsaavidt den ikke hylder en gennemført Skep- 
ticisme, — anerkende, og ikke forsøge det umulige at forklare 
denne. Herved bygges der ganske vist paa en Metafysik, men paa 
en saadan, der hviler paa Historiens Vidnesbyrd og Aandens Be- 
skaffenhed a ). Al Forskning bygger for saa vidt paa en Værdidom, 
nemlig paa Troen paa Tænkningens objektive Gyldighed og 
Sandhed. 

Religionshistorien kan saaledes med Rette betragtes som en 
fremadskridende guddommelig Aabenbaring 3 ). De enkelte Reli- 
gioner danne en sammenhængende Række, i hvilken Religionens 
Indhold alt efter dens Stilling til Helheden vedblivende differen- 
tierer sig og udvikler sig i renere og dybere Former. Denne 
Række er i sidste Instans begrundet i selve det guddommelige 
Livs indre Bevægelse. Disse Sætninger er Ledestjernen for den 
kritiske Betragtning af de historiske Religioners brogede, af tusind- 
foldige Kræfter betingede Mangfoldighed. 

Religionen er saaledes ikke en af forbigaående og tilfældige 

Forhold betinget Sidevirkning af Kulturen men et selvstændigt 

i 

*) jævf. Schleiermacher: Der christliche Glaube. S 13 p. 68 ff; og A. M. Fairbairn: The 
Philosophy of the Christian Religion. Third Edition. London 1903. p. 225 f. 
2 ) ZfThK. 1896 p. 92; 1898 p. 40 ff. 
8 ) Saaledes ogsaa Bousset : Das Wesen der Religion p. 260 ff. 

Omraade af Tilværelsen, der følger sine egne Love. Som saadan 
er den en organisk Udviklingsenhed, som atter staar i organisk 
Sammenhæng med den aandelige Helhedsudvikling. Herved maa 
Religionen som enhver Organisme indeslutte en levende Enhed, 
et dens Differentierings Nødvendighed og Formaal i sig indeslut- 
tende Princip, et „germinative principle". Idet Helheden udvikler 
sig af denne Spire, udfolder den sig altid rigere og mere omfat- 
tende, end Bevidstheden umiddelbart aner. Det afgørende Spørgs- 
maal bliver herved, om det er muligt ud fra Bestemmelsen af det 
religiøse Princip at vinde en Vurderingsmaalestok for Religionen? 
De religiøse Ideer vokse ikke paa Kulturens Højder men spire 
frem af de store, hemmelighedsfulde Naturer, som formaa at ud- 
tale deres religiøse Livs Indhold saaledes, at det rammer og til- 
fredsstiller en forhaandenværende Trang. Dannelse og Kultur 
skabe ikke nye religiøse Ideer og Retninger, men forarbejde og 
sublimere de allerede givne og føre saaledes kun altfor ofte til en 
Forfladigelse af disse, hvorved Kraften berøves dem. Vejen til at 
finde de religiøse Værdimaalere gaar derfor ikke ad Teologiens 
og Filosofiens Arbejdsfelter, men derimod ad de Egne, hvor Re- 
ligionen faktisk og praktisk lever. Det gælder m. a. O. at samle 
og sammenstille de overalt forekommende og gennemgribende 
Træk i det religiøse Princips Selvudfoldelse, saaledes som dette 
foreligger i de historiske Religioner. De religiøse Hovedbegreber, 
der herved komme i Betragtning, er Gudsbegrebet, Verdensbe- 
grebet og Sjælebegrebet. Religionens egentlige Kerne er dog kun 
at søge i disse Forestillingers indbyrdes Forhold, eller m. a. O. i 
det religiøse Gode, som Sjælen erfarer og nyder ved Samfundet 
med den i og over Verden værende Guddom, og som tillige for- 
ener den med alle ligesindede i Arbejdet paa Virkeliggørelsen af 
de heraf følgende Opgaver for Guddommens Aasyn. I denne 
Tankegang ligger Roden til Begrebet Forløsning. — 

De religiøse Ideers indre Dialektik pege hen imod den fuld- 
komment individuelle og samtidigt universalistiske Frelsesreligion, 
som viser sig som saadan ved at være den fuldkomment aandelig- 
gjorte og ethicerede. Hvis denne Maalestok nu anlægges overfor 
de konkrete Religioner, kan der selv ved den strengest mulige 
Objektivitet ingen Tvivl være om, at Kristendommen giver den 
rigeste Udfoldelse af den religiøse Ide. Dens Princip har klarest 
og fuldstændigst gennemarbejdet Forholdet mellem de ovennævnte 
religiøse Grundbegreber og derfor ogsaa udviklet hvert enkelt af 
dem til dets højeste Konsekvens. Den har det mest levende og 
akkomodationsmulige Aabenbaringsgrundlag, idet den i sin Stifters 
Personlighed og Profeterne ærer Garantien for og Urbilledet af 

dens Sandhed, og dog ikke herved hævder nogen udvortes me- 
kanisk Autoritet, men udelukkende bygger paa Jesus rent aande- 
lige, sædelig-religiøse, Betydning: hans indre Liv med Gud. — 

Dette Resultat af den religionsvidenskabelige Forsken be- 
toner Troeltsch ofte. Det er ikke i religiøs, men i metodologisk 
Henseende, at han adskiller sig fra sine Modstandere. Kristen- 
dommen vil nødvendigt ved enhver gennemført Undersøgelse vise 
sig som den lødigste Aabenbaring af det religiøse Princip. Den 
har alene formaat at fuldbyrde Brudet med Verden og positivt 
at bringe den aandelige Virkelighed til Gyldighed, i hvilken Men- 
nesket har sit sande Hjem. Og dog har den derved ikke prædiket 
Verdensforsagelse, men givet Mennesket Magten til at bruge Ver- 
den som Middel for dets FormaaL Den højeste Verdensovervin- 
delse og den rigeste Verdensbenyttelse er herved forenede som 
intet andetsteds. „Saaledes maa Kristendommen ikke blot gælde 
som Højdepunktet men ogsaa som Konvergenzpunktet af alle Reli- 
gionens erkendelige Udviklingsretninger og maa derfor i Sammen- 
ligning med de øvrige betegnes som den centrale Sammenfatning 
og som Frembringelsen af et principielt nyt Liv. a *) Men tillige 
maa herved fastholdes, at denne Aabenbaring er en historisk 
Kendsgerning med alle en saadans individuelle og temporære Be- 
grænsninger. Det kan derfor i og for sig ikke bevises, at dette 
Højdepunkt ikke igen kan overgaas af et endnu rigere Gennem- 
brud af det religiøse Princip, hvor meget end den historiske 
Sandsynlighed taler herimod. — 

Dette maa indrømmes som en nødvendig Konsekvens af den 
historiske Metode 2 ) Den ældre dogmatiske Metode har derimod 
uhjælpeligt spillet Fallit. Naar denne hævder en supranatural 
Aabenbaring som afgørende Autoritet og Norm, har den, efterat 
Beviskraften af Undere og Forudsigelser har vist sig at være lig 
Nul, intet andet tilbage end den nøgne Paaberaabelse af den sub- 
jektive Værdifølelse. Men denne findes ganske analogt i andre 
Religioner og ikke kristelige Livsanskuelser, og kan saaledes ikke 
bevise den kristelige Erkendelses Sandhed. I Modsætning hertil 
gør den historiske Metode Alvor af at betragte Kristendommen 
som et historisk Fænomen, der maa erkendes efter de for al Hi- 
storieforskning gældende Love. Disse kan i Almindelighed samles 
i disse: den principielle Anvendelse af den historiske Kritik, Be- 
tydningen af den historiske Analogi, og Forstaaelsen af den mel- 
lem alle historiske Begivenheder eksisterende Korrelation. Den 

*) Die Absolutheit des Christentums p. 80 jævf. W. Bousset: Das Wesen der Religion 
p. 238 ff. 

2 ) „Mehr als Wahrscheinlichkeit kann aber menschliche Wissenschaft als solche nicht 
erreichen. Die Gewiszheit ist immer Sache des Glaubens.* ZfThK. 1895 p. 436. 

historiske Kritik viser, at man historisk ikke kommer ud over det 
relative med Hensyn til Enkeltbegivenheder, og at kun de af en 
i Enkeltheder ofte usikker Sammenhæng følgende Virkninger i 
Nutiden sikkert kan erkendes. Herved bliver den kristne Tros 
Forhold til historiske Begivenheder ikke ophævet men forandret. 
Den kan ikke længere bygge paa en enkelt Begivenhed som saa- 
dan, men staar kun i en gennem større Sammenhænge formidlet 
Forbindelse med denne. Den i Nutiden virkende Sammenhæng 
er fremdeles ikke selv isoleret og ubetinget, men staar i nøjeste 
Korrelation til en større historisk Sammenhæng, indenfor hvil- 
ken den fremtræder som et med dennes øvrige Led beslægtet 
Fænomen. Enhver Vurdering kan derfor kun ud fra Helhedssam- 
menhængen vente at kunne forklare Enkelthederne. Med Hensyn 
til Teologien medfører dette, at den maa grundlægges paa uni- 
versalhistorisk Basis, og da det herved drejer sig om Kristen- 
dommen som Religion og Etik, nærmere paa Grundlag af Reli- 
gionshistorien *). 

Dette er i Virkeligheden Gennemførelsen af Reformationens 
Program. Idet denne befriede Individet fra dets Bundethed under 
den ydre Kirkeinstitution og lagde Tyngdepunktet i det personlige 
Gudsforhold, gav den dermed Videnskaben Frihed og Ret til kri- 
tisk at undersøge Kirkens historiske Overleveringer, den hellige 
Skrift og det kirkelige Dogme. Ved denne Kritik er Tanken om 
en supranatural, en Gang for alle givet, Aabenbaring ophævet. 
Adskillelsen mellem kristelig og ikke-kristelig Religionshistorie er 
bristet, og det har vist sig, at den jødisk-kristelige Religion paa 
det nøjeste er sammenknyttet med den almindelige Religionshistorie. 
Hermed maa endelig den gamle Fordom være gennemboret, at 
Religionen bestaar i Antagelsen af Læresætninger, i Anerkendelsen 
af fast formulerede Sandheder, og Vejen være banet for den rette 
Forstaaelse af Religionen som bestaaende i den religiøse Inder- 
lighed, der efter sin Natur altid danner sig nye Former. Kristen- 
dommen kan, naar dette anerkendes, frit indordnes i den alminde- 
lige Videnskab om den menneskelige Religiøsitet. „Modsætningen 
mellem naturlig og overnaturlig, mellem Kirkeaabenbaring og blot 
Verdensvisdom er ophævet, fordi dens Forudsætninger i Betragt- 
ningen af Videnskaben og Kristendommen er faldne bort. I al 
Religion gives der „Naturligt" i Ordets gamle religiøse Betydning, 
den blot forefundne Sjæletilstand, som skal højnes og overvindes 
ved religiøs Opløftelse og Handling. I alle gives overnaturligt, 

1 ) Saaledes forøvrigt allerede W. Bender: „Dasz wir aber zum vollen Verstandnis und zur 
richtigen Wurdigung auch des Christentums nur auf dem Boden der vergleichenden Religions- 
geschichte gelangen konnen, bedarf wol heute keines Beweises mehr." »Das Wesen der Reli 
gion". Bonn 1888. p. III. 

nemlig den Guds Virken, som overalt opløfter fra den blotte Natur 
til et Rige af aandelige og nødvendige Værdier, og som overalt 
kæmper med Synd, Træghed og Vildfarelse. Det store Spørgsmaal 
er kun, hvorledes Maal og Retning for et Fremskridt kan paavises 
i Menneskeslægtens religiøse Udvikling. Her er det den store 
Opgave at vise, hvorledes Kristendommen i sin almindelige og 
principielle religiøse Betydning er traadt ind i den religiøse Hel- 
hedsudviklings Midtpunkt, og hvorledes enhver vil have at gaa 
videre Skridt i denne Retning. Men naar Opgaverne stille sig saa- 
ledes, da er det af den nyere Videnskabs Uddannelse fordrede 
Begreb af en Enkeltvidenskab om Religionen i Virkeligheden 
vundet. En omfattende Videnskab om Menneskehedens religiøse 
Bevidstheds Væsen og Udvikling er kommen i Stand, og den 
danner Fundamentet for al videnskabelig Teologi" 1 ). 

2) Troeltschs Metode betegner et radikalt Brud med tidligere 
Tiders Forsøg paa deduktivt eller induktivt at paavise det religiøse 
Livs Oprindelse og Væsen. Troeltsch bestemmer derimod Opgaven 
som denne: at beskrive dette, saaledes som det historisk og psyko- 
logisk foreligger. Ethvert Forsøg paa at retfærdiggøre eller be- 
grunde Virkeligheden er baade i sig selv hensigtsløst og viden- 
skabeligt umuligt. Livet er rigere end Tanken. De hemmeligheds- 
fulde, mysteriøse Kræfter, som er virksomme i Menneskeslægtens 
Storværker, og navnlig i dens Religioner, erkendes ikke. ved 
Pseudoforklaringer, men ved at anerkendes. Idet Troeltsch for- 
søger at føre disse Tanker igennem ved sin psykologiske og 
historiske — eller rettere filosofiske — Undersøgelse af Religionens 
Sandhed, kan denne Metode i mange Henseender være lærerig. 
Men samtidigt viser det sig ved ethvert konkret Punkt, at dennes 
Hovedmangel altid er den samme: Foreningen af heterogene Er- 
kendelsesprincipper, eller m. a. O. Sammenblandingen af Teologi 
og Religionsvidenskab. 

Det allerede oftere ovenfor berørte Spørgsmaal om Forholdet 
mellem Begreberne Kristendom og Religion møder os herved 
under et nyt Synspunkt. Medens de ovenfor omtalte Teologer for 
en Del søgte at benytte Religionsfilosofiens Hjælp til Bestemmel- 
sen af den kristelige Erkendelses Væsen, gaar Troeltsch et Skridt 
videre og vil religionsvidenskabeligt bevise dens Sandhed. Her- 
ved bliver Religionsbegrebet ikke længere sideordnet med, men 
overordnet over Kristendommen. Er dette imidlertid ikke en Kræn- 
kelse af dennes inderste Væsen, naar den betragtes som en enkelt 



*) Die wissenschaftliche Lage und ihre Anforderungen an die Theologie. p. 39. 

Species indenfor en større Genus? Troeltsch, Bousset 1 ) og flere 
nyere Teologer besvare omend med forskellig Motivering dette 
Spørgsmaal afgjort benægtende. Derimod har andre, som f. Eks. 
Frank 2 ), M. Kåhler*) og C. Stange*), ubetinget brudt Staven over 
enhver Anvendelse af den religionsvidenskabelige Metode overfor 
Kristendommen. Denne gør Krav paa alene at eje den fuldkomne 
Sandhed i Aabenbaringen og dømmer dermed alle andre Reli- 
gioners Indhold som falskt. Kun ved at se bort fra dette Kristen- 
dommens ejendommelige Krav, kan en Sammenligning foretages, 
som just herved viser sig som værdiløs. Selvom Rigtigheden heraf 
vanskeligt kan nægtes, naar Spørgsmaalet er om Kristendommens 
Sandhedsbevis, er dermed ikke givet, at Religionsvidenskaben som 
saadan ikke just ud fra kristelige Forudsætninger har sin Betyd- 
ning. Det er ikke en kristelig Betragtning at anse Hedenskabet 
for absolut gudløst, eller at benægte de relative Sandhedsmomenter 
indenfor dets Religioner. Den ikke-kristelige Religiøsitet kan være 
sand, selv om dens objektive Religion under det absolute Syns- 
punkt er falsk 5 ). Men hvis dette er rigtigt, er det en Opgave af 
direkte positiv Betydning at søge at bestemme Grundtrækkene i 
den almenmenneskelige Religiøsitet. Kunde disse videnskabeligt 
fastslaas, og kunde det paa samme Maade vises, at Kristendommen 
var det nøjagtige objektive Korrelat til disse, som alene kunde 
fyldestgøre deres Krav, var dermed dens Sandhed videnskabeligt 
bevist. Forsaavidt har Troeltsch altsaa formuleret sin Opgave fuld- 
komment rigtigt. 

Men bortset fra Vanskelighederne ved konkret at løse de 
enkelte Problemer, som denne indeslutter 6 ), er hermed ikke givet, 
at dette Bevis er kristeligt. En ved objektiv tvingende Bevisførelse 
vundet Overbevisning kan i og for sig være ganske irreligiøs. 
Den religionsvidenskabelige og den dogmatiske Argumentation er 
principielt forskellige. Disse Betragtninger er ganske sideordnede 
og jevnbyrdige, saa at deres Forskel ikke kan ophæves hverken 
ved en Subordination af henholdsvis denne under hin, eller om- 



*) W. Bousset: Das Wesen der Religion, p. 8. 

') System der christlichen Wahrheit. p. 28 ff. 

8 ) M. Kåhler: Die Wissenschaft der christlichen Lehre. Zweite Auflage. Leipzig 1893. 
p. 59 f. 

*) C. Stange: Das Christentum als absolute Religion. Evangelisch-Lutherische Kirchen- 
zeitung. Nr. 2. 1903. 

6 ) jævf. S. Michelet: Israels Profeter som Aabenbaringens Bærere. (S. A. Fries: Religions- 
vetenskapliga Kongressen i Stockholm 1897. p. 511 ff.). 

e ) jævf. herom: J. Kaftan: Die Selbståndigkeit des Christentums. ZfThK. 1896. p. 373 ff; 
— F. Katten buse h : Von Schleiermacher zu Ritschl. p. 72 ff. — Niebergall : Ueber die Absolut- 
heit des Christenthums. Theologische Arbeiten aus dem Rheinischen wissenschaftlichen Pre- 
diger-Verein. Neue Folge, 4te Heft. p. 46 ff. — D. A. Frøvig: Historicisme og kristelig Aaben- 
baringstro. N. Teol. T. 1903. Bd. IV. p. 328 ff. — R. Griitzmacher: Hauptprobleme der gegen- 
wartigen Dogmatik. N. K. Z. 1902. p. 864 ff. — Beth : Das Wesen des Christentums und die 
historische Fochung. N. K. Z. 1904. p. 85 ff; p. 173 ff; p. 253 ff; p. 343 ff; p. 468 ff. 

vendt, eller ved begges formentlige Opløftelse til en højere 
Enhed. 

Dels ad psykologisk dels ad historisk Vej mener Troeltsch at 
kunne fastslaa de produktive Grundkræfter, som konstituere Re- 
ligionens Væsen. For enhver ikke principielt skeptisk Betragtning 
maa disse fremtræde som selvstændige uafledbare Anlæg i Men- 
nesket. Vanskeligheden bestaar herved i at paavise og dernæst 
bevise Normen for denne Undersøgelse. Hvori bestaar den Be- 
skaffenhed, som nøder til at betragte disse som oprindelige, uafled- 
bare Data i Bevidstheden? Med hvilken Ret stanser man Forsk- 
ningen paa et bestemt Punkt og forbyder den at forsøge at 
bestemme visse psykologiske Fænomener som Led i en større 
Sammenhæng? Hvis hertil svares, at dette Forbud udgaar fra 
disses egen usammensatte og derfor uforklarlige Natur, er dette 
ikke videnskabeligt tvingende. Fordi ingen rationel Forklaring 
hidtil er lykkedes, er man dermed ikke berettiget til at fastslaa, 
at en saadan er umulig. Naar det videnskabelige Ideal er at for- 
klare alt det foreliggende ved at bestemme det som Led i sin 
Sammenhæng, kan man ikke unddrage visse religiøse Grund- 
fænomener herfra og ved et Noli me tangere henstille disse som 
videnskabeligt beviste Urdata. Naar dette sker, skyldes det ikke 
videnskabelige men religiøse Grunde. I Sammenhæng hermed 
staar Troeltsch's stærke og fuldt berettigede Betoning af, „at Be- 
viser overhovedet i Menneskets Liv spille en langt mindre Rolle, 
end man saaledes sædvanligt mener. Alt det højeste undværer 
Beviset, fordi der ikke gives noget det overordnet, hvoraf det 
kunde afledes. Kunde det det, var det ikke det bedste" *). Men 
spørges der herved: Efter hvilken Maalestok afgøres det højeste 
i Livet? kan Svaret kun være: efter dettes Betydning for det per- 
soitlige Liv. Men personlige Domme er som ovenfor tilstrække- 
ligt vist kvalitetsforskellige fra videnskabelig Bevisførelse. 

Den samme uformidlede Forening af modsatte Betragtnings- 
maader ligger til Grund for Troeltsch's religionshistoriske Betragt- 
ning, eller rettere, Filosofi over Religionshistorien. Det afgørende 
i denne er Bestemmelsen af den religiøse Helhedsudviklings 
Grundretning. Selvom den atter afhænger af de historiske Special- 
undersøgelser, er det dog altid denne og ikke disse, som er af- 
gørende for den kristelige Erkendelse. Positivt er dens Indhold 
Tanken om Religionens Gudmenneskelighed, o: at de forskellige 
Religioner vise Guds fremadskridende Aabenbaring. Vi se bort 
fra, at denne Tanke kunde tydes pantheistisk, forsaavidt det an- 



*) ZfThK. 1896. p. 207. 

tydes, at denne Udvikling i sin inderste Grund er identisk med 
det guddommelige Livs indre Bevægelser. Derimod maa der spør- 
ges, om den herved vundne Monisme i Virkeligheden tilfredsstiller 
baade Religion og Videnskab, saaledes at disse herigennem be- 
kræfte hinanden. Kristendommen kan ikke opgive sit Krav om at 
indeholde den absolute religiøse Sandhed, og indtræde som et 
relativt Led i den religiøse Helhedsudvikling uden at fornægte 
sig selv. Og videnskabeligt set lader denne Metafysik sig ikke 
begrunde ved, at Tilliden til vor Tænkens Normalitet forudsætter 
Troen paa en teleologisk Udvikling i Historien. Men selvom Over- 
bevisningen om Tænkningens Overensstemmelse med dens Gen- 
stand i sidste Instans hviler paa et Trospostulat, er dette ingen- 
lunde bevisende for, at Verdensudviklingens Rationalitet er iden- 
tisk med Guds graduelle Selvaabenbaring. De af Troeltsch mod 
den idealistiske Grundbetragtning anførte Indvendinger vende 
sig herved mod hans egen Anskuelse, forsaavidt denne hverken 
kan udledes ved psykologisk Analyse eller religionshistorisk be- 
vises. 

. . Hermed er endnu ingen Dom udtalt om Troeltsch's Hoved- 
tanke: Gennemførelsen af den rent historiske Metode. I og for 
sig er Forsøget paa at anvende denne i Dogmatiken — ligesom 
i Exegesen og Dogmehistorien — o : overfor Kristendommen som 
Religion fuldt forsvarlig. Denne er en historisk Religion og kan 
derfor saa langt fra afvise, at den tværtimod maa kræve en rent 
historisk Undersøgelse. Men idet dette anerkendes, maa det paa 
den anden Side kræves, at denne er sig sin Natur og Rækkevidde 
bevidst. Den rent historiske Bestemmelse af Religionen har sit 
nærmeste Objekt i dens historiske Ytringer og Former. Dens 
Opgave vil være at paavise dem i deres indbyrdes Sammenhæng 
og Slægtskab med andre Religioners Livsytringer, at eftergaa 
Forbindelseslinierne mellem dem og den foreliggende Kultur, at 
erkende de religiøse Forestillingers og Handlingers gradvise For- 
andring og Fornyelse o. s. v. Derimod er der i og for sig hermed 
ingen Garanti givet for, at man ad denne Vej naar frem til Reli- 
gionens egentlige Væsen. For en historisk Forskning er Bøn og 
Bekendelse, Ekstase og Fanatisme lige reelt givne Ytringer af 
det religiøse Liv. Med hvilken Ret dømmer denne nu de to først- 
nævnte at være sande og sunde og de to sidste at være falske og 
éygelige? Retten hertil kan den rent historiske Betragtning kun 
godtgøre ved at vise, at den besidder de sande og almengyldige 
Normer for Bedømmelsen af det religiøse Liv, og hvorledes disse 
vindes. Men et saadant Bevis kan ikke rent historisk føres. Selv 
om man tænkte sig, at Forskningen rent historisk fremstillede alle 

Religionens Former og Livsytringer for sig, og derefter begyndte 
at undersøge og sammenligne disse for at udlede et Normbegreb, 
vil i Virkeligheden allerede denne Undersøgelse forudsætte et 
saadant. Religionen kan overhovedet ikke historisk undersøges, 
uden at der til Grund for Undersøgelsen ligger en omend nok 
saa ubestemt Forestilling om det religiøses Væsen, som ikke er 
fundet historisk, men ad personlig Vej. 

Den jødisk-kristelige Religion er en historisk Religion. Naar 
derfor den rent historiske Metode formaar at eftervise dens tids- 
historisk betingede Bestanddele, som navnlig lægge sig for Dagen 
i dens Forhold til Datidens Kultur og Verdensbetragtning, maa 
ingen dette hilses med ublandet Tilfredshed. Men herfra er der uimod- 

r idec sigeligt et Spring til at betragte den som et Led i, eller maaske 

h mod som det højeste Skud, i Religionernes Udviklingsrække. En saa- 

vende dan Betragtning beror efter sin Natur ikke paa historiske Grunde, 

verken men paa aprioriske Ideer om Helhedsudviklingens Ejendomme- 

isk be lighed. Nu har Troeltsch med Styrke protesteret mod Evolutions- 

tankens Overførelse til Religionerne, og navnlig polemiseret mod 
den naturalistiske Historiebetragtning, der søger at udlede de en- 
kelte Begivenheder som et nødvendigt Produkt af de forhaanden- 
værende Forhold. I Modsætning hertil betoner han ofte de op- 
rindelige, irreduktible Kræfters Frembrud gennem de skabende 
og læ Genier. „Enhver Genius paa Jorden er for Historien en Gaade. 

en ren Den største er altid den religiøse Genius. Thi af Tidshistorien 

tø m lader enhver genial Nydannelse sig vel for en Del forklare, men 

kevidde l ^ke uden Rest. Men den største Rest efterlader den religiøse 

'jjjj.gj Skabelse, fordi den griber dybest ind i Livets skjulte Grunde" 1 ). 

Årø Disse Leopold v. Rankens Ord er ganske talt i Troeltsch's Aand. 

ente ^ en h erve( * synes vor Hovedindvending mod denne at bekræftes, 

eftergav at ^ ans Betragtning er baseret paa modstridende Principper, idet 

, t ( en religiøs Nyskabelse er principielt i Modstrid med Tanken om 

• p or . en gradvis Udvikling af det religiøse Princip. 

, £ j Den rent historiske Betragtning formaar kun at naa til Sand- 

j n e |. synlighedsdomme. Følgeligt kan der herved ogsaa kun naas en 

relativ Vished om Kristendommens Sandhed, og den Tanke kan 
ikke udelukkes, at en endnu højere Aabenbaring eventuelt kunde 
afløse denne. Denne Slutning, som med Rette navnlig har vakt 
Anstød, er i og for sig ganske konsekvent, hvis Kristendommens 
Væsen kun kan erkendes historisk. Dog er det allerede rent 



*) Leop. v. Ranke: Weltgeschichte 1, 1 p. 37 f. (citeret efter R. Kittel: Der Babel-Bibel 
Streit und die Offenbarungsfrage. Leipzig 1903. p. 12). jævf. C. P. Tiele: Einleitung in die 
Religionswissenschaft. I. Gotha 1899. p. 221 ff. og Carl August Auberlen: Die gottliche Offen- 
barung. Bd. I. Basel. 1861. p. 82. 

Den kristelige Erkendelse. 16 

historisk misligt, naar denne fremtræder med Kravet om at bringe 
den fuldkomne Sandhed, paa Grund af aprioriske metodologiske 
Principper at ophæve dette dens uforanderlige Selvvidnesbyrd. 
Herved begaas en Forveksling af Ejendommeligheden ved den 
historiske Erkendelse og ved dennes Objekt. Hvad der gælder 
hin, behøver ikke at gælde dette. Men dernæst er den Tankegang 
i Almindelighed i Modstrid med det religiøse Livs Natur. Hvor 
dette er ægte, indeslutter det altid den fuldkomne Overbevisning 
om dets Indholds Sandhed. En Religiøsitet med en kun relativ 
Sandhedsvished er en Selvmodsigelse. 

Dette indrømmer i Virkeligheden ogsaa Troeltsch forsaavidt 
han anerkender, at den sande, religiøse Vished skyldes den sub- 
jektive Overbevisning som „eine axiomatische That al ) Naar al 
kristelig og kirkelig Apologetik er ryddet bort, og Jesus virkelige 
Skikkelse i al dens Storhed fremtræder for Sjælen, saa „griber 
Jesus Magt os, — som vi med god Samvittighed tør overlade os 
som den højeste, religiøse Kraft, — med en saadan Ærefrygt 
og Sjælemagt, at vi glemme alle de møjsommelige Veje og 
Omveje, uden hvilke en i al Historiens Mangfoldighed indvik- 
let Slægt ikke kan komme til ham. Den religiøse Følelse kan og 
tør igen glemme Historien og lever med naiv Absoluthed nu og- 
saa paa sin Side i Guds Nærværelse, henlevende hele sin Tid i 
Anskuelsen af det ene os aabenbarede guddommelige Maal. Ikke 
Teologi og Apologetik men det fra Historiens Byrde befriede 
Hjærtes enfoldige Stemme vil udtale Paulus Bekendelse: En an- 
den Grund kan ingen lægge end den, som lagt er, som er Jesus 
Kristus." 2 ) Hvorledes forenes en ægte religiøs Udtalelse som 
denne med den principielle Fastholdelse af den rene historiske 
Metode som den eneste overfor Kristendommen anvendelige? Be- 
kræftes ikke herved vor Thesis, at den religiøse og videnskabe- 
lige Erkendelse ikke skarpt adskilles af Troeltsch, hvorved deres 
Resultater blive indbyrdes modstridende? Dette har Niebergall 
træffende udtalt saaledes: „Naar man læser eller hører Troeltsch, 
forekommer det, som om man længe rejser gennem tremmede 
kolde Egne, i hvilke Forskningens kolde Vind blæser; men da 
kommer paa en Gang en stor Tunnel, og Hjemmets gammel- 
kendte varme Marker smile til en. Man ved kun ikke rigtigt, 
hvorledes man er kommen derhen. Jeg mejier, der kommer 
stedse et Tillæg, i hvilket Talen er om Kristus som Guds Aaben- 
barer, om Kristendommen som den absolute Religion. Det har 



1 ) Die Absolutheit des Christentums p. XV. 

2 ) Die Absolutheit des Christentums p. 128 jævf. ZfThK. 1896 p. 221 f. — 1898 p. 35 
og 55. — 

allerede forekommet mangen, som om dette Tillæg ikke stemmede 
med Hovedtankestokken." 1 ) Dette er uden Tvivl rigtigt. Ved at 
betone den religiøse Oplevelse gaar Troeltsch over til en prin- 
cipielt ny Betragtning; her foreligger med Kaftan en fuldstændig 
„|i£Taj3aat£ el$ &Xko ysvos". 2 ) Men hvis den kristne Tro saaledes 
dybest set beror paa en subjektiv Oplevelse, paa „et indre Un- 
der", maa dennes Tankeindhold ogsaa kunne udvikles, og saa- 
ledes synes vi atter at føres til den af Troeltsch bekæmpede Teo- 
logi. — 

Resultatet af vor Undersøgelse er herefter, at den rent histo- 
riske Metode ikke formaar at bevise den kristelige Erkendelses 
reale Sandhed. Hvis nu Troeltsch har Ret i Sin Kritik af Vurde- 
ringen som Grundlag for dette Bevis, vilde vi altsaa føres til det 
negative Resultat, at Teologien i det mindste ikke hidtil har for- 
maat at føre et Sandhedsbevis. Men nu er Værdifølelsten i Virke- 
ligheden ikke det skrøbelige Grundlag for Vished, som Troeltsch 
antager. Dette vilde ganske vist være Tilfældet, hvis denne i sig 
selv skulde garantere Sandheden, men derimod ikke, naar den 
kun er det menneskelige Gennemgangsled for Erkendelsen af den 
i Objektet selv givne Sandhedsgaranti. Det personlige Liv er ri- 
gere, end at det kun tilegner sig Virkeligheden gennem en af 
dets Sider endog i en bestemt Støbning. Naar dette hævdes, føres 
man konsekvent ind i en Intellektualisme, i hvilken det religiøse 
Liv aldrig har kunnet og aldrig kan trives. Nu er Troeltsch en 
altfor moderne Tænker til at ville grundlægge Trossandheden, 
den religiøse Vished selv, paa Religionsvidenskaben, hvilket vilde 
være et Tilbagefald til den før Kant herskende Rationalisme. Deri- 
mod gaar hans Betragtning kun ud paa, at den videnskabelige 
Teologi kun kan grundlægges paa religionshistorisk Basis. Rigtig- 
heden heraf afhænger af den videnskabelige Teologis Opgave. 
Hvis denne i første Række er begrebsmæssigt at udvikle den kristne 
Tros Væsen og Forudsætninger, Tilblivelse, Indhold og Følger, 
kan Religionsvidenskaben ikke faa nogen principiel Betydning for 
den. Hvis Teologiens Opgave derimod er apologetisk at vise Kri- 
stendommens Sandhed og Overlegenhed overfor de øvrige Reli- 
gioner, stiller Sagen sig noget anderledes. Dog er det i hvert Fald 
problematisk, om et saadant Bevis overhovedet videnskabeligt kan 
føres. Det ses ikke, hvorledes man f. E. videnskabeligt vil gen- 
drive den buddhistiske Teolog, der hævder, at just hans Religion 
betegner Højdepunktet i den religiøse Helhedsudvikling. Religions- 



1 ) Niebergall : Ueber die Absolutheit des Christenthums p. 58. — 

') ZfThK. 1895 p. 390 jævf. Ludvig Ihmels: Die Selbstandigkeit der Dogmatik gegenuber 
der Religionsphilosophie. Erlangen und Leipzig. 1901. p. 10 ff. — 

16* 

historiens virkelige Plads er indenfor Religionsfilosofien, som 
undersøger det religiøse Livs Væsen i Almindelighed; men den 
kan ikke uden at diskrediteres som Videnskab tage direkte Sigte 
mod apologetiske Formaal. Medens denne saaledes tilhører Viden- 
skaben i Almindelighed, og forsaavidt principielt forsøger at gaa 
„forudsætningsløst" til Værks, er Teologien Videnskab i snevrere 
Forstand, forsaavidt den ikke uden at fornægte sig selv kan opgive 
sin fundamentale Forudsætning: Overbevisningen om Kristen- 
dommens Sandhed. Men heraf følger, at denne ikke kan bygge paa 
Religionsvidenskabens Resultater. Der er en principiel Forskel 
mellem Tro og Viden, Troslære og Religionsvidenskab. Ogsaa paa 
dette Punkt bekræfter det sig saaledes, at Grundfejlen hos Troeltsch 
er Forsøget paa at kombinere indbyrdes uensartede Betragtnings- 
maader til Enhed. — 

Selvom vi altsaa paa disse afgørende Punkter ikke har kunnet 
slutte os til den af Troeltsch fordrede Fremgangsmaade, vil dog 
selve den Begrundelse, der gives navnlig for Religionens Selv- 
stændighed, altid være lærerig. Troeltsch har som faa forsøgt at 
trænge ind i det personlige Livs dunkle Gange for at erkende 
dettes afgørende Kræfter. Dertil kommer den Betydning, som Re- 
ligionspsykologi og Religionshistorie middelbart har og vel endnu 
mere vil faa for det teologiske Arbejde. Paa disse Punkter har 
Troeltsch gjort et Pionerarbejde af afgørende Betydning. Dette 
vil vedblive at bestaa, selvom Troeltsch's Forsøg paa at lægge 
disse Videnskaber til Grund for videnskabelig Teologi snart vil 
vise sig som uigennemførligt. Thi dette er den blivende Sandhed 
af det teologiske Arbejde i det 19de Aarhundrede, at religiøs og 
videnskabelig Erkendelse, religiøs og videnskabelig Sandheds- 
vished er principielt forskellige. — 

AFSLUTTENDE BEMÆRKNINGER 

'eologiens Arbejde paa Løsningen af den kristelige Erkendelses 
Problem er hermed fremstillet i dets Grundtræk. Trods al 
Forskellighed lader dette tydelige og bestemte Udviklingslinier 
skimte frem. Reformationens Ideal: den kristne Tros ubetingede 
Selvgyldighed, er den røde Traad i alle de forskellige Under- 
søgelser. Dette Ideal er i sig selv saa højt, at det ikke kan vække 
Forundring, at Teologien først lidt efter lidt tilegnede sig dette. 
Luthers mægtige Trosvished, hvormed han formaaede at overvinde 
en fast organiseret Kirkes stærke' Rammer, urgamle Traditioner 
og ikke mindst sit eget Hjærtes Anfægtelser, er i sig selv saa 
stor, at det bliver ganske forklarligt, at den følgende Tid søgte en 
Støtte i at forbinde det nye med det gamle. Den teologiske Ud- 
vikling i det 19de Aarhundrede synes at vise, hvorledes Dogma- 
tiken Skridt for Skridt trænges tilbage fra sine tidligere Positioner. 
Under den kritiske Filosofis Undersøgelser smuldrede Tilliden 
til det fornuftmæssige Bevis for Kristendommens Sandhed bort. 
Den historiske Kritik af den bibelske og dogmatiske Overlevering 
rokkede ved Tilliden til Systemets Grundlæggelse paa „uom- 
stødelige" historiske Beviser. Og sidst men ikke mindst har den 
moderne Religionsvidenskab søgt at rokke ved Retten til at fast- 
holde Aabenbaringens Supranaturalitet. Er dette ikke Historien 

j om Dogmatikens ustanselige Tilbagetog og uophørlige Nederlag? 

Det er ganske vist en Selvfølge, at en intellektualistisk Betragt- 
ning kun heri kan se en Illustration af, hvorledes Protestantismens 
„selvopløsende" Kræfter virke. Anderledes stiller derimod Sagen 

' sig, hvis vore ovenfor givne Undersøgelser af disse Spørgsmaal 

er rigtige. Den kristelige Erkendelse vil da ikke tabe men vinde 
ved at blive befriet for alle fremmede Bestanddele. Den vil saa 

I langt fra blive styrket, at den tværtimod vil blive svækket ved at 

** søge afgørende Støtte i metafysiske Beviser, eller den videnskabe- 

lige Historieforsknings Resultater, eller den moderne Religions- 
videnskabs nye Opdagelser. Kun ved at undgaa alle falske Alli- 

1 ancer kan den kristelige Dogmatik undlade at blive en encyclo- 

pædisk Allehaandsviden, hvis Bevisevne staar i omvendt Forhold 
til Indholdets Mangeartethed. I Modsætning hertil staar det fast, 

at Jesus Kristi Evangelium formaar at føre Mennesket i Samfund 
med Gud. Undersøgelsen af dette, det kristelige Livs Indhold, 
Forudsætninger og Følger er den kristelige Erkendelses eneste 
men tillige umistelige Opgave, ligesom den kristelige Sædelære 
paa tilsvarende Maade har at undersøge dettes praktiske Følger 
for Liv og Handlen. 

Vore ovenfor givne Undersøgelser har vist, at denne Opgave 
staar overfor særlige Vanskeligheder. Disse samle sig særligt 
om Spørgsmaalene om den kristelige Erkendelses positive Sand- 
hedsbevis og om dens Forhold til den teoretiske Verdenser- 
kendelse. I første Henseende bliver det afgørende Punkt at be- 
stemme den kristelige Erkendelses personlige Dommes Natur. 
Selvom den gamle sneversynede Intellektualisme er veget for en 
stadigt fyldigere Anerkendelse af det praktiske Aandslivs Selv- 
stændighed, er Opgaven dog hermed ikke løst. Det næste, — ulige 
mindre, — discuterede Spørgsmaal bliver derefter, af hvilken 
Art dette er, og hvorledes den praktisk betingede Tilegnelses 
Sandhed kan garanteres. Besvarelsen heraf bliver af afgørende 
Betydning for den kristelige Sandhedsbevidsthed. Den kan, — 
som ovenfor vist, — ikke i sidste Instans grundes paa den kristnes 
subjektive Erfaring, eller paa Aabenbaringens Indtryk paa det 
personlige Liv men kun paa dennes indre Beskaffenhed, saaledes 
som denne erkendes ud fra den religiøse Oplevelse af dens Be- 
tydning for det personlige Liv. I denne Sætning er Problemet om 
den kristelige Erkendelses reale Sandhed givet. Dette indeholder 
saaledes de to Hovedsider at paavise : Tilknytningen mellem Aaben- 
baringen og Menneskets. praktiske religiøse Anlæg og den herfra 
udspringende Overbevisning om hins Sandhed. Denne former sig 
som en Bejaelse af Evangeliets Indhold, og saaledes viser Vejen 
til at opnaa den kristelige Sandhedsbevidsthed sig at være ganske 
den samme, som den de første Disciple maatte gaa (jævf. f. E. 
Matt. 1 6, 1 5 ff.). — 

Den dogmatiske Erkendelse søger at løse denne Opgave 
videnskabeligt. Herved føres den til at undersøge den kristelige 
Erkendelses Midler og Former og saaledes at blive sig dens 
Væsen bevidst. Genstanden for denne Undersøgelse foreligger i 
det kristelige Livs umiddelbare Indhold. Aabenbaringen i Evan- 
geliet er ikke givet i teologisk men i religiøs Form. Ingen teore- 
tisk Undersøgelse kan reelt forandre endsige ophæve Livets Væsen. 
Derimod har den begrebsmæssige Undersøgelse af dets Indhold 
den Opgave at eftervise sine Dommes og Slutningers Rigtighed. 
Den formelle Logik er en Forudsætning for al videnskabelig Er- 
kendelse ogsaa den dogmatiske. Dernæst er selve den Proces, 

som Ordet „Begrebsdannelse" betegner, i sig selv saare kompli- 
ceret. Naar Livets umiddelbare, usammensatte og i broget Mang- 
foldighed sig manifesterende Indhold fæstnes i Tankebestemmelser, 
vil dette kun altfor ofte mærkes som en Forarmelse. Jo dybere 
Mennesket personligt er knyttet til Indholdet, des pinligere vil en 
saadan Transformation føles. Selvom det nu uimodsigeligt er en 
religiøs Voldsdaad, — som Kirken ikke altid Jiar holdt sig borte 
fra, — at give Mennesker Dogmatik for Religion, er det paa den 
anden Sid$ ligesaa vist, at intet aandeligt Liv kan trives eller be- 
staa, naar Erkendelsestrangen trænges tilbage og dræbes. Person- 
lighedens Enhedstrang bevirker, at denne uvilkaarligt kæmper for 
at vinde Klarhed over sit aandelige Livs Indhold. Idet dette ogsaa 
gælder det kristelige Liv, er dermed den kristelige Erkendelses 
religiøse Ret godtgjort. I Sammenligning med de Vanskeligheder 
af religiøs Art, som denne har at kæmpe med, er de teoretiske 
Vanskeligheder ganske sekundære. Disse bero paa den religiøse 
Begrebsdannelses Natur, forsaavidt Sprogets Midlers Fattigdom 
overfor det religiøse Liv mer end noget andetsteds indenfor Aands- 
livet lægger sig for Dagen. Dette er Grunden til den dogmatiske 
Erkendelses ovenfor omtalte uadækvate og ufuldkomne Karakter. 
Ved disse Spørgsmaal er Problemet om den kristelige Erkendelses 
formale Sandhed skitseret. 

Ud fra Besvarelsen af dette vil den kristelige Erkendelse 
være i Stand til at gøre Regnskabet op mellem sig og den teo- 
retiske Verdenserkendelse i alle dens Former. Efter vore tid- 
ligere Undersøgelser vil det herved særligt dreje sig ornat be- 
stemme dens Forhold til den monistiske Filosofi, den videnskabe- 
lige Historieforskning og den moderne Religionsvidenskab. Medens 
Sondringslinierne skarpt og klart lod sig drage mellem den reli- 
giøse Erkendelse og den førstnævnte, for saa vidt hin ved at gaa 
over til at opstille filosofiske Sandheder i samme Øjeblik ophører 
med at være religiøs, ligesom denne ved at opstille religiøse Sand- 
heder ophører at være videnskabelig Filosofi, er dette ikke muligt 
med Hensyn til de sidstnævnte. Nu kan det ganske vist ikke 
historisk bestrides, at det Evangelium, som foreligger i de ny- 
testamentlige Skrifter, var det, som Apostlene forkyndte, og hvor- 
ved de stiftede Kirken. Ikke just historiske Grunde, men selve 
Evangeliets Kraft og livsomdannende Magt, eller kristeligt udtrykt 
den Aand, som virker gennem dette, gjorde de første Disciple til 
kristne. Eller m. a. O. disse forholde sig ikke historisk men reli- 
giøst til dette. Men selvom dette er rigtigt, er dermed ikke givet, 
at kristne forholde sig indifferent overfor den kritiske Historie- 
forsknings Resultater. Den Spænding, der vilde fremkomme ved 

at maatte historisk dømme det som falskt, som man religiøst maa 
betragte som sandt, kan ingen kristen udholde. Den kristelige 
Teologi staar overfor en historisk Aabenbaring, og kan ikke se 
bort fra de i dette Prædikat liggende Forpligtigelser. Den histo- 
riske og den systematiske Teologi kan ikke adskilles men er lige 
nødvendige Sider af det teologiske Arbejde. Men selvom den dog- 
matiske Erkendelse saaledes altid maa begynde med at gøre 
Regnskabet op med den historiske Bibelforskning staar det lige 
fuldt fast, at de dogmatiske Domme som saadanne er artsforskel- 
lige fra de historiske. Paa lignende Maade former Forholdet 
mellem den kristelige Erkendelse og Religionsvidenskaben sig. 
Det er bestemt ved, at disse ud fra forskellige Forudsætninger 
undersøge samme Objekt. Ved udelukkende at betone henholds- 
vis det første eller det sidste Moment, føres man til at fastslaa 
en absolut Forskel eller Identitet mellem disse. Under Forud- 
sætning af vore tidligere Undersøgelsers Rigtighed kan ingen af 
disse Opfattelser eksklusivt gøres gældende. Den kristelige Er- 
kendelse, — som alene interesserer os i denne Sammenhæng, 
— kan saaledes psykologisk og historisk lære af Religions- 
videnskaben uden i nogen Henseende at svigte sine religiøse 
Forudsætninger. Jo dybere disse er rodfæstede, des mere vil det 
baade muliggøres og kræves, at den af dem udspringende Er- 
kendelse paa fyldigst mulig Maade løser sin Opgave, samtidig 
med at Garantien for Bevarelsen af dens religiøse Væsen hermed 
er givet. I det kristelige Livs Sandhed og Dybde er den afgørende 
Forudsætning givet for, at Forholdet mellem Teologiens to Prin- 
cipper: det religiøse og det videnskabelige, kan forme sig har- 
monisk. Ved disse Undersøgelser vil endelig ogsaa Forudsæt- 
ningerne vindes for Bestemmelsen af Forholdet mellem den 
teoretiske og den kristelige Erkendelse ikke blot negativt men 
ogsaa positivt. Jo mere denne bliver sig sin Ejendommelighed 
bevidst, des mere vil Tyngdepunktet for Erkendelsens Enhed 
søges i det praktiske Aandslivs Væsen. Ved Paavisningen af, 
hvorledes der under Teleologiens Synspunkt kan udvikles en har- 
monisk Enheds og Helhedsanskuelse vil Problemet om Erken- 
delsens Enhed være løst. — 

Hermed er Resultatet af vore foregaaende Undersøgelser 
kort sammenfattet og dermed Vejen anvist for den positive Be- 
svarelse. Det har saaledes bekræftet sig, at denne i det væsent- 
lige vil være udtømmende givet med Løsningen af Problemerne 
om den kristelige Erkendelses reale og formale Sandhed og om 
Erkendelsens Enhed, saaledes som disse ovenfor er bestemte. 



